
ÎN LOC DE PREFAŢĂ 


Noaptea era ca smoala. Din cind în cînd, de dincolo de 
oraş răzbătea un zgomot surd, prelung ca un tunet ce se 
pierde în depărtări. 

Cei doi vorbeau într-o limba străină. Doi soldați. 

— Ai luat tot? a întrebat cel înalt. 

— Mai puțin hirtiile acelea. Ne vor folosi după ce se 
termină războiul, a răspuns cel scund, arătínd în direcția de 
unde se auzeau bubuituri înfundate. 

— Şi cheia? Unde-i cheia? 

— La mine. O păstrez eu. Ştii bine că n-o să te înşel. 
După ce se termină totul... dacă dă Dumnezeu să scăpăm 
cu viaţă, o să fim cumnați. Ştii bine! Dar să se termine 
odată. 

— Unde-i civilul pe care l-a lichidat şeful? 

— Acolo. Zace cu fața-n jos 

— Bine. 

— Pot să aprind fitilul? 

— Da. Te aştept pe potecă, lingă canton. 

Soldatul cel înalt s-a îndepărtat. Celălalt s-a aplecat să 
aprindă fitilul, apoi a rupt-o la fugă spre canton. Peste 
cincisprezece secunde pămintul s-a zguduit înfricoşător, iar 
din măruntaiele sale au ţişnit flăcări vineţii spre cerul 
întunecat. Un minut mai tirziu, pe locul unde fusese 
„Fulgerul Bavariei” totul părea arat de nişte uriaşi. 

Înainte de a ajunge la canton, soldatul cel înalt s-a oprit, 
a ieşit din poteca şi s-a ghemuit lingă o tufă. La scurt timp 


s-au auzit paşi de om care aleargă. Apoi un strigăt de 
groază. Şi totul s-a cufundat în tăcere. 

Soldatul cel înalt s-a aplecat, a cotrobăit în buzunarul 
celui căzut şi a luat cheia. 

— Găsesc eu un cumnat. N-aveam nevoie tocmai de 
tine, a murmurat el. 

Citeva minute mai tirziu, o maşină gonea prin 
trecătoarea care ducea spre Transilvania, să ajungă din 
urmă o coloană militară. 

Noaptea era ca smoala. Rămăsese în urmă oraşul iar 
zgomotele înfundate şi prelungi nu se mai auzeau nici dacă 
ti-ai fi lipit urechea de pămînt. 


O ploaie cu monede romane și un accident ciudat 


O zi de sfirşit de vară. Mă aflam în birou şi răsfoiam o 
revistă cînd a apărut maiorul Bota. Nu-l văzusem de 
aproape trei săptămîni. Dispăruse fără să-mi spună unde, 
iar acum iată-l în faţa mea obosit, cu parul zburilit. 
Spriîncenele negre, răvăşite spre frunte, contrastau parcă 
mai puternic decit altădată cu parul alb-argintiu. 

A intrat mormăind un „noroc, miînzule!”, ca şi cînd 
ne-am fi despărţit abia în ajun, s-a dus la biroul său şi s-a 
lăsat să cadă pe scaun. Şi-a aprins o ţigară şi, pe jumătate 
întors spre geam - poziţie care-mi dădea posibilitatea să-i 
văd fruntea înaltă, nasul drept, ciceronian, bărbia voluntară 
- a început să bată darabana în tăblia biroului de nuc. Avea 
ochii subţiaţi, aproape închişi, de parcă l-ar fi supărat 
lumina zilei. 

Mă rodea curiozitatea, dar ştiam că nu trebuie să întreb 
nimic, ci să aştept ca el însuşi să-mi spună - dacă era ceva 
de spus. Bănuiam că se întîmplase ceva, că „fachirul”, cum 
i se spunea, se împotmolise în rezolvarea vreunui caz. Nu-l 
văzusem în situaţia aceasta decit de vreo doua ori de cînd 
lucram împreună. De fiecare dată însă, pînă la urmă 
ajunsese să rezolve cazurile respective. 

După ce şi-a aprins încă o ţigară - a patra de la intrarea 
în birou - s-a ridicat brusc şi, ţinînd mîinile în buzunare, a 
început să păşească cu vioiciune de-a lungul şi de-a latul 
biroului nostru. Deodată s-a oprit în faţa mea şi, cu ţigara în 
colţul gurii, cu ochiul stîng închis şi faţa crispată din cauza 
fumului a rostit ţuguindu-şi buzele, de parcă ar fi vrut să 
expulzeze ţigara aflata într-un echilibru precar: 

— Ai mult de lucru, mînzule, la şcoala aceea, unde îţi 
faci practica de profesor de istorie? 

Îi urmărisem mişcările, stînd cu capul plecat peste 
revista pe care o răsfoiam. Asta pentru a nu da de bănuit că 
muream de curiozitate să văd ce face şi ce-l preocupă. 

— Practica pedagogică mi-o fac de trei ori pe săptămînă. 


După-amiezele, bineînţeles. Dar sînt pe terminate. 

— Am de gînd să-ţi cer sprijinul într-o chestiune înciîlcită. 

— Sînt la dispoziţia dumneavoastră, tovarăşe maior, am 
rostit eu cu o grabă lesne de înţeles, iar pentru a da girul 
cuvenit la ceea ce spuneam, am închis revista din faţa mea 
cu maximum de repeziciune. O dau naibii de practică! La 
urma-urmei am făcut-o benevol! 

Bota şi-a trecut mîna prin părul alb-argintiu, aşa cum 
avea obiceiul cînd se concentra, apoi şi-a coborit palma 
dreaptă peste frunte şi obraji, a zvirlit cît colo ţigara şi, 
mimînd un zîmbet care nu i-a reuşit decit în parte, a 
mormăit ca pentru sine: 

— Miînzule, am pierdut trei săptămîni degeaba. 

S-a aşezat pe scaunul aflat în stînga biroului meu, s-a 
întins peste tăblia acestuia sprijinindu-şi capul în coate şi 
m-a privit fix: 

— Mînzule, am pierdut trei săptămîni degeaba. Pricepi? 
Mi-a scăpat totul printre degete. 

După o mică pauză care mi s-a părui nespus de lungă, 
Bota a reluat: 

— Acum trei săptămîni am fost trimis în oraşul T, la 
Institutul de cercetări petroliere, unde se fac studii secrete 
asupra întrebuinţării radioactivităţii în forajul la mare 
adincime, studii la care participă cinci persoane: doi tineri 
ingineri - autorii proiectului - şi trei ingineri mai în vîrstă, 
specialişti în meseria lor. Cinci inteligenţe creatoare, gata 
să facă totul pentru reuşita experienţei, căre-i o premiera 
pe plan mondial. Invenţia va crea epocă în tehnologia 
instalaţiilor de foraj. 

Îl ascultam pe Bota cu multă atenţie. Maiorul nu mai 
fuma. Privea în gol şi vorbea rar, cu pauze lungi, ceea ce 
mă făcea să cred că îşi punea ordine în gînduri şi, desigur, 
încerca să afle - pentru a cita oară? — unde greşise. Dacă 
greşise. 

— Am fost trimis la acel institut pentru că secretul 
invenţiei este în pericol. O revistă finanțată de o mare 
companie petrolieră din vestul Europei a publicat ştirea că 
în curînd, compania respectivă va experimenta instalaţii de 


foraj pe bază de radioactivitate. Evident, oricine poate avea 
ideea de a folosi radioactivitatea în domeniul forajului. Dar 
de la idee la realizare e o cale uriaşă. Energia nucleară era 
cunoscută de ani de zile, dar pînă la punerea ei în mişcare, 
în folosul omenirii, a trecut multă vreme. Compania străină 
anunţa experimentarea unei carotiere cu motor atomic, 
adică exact utilajul pe care şi-l propune să-l realizeze şi 
institutul nostru petrolier. Colac peste pupăză, revista a 
publicat nişte date care au trezit bănuieli. Par luate din 
dosarele inventatorilor noştri. 

— Invenţia se află într-un stadiu avansat? 

— Destul de avansat. Mai sînt de clarificat două 
probleme; funcţionarea motorului la turație mare şi găsirea 
oţelului pentru sapa de foraj. Trebuie un oţel foarte dur, 
fireşte. Societatea străină n-are, deocamdată, decit 
începutul problemei şi, deci, putem lua severe măsuri 
pentru păstrarea secretului. 

— Dacă cercetările sînt de durată, avem răgazul să 
descoperim cum se scurg datele spre exterior. Putem chiar 
opri activitatea celor cinci, pentru scurt timp. 

— N-avem nici un interes să oprim cercetările pînă vom 
descoperi cum se face divulgarea secretelor. Dimpotrivă. 
Dorim să se rezolve cît mai repede punerea în practică a 
invenției.. 

In clipa cînd spunea aceste cuvinte, a sunat telefonul, 
Bota a ridicat receptorul. 

— Bună ziua, tovarăşe locotenent! a rostit el cu multă 
vioiciune şi, după expresia chipului său, mi-am dat seama 
că îi făcea plăcere telefonul persoanei respective. Da, am 
ajuns în sfîrșit la biroul meu, la treburile mele... Cum? Ce aţi 
spus? 

Peste faţa maiorului Bota a trecut ceva ca o umbră. 

— Un accident? Cînd? Aseară? Slavă domnului că 
amindoi au scăpat cu viaţă! Din ce cauză? O explozie la 
unul din cauciucurile din faţă? Unde s-a produs accidentul? 
In comuna... Negreni? Ce căutau tocmai acolo? A, în rodaj! 
Dracu să-l ia de rodaj! Unde ziceţi că au fost internaţi? La 
Strehaia? Erau doar ei doi în maşină? Deci doar ei... Mda. 


Cum? Nu-i ceva în regulă? Se fac cercetări? Vă salut, 
tovarăşe locotenent... La revedere, 

Bota a închis telefonul şi s-a întors spre mine. 

— Trebuie să intru la şef, să-i raportez ce am făcut în 
oraşul T şi cele întîmplate ieri. Ce mă priveşti atît de mirat? 
N-aveai cum să înţelegi. Am primit o veste de-a dreptul 
idioata: cei doi tineri, iniţiatorii întregii invenţii, au avut un 
accident cu o maşină. 

— Se mai întîmplă, tovarăşe maior. 

Bota m-a fulgerat cu privirea. 

— De cînd ai început să iei latura cea mai inofensivă a 
unei probleme, Raduliene? N-ai auzit? Ceva nu-i în regulă. 
Dacă accidentul a fost provocat de cineva care are interesul 
să-i scoată din... funcţie, pentru cîtva timp, pe inventatorii 
noştri, creîndu-şi astfel un avans? Dacă firma aceea vrea cu 
tot dinadinsul să ne pună bete în roate, să stăm şi să 
aşteptăm? Nu m-ar mira să sufere niscai necazuri şi ceilalţi 
trei ramaşi teferi. Trebuie să luăm masuri pentru a-i feri de 
accidente neplăcute. Pe de o parte, mă linişteşte gindul că 
firma aceea nu e prea aproape de potou - altfel n-ar face 
pe dracu-n patru să ne ţină pe loc - iar pe de altă parte, 
intru în alertă la gîndul că şi ceilalţi trei pot păţi ceva. Dacă, 
bineînţeles, accidentul nu-i o simplă întîmplare. Ceea ce nu 
cred. 

Bota s-a ridicat, a căutat ceva într-un sertar, apoi şi-a 
aprins o ţigară. După ce a tras cîteva fumuri, s-a uitat la 
ceas. 

— Şeful mă poate primi? a întrebat el, la dictafon, la 
secretariat. Fii bună şi comunică-i că s-a întîmplat ceva... 

Citeva minute a domnit o linişte desăvirşită. Nu vroiam 
să-l sicîi cu întrebările, deşi mă rodea curiozitatea să aflu ce 
mai făcuse acolo, la institutul acela, vreme de trei 
săptămîni. Din cîte îl cunoşteam, eram sigur ca în aceste 
momente Bota îşi punea gindurile în ordine, pentru a putea 
raporta cît mai concis ceea ce făcuse în oraşul T. 

— Tovarăşul maior Bota este aşteptat de colonelul Pîrvu, 
s-a auzit la dictafon vocea secretarei. 

Maiorul s-a ridicat şi s-a îndreptat spre uşa. 


După vreo zece minute, am auzit vocea secretarei la 
dictafon. Eram chemat la colonelul Pîrvu, 

— lată de ce te-am chemat, mi-a spus acesta. Începînd 
de azi vei lucra cu maiorul Bota pentru rezolvarea cazului 
despre care ţi-a vorbit. la loc şi ascultă. Tovarăşe maior, vă 
rog să continuaţi. 

Bota s-a aşezat mai bine în scaun. 

— Experienţa mea a dat greş. Niciodată nu mi s-a 
întîmplat să mă împotmolesc în halul asta, Am luat toate 
măsurile de păstrare a documentelor strict-secrete. Doar 
cei cinci le-au putut consulta. Şi numai în anumite condiţii. 
Am „fabricat”, cu ştirea celor doi tineri, nişte date greşite, 
care s-au prezentat şi celorlalţi trei. Voiam să controlez 
dacă aceste date vor apărea în revista străină. Am aşteptat 
zece zile, Zece zile pe care le-am trăit cu înfrigurare. 
Aruncasem provocarea şi-aşteptam. Rezultatul îl 
cunoaşteţi: datele eronate au ajuns la firma străină. Deci 
secretele continuă să se scurgă în afara institutului. 

Am privit spre Bota. Unde era omul acela ironic, sigur de 
sine? 

— Aveam de gînd să fac un raport complet şi-apoi să cer 
încredințarea acestui caz altcuiva. M-am răzgîndit însă, 
tovarăşe colonel. M-am răzgîndit, în urma telefonului pe 
care l-am primit cu puţin înainte de a intra la 
dumneavoastră. Cei doi tineri au avut un accident de 
circulaţie. Locotenentul Stefănescu, de la miliția din T mi-a 
spus că ceva nu-i în regulă. Bănuieşte că acest accident a 
fost provocat! Şi-mi vine să cred că-i așa. 

— De ce? a întrebat colonelul Pîrvu. 

— Acum o săptămînă şi mai bine, unul dintre tineri, 
inginerul Tudor, a constatat că telefonul său este 
supravegheat. La cererea mea, cei de la telefoane au 
depistat o derivație făcută la o cutie de distribuţie, de unde 
se puteau asculta convorbirile inginerului. 

— S-a supravegheat derivaţia din momentul descoperirii 


ei? 

— Da, Nimeni n-a folosit-o. Dealtfel, atît Tudor cît şi 
colegul său, Ardeleanu, renunţaseră de mult să vorbească 
la telefon despre activitatea de la institut. 

La dictafon s-a aprins un bec roşu, semn că cineva voia 
să vorbească cu colonelul Pîrvu. Acesta a apăsat pe un 
buton şi am auzit o voce bărbătească. 

— Căpitanul Barbeş. Raportez. Gata de zbor. 

— Bine! Maiorul Bota şi locotenentul Radulian vor fi la 
aeroport peste o oră. Rămii la dispoziţia lor pînă miine 
dupăamiaza. 

— Am înţeles! 

Becul s-a stins. Colonelul s-a adresat maiorului Bota. 

— Te aştept miine seară. Sper, pînă atunci, să se afle 
cauzele accidentului. lată, aici, cele necesare pentru 
Radulian. Tovarăşe Radulian, e vorba de o misiune care îţi 
va da posibilitatea să-ţi valorifici pregătirea în domeniul 
arheologiei. La cererea maiorului Bota, formulată acum 
cîteva zile, eşti detaşat în oraşul T. În calitate de... profesor 
de istorie. 

— Imi voi continua, acolo, practica pedagogică? 

Colonelul a ris înveselit. 

— Nu, Raduliene. E vorba de... altă practică. Maiorul 
Bota te va pune în temă. E o misiune neobişnuită. Dar, 
spune-mi, care din misiunile noastre sînt obişnuite? 


x 


Revenind în biroul nostru, am deschis geanta de voiaj şi 
i-am controlat conţinutul: aveam cele necesare pentru o 
deplasare care putea dura şi zece zile. 

— Imi pare rău, mînzule, că pentru o vreme te voi lăsa 
singur în oraşul T, a început Bota. Dar e neapărat necesar 
să rămii acolo. Colonelul Pîrvu mi-a înmiînat nişte 
documente pentru dumneata. lată-le. De azi înainte eşti 
profesor de istorie. Va trebui să te identifici cu această 
nouă stare civilă. la toate măsurile în acest sens. Clar? 

— Da, tovarăşe maior. Voi rămîne mult în T? 


— Vom vedea. Cred că vreo două săptămîni. Ai 
avantajul că nu eşti cunoscut şi deci poţi intra în miezul 
problemelor. Gata de drum? 

— Gata, tovarăşe maior. 

— In cazul acesta să coborim. Trecem mai întîi pe la 
dumneata, apoi... direcţia aeroport! 

— La mine? N-am nevoie de nimic, tovarăşe maior. 

— Ba da! Vei vîiî în geamantan tot felul de hiîrţoage... 
istorice: caiete de notițe din facultate, cursuri, tratate... 

— Credeţi că e... necesar? 

— Absolut necesar, domnule... profesor. Absolut 
necesar? Orice rol are recuzita lui, inclusiv rolul de profesor 
de istorie. 


x 


În timp ce maşina maiorului Bota gonea pe cheiul 
Dîmboviţei, acesta mi-a explicat ce-l determinase să ceară 
plecarea mea în oraşul T La marginea oraşului, pe un 
maidan, începuseră nişte săpături arheologice. Declanşarea 
acestor săpături se făcuse cu puţin timp în urmă, dar se 
lucra intens, aşa încît maidanul arăta jalnic, de parcă fusese 
răscolit de bombe. 

— Poate că ai citit în ziare, că undeva, la periferia 
oraşului, a avut loc o explozie urmată de o ploaie cu... 
monede romane din secolele I-II, era noastră. 

— Într-adevăr, am citit. Şi, mărturisesc, mi-a venit să 
zimbesc. Se săpa, mi se pare, la un canal pentru o 
conductă de gaz metan, cînd unul dintre muncitori a dat de 
un proiectil care a făcut explozie... La această întîmplare vă 
referiţi, tovarăşe maior? 

— Da. Muncitorul a fost trîntit la pămînt, scăpînd cu 
viaţa. Imediat după explozie, peste el s-a abătut o ploaie de 
bulgări de pămînt şi monede romane: proiectilul răscolise 
pămîntul dînd peste un tezaur din perioada imediat 
următoare cuceririi Daciei de către romani. Autorităţile 
locale au vrut să înceapă săpăturile. Ceva îi împiedica 
însă... 


Maiorul a făcut o pauză. Ne aflam în Piaţa Unirii. Bota a 
arătat spre Hanul lui Manuc, restaurat de curînd. 

— Ai vizitat hanul? m-a întrebat el, schimbînd vorba, 
apoi fără să-mi dea răgazul să răspund, a continuat: Am 
auzit că-i o adevărată bijuterie în materie de confort. Aşa. 
Deci, cum îţi spuneam, arheologii au vrut să scormonească 
imediat maidanul. Dar exista pericolul unor noi explozii. De 
ce? Pentru că pe acest maidan, în timpul celui de al doilea 
război mondial, a existat o baterie de artilerie antiaeriană 
germană. Vestita baterie „Fulgerul Bavariei”, care avea 
misiunea să apere rezervoarele de ţiţei din T împotriva 
bombardamentelor. Bateria avea, fireşte, cîteva firide cu 
proiectile ce ar putea fi încă în pămînt, neexplodate. lată un 
motiv ca arheologii să-şi tempereze curiozitatea. Au fost 
aduşi specialişti militari, care au făcut deminarea, apoi s-a 
trecut la lucru. 

— S-a descoperit ceva, după începerea săpăturilor? 

— Pînă acum, nu! Dar în arheologie, dumneata mînzule 
ştii mai bine decît mine, sapi şi nu dai de nimic, cu toate că 
lucrează specialişti. lar ceea ce cauţi descoperă, din 
întîmplare, cîinele vreunui cioban, gonind peste cîmp după 
un popîndău... A, dar iată că am ajuns. Te aştept. Fugi şi 
încarcă-ţi zestrea istorică... 


x 


O oră mai tîrziu ne aflam în elicopter. Motorul uruia atît 
de puternic, încît era de prisos să încercăm să vorbim. 
Tăceam şi priveam peisajul de sub noi. Maiorul Bota părea 
adiîncit în gînduri; din cînd în cînd îşi trecea mîna prin părul 
alb-argintiu. 

Lucram cu el din ziua cînd solicitase sprijinul unui 
specialist în arheologie pentru rezolvarea afacerii de 
spionaj, în care bandiții transmiteau mesaje folosind 
scrierea cuneiformă. După elucidarea acelui caz Bota 
ceruse şefului să lucrez în continuare cu el. 

— Am nevoie de cineva care să mă ajute permanent. Ce 
vrei, vîrsta, mînzule! Mă lasă memoria, nu mai am putere 


să alerg de colo-colo. 

Glumea, desigur. În ciuda celor 45 de ani şi a părului său 
complet alb, Bota avea vioiciunea şi puterea de muncă a 
unui om de treizeci. 

Ştiam că mulţi ar fi vrut să lucreze cu „fachirul”, omul 
stimat pentru succesele sale, pentru repeziciunea şi 
precizia cu care acţiona, scoţind din impas cele mai 
încurcate cercetări, ca un adevărat vrăjitor. De aceea, 
posibilitatea de a lucra împreună cu el îmi strecura în suflet 
o adevărată încîntare. Reuşisem să-l cunosc bine, să-l 
înţeleg, ştiam cînd puteam să dau frîu liber curiozităţii şi 
cînd trebuia să mă abţin respectîndu-i tăcerile. De la 
afacerea denumita, convenţional, „Sfîrşitul marelui preot” 
mai rezolvasem împreuna cîteva cazuri, dintre care cel mai 
interesant mi s-a părut cel pe care Bota îl botezase 
„Mustangul de fildeş” - o încercare de spionaj la o mare 
uzină din Cluj. Şeful meu se descurcase magistral şi găsise 
soluţia tocmai cînd credeam că nu se mai poate face nimic. 
Tin minte că, în vremea accea, Bota era mereu înnegurat, 
taciturn, irascibil. Dar în nici un moment nu pronunţase 
cuvîntul „eşec", aşa cum făcuse azi. 

„Se afla oare Bota în pragul unui eşec?” m-am întrebat 
privind spre maiorul care renunţase să contemple peisajul 
şi, cu bărbia sprijiniră în palme, privea în gol. 

Eram încredinţat că Bota luase toate măsurile de 
securitate privind păstrarea secretului. Dacă, totuşi, datele 
acelea trucate ajunseseră la firma străină însemna că, 
într-adevăr, spionul sau spionii erau deosebit de abili, iar 
pericolul „scurgerii” şi altor informaţii era mare. Dacă Bota 
avusese momentele acelea de descurajare, lăsînd să-i 
scape cuvîntul „eşec”, însemna ca „fachirul” se afla, fără 
nici o îndoială, la ananghie. 

Mi-am privit ceasul. Era unsprezece şi jumătate. Sub noi, 
ca un uriaş şarpe argintiu, Oltul îşi mîna apele spre Dunăre. 
Peste cel mult o jumătate de oră ajungeam la Strehaia. 

Maiorul Bota a scos un carneţel. L-a răsfoit, apoi mi l-a 
întins, arătînd unde să citesc. Mi-a fost de ajuns o privire 
pentru a-mi da seama că erau date despre cei doi tineri 


inventatori. Le-am citit cu multă atenţie. Biografii oarecum 
asemănătoare. Atit Tudor cît şi Ardeleanu absolviseră 
politehnica în urmă cu zece ani. Erau necăsătoriți. 
Lucraseră la o schelă din bazinul Prahovei, apoi fuseseră 
mutaţi în T, la institutul de cercetări. Deşi tineri, fără o 
experienţa îndelungată, ajunseseră să fie socotiți specialişti 
în tehnologia oţelurilor şi în folosirea izotopilor radioactivi, 
datorită pasiunii cu care asimilau tot ceea ce era nou, 
studiind, valorificînd, decantind sutele, miile de date pe 
care le culegeau. 

Cei doi inventatori nu puteau fi  bănuiţi. La 
urma-urmelor, dacă ar fi vrut să transmită date despre 
invenţia lor, ar fi putut s-o facă cu ocazia excursiei la care 
participaseră în cursul verii în Italia. 

Bota mi-a arătat însemnările despre ceilalţi trei care 
lucrau la invenţie. Erau oameni în vîrstă. Inginerul Vasile 
Udrea era specialist în oţeluri şi, ceea ce am reţinut ca o 
curiozitate, îi plăcea - în ciuda celor 60 de ani pe care-i 
avea - să umble pe bicicletă. Zilnic, la o anumită oră, îşi 
făcea plimbarea prin împrejurimile oraşului T. Inginerul 
Marinescu era specialist în geologie. Nu auzea bine şi, de 
aceea, avea proteză auditivă. Cel de al treilea, inginerul 
Cîndea, era specialist în fizică nucleara. Bota îşi notase în 
carnet, cu ironia-i specifică: „Un bătrînel simpatic, volubil, 
pasionat «colecţionar» de teorii extravagante şi curiozităţi 
privind literatura, istoria şi geografia. Cam aiurit”. 

Bota notase în continuare: Tudor şi Ardeleanu specialişti 
în motoare. Au proiectat „motorul atomic” al carotierei. 
Udrea - oţelul necesar sapei de foraj. Cîndea - folosirea 
energiei nucleare, Marinescu - specialist în geologie, în 
forajul la mari adîncimi. Trăsese apoi o linie, ca pentru a 
face totalul şi scrisese: „Fiecare indispensabil. O rotiţă 
defectă - mecanismul oprit”. 

l-am înapoiat carnetul. Şi imediat m-am gindit ca 
accidentul celor doi însemna două rotiţe defecte. 

Alexandru Ardeleanu era mic de statură, brunet, cu 
chipul întunecat de o barbă deasă. Nicolae Tudor era înalt, 
blond, spelb, cu ochii verzi-albaştri. Ardeleanu avea un braţ 
fracturat şi cîteva vînătăi pe obrazul sting, iar Tudor îşi 
luxase umărul. In ciuda situaţiei în care se găsea, Tudor îşi 
păstrase umorul. 

— Am încurcat-o, tovarăşe maior, a spus el cînd l-a 
văzut pe Bota. A lipsit foarte puţin să ajungem în faţa 
sfintului Petru. Noroc că Sandu nu şi-a pierdut cumpătul şi, 
în fracţiunile de secundă care au urmat exploziei, a 
manevrat volanul ca un veritabil cascador. 

Am privit spre Ardeleanu. Acesta era adîncit într-un 
somn adînc, ca urmare a anesteziei. 

— Nu ştiu dacă e cazul s~o spun, a intervenit căpitanul 
de miliţie care ne însoțea, dar a fost puţină neglijenţă la 
mijloc. Anvelopa avea o uşoară umflătură, o „gilcă” - cum îi 
zic şoferii. Trebuia reparată sau, în cazul că nu era timp 
pentru aşa ceva, era bine ca roata cu pricina să fie montată 
pe spate. 

— Cu ce tip de maşină erati? a întrebat Bota. 

— Un Opel Kapitan. Sandu l-a cumpărat de ocazie. Abia 
îi făcuse reparația capitală. Nici nu l-a plătit încă. Mai are de 
dat vreo cincisprezece mii. Acum o să-i trebuiască bani şi 
pentru reparaţii. Alţi bani, altă distracţie. 

Am ieşit pe culoar pentru a sta de vorbă cu medicul 
care-i îngrijea pe cei doi. Acesta ne-a dat asigurări că Tudor 
putea părăsi spitalul după cîteva zile. Ardeleanu avea însă 
nevoie de două săptămîni de tratament. Dindu-ne aceste 
informaţii, medicul părea că îşi cere scuze că nu poate să 
facă mai mult. 

— Trebuie să va raportez ceva, tovarăşe maior, a spus 
pe neaşteptate căpitanul de miliţie, cînd am ajuns în curtea 
spitalului. Am descoperit cauza exploziei. 

— Păi nu-i „gilca” aceea de vină? 

— Nu. Nici vorbă! Cineva a aplicat un fel de ventuză pe 
cauciucul cu pricina. După o oră şi ceva de mers „ventuza” 
a produs explozia. Am comunicat asta locotenentului 
Ştefănescu, de la miliția din T. 


— Deci, aşa cum bănuiam, a mormăit Bota, 
întorcîndu-se spre mine. Accidentul a fost provocat. Bine că 
s-a soldat doar cu atit! Tovarăşe căpitan, vă rog să nu mai 
spuneţi nimănui bănuielile dumneavoastră. Vreau să lăsăm 
impresia că n-am descoperit nimic şi luăm accidentul 
drept... accident şi atît. N-aş vrea să-i alarmăm pe cei doi 
răniţi. 

Spre seară am pornit către oraşul T. Maiorul Bota 
rămăsese la Strehaia. Inainte de a ne despărți, ţinuse să-mi 
mai dea cîteva sfaturi. 

— Vei fi, acolo, un profesor de istorie. Atît. Aflînd de 
acest şantier, ai venit să lucrezi, să faci cercetări necesare 
lucrării de doctorat pe care o pregăteşti. Pînă aici, totul e 
clar. Vei răspîndi zvonul că după un timp vei pleca în 
străinătate, să culegi date din bibliotecile de la Munchen şi 
Viena. Dealtfel, s-a comunicat şefului de şantier că va veni 
acolo un profesor de istorie. Clar? 

— Da. Deşi nici acum nu pricep ce v-a determinat să... 
să-mi daţi această misiune. 

Bota a început să-şi ciupească obrazul stîng. Ştiam, încă 
din primele zile de colaborare, ce însemna acest gest: era 
contrariat de întrebările mele. Maiorul şi-a aprins o ţigară şi 
a continuat: 

— Există, în oraşul T, un bătrîn arheolog care, se spune, 
ar fi susţinut, cu mult timp în urmă, prin anii 1947-1949, că 
pe maidanul unde s-a produs explozia ar fi existat un castru 
roman. Dar glasul lui a răsunat în pustiu. Pe bătrîn îl 
cheamă lon Suciu. Pînă la terminarea războiului a fost 
profesor de franceză şi germană. După război a fost 
pensionat de boală şi, din lipsă de alte preocupări, s-a 
apucat de arheologie. După explozia aceea urmată de 
ploaia cu monede romane, bătrînul e fericit. lţi dai seama 
de ce: teoria lansată de el are toate şansele să se 
adeverească şi la T să se descopere ruinele unui castru 
roman. 


Maiorul şi-a scuturat scrumul de la ţigară, apoi a 
continuat: 

— Împrieteneşte-te cu acest bătrîn original. 

— Vă interesează o persoană anume de pe acel şantier? 

— Vezi ce hram poartă şeful şantierului şi soţia acestuia, 
care a reuşit să-i... să-i sucească puţintel capul unuia dintre 
cei doi tineri pe care i-ai văzut aici, la Strehaia. Lui 
Ardeleanu. Această femeie şi arheologul Suciu îţi vor fi de 
folos. Prin ei îi vei cunoaşte pe ceilalţi trei membri ai 
colectivului. Recunosc: calea e foarte ocolită, dar e sigură şi 
nu trezeşte bănuieli. 

L-am privit nedumerit. Ce legătura putea avea şantierul 
cu acel institut? Bota a înţeles parcă încotro mergeau 
gîndurile mele: 

— Vreau să-i cunoşti pe cei cinci ca o persoană 
neoficială. Ca un profesor de istorie şi atit. In această 
postură poate vei avea mai multă trecere decit... mine. 

Tot nu înţelegeam legătura. 

— Făcîndu-te agreabil soţiei şefului şantierului, inginerul 
Bertea, vei fi invitat la seratele acesteia. Acolo îi vei 
cunoaşte pe cei cinci. Asta-i tot. Deocamdată. Mai departe, 
vom vedea. 

— Drumul e într-adevăr ocolit pentru a ajunge să-i 
cunosc pe cei cinci. Dar nu cumva s-a comis o greşeală? 
De-acum, Tudor mă cunoaşte. 

— Am avut grijă, mînzule, să-i spun, în treacăt, că am 
călătorit împreună din întîmplare, că te-am cules din drum, 
oferindu-ţi un loc în maşina mea. În orice caz, la T, nu ne 
cunoaştem şi nu ne vedem decit cu mare grijă. Voiaj bun, 
mînzule şi... săpături fructuoase! Cit priveşte faptul ca ţi-am 
ales un drum atît de ocolit pentru a ajunge la cei cinci, ei 
bine, mai sînt şi alte motive. Ţi le voi spune la timpul 
potrivit. 


Alarmă falsa 


Pe la orele nouă. seara am coborit din, tren în oraşul T. 
Am luat un taxi care m-a dus pînă în centrul oraşului. Am 
tras la hotelul „Mureş”, unde am primit o cameră la etajul 
trei şi, după o cină frugală, m-am dus la culcare. 

Înainte de a adormi, am recapitulat cele întîmplate din 
clipa în care maiorul Bota sosise la Bucureşti. Totul mi se 
părea cit se poate de simplu şi eram sigur că, în mai puţin 
de o săptămînă, vom clarifica lucrurile. La urma-urmelor, ce 
era atît de complicat? Nişte secrete sînt transmise unei 
firme străine. Sînt cinci oameni care cunosc aceste secrete. 
Ei bine, urmărindu-i pe cei cinci - după părerea mea Tudor 
şi Ardeleanu trebuiau scoşi din cauză de la bun început - se 
putea da de firul întregii afaceri. „Nimic mai şimplu” mi-am 
zis eu, înainte de a adormi. 

M-am trezit devreme şi, datorită indicaţiilor date de 
Bota, m-am dus la şantierul arheologic din marginea de 
vest a oraşului. M-am prezentat dirigintelui de şantier, un 
om înalt, slab, cu nas coroiat, pe chipul căruia stăruia o 
paloare încenuşată, specifică suferinzilor de ulcer. Din 
prima clipă l-am asemuit cu „Cavalerul tristei figuri”, 
creația lui Cervantes. Inginerul se numea Bertea. Nu mi-a 
fost greu să aflu că e de prin Mehedinți. Fiind oltean, era de 
aşteptat să fie volubil, glumet, sociabil. Mă înşelasem însă. 
Inginerul Marin Bertea era zgîrcit la vorbă şi mereu 
încruntat. 

— Să nu te sperii de şef, bădie, mi-a spus, confidenţial, 
un tînăr cam de virsta mea. E acru ca agurida, dar are 
suflet de aur. Am reuşit să-l cunosc. Dă-mi voie să mă 
prezint: lonaşcu. Constantin lonaşcu. Dar dumneata zi-mi 
Titi, cum îmi spun toţi pe aici. Dumneata te numeşti 
Radulian şi mai cum? 

— Andrei. Dar mi se zice Andi. 

— Să-ţi zic şi eu Andi? Bun! 


lonaşcu era mic de statură şi negricios. Purta chică şi 
avea favoriţi. 

Denumirea de şantier era cam pretențioasă. Tot 
personalul se compunea din cîţiva oameni: inginerul Bertea, 
lonaşcu şi şase lucrători pe care îi dirija Marcu, un 
subinginer de aproape şaizeci de ani, înalt, mătăhălos, cu 
privirea apoasă, obrajii căzuţi, buzele vineţii. O figură 
ştearsă, cu apucături cazone. Marcu ţinea evidenţa 
materialelor, făcea pontajul, întocmea formele de plată 
pentru salariile muncitorilor şi multe altele. 

Luînd legătură cu locotenentul Stefănescu, şeful secţiei 
de miliţie în raza căruia se afla acest mic şantier, am mai 
aflat cîteva date despre oamenii care lucrau aici. 

— Marcu ăsta cam trage la măsea, mi-a spus 
locotenentul. In fiecare sîmbătă găseşte cîțiva prieteni de 
ocazie şi bea pînă se face criţă la bufetul „Căpşunica”. L-am 
găsit de multe ori acolo. După ce se îmbată, plinge. Tipul 
are cazier. A fost condamnat, prin 1952, pentru un delict de 
drept comun. A stat un an la închisoare. Are un băiat 
inginer. Singurul băiat. Acesta îşi evită tatăl. Lucrează la 
Braşov. Nimeni nu l-a văzut pe aici, prin oraşul nostru. Cred 
că bătrînul Marcu suferă cumplit că fiu-său nu vrea să ştie 
de el. De aceea bea. Bea şi plinge după ce a depăşit 
măsura. Oamenii care fac săpături sînt de prin 
împrejurimile oraşului. Ţărani care, nemaiavînd de lucru pe 
cîmp, se angajează pe şantier. 

— Va să zică, profesor de istorie, murmurase inginerul 
Marin Bertea. O să ne călcăm pe bătături aici: un petic de 
loc şi atita tot! Scuză-mă, domnule Radulian. Sînt nervos. 
Nervos din cauza prăpăditului ăsta de şantier şi-mi vărs 
necazul pe dumneata. Bănuiesc că nu-ţi face mare plăcere 
să părăseşti Bucureştiul şi să vii în exil aici. 

— Sînt în documentare, domnule inginer, am spus eu. 
Vreau să-mi întocmesc lucrarea de doctorat. Voi pleca în 
documentare şi în străinătate: la Viena şi Munchen... Vreau, 


pe bază de documente certe, găsite în biblioteci, să 
stabilesc exact traseul liniei transalutine. Se pare că 
această linie, pe vremea lui Hadrian era... 

M-am oprit, deoarece mi-am dat seama că inginerul nu 
mă asculta. Tăcerea care s-a aşternut l-a făcut să mă 
privească. Avea ochii verzi, tulburi, împăienjeniţi de 
oboseală, de parcă ar fi băut toată noaptea. 

— Ştii ce a fost aici, în timpul războiului? m-a întrebat el. 

— Nu. 

— Un depozit de muniţie al unei baterii antiaeriene 
germane, „Fulgerul Bavariei”. Nimeni nu cunoaşte exact 
planul acestui depozit: căile de acces spre firidele cu 
muniţie au fost astupate, dinamitate de fascişti, cînd s-au 
retras. Ai făcut armata? 

— Da, în timpul facultăţii. 

— Atunci ştii cam ce pericol reprezintă un astfel de 
depozit. N-ar fi de mirare ca, într-o zi, un tîrnăcop să 
lovească într-o ladă cu proiectile şi... Da, domnule Radulian. 
Asta-i: lucrăm la un şantier aşezat pe un butoi cu pulbere! 

Privindu-l mi-am dat seama că omul acesta se temea. 
Şantierul îi crea o continuă stare de nelinişte. Nu-i plăcea să 
lucreze aici. 

— Şi-apoi, eu nu sînt specialist în arheologie. Sînt 
geolog. Asta-i cu totul altceva. Am fost trimis să fac 
săpaturi pe maidanul ăsta printr-o întîmplare. Nici lonaşcu, 
nici Marca nu sînt de meserie. Şi ei sînt tot geologi. 

Inginerul a tăcut şi s-a cufundat în studierea hirtiilor 
dintr-un dosar. Am spus „bună ziua” şi am plecat. leşind din 
baracă l-am întîlnit pe lonaşcu. 

— Cum a decurs întrevederea cu şeful? A, văd pe faţa 
dumitale că nu e prea bine. Ce vrei? î Asta-i nea Marin! Un 
băiat excepţional, dar... cam fricos. Mereu ne dă sfaturi de 
protecţia muncii. Noi sîntem geologi, cred că ţi s-a spus. 
Săpam după legea noastră. Cam aiurea şi cam în viteză... 

Eram nerăbdător să-l cunosc pe bătrinul Suciu, 


arheologul de care îmi vorbise maiorul Bota. Dar, ca un 
făcut, în primele două zile de la venirea mea pe şantier, 
acesta nu şi-a făcut apariţia. L-am întrebat pe Titi lonaşcu 
dacă-l cunoaşte. 

— Dacă-l cunosc? m-a întrebat mirat Titi. Păi cine nu-l 
cunoaşte aici? De cînd lucrăm, a venit de zece, de o sută de 
ori. Vine şi îşi vîră nasul în toate. Şeful a încercat să scape 
de sicîiala asta, dar Suciu i-a trîntit o jalbă la cei mari şi, 
drept urmare, inginerul Bertea s-a potolit. 

— V-a dat indicaţii cum să săpaţi şi unde? 

— Mai întrebi? Ne-a făcut un plan milimetric. lar noi îl 
aplicăm întocmai. Ştii însă care-i părerea mea? Ca n-o să 
găsim nimic. Dacă aici a fost un castru roman, atunci eu 
sînt episcop. Dumneata ce părere ai? Ca istoric, bineînţeles. 

l-am vorbit lui lonaşcu despre castrele romane 
construite după cucerirea Daciei, despre retragerea 
treptată a liniei de apărare de la nord de Dunăre, pe 
măsura creşterii pericolului creat de popoarele migratoare, 
despre structura generală a lanţului de tabere romane din 
vremea lui Caracalla şi, mai departe, de pe vremea lui 
Constantin cel Mare cînd la est de Alutus (Olt) s-a creat o 
linie de castre denumită de istorici linia transalutină. 

— Dar văd ca eşti tare în materie, Andi! a exclamat el la 
un moment dat. Credeam că eşti tot aşa, ca Suciu: un 
arheolog de salon. Să mor eu dacă bătrînul nu lucrează 
după ureche! Nu respectă nici o regula în materie de 
săpături. La rîndul nostru, noi lucrăm ca nişte geologi! Halal 
şantier! 


x 


Seara am cinat la restaurantul „Caraiman”. În drum spre 
hotel am intrat la barul „Pisicuţa sălbatică”. Barul avea, în 
fiecare seară, o clientelă numeroasă. Tocmai de aceea, 
mi-a fost greu să găsesc o masă liberă. Am cerut voie să 
mă aşez la masa ocupată de doi inşi: un bărbat cam de 
patruzeci de ani şi unul mai tînăr. 

După vreo jumătate de oră, reuşisem să facem 


cunoştinţă şi, cum se întîmplă în atari ocazii, să schimbăm 
impresii despre unele numere din program. Pe cel mai în 
vîrsta îi chema Mihai Moga. Era maistru sondor. Pe cel tînăr 
îl chema Petra Popovici şi era inginer petrolist. 

— la te uita! Tipii aia din Venezuela! a spus, la un 
moment dat, Moga. Cei care ne-au vizitat la schelă. 

— A, da! Ce drăguţe însoţitoare au! Or fi românce? Sînt 
prea măslinii şi prea drăguţe. 

— Păi ce, noi n-avem brunete şic, ca sud-americanele? 
Ce ziceţi, domnule profesor? mi-a cerut Moga părerea. 

Am răspuns ceva de convenienţă, privind spre masa 
unde se aşezaseră doi bărbaţi înalţi, bine făcuţi, unul 
brunet, cu tenul măsliniu, iar celălalt şaten, cu ochelari. 
Femeile erau îmbrăcate cu mult gust. 

Din discuţia care s-a încins între vecinii mei am aflat că 
venezuelenii  sosiseră în România pentru a cumpăra 
instalaţii de foraj la mare adincime. De fapt, nu erau 
singurii care solicitaseră asemenea utilaje, mai ales de cînd 
instalaţia L.D. 308 R obținuse medalii de aur la tîrgurile 
internaţionale de la Dresda, New Delhi, Manchester şi 
Salonic. 

Începuse dansul şi vecinii mei au schimbat vorba: 
formulau păreri despre perechile din ringul de dans, în 
special despre îmbrăcămintea femeilor. Eu am dat să plec. 
Cei doi m-au oprit însă. 

— Tocmai acum vreţi să plecaţi? Mai staţi, domnule 
profesor. Spectacolul e grozav. Privind, te saturi de 
scălămbăieli pentru o săptămînă. Şi-apoi, ai şi ce vedea. 
Sînt atitea „mini”... 

Am mai cerut un coniac şi am rămas. După vreo zece 
minute, am zărit îndreptîndu-se spre mine una dintre fetele 
care evoluaseră într-unul din numerele din program. 

— Dansaţi, domnule? m-a întrebat ea. 

Luat prin surprindere, m-am bilbiit. M-am ridicat în 
picioare şi, ca un automat, am pornit pe urma fetei. Era 
mică de statură, cu un corp superb, iar părul bogat, cu 
reflexe întunecate, îi cădea pe umeri, acoperindu-le 
goliciunea. 


— Dansaţi bine, a spus ea, la o vreme, văzînd că tac. 

— Faceţi complimente tuturor celor pe care îi invitaţi la 
dans? 

Fata m-a privit. Ochii căprui, catifelaţi, i s-au înnegurat. 

— Nu-mi place să mint. Sinteţi din oraşul acesta? Nu 
v-am prea văzut pe la noi. 

— Lucrez aici o perioadă de timp. Sînt profesor de istorie 
la Bucureşti. 

— Nici eu nu sînt de mult în T. De vreo două săptămîni. 
Am găsit angajament aici. Puteam merge la Bucureşti. Sînt 
mai multe posibilităţi acolo, dar aici e mai liniştit. Nu-i 
vîrtejul din Capitală, lar eu am nevoie de linişte. 

Partenera mea s-a îndepărtat puţin şi a început să 
danseze de parcă era singură. Mişcările  molatice, 
unduitoare, alternau cu zvicniri de umeri şi şolduri, gesturi 
repezi, care-mi aminteau de dansurile orientale. Dansa cu 
ochii aproape închişi, încîinînd capul cînd în stînga, cînd în 
dreapta. Un acord mai puternic o făcea să tresară, iar faţa i 
se crispa de parcă fi fost şfichiuită cu un bici. Dansa ca şi 
cînd ar fi fost într-un somn hipnotic. La o vreme, a deschis 
ochii şi s-a apropiat de mine, prinzîndu-mi mîinile. 

— lartă-mă, a spus ea. Simt uneori nevoia să evadez în 
muzică. 

— Ai dansat de parcă vroiai să vrăjeşti pe cineva. 

— Poate pe dumneata, mai ştii? a spus ea, 
învăluindu-mă în privirea ochilor ei cafenii. 

Pentru o clipă, am simţit că încurc paşii. Dar clipa de 
vrajă a dispărut odată cu ultimul acord al cîntecului. In 
tăcerea care s-a lăsat, am auzit glasul cristalin al fetei: 

— Sper că mai veniţi pe la noi, nu-i aşa? 

— Desigur, desigur, am spus eu. Dacă... în fine, dacă nu 
aveţi o altă invitaţie, vă aşteptăm la noi, la masa noastră. 

— Voi veni peste cîteva minute. 

— Drăguţă fetiţă! a remarcat Moga, trăgind cu ochiul, 
Siînteţi norocos, domnule profesor, că v-a invitat. Nu prea 
obişnuieşte, cu toate că şeful barului le cam obligă pe fete 
să mai antreneze pe cei care stau şi nu dansează. Nea 
Stamate, s-a adresat el chelnerului care tocmai trecea pe 


lîngă masa noastră, ia zi-ne ceva despre bruneta de colo 
care dansează cu individul acela înalt. Aia în bluză vişinie... 

Chelnerul a privit spre ringul de dans. 

— De Emilia Pascu vorbiţi? E dansatoare la noi. 

— la zi-ne ceva, l-a îndemnat Moga. Ce fel de fată e? 

— Păi, cum să fie? A venit de curînd la noi şi-i retrasă. 
Face puţin pe cucoana. Zice că a vrut să ajungă la operă. A 
nimerit însă la cabaret. Suferă de „dosarită”. Tată-său a 
plecat din România prin nouăsute patruzeci şi patru. Cu 
nemţii. Ştiţi cum e cîteodată: părinţii mănîncă aguridă, iar 
copiilor li se strepezesc dinţii... Dar, altfel, fată bună. ŞI 
destul de cuminte. 

Chelnerul şi-a reaşezat şerveţelul pe braţul stîng şi, cu o 
înclinare a corpului, ne-a întrebat, politicos, dacă mai 
servim ceva. Vecinii mei au făcut plata. Eu am mai cerut un 
coniac. Peste citeva minute rămăsesem singur la masă. 

Priveam cînd ringul de dans, cînd în jurul meu, cu 
obişnuita curiozitate profesională. Emilia dansa acum cu un 
tînăr roşcovan, care din cînd în cînd îşi lipea obrazul de 
obrazul ei, de parcă ar fi vrut să-i şoptească ceva la ureche. 
Individul purta pantaloni galbeni cu carouri maronii, uşor 
evazaţi şi o bluză hippy. „Cred că cel mai bun lucru ar fi să 
plec”, mi-am zis eu şi am cerut chelnerului să-mi facă nota 
de plată. 

Ca şi cînd ar fi simţit încotro merg gîndurile mele, fata 
şi-a întors capul şi mi-a zimbit. Peste cinci minute, într-o 
pauză, a venit la masa mea. 

— Te rog să mă scuzi. Te-am făcut să aştepţi. Fumezi? 
Ce bine ca nu fumezi! a continuat ea. Trebuie să plec. E 
tirziu. Aproape ora două. De obicei plec îndată ce îmi 
execut numărul din program. Poate ne vedem şi în altă 
seară? întrebi de Emilia Pascu. Mili. Aşa mi se spune. 

— Radulian Andrei. Andi... am spus eu, ridicîndu-mă. Îmi 
îngădui să te conduc? am întrebat, mai sigur pe mine. 

— Desigur. Ne vedem peste un sfert de oră la ieşirea din 
bar. De acord? 

Douăzeci de minute mai tirziu mergeam alături, de-a 
lungul principalului bulevard din T. Am vrut să iau un taxi, 


dar Emilia m-a oprit: 

— Stau aproape. La hotelul „Mureş”, a spus ea. 

— La „Mureş”? Şi eu locuiesc tot acolo, am exclamat, 
aproape fără voie. Stau la etajul doi. 

— Eu stau la opt. E mai ieftin. N-am pe nimeni pe lume. 
Tata... tata a dispărut la sfîrşitul războiului, iar mama s-a 
prăpădit la vreun an după dispariţia lui. 

— Cum, adică, a „dispărut”? am întrebat eu. 

— Lasă că o să-ţi spun altă dată. Uite, am ajuns la hotel! 

Am intrat în hol şi am luat liftul. În cabina acestuia, 
apropierea Emiliei m-a tulburat. 

— Noapte bună, domnule Radulian... Andi! a spus ea, 
cînd a ieşit din lift, la etajul opt. 

Noapte buna Mili, am spus, urmărind-o cu privirea 

În ziua următoare m-am dus pe şantier. Văzînd că Suciu 
nu apăruse, l-am anunţat pe Bertea că plec în oraş să 
lucrez la o bibliotecă. 

Cînd să plec am văzut un muncitor care venea în fugă 
să-l caute pe subinginerul Marcu. Acesta a ieşit în faţa 
barăcii. 

— Ce e, Negoiţă? a întrebat el, 

— Păi, ce să fie? Am dat de ceva. De un mort. 

Bătrînul Marcu şi-a întors capul spre mine. Avea o faţă 
ovala, cu obrajii căzuţi, ochii mari, bulbucaţi şi părul alb, 
înfoiat. Parcă era un buldog gata să se repeadă. 

— Pai... să-l anunţăm pe şef şi... şi procuratura. 

Rostise ultimul cuvînt cu un efort vădit. L-am anunţat pe 
Bertea şi, împreună cu Marcu şi lonaşcu, ne-am dus la locul 
unde se săpa. 

— O fi vreo fosilă. Homo dacensis, a glumit lonaşcu. la 
vezi tu, Andi! 

— Omul ăsta n-a murit de mult, a spus Tudor, unul 
dintre muncitori. Are haine ca-n zilele noastre, cum se 
îmbrăcau oamenii pe la sfîrşitul războiului. 

Cadavrul era cu faţa în jos, pe fundul unui şanţ de 


comunicaţie. Ce căuta acest „civil” aici, într-o fostă poziţie 
de tunuri antiaeriene germane? Venise de bună voie sau 
fusese adus cu sila? Fusese, oare, un om de-al fasciştilor, 
pe care aceştia îl omoriseră pentru a scăpa de el, în febra 
pregătirilor pentru retragere? Dacă, totuşi, murise mult 
după 1944? Dacă era vorba de o crima mai recentă? E 
drept, un criminal n-ar ascunde victima într-un fost depozit 
de muniții, unde orice săpătură - înainte de deminare - ar fi 
constituit un pericol. Dar daca tocmai pe asta mizase 
asasinul şi, riscînd foarte mult, săpase mormîntul aici, 
sperînd că niciodată nu va fi descoperit? 

Faptul că mortul era cu faţa în jos mă făcea să cred că 
omul fusese împuşcat de fascişti pe la spate, în timp ce se 
depărta de poziţia lor. 

— Haine ca-n '44, într-adevăr, a murmurat inginerul 
Bertea. lonaşcule, telefonează la procuratură! 

lonaşcu s-a depărtat în grabă. 

— Continuaţi lucrul, a spus inginerul. Între timp, 
domnule Marcu, du-te şi anunţă-l pe domnul Suciu. Du-te 
acasă la dînsul... 

— Plec chiar acum, a spus Marcu bucuros că nu e obligat 
să dea ochii cu un procuror. lau IMS-ul şantierului. 

— Merg şi eu în oraş, nene Marcu, am spus eu, 

Maşina gonea pe caldarîmul denivelat al străzilor 
mărginaşe. 

— Mergeţi şi dumneavoastră la domnul Suciu? m-a 
întrebat pe neaşteptate, bătrînul Marcu. 

— Păi, ştiu eu? Hai să merg! 

Casa în care locuia Suciu era o vilă aspectuoasă, 
înconjurată de arbuşti. Intr-un colţ al grădinii se afla un mic 
lapidariu, realizat, desigur, din pietrele descoperite de 
Suciu în activitatea lui de arheolog amator. 

Marcu a sunat şi, peste cîteva minute, în pragul casei 
s-a ivit un bătrîn îmbrăcat într-un halat. 

— Poftim, poftim! l-a invitat acesta pe subinginer. 


Marcu a străbătut grădiniţa din faţă a vilei şi a intrat. 

Neaviînd ce face, am coborit din maşină şi am început să 
mă plimb privind împrejurimile vilei. 

— Căutaţi pe cineva? am auzit o voce, tocmai cînd 
priveam cu multă atenţie peste gardul vilei, spre lapidariul 
improvizat. 

M-am întors să văd cine vorbise. Era un om în vîrstă, cu 
părul complet alb. Cînd vorbea, dădea mereu din cap şi 
manile îi tremurau. 

— ÎI căutaţi pe Suciu? a întrebat iarăşi bătrînul. 

— Nu. Nici nu-l cunosc. Aştept pe cineva să iasă de la 
dînsul. Dumneavoastră îl cunoaşteţi? 

— Păi cum să nu-l cunosc, păcatele mele? Doar e leat cu 
mine. A fost şi el deportat. Eu, prin '43, toamna. El mai 
tîrziu, prin august 1944. Pe mine m-au nenorocit în bătaie. 
De atunci am rămas cu tremurul ăsta. El a scăpat mai 
ieftin. Nu i-au devastat nici casa. N-au mai avut vreme... 

— Înţeleg... 

— Sînt evreu, ce vreţi? Mă cheamă Ribenson. Cînd am 
scăpat de-acolo, am aflat că-l luaseră şi pe Suciu... Apoi, 
prin septembrie 1944, ne-am regăsit aici, acasă. Îi dăduseră 
drumul. Lucraţi cu Suciu pe şantierul de arheologie? 

— Da. 

— S-a adeverit vas'că teoria lui că acolo, unde nemţii au 
avut o baterie antiaeriană, a existat un castru roman?. 

— Aşa se pare. 

— Mă bucur pentru lonel, pentru Suciu. Eu lonel îi zic. 
Ehe, cît mi-a împuiat el capul cu chestia asta prin '47-48! 
Apoi, s-a lăsat păgubaş. Nimeni nu avea atunci vreme de 
scormonit pămîntul. Glumesc, tinere. Arheologia este 
pasionantă, desigur. Dar, pe vremea aceea, era pe planul 
doua sute... Cît e ceasul? Unsprezece? Aoleu, plec! M-a 
trimis nepoată-mea după nişte cumpărături. Bună ziua! 

La cîteva clipe după plecarea bătrînului, uşa vilei s-a 
deschis şi în prag au apărut Suciu şi Marcu. 

— Pofteşte încoace, domnule profesor! m-a invitat 
Suciu. Hai să ne cunoaştem. 

Am intrat în curtea vilei şi am urcat cele cîteva scări din 


faţa clădirii. 

— Tovarăşul Marcu mi-a vorbit de dumneata. Eu sînt lon 
Suciu, cel care a lansat teoria despre castrul roman. Lucrezi 
la teza de doctorat, după cîte mi-a spus domnul Marcu. Ce 
temă ai? 

— Fixarea liniei transalutine. 

— Aşaa? Ei bine, am să-ţi dau date importante în 
legătură cu tema care te interesează... Vino miine sau 
poimiine pe la mine. 

Nu m-a poftit în casă şi asta m-a nemulţumit oarecum. 
Dar m-am consolat cu gîndul că probabil nu era pregătit să 
primească oaspeţi. Marcu era, oarecum, de-al casei: se 
cunoşteau de la începerea săpăturilor, aşa că nu se jena de 
el, chiar dacă în camere nu era ordine desăvirşită. 

— Mi-a plăcut de bătrînul Suciu, am spus eu, de îndată 
ce maşina a pornit. Cîţi ani o fi avînd? 

— Cred că peste şaizeci şi cinci, a mormăit Marcu. 

Am coborit din maşină în centrul oraşului. Marcu a 
coborit şi el. L-am invitat la o bere. 

— Mulţumesc, domnule profesor. Eu nu beau decit 
sîimbăta. lar cînd beau, îmi place s-o fac lată. Mulţumesc de 
invitaţie. Drept să-ţi spun, am venit în oraş să mănînc ceva. 
Hai la rotiseria asta. Te invit eu. 

Am intrat într-o rotiserie şi Marcu a comandat ceva de 
mîncare, pentru amîndoi. Am mîncat în tăcere. Abia spre 
sfîrşit a deschis vorba, continuînd ideea de la intrarea în 
local. 

— ... Şi de altceva am venit în oraş. Nu-mi place să vad 
procurori. Acolo, pe şantier, acum se fac cercetări, mă 
înţelegi, domnule profesor? 

— Aveţi familie? am întrebat. 

Marcu a închis ochii pentru cîteva secunde. 

— Nevasta mi-a murit anul trecut. Am un băiat inginer, 
lucrează la Braşov, dar s-a înstrăinat de mine, s-a înstrăinau 
înadins, pentru că eu am fost condamnat. Şi-acum, cînd 
văd procuror, îmi vine s-o iau la fugă. Cit despre băiat, 
uite... de aia nu beau, mă înţelegi? Că, dacă mă apuc, apoi 
mă iau aducerile-aminte şi-i greu, domnule profesor. De 


fapt eu sînt inginer. Dar aici n-am găsit post decit de 
subinginer. Şi vreau să lucrez aici, fiindcă aici am copilărit şi 
am trăit. Ei, ospătar! Plata! Mergem domnule profesor, nu-i 
aşa? 

Seara, întorcîndu-mă la hotel, am avut o surpriză 
neplăcută. Mi-am dat seama ca cineva Îmi cotrobăise prin 
bagaje. Umblase fin, fără să lase urme. Cel mai bun lucru 
era să mă fac că n-am băgat de seamă şi să nu fac nici un 
tărăboi. Era limpede că cineva voia să se convingă ce hram 
port. Dar de ce? Eram un biet profesoraş, care culege date 
de pe un şantier de arheologie. În valizele mele puteau fi 
găsite notite de la facultate, tratate de istorie, diferite 
caiete cu însemnări nevinovate, de pe şantierul unde 
lucrasem ca student. Nici un document despre adevărata 
mea profesiune. În gînd îi mulţumeam lui Bota pentru ideea 
care o avusese de a-mi lua „arhiva istorică” la mine. 

Pe la ora opt am primit un telefon. Am recunoscut glasul 
lui Bota, 

— Alo! Fănică? Te aştept la cinema „Favorit”. Ce dracu' 
întîrzii? 

— Cu cine vreţi să vorbiţi, tovarăşe? am întrebat eu, 
făcîndu-i jocul. Aici nu-i nici un Fănică. Greşeală! 

Peste zece minute coboram din hotel. Abia făcusem 
cîţiva paşi pe una din străduţele care duceau spre 
cinematograful cu pricina, ca în dreptul meu s-a oprit o 
maşină şi am auzit glasul lui Bota: 

— Hai, mînzule? 

De îndată ce am urcat, Bota a pornit cu toată viteza 
spre marginea oraşului. 

— De azi-dimineaţă sînt în oraş mînzule. Am venit 
chemat de unul din cei cinci. De Vasile Udrea, specialistul în 
oţeluri. Mi-a dat telefon ieri după-amiază. „Veniţi imediat în 
T. Cred că am descoperit ceva important în legătură cu 
afacerea care vă interesează.” 

Bota conducea atent. Nu-i plăcea viteza în clipele cînd 


povestea ceva. 

— Îţi închipui, nu-i aşa, că am venit cît am putut de 
repede. Cum am ajuns, l-am căutat la institut. Nu era. L-am 
căutat acasă. Nimeni! Încep să cred că am avut halucinaţii, 
că n-am primit nici un telefon. Că a fost alarmă falsa. 

— Doriţi să-l caut eu pe Udrea? 

— Nici vorba! Dumneata, mînzule, vei rămîne ceea ce 
eşti. Un profesor de istorie, care îşi pregăteşte teza de 
doctorat. Atit! Priceput? 

— Aseară am constatat că mi s-a cotrobăit prin lucruri, 
am spus. 

Bota a făcut ochii mari. 

— Ei, drăcie! Chiar atit de repede s-au alarmat? 
Înseamnă că sîntem pe un drum bun. Altceva? 

l-am povestit cele întîmplate dimineaţa. 

— S-a descoperit un mort? Nu-i de mirare. Într-o zonă 
unde au avut loc lupte... E drept, pare curios că un civil s-a 
aflat în poziţia fasciştilor cînd aceştia au dinamitat-o. 
Altceva? 

— L-am cunoscut pe lon Suciu. Bătrînul acela cu teoria 
despre castrul roman, teorie cel puţin fantezistă! 

— Unde l-ai cunoscut? 

l-am relatat cum ajunsesem la arheolog şi ce 
discutasem cu acesta şi cu prietenul lui, bătrînul Ribenson. 

— Bine, mînzule. Începutul e bun. Chiar toarte bun. E 
drept că şi eu mă îndoiesc oarecum de unele lucruri dar... 

L-am privit, fără să-mi ascund nedumerirea, 

— Adică... nu ştiu dacă am ales calea cea mai buna 
pentru dumneata. S-ar putea să pierdem vremea degeaba 
pe la şantierul acela pînă să ajungi să-i cunoşti pe cei de la 
institut... 

N-am mai putut să rabd şi, cu riscul de a-l vedea 
ciupindu-şi obrazul stîng, l-am întrebat: 

— Există vreun motiv special să vă interesaţi de acest 
şantier? 

Spre surprinderea mea, Bota n-a reacţionat cum mă 
aşteptam, 

— Da, mînzule. Dar despre asta voiam să-ţi vorbesc mai 


tîrziu, cînd săpăturile ar fi fost mai avansate. 

Maiorul şi-a scos o ţigară; i-am oferit foc.. Bota continua 
să conducă, traversînd localităţi necunoscute. Pînă unde 
voia să mergem? 

— Cercetările acestea de la institut, a început Bota, au 
un istoric. O invenţie asemănătoare era gata de brevetare 
încă din anul 1944. Ea aparţinea inginerului Pavel Novac, 
un om care, dacă ar fi trăit, azi ar avea aproape şaptezeci 
de ani. Novac a dispărut însă în timpul evenimentelor de la 
23 august 1944. Fugit cu trupele fasciste? Luat de acestea? 
Împuşcat? Nimeni nu ştie? Există o singură certitudine: 
hîrtiile cu proiectele sale au intrat în posesia fasciştilor. 
Ultima dată inginerul Pavel Novac a fost văzut escortat de 
un ofiţer german, cunoscut în T, deoarece era un fel de 
comandant de garnizoană. Ofiţerul acesta a fost capturat la 
28 august, după declanşarea insurecției. A declarat ca nu 
ştia nimic de Novac şi invenţia lui. 

Maiorul a tăcut pentru cîteva clipe. 

— Ascultă, mînzule, a spus el, nu fără un fel de înciudară 
în glas. N-ai impresia că Udrea ăsta e neserios? Cum adică? 
Mă cheamă să-mi spună ceva „în legătură cu problema 
care vă interesează” şi, cînd sosesc în T, ia-l de unde nu-i! 
Zău că e o chestie neserioasă. Nu-mi plac alarmele false. 
Macină nervii. Hai să întoarcem! Am mers destul. 

Zicînd acestea, a oprit maşina şi a făcut manevra 
necesara pentru a porni spre T. 

... Maiorul Bota avea să-şi reconsidere afirmaţiile privitor 
la inginerul Udrea în ziua următoare, cînd ziarul care apărea 
în T, anunța că la marginea unei păduri din apropierea 
oraşului fusese găsit inginerul Vasile Udrea, victimă a unui 
accident de automobil. 


Dispariţie miraculoasă 


Vestea a fost, pentru mine, atit de neaşteptată, încît 
toate celelalte surprize care aveau să-i urmeze au pălit. Şi, 
la drept vorbind, nu erau nişte evenimente sau întîmplări 
pe care să le poţi trece uşor cu vederea. Cînd scriu acestea 
mă gindesc la noutatea pe care aveam s-o aflu chiar a doua 
zi, cînd m-am dus pe şantier. 

— Ştiţi, mi-a spus Marcu, de îndată ce am apărut în 
pragul biroului său, că procurorul a făcut o descoperire 
interesantă în legătură cu cadavrul? 

— Ce anume? am întrebat curios. 

— Mortul avea un orificiu în craniu, în occipital, ceea ce 
înseamnă că a fost împuşcat pe la spate. A, un amănunt: 
scheletul avea, la mîna stingă, două degete lipsă. N-am 
observat la început. Asta va uşura munca miliției care a şi 
început să facă cercetări. Vă închipuiţi că într-un oraş ca T, 
cu şaptezeci de mii de locuitori, n-au fost prea mulţi oameni 
cu două degete lipsă. 

În momentul cînd rostea ultimele cuvinte, am zărit 
silueta unei femei care venea direct spre baraca noastră. 
Coborise dintr-un Ford-Capri. 

— Soţia şefului, mi-a şoptit Marcu şi s-a depărtat. 

Ca din pămînt, lîngă mine a apărut lonaşcu. Agitindu-şi 
mîinile, încerca să-şi pună rînduială în pletele negre, care-i 
acopereau ceafa şi să-şi netezească favoriţii zbirliţi. 

— Bună ziua! a spus femeia care se apropia. Pun pariu, 
Titi, că domnul se numeşte Radulian şi e profesor de istorie. 
Să ne cunoaştem, domnule Radulian. Eu sînt Marcela 
Panait-Bertea. Soţia domnului inginer care are onoarea să 
conducă aceste amărite săpături! 

Doamna Bertea mi-a întins mîna. M-am înclinat şi i-am 
sărutat-o. Avea o mînă mică, fină, catifelată. Uşoara ironie 
cu care vorbise mi-a plăcut. 

— Aveţi de gînd să staţi mult pe la noi, domnule 
Radulian? 

— Două-trei săptămîni. Bineînţeles, nu numai pe şantier. 


Am de gind să răscolesc toate bibliotecile oraşului, în 
speranţa că voi găsi ceva important pentru lucrarea mea. 

— O lucrare de doctorat, Cella, a completat lonaşcu. 
Domnul Radulian e decis să devină doctor în istorie. 

Completarea lui lonaşcu nu mi-a căzut bine, dar n-am 
ripostat. Eram preocupat. O studiam pe Marcela. Soţia lui 
Bertea era înaltă, blondă. Purta un fulgarin alb; cordonul 
fulgarinului era strîns peste mijlocul subţire, delicat. 
Întreaga constituţie a femeii sugera fragilitatea unei 
figurine de Saxa. 

— Titi, vrei să-l cauţi pe Bertea în timp ce mă voi strădui 
să-i fiu agreabilă acestui domn? 

lonaşcu a plecat să-l anunţe pe inginerul Bertea. 

— Totdeauna eşti atit de încurcat în faţa unei femei, 
domnule profesor? 

— Sînteţi foarte frumoasă, am reuşit eu să spun. 

— Îţi propun, domnule Radulian, să schimbăm vorba. Nu 
mă simt în apele mele cînd mi se fac complimente. Chiar 
dacă sînt sincere. Spune, îţi place la noi? 

— Am venit abia de trei zile. 

— Trei zile pot face o epocă, a spus Voltaire, pare-mi-se. 
El sau altcineva, nu contează! Destul că a avut dreptate. 
Azi e joi, nu-i aşa? Foarte bine. Sîmbătă seara sper să ne 
vizitaţi. Avem o mică sindrofie. Te rog să nu mă refuzi! 
Soţul meu împlineşte patruzeci şi cinci de ani. Habar n-are 
că i-am organizat o seară cu mare tam-tam. Distrat cum e a 
uitat, desigur, că-i ziua lui de naştere. Marin Bertea e prea 
departe de cele lumeşti. Zilele trec peste el fără ca vreuna 
să aibă un colorit aparte. A, dar iată-l! Nici o vorbă despre 
invitaţia asta! Din acest moment îmi eşti complice. De 
acord? 

Din nou accentul acela de intimitate în glasul ei. 
Inginerul Bertea a venit lîngă noi, am schimbat citeva 
banalităţi, apoi şi-a condus soţia spre maşină. 

Am intrat împreună cu lonaşcu în baracă, dar abia 
desfăcusem pe masă planul săpăturilor, că a intrat inginerul 
Bertea. 

— Nu ştiu ce are maşina Marcelei. Nu mai porneşte. Titi, 


dumneata te pricepi. Vrei să vezi ce are? 

— Imediat, şefule. 

— Pot să te ajut şi eu? 

— Desigur Andi, desigur, a spus fără prea mult 
entuziasm lonaşcu. 

Maşina inginerului Bertea, avea o defecţiune la sistemul 
electric. lonaşcu şi-a declinat competenţa, de îndată ce şi-a 
dat seama că mă pricep mai bine decit el. 

— N-am curaj să plec cu maşina în halul ăsta, s-a 
adresat Marcela soţului ei. O las aici. Dacă domnul Radulian 
şi cu Titi reuşesc s-o facă, o aduci tu acasă. Bine? La 
revedere! Trebuie să fiu la ora zece la coafor. 

După plecarea soţiei inginerului Bertea, înarmat cu 
ustensilele necesare, am demontat bordul maşinii. Căutam 
în buzunăraşul din stînga volanului o şurubelniţă cînd, spre 
surprinderea mea, între filele unui ghid automobilistic aflat 
acolo, am zărit o chitanţă. Conducătorul maşinii fusese 
amendat, cu două zile în urmă, la Filiaşi. Ştiam că pentru a 
se ajunge la Strehaia se trece prin Filiaşi. 

„Deci doamna Bertea a fost la Strehaia... Oare, pentru 
a-l vedea pe Ardeleanu? Bertea o fi ştiind ceva despre idila 
dintre cei doi? Nu cumva comportarea soţiei sale îl face pe 
Bertea să fie mereu posomorit?” 


x 


Maiorul Bota, cu care m-am întîlnit la ora şase, aşa cum 
convenisem, m-a pus în curent cu mersul cercetărilor în 
cazul Udrea. 

— Inginerul Udrea a fost accidentat de o maşină. 
Fractură de craniu. Era pe bicicletă. In fiecare zi se plimba o 
jumătate de oră sau o oră, convins - şi pe drept - că asta îl 
menţine tînăr. Poate n-ar fi rău să răspîndim zvonul că a 
murit. Adevărul, e că se zbate între viaţă şi moarte. A fost 
transportat la Bucureşti, la Spitalul „Gheorghe Marinescu”. 
Fracturile de acest fel se soldează, de regulă, cu paralizii 
grave, cu pierderi de memorie... Ce-o fi descoperit acest 
Udrea? Ce anume voia să-mi spună? 


Îl ascultam pe Bota încercînd să-mi fac o părere asupra 
cazului Udrea. Pînă acum, din cei cinci care lucrau la 
invenţia aceea, trei nu mai puteau continua cercetările. Mai 
rămiîneau doi. Cine erau cei doi? L-am rugat pe Bota să-mi 
vorbească mai mult despre ei. 

— Uite ce e, miînzule. După cite am înţeles de la 
dumneata, eşti invitat la Marcela Bertea, Panait-Bertea, 
adică. Totul s-a petrecut pînă acum conform prevederilor 
noastre. Mai repede decît mă aşteptam. În casa lui Bertea îl 
vei cunoaşte pe consilierul Nicolae Marinescu. Un om în 
vîrstă. Are peste 70 de ani. El este cel de-al patrulea 
cercetător. E văduv, locuieşte într-un bloc vechi şi ia masa 
la pensiunea Madrigal. Ştii ce te rog? Să te declari bolnav 
de ficat. Pentru asta trebuie să te documentezi bine, 
mînzule, ca să poţi discuta competent cu inginerul 
Marinescu, care suferă într-adevăr de ficat. Trebuie să 
devii, la sugestia lui, la invitaţia lui, mă rog, ia-o cum vrei, - 
un abonat al pensiunii „Madrigal”. Vei ţine regim, ca şi 
dînsul. Două-trei săptămîni n-o să-ţi facă rău. Evident, după 
o masă la „Madrigal”, nimeni nu te opreşte să-ţi completezi 
prînzul cu ce-ţi pofteşte inima. 

Bota a rămas o clipă pe gînduri. 

— Pe al cincilea o să-l cunoşti prin Marinescu. Este tot 
un inginer, are aproape şaizeci de ani. Se numeşte lon 
Cîndea. Joacă şah. lubeşte florile şi are tot felul de teorii 
năstruşnice. Puțin cam aiurit, dar altfel, o figură foarte 
simpatică. N-a fost căsătorit pînă acum doi ani cînd, în 
sfîrşit, s-a hotărît, - după expresia lui - „să-şi pună juvăţul 
de git”. Soţia lui este o femeie admirabilă. Au legalizat 
legătura lor după patruzeci de ani de convieţuire. „Am vrut 
să fiu totdeauna liber. Să pot să mă despart oricînd de 
Amelia. Acum, la 60 de ani, ne-am convins că am putea 
întemeia un cămin şi că ne potrivim”, obişnuieşte să spună. 

— N-ar trebui luate măsuri pentru protejarea acestor doi 
oameni? am întrebat eu. Acum două zile, după accidentul 
de la Strehaia, spuneaţi că n-ar fi exclus ca şi pe ceilalţi să-i 
pască primejdia. Şi iată că, în ce-l priveşte pe Udrea... 

— Ce altă măsură de siguranţă vrei să iau, mînzule? Nu-i 


destul că te-am delegat să fii îngerul lor păzitor? Am toată 
încrederea în dumneata. Şi-apoi, mai aştept un ajutor. Un 
ofiţer din centrală. 

— Am înţeles, tovarăşe maior, am spus eu. 

— O! Bine că, în sfîrşit, ai înţeles, Raduliene! 

— Nu aveţi nici o bănuială ca vreunul dintre «ei 
„colaborează” cu firma aceea străină? 

Bota şi-a înălţat capul şi m-a privit. Ochii lui albaştri erau 
plini de zîmbet. 

— S-ar putea... Ştiu eu? Pe Udrea, oricum, trebuie să-l 
scoatem din cauză. Dacă el ar fi omul cu pricina, apoi 
agentura străină ar avea toate motivele să-i dorească o 
sănătate de fier. Nu-i aşa? În orice caz, nu ar fi încercat să-l 
înlăture. 

Cîteva clipe s-au scurs în tăcere. 

— N-am avut răgazul să vă spun: în maşina Marcelei 
Bertea am găsit o chitanţă de la miliția din Filiaşi. Cred ca 
Marcela l-a vizitat la Strehaia pe Ardeleanu. Nu spuneaţi că 
între cei doi s-a înfiripat o idilă? 

— Curios! Am vorbit cu Ardeleanu azi dimineaţă. Nu 
mi-a spus nimic despre vreo vizită de-a doamnei Bertea, 
Panait-Bertea, adică. (Bota avea o ironie aparte cînd era 
vorba de soţia lui Bertea, neplăcîndu-i pesemne faptul că 
Marcela păstra şi numele de fată). Altceva? 

l-am relatat cele aflate de la Marcu în legătură cu 
scheletul găsit pe şantier: un orificiu în occipital, lipsa a 
doua degete de la mîna stingă. 

— Deci un civil împuşcat într-o poziţie germană! Prea 
obişnuit ca să mai impresioneze pe cineva! Imediat după 
23 august 1944 hitleriştii au luat ostatici, i-au dus în 
poziţiile lor, apoi s-au descotorosit de dinşii împuşcîndu-i. 
Să vedem dacă miliția reuşeşte să afle cine-i victima. 


x 
Revenit la hotel m-am gîndit să-i telefonez Emiliei Pascu. 


Era şapte şi jumătate. Bănuiam că fata era obligată să fie la 
bar către ora zece. 


— Alo? Domnişoara Pascu? Aici Radulian. Îţi aminteşti de 
mine? 

— Cum să nu, domnule Andi. 

— Pot să te văd astă-seară? 

— Vii la bar? 

— Nu cred. Am mult de lucru. Dar... poate ieşim 
împreuna înainte de spectacol. E abia şapte şi jumătate. Ce 
zici? 

— De acord. Aşteaptă-mă în hol. Cobor peste un sfert de 
oră. 

Fata a închis. Era îmbrăcată, gata de plecare, aşa că am 
ieşit din cameră. Ce-ar fi s-o aştept la etajul opt? mi-am zis. 

Am luat liftul şi am urcat la opt. M-am instalat pe unul 
din scaunele din micul hol, dar după citeva minute de 
aşteptare m-am ridicat şi am început să mă plimb pe 
culoar. 

— Bine. Deci lîngă havuz. Ştiu. La revedere! am auzit, 
pe neaşteptate, glasul Emiliei, răzbătind din una din 
camerele pe lîngă care treceam. 

„la te uită! Emilia a dat întîlnire cuiva! O întîlnire în 
vreun parc, lîngă un havuz. Pe cînd? Miine? Uite ce păţeşti 
dacă eşti indiscret. De ce ai urcat la opt cînd fata a zis să 
aştepţi în holul hotelului?” 

Am coborit la parter. Era, totuşi, mai bine să o aştept pe 
Emilia în holul hotelului. 

Emilia a coborit peste cîteva minute. De îndată ce am 
ieşit pe stradă, şi-a încheiat fulgarinul şi mi-a luat braţul, 

— E răcoare, nu-i aşa, Andi? Unde mergem? Ne plimbăm 
spre parcul Bucovei? 

— Ziceam să mergem la un restaurant. 

— Ştiu eu unul unde se mănîncă bine şi ieftin. Nu-i nici; 
departe de aici. Îi zice „Covorul fermecat”. 

La opt şi jumătate eram într-un fel de cabană cu pereţii 
de zid, cu acoperiş vălurit. 

— Îţi place aici? m-a întrebat Emilia, tocmai în clipa în 
care, privind spre uşă, am zărit o figură cunoscută. 

Nu, nu mă înşelam! Omul acela înalt cu privire 
visătoare, îmbrăcat într-un costum bleu, era căpitanul 


Mareş, inginerul Alexandru Mareş din centrală. Era, oare, 
omul „de întărire” cerut de Bota? Nu l-am salutat, desigur, 
dar nici el n-a schiţat nici un gest. L-am urmărit discret, cu 
coada ochiului. Mareş s-a aşezat la o masă de unde putea, 
fără prea mult efort, să mă aibă tot timpul sub privirea lui. 

În timpul cinei am vorbit despre vreme şi despre filmele 
văzute în ultimul timp în Bucureşti. Apoi fiecare a vorbit 
despre sine. Eu am fost obligat să-mi etalez biografia de 
profesor de istorie. Cînd a aflat pentru ce am venit în T. 
Emilia şi-a ţuguiat buzele şi a (acut un gest din care reieşea 
ca nu-i plăcea arheologia. 

— E totuşi pasionantă, am spus eu. 

— Să sapi şi iar să sapi? Zile şi luni, fără să ştii dacă vei 
găsi ceva interesant? Nu, Andi, nu mi-ar plăcea. ŞI, la 
urma-urmei, s-a descoperit ceva la şantierul acela? 

— Deocamdată... un schelet. Un om care a fost 
împuşcat în ceafă, de nemti, înainte de a se retrage. Cred 
că miliția o să afle repede despre cine e vorba, fiindcă 
mortului îi lipsesc două degete de la mîna stingă. 

Ochii fetei străluceau într-un fel ciudat, semn că îi 
stîrnisem curiozitatea. Eu continuam să-i povestesc, dornic 
să-i întreţin această curiozitate. Aş fi vrut să-i vorbesc mai 
tandru, să-i spun că îmi plăcea dar, nu ştiu cum să spun, 
prezenţa lui Mareş acolo, la cîţiva paşi de noi, mă inhiba. 

Se apropia ora zece; ştiam că Emilia trebuie să fie la bar 
pentru spectacol. 

— De ce nu-mi vorbeşti mai mult despre tine? Despre 
viaţa ta? am întrebat-o. _ 

— O să-ţi povestesc altă dată. lţi mulţumesc pentru 
seara aceasta. A fost foarte plăcută. Mergem? 

Ne-am ridicat şi am pornit, nu înainte de a arunca o 
privire spre masa unde ştiam că se aşezase Mareş. 
Inginerul dispăruse. Cînd? Pe unde? Poate prin ieşirea de 
serviciu, că uşa de la intrare nu-mi scăpase nici o clipă din 
priviri. 

Ajungînd în stradă, Emilia s-a întors spre mine: 

— Şi-acum, uite, am să-ţi spun: sînt o fată oarecare. Am 
rămas orfană de mică. Tatăl meu a fost luat de hitlerişti 


cînd au părăsit oraşul acesta, că familia mea e de aici, iar 
mama... mama a murit cam... la un an după aceea; aveam 
patru ani cînd a murit. N-o ţin minte. Am crescut la un 
orfelinat. Unii zic că tata a plecat de bunăvoie. Acum e la 
Munchen. M-am pomenit că-mi scrie anul trecut, cînd am 
împlinit nouăsprezece ani. Şi-a schimbat numele. Îl cheamă 
Georg Ruhl. L-au bătut fasciştii, l-au lovit peste şira spinării 
şi a paralizat. 

— N-ar vrea să vină aici? 

— Mi-a scris să mă duc eu acolo. Să-i trimit fotografii. Cît 
mai multe fotografii. l-am trimis tot ce aveam mai bun. Anul 
acesta sper să primesc viză de plecare, să-l vizitez. 

— Ai făcut cerere pentru paşaport? 

— O să fac. A, dar uite, am ajuns la bar. Ne întîlnim 
mîine? 

— Da, Emilia. 

Stăteam faţă în faţă, în umbra aruncată de o 
proeminenţă a zidurilor clădirii în care se afla barul. Fata 
şi-a ridicat privirea şi i-am zărit ochii căprui, catifelaţi. Era 
înlăcrimată sau numai mi se părea? În clipa următoare, a 
ridicat mîna stîngă şi şi-a plimbat miîngiietor degetele peste 
obrajii mei, de parcă ar fi fost un orb care vrea să 
recunoască trăsăturile cuiva drag. 


x 


A doua zi am mers la şantier dis-de-dimineaţă. Inginerul 
Bertea era fără chef, posomorit, parca nedormit. Abia mi-a 
răspuns la salut. Am încercat să aflu de ce e necăjit. Bertea 
a izbucnit: 

— Mi s-a umblat în dosare, în acte, în hirţoagele pe care 
le ţin sub cheie. Nu ştiu cine a fost atît de curios. N-am 
secrete faţă de nimeni! Putea să-mi ceară orice relaţii şi le 
dădeam cu dragă inimă. Mi-a dispărut planul iniţial de 
săpături. O hirtie fără importanţă, dată de Suciu acum trei 
săptămîni, de-atunci a adus alte trei planuri. Nu-i cine ştie 
ce, dar de ce se umbla în hirtii? 

„Cavalerul tristei figuri” avea obrajii mai încenuşaţi decît 


de obicei. Faptul ca cineva îi cotrobăise prin dosare putea, 
oare, să-l necăjească într-atit? 

Ce puteam să-i spun pentru a-i risipi supărarea? Am 
preferat să-l las în pace şi am ieşit din baraca. Mi-am luat 
carnetul de note şi am început să-mi schiţez unele date 
privind săpăturile. Am stat de vorbă cu oamenii care lucrau. 
Cadavrul descoperit cu o zi mai înainte fusese ridicat. 

M-am vîrît în şanţurile săpate de oameni, am luat probe 
de pămînt, am studiat diferite cioburi, pietre - totul cu 
intenţia de a arata că mă preocupă săpăturile, arheologia, 
că nu venisem aici pe şantier de florile mărului. 

— Credeţi că dăm de fo comoară, domnule profesor? 
m-a întrebat şeful de echipă. 

— Comoara? am întrebat eu, mirat, 

— Păi... aşa vorbesc oamenii. Cînd a fost esplozia aia, se 
găsiră bani de aramă. Sestreţi... 

— Sesterţi, nea Sandule, l-am corectat eu. Bani romani, 
de-ai strămoşilor noştri. Îi foloseau şi aici, în Dacia. 

— Mă rog, cum le-o fi zicînd, dă-i în păcate. Da’ e rău că 
n-au nici o valoare. Am găsit şi eu cîţiva. Uite-i ici. La 
început am crezut că-s de aur sau de argint. Dar sînt 
tinichea curată. Acu’ căutăm, pe semne, pe ăi de aur. 
Comoara, adică. 

l-am explicat că săpăturile urmăreau cu totul altceva. 
Nea Sandu părea dezolat. Juca sesterţii în palmă, gata să-i 
zvirle. 

— Vrei să-mi dai un bănuţ din aceia? am întrebat eu. 

— la-i pe toţi, dom'le profesor, că mie nu-mi fac 
trebuinţă. 

Zicînd acestea, nea Sandu a întins mîna, iar eu am cules 
din căuşul palmei cinci monede. 

— Deci... pas’ de comoară, ai, dom'le profesor? 

— Asta nu se ştie niciodată, nea Sandule. Nu ştii cum e 
cu săpăturile? Cauţi una şi dai de alta... 

Omul s-a înseninat. 

— Asta cam aşa-i, dom'le profesor! Căutăm comori şi 
găsim oameni morţi, îngropaţi fără popă. Să ştii că la ăştia, 
ai mei, le-a cam pierit pofta de lucru. Ştii 'mneata cum sînt 


ţăranii. Cică locul e spurcat din cauza mortului ăla. Asta mai 
lipsea! Că şi-aşa le era frică de proiectile, să nu explodeze. 
Acuş le e frică şi de strigoi. 

— Nu vă luaţi după vorbe, nea Sandule! Nu cumva ai 
vrea să aducem popă, să sfinţim locul? am încercat s-o dau 
pe glumă. 

— Asta nu-i de glumă, dom'le profesor. Poate că ar 
trebui. Nu de alta, dar uite, se petrec lucruri cam... cam 
afurisite aici. 

Am ciulit urechile. 

— Adică? 

— Poi... uite, chiar cu mortul ăla. Alde Pădineţu mi-a 
spus mie, doar mie... Pădineţu e ăl care a dat primul de 
schiletul ăla şi a săpat pînă să vie procurorul... Asta e gata 
să jure că mortu’ avea toate deștele la mîna stîngă. Asta 
pînă ne-am dus să tragem o duşca de rachiu, pe la un'şpe, 
la bufet, la „Căpşunica”. Cînd ne-am întors, nimeni n-a 
băgat de seamă. Doar cînd a venit procurorul s-a văzut. 

— Şi cum crezi că au dispărut oasele de la cele două 
degete, dacă or fi fost? 

— Păi... ştiu eu? Pădineţu zice că ghiavolu'. Semn că 
pămîntul de aici e spurcat. Eu i-am zis că poate o fi visat. 
Să-şi ţină gura... Afară de Pădineţu nimeni n-a văzut toate 
deştele mortului. Da'... oricum. 

— Cine a rămas pe şantier cînd v-aţi dus la 
„Căpşunica”? 

— Păi nu ştiu să fi rămas cineva. Ne-a chemat... a trecut 
un prieten de-al lui Toader Anghel pe aici şi a spus că dă o 
ţuică. l-a născut nevasta un băiat. Toader a zis să mergem 
toţi. Omu’ ne-a chemat atunci pe toţi, era tare bucuros. Şi 
ne-am dus... N-am vrut să stricăm bucuria omului... 

Am discutat puţin cu nea Sandu, apoi mi-am continuat 
lucrul. Către ora unsprezece, a venit lonaşcu. 

— Aici erai? În şanţurile astea? Văd că te-ai apucat 
serios de treabă. Ce-i cu „rezidurile” alea? 

— Probe, Titi. Probe. Am de gînd să le duc la Bucureşti 
să le analizeze cu ajutorul izotopilor, pentru a le determina 
vechimea. 


— Deci te-ai pus serios pe treabă! Ascultă, Andi, ce plan 
ai pentru diseară? Il serbăm pe şef. Hai să stabilim ce 
cadou îi luăm. Aşa, din partea şantierului. 

Am ridicat din umeri. 

— la ce crezi tu, Titi... 


Pe la douăsprezece am primit un, telefon din partea 
maiorului Bota şi m-am întîlnit cu el. 

— Ce noutăţi ai, mînzule? m-a întrebat el, de îndată ce 
am avut posibilitatea să stăm de vorbă. 

l-am relatat discuţia pe care o avusesem cu Marin Sandu 
şi i-am arătat sesterţii pe care acesta mi-i dăduse. Maiorul 
mă asculta cu atenţie, trecîndu-şi mereu mîna prin părul 
alb-argintiu. 

— Am aflat azi, de la miliţie, că s-a identificat cadavrul. 
Omul împuşcat de fascişti e un cantonier de la bariera 
Mărgineni. 

— Cantonier? am întrebat, mirat. 

— Miliția a stabilit că este vorba de un mic slujbaş la 
calea ferată. Cantonierul lon Ursu. Fasciştii l-au împuşcat, 
după ce l-au ţinut ostatec. Dar dispariţia asta a degetelor 
mă face să cred că ceva nu-i în regulă. lon Ursu a fost 
identificat pe baza... lipsei celor două degete de la mîna 
stingă. Or, dacă cele două degete au existat totuşi, 
înseamnă... înseamnă că cineva a avut interesul să inducă 
miliția în eroare. 

Maiorul Bota m-a privit fix. Ochii lui albaştri păreau mai 
întunecaţi decit oricînd. 

— E limpede, mînzule! Trebuie aflat cît mai repede cine-i 
prietenul lui Toader Anghel, omul care a dat ţuica, 
provocînd plecarea muncitorilor de pe şantier. În lipsa lor, 
cineva a „subtilizat” cele două degete. lon Ursu s-ar putea 
să nu fie... lon Ursu! Ei drăcie! Şantierul ăla al dumitale 
ascunde comori pe care, încet-încet, le dă la iveală. 
Altceva? 

Am stat cîteva clipe pe gînduri, neştiind dacă era cazul 


să-i vorbesc despre Emilia Pascu. În fond, nu-mi interzisese 
nimeni să mă plimb cu o fată în T! L-am întrebat, într-o 
doara, pe maiorul Bota dacă ştie că inginerul Mareş, din 
centrala, se află şi el în oraş. 

— Da. Ştiu. l-am solicitat sprijinul. Să nu te miri cînd ţi-oi 
spune că, printre altele, a primit ordin să te... 
supravegheze. 

— Pe mine? 

— Exact! Uiţi că ţi s-a cotrobăit prin lucrurile din camera 
de la hotel? Dar, ia spune-mi, cine e fata cu care ai fost la 
„Covorul fermecat”? 

Întrebat aşa, direct, n-am mai avut încotro. l-am povestit 
cum o cunoscusem pe Emilia şi, în rezumat, ce discutasem 
cu ea. 

— Mda. Şi zice că n-a făcut încă o cerere de paşaport, să 
plece să-şi viziteze tatăl? a mormăit Bota, la sfirşitul 
relatării mele. Nu se grăbeşte să-l vadă. Poate că are 
dreptate. Nu ştiu ce ar putea s-o lege, după 19 ani, de un 
tată care pînă acum, nu s-a interesat de ea. Emilia este o 
fată frumoasă. Aşa spune Mareş. Nu m-ar mira să ţi se 
aprindă călcîiele după ea. 

— Tovarăşe maior, vă rog... 

— Ei, ei, nu te roşi aşa! Învață să te stăpîneşti, mînzule, 
Şi ce-i dacă îţi place fata? E o crimă? Ah, de ce nu-s de 
vîrsta ta! Ei, la revedere! Stai că era să uit. la dă-mi şi mie 
un sesterţ din ăia găsiţi pe şantier. Poate că mă apuc de 
numismatică. Acum, la bătrineţe... 


x 


Ajungînd la hotel, am urcat în camera mea. Tocmai suna 
telefonul. 

— Andi? 

— Da, eu sînt, am spus, recunoscînd glasul Emiliei. 

— E ora două şi mor de foame... 

Peste douăzeci de minute ne aflam la „Covorul 
fermecat”. 

— Azi am repetiţie la ora patru, mi-a spus Emilia în 


timpul mesei. Şi două spectacole: unul la ora şapte, pentru 
un grup de vizitatori străini şi al doilea, cel obişnuit, de la 
miezul nopţii. Regret că nu vom putea sta mai mult 
împreună. Ce mai e nou pe şantier? 

l-am spus că miliția reuşise să identifice mortul găsit în 
timpul săpăturilor. Fata mă asculta cu atenţie. La ieşirea de 
la „Covorul fermecat” l-am zărit pe Mareş. Cînd ne-a văzut 
s-a întors cu spatele, fapt care m-a intrigat. După ce am 
trecut de dînsul, am întors capul. Căpitanul pornise în sens 
contrar şi, nu ştiu de ce, am avut impresia că se luase după 
cineva, intrînd în restaurant. 

— O clipă, Mili, am spus eu. Te rog să mă aştepţi aici. 
Trebuie să dau urgent un telefon. 

Zicind acestea am pornit înapoi, spre „Covorul 
fermecat”. Cînd am ajuns în uşă, pe lîngă mine a trecut în 
goană un individ care avea în mînă un mic aparat de radio, 
de mărimea unei baterii de lanternă; un şnur alb făcea 
legătura între aparat şi casca minusculă pe care o avea la 
ureche. Peste cîteva clipe a apărut şi Mareş. Mi-am dat 
seama că îl căuta pe individul cu aparatul de radio. Dar 
acesta dispăruse. 

Căpitanul a privit în jurul său, s-a uitat la mine în 
treacăt, fără să dea nici un semn că m-ar cunoaşte, apoi a 
plecat cu paşi rari spre centrul oraşului. La rîndul meu, am 
vîrit o fisă în telefonul de la intrare, am format un număr 
aiurea, apoi am revenit lîngă Emilia. 

— Am vrut să telefonez la şantier, dar din păcate n-am 
putut. Era ocupat. 

În drum spre bar, Emilia a vorbit aproape tot timpul. Îmi 
plăcea s-o aud vorbind. La despărţire mi-a întins mîna şi 
m-a privit drept în ochi. Am simţit imediat o căldură prin tot 
corpul. Aşteptam, din clipă în clipă, să-şi ridice mîna şi să 
şi-o plimbe peste obrajii mei. Dar Emilia n-a repetat gestul 
din seara trecută, deşi felul în care mă privea îi trăda 
emoția. 

— Andi, trebuie să-ți spun ceva. Ştii, am un prieten. Este 
plecat. Dar miine... miine va veni şi n-o să ne mai putem 
vedea prea des. 


Nu ştiu ce mă făcea să cred că fata minţea. Poate 
fiindcă privirea ei era prea prietenoasă, poate fiindcă 
întîrzia să-şi retragă mîna din mîna mea. 

— Dacă aşa stau lucrurile... am biiguit eu. 

— O, nu trebuie să fii supărat, te rog. Ne vom mai 
vedea, totuşi. Şi asta pentru că, pentru că îmi placi mult, 
Andi. Te rog să nu crezi cine ştie ce despre mine. 

Aveam probabil o mină atit de jalnică, încît Emilia nu se 
putea hotărî să plece. 

— Vino cu mine, mi-a spus ea deodată şi, ţinîndu-mă 
încă de mînă, m-a tras în umbra unei porţi. Spune, te 
afectează chiar atit de mult ceea ce ţi-am spus? 

— Da, Mili, da. 

Fata continua să mă învăluie cu privirea ochilor ei 
căprui, catifelaţi. Am ridicat mîna şi am miîngiiat-o pe păr. 

— Nu! Nu! a şoptit ea şi, cît ai clipi, s-a desprins de lîngă 
mine, alergînd spre intrarea barului. 

Rămas singur, am privit în jurul meu, ca trezit din vis. 
Soarele de toamnă inundase strada cu o lumină plăcută, 
care te îmbia la visare. În sufletul meu era însă negură. 
Multă negură. 


IV 
O serată cu peripeții 


M-am întors la hotel, am făcut un duş, am răsfoit o carte 
despre afecțiunile ficatului - carte pe care o cumpărasem în 
urma recomandării lui Bota - apoi am ieşit în oraş. Era şase 
şi jumătate. La şapte m-am întîlnit cu lonaşcu, pentru a 
merge împreună la inginerul Bertea. 

Casa în care locuia Bertea se afla la marginea de nord a 
oraşului. Era o clădire veche, cu aspect de casă boierească. 
Acoperişul, din ţiglă roşie, era pe alocuri acoperit de 
muşchi. Curtea era pavată cu piatră colorată. In fundul 
curţii, se afla un mic garaj, în care inginerul îşi ţinea 


maşina. 

Camerele erau mari şi înalte. Parchetul se zărea doar ici 
colo, fiind acoperit de covoare groase. Mobilierul din salonul 
unde am fost primiţi era amestecat: alături de piese vechi, 
moşteniri de familie, se aflau şi unele noi, achiziţionate la 
întîmplare, fără prea mult discernămiînt. Într-un colţ al 
salonului se afla o pianină. 

lonaşcu şi cu mine nu eram primii veniţi, aşa că Bertea 
n-a manifestat nici o surpriză văzindu-ne. Ştia de-acum că 
sosisem pentru a-l sărbători. 

— Vă mulţumesc că aţi venit! Mulţumesc că v-aţi gîndit 
la mine. Titi, tu eşti tartorul, nu-i aşa? Tu ai descoperit că 
azi e ziua mea şi ai dat zvon în ţară, nu-i aşa? 

„Cavalerul tristei figuri” era cu totul altul decit la şantier. 
De pe chipul lui dispăruse încenuşarea aceea care-l făcea 
antipatic. Se mişca în voie, cu gesturi de senior, zimbea 
afabil tuturor invitaţilor participa la discuţii, glumea. Soţia 
lui, în rochie de seara, purta pantofi cu tocuri joase, astfel 
ca nu-mi mai părea atit de înaltă ca atunci cînd o 
cunoscusem pe şantier. Părul blond era strîns într-un coc ce 
mi se părea imens, dar care se armoniza foarte bine cu 
chipul ei de păpuşa. 

— E datoria mea de gazdă să fac prezentările, a spus 
ea, virindu-şi mîna pe după braţul meu. Titi, tu-i cunoşti pe 
toţi. Ţi-l răpesc pe domnul Radulian să-l prezint invitaţilor 
mei. 

Din clipa în care intrasem, căutasem să ghicesc cine era 
inginerul Nicolae Marinescu.  Curiozitatea mi-a fost 
satisfăcută mai repede decit speram. Abia pornisem la braţ 
cu Marcela, că aceasta s-a oprit în dreptul a doi oameni în 
vîrstă, care discutau cu aprindere despre şah. 

— Domnul profesor Radulian, domnul inginer Marinescu 
şi domnul inginer Cîndea, a făcut Marcela prezentările. 

M-am înclinat, zîmbind. Nicolae Marinescu era slab, cu 
privirea apoasă, avea părul alb, rar. Purta proteză auditivă. 
M-a privit cu multă curiozitate prin lentilele foarte concave 
ale ochelarilor săi. 

— Cum a spus că se numeşte? a întrebat el şi, cu mîna 


dreaptă, a manevrat un mic buton al aparatului auditiv pe 
care-l purta. 

— Radulian. Andrei Radulian, domnule inginer. 

— Am avut un coleg de facultate Radulian. A ajuns 
profesor de istorie la universitate. Nu cumva eşti fiul lui? 

— Nu, domnule inginer. Tatăl meu lucrează la uzinele 
Vulcan. E maistru. 

— Daţi-mi voie, a intervenit Marcela. Există, totuşi, o 
coincidenţă. Domnul Radulian, aici de faţă, este... profesor 
de istorie. Deocamdată la un liceu. Işi pregăteşte 
doctoratul. 

— Am băgat eu de seamă că-i prea tînăr ca să-mi fi fost 
coleg, a spus Marinescu în glumă. 

Inginerul Cîndea era mai mic de statură decît Marinescu, 
avea o faţă colţuroasă, expresivă, sprincenele groase, 
complet albe, şi ochii albaştri, mici, duşi în fundul capului. 

— Şi ce vint te-a adus aici în T, domnule Radulian? a 
întrebat el. 

— Mă documentez la şantierul arheologic. Voi sta puţin, 
desigur. 

— Fii atent, tinere! Oraşul nostru e cunoscut pentru 
tentaţiile lui. Mulţi au venit în treacăt, dar au rămas aici 
pentru totdeauna! 

l-am părăsit pe cei doi bătrîni pentru a cunoaşte şi pe 
ceilalţi invitaţi. Venise şi Marcu, administratorul şantierului. 
Stătea de vorbă cu doi indivizi: unul, pe nume Zlate, părea 
cam de vîrsta mea; celălalt era mai bătrîn, să tot fi avut 
patruzeci de ani. S-a recomandat scurt, cu un glas gros, 
repezind cuvintele ca un lătrat: 

— Inginer Pop. 

Am cunoscut-o pe soţia lui Cîndea, o femeie mică de 
statură, căruntă, cu privirea blindă. Am cunoscut şi două 
prietene ale Marcelei, venite cu bărbaţii lor: soţii Pandele 
erau în trecere prin T, iar soţii Armeanu lucrau la centrala 
comercială din oraş. 

Imi propusesem să aflu cît mai multe despre invitaţii 
soţiei lui Bertea. Aici se găseau doi dintre cei cinci care 
lucrau la invenţie. Alţi doi erau la Strehaia, iar al cincilea, 


inginerul Udrea, la Bucureşti. Ceea ce i se întîmplase lui 
Udrea putea să se întîimple şi celor doi ingineri bătrîni, care 
sporovăiau de zor stîind în colţul unde mi-i prezentase 
Marcela. 

— Şi-acum, să faci cunoştinţă cu ultimii mei invitaţi, a 
spus soţia lui Bertea, conducîindu-mă spre o camera 
învecinată în care se afla o măsuţă de biliard. Domnul 
Stelescu, actor şi domnul Stanciu, pictor. 

Stelescu mi-a întins mîna. Era înalt, brunet, uscăţiv şi 
avea palma umedă. Stanciu avea o mîna mare, puternica, 
de boxer. La o măsuţă ţinea contabilitatea soţia lui 
Stelescu. 

— Ce părere ai de invitaţii mei? m-a întrebat Marcela 
înainte de a ne întoarce în salon. Oameni interesanţi, nu-i 
aşa? Uff, cred că-i timpul ca Marioara să servească nişte 
gustări. Mă duc să văd de ce întirzie. 

M-am aranjat astfel încît să stau în faţa inginerului 
Marinescu. Am refuzat să mănînc unele preparate, motivînd 
că sufăr de ficat. Din acel moment Nicolae Marinescu mi-a 
acordat o atenţie deosebită. Am discutat cu el despre 
regimuri alimentare şi despre diferite afecţiuni ale ficatului. 
In continuare, lucrurile s-au petrecut întocmai cum 
prevăzuse şeful meu: Marinescu mi-a sugerat să frecventez 
pensiunea „Madrigal”, excelentă în prepararea mîncărurilor 
dietetice. 

— O să te simţi bine la „Madriga!”, tinere! mi-a spus 
inginerul Marinescu. Sînt unul dintre cei mai vechi clienţi. 
Acolo mînca uneori şi arheologul lon Suciu. Ei, dar pe Suciu 
trebuie să-l cunoşti! E toată ziua cu nasul prin şantierul 
acela unde lucrezi şi dumneata. 

— Da, îl cunosc, am spus. 

— Sîntem prieteni din copilărie. lon se ţine însă mai bine 
decît mine. Eu... ce să fac? O afecţiune stupidă, un fel de 
gripă virotică, şi iată-mă cu aparat auditiv. 

Nu terminase de vorbit, cînd în pragul sufrageriei şi-a 
făcut apariţia bătrînul lon Suciu. 

— Ei, na! Vorbeşti de lup şi lupul la uşă! a exclamat 
inginerul Marinescu. Incepusem să-ţi simt lipsa, loane! Hai, 


felicită-l pe Marin Bertea şi vino de ia loc lîngă noi. 

După citeva minute, Suciu se afla între inginerul 
Marinescu şi actorul Stelescu. Eu stăteam în faţa lor. În 
dreapta mea era inginerul Pop, iar în stînga - soţia lui 
Stelescu. Tot timpul mesei s-au discutat banalităţi. Suciu 
mînca încet, cu grijă, de parcă s-ar fi temut să nu-şi 
deranjeze cumva vecinii. A ridicat paharul cu vin, dar abia a 
gustat. 

— Bine că te-am întîlnit, loane, a spus, la o vreme, 
inginerul Marinescu. Curînd se deschide sezonul de 
vînătoare. Cred că participi. 

Suciu a dat din cap că e de acord şi i-a făcut semn lui 
Marinescu să tacă, pentru că vrea să ţină un toast. S-a 
ridicat în picioare şi a închinat pentru soţii Bertea, apoi s-a 
dus şi l-a sărutat pe inginer şi pe soţia acestuia. 

— In locul lui Bertea aş fi gelos, am auzit pe neaşteptate 
glasul lui Cîndea. Prea ai sărutat-o cu foc pe Marcela, loane! 

— Poate nu ştiţi că nenea Suciu mi-e rudă, a intervenit 
Marcela. 

— Adevărat! a glumit bătrînul Suciu. Străbunicul meu 
era văr de al zecelea cu bunicul Marcelei. 

Gluma arheologului nu mi s-a părut prea reuşită. Am 
zimbit, totuşi, din complezenţă. Doamna Stelescu s-a 
aplecat spre soţul ei: 

— Mă doare capul, Mişule. Aş vrea să ies puţin la aer.; 

Stelescu s-a ridicat imediat şi şi-a condus soţia spre 
ieşire. Marcela i-a urmat îngrijorată, întrebînd mereu ce s-a 
întîmplat. Intre timp, petrecerea se anima. Marcu bea cu 
lonaşcu şi cu Zlate. Vorbeau tare. Inginerul Pop, din dreapta 
mea, îi reproşa lui Armeanu că în comerţ nu se găseau 
totdeauna zarzavaturi proaspete. Mereu îmi venea să 
asemui felul de a vorbi al lui Pop cu un lătrat. Soții Pandele, 
aşezaţi mai departe de mine, se angajaseră într-o discuţie 
cu Bertea. Atmosfera începuse să se înfierbînte. Era, parcă, 
prea mult zgomot. Aş fi vrut să dau magnetofonul mai 
încet. 

— Vrei să dansăm, Andi? am auzit glasul Marcelei. 

— Cu plăcere, am răspuns şi m-am ridicat. 


Am urmat-o pe soţia lui Bertea în camera vecină, 
despărțită de sufragerie printr-un glasvand. Marcela dansa 
uşor ca un fulg. Nu peste mult, în camera unde dansam 
şi-au făcut apariţia şi soţii Pîndele, apoi Zlate cu doamna 
Armeanu, soţul acesteia fiind angajat într-o discuţie 
interminabila cu inginerul Pop. După primul dans, Pandele 
mi-a cerut voie să danseze cu Marcela şi astfel m-am trezit 
cu o nouă parteneră: doamna Pandele, o femeie voinica, 
potrivit de înalta, cu mişcări puţin cam rigide. 

— După cîte am înţeles, sînteţi în trecere prin T, am 
spus eu, din dorinţa de a lega o conversaţie. 

— Da. În trecere. Miine plecăm. Am vizitat o mătuşa, o 
soră de-a mamei, pe care n-am văzut-o de mult. Unchiul 
meu e unul dintre cei mai vechi petrolişti din oraş. 

— E bătrîn, desigur... 

— Are şaptezeci de ani, locuieşte în vechiul cartier 
construit lîngă rafinărie. Poate aţi auzit de unchiu-meu. li 
cheamă Nestorescu. 

— Din păcate, nu-l cunosc. i 

— A condus luptele împotriva fasciştilor In patruzeci şi 
patru. 

— Daa? am spus eu, sincer mirat. Mi-ar plăcea să-l 
cunosc. Eu sînt profesor de istorie. Mă interesează orice 
date în legătură cu luptele din august 1944. 

— Nimic mai simplu. O să-i vorbesc despre 
dumneavoastră. Telefonaţi-i... 

În clipa cînd spunea aceste cuvinte, Ilumina s-a stins. Am 
rămas locului. Partenera mea şi-a strigat soțul, acesta a 
venit lîngă noi. Cineva a aprins o brichetă. 

— Nu-i nimic, nimic, am auzit glasul soției lui Stelescu. E 
vina mea. M-am împiedicat de şnurul magnetofonului. 

— Cred că s-a ars siguranța. Marioară, adu o lumînare! a 
strigat inginerul Bertea, 

În cîteva clipe, aveam iarăşi lumină. 

— Vă rog să ne scuzaţi. Acest incident neplăcut nu 
trebuie să vă strice buna dispoziţie! a spus Marcela. Reluăm 
dansul? Gata! mutam magnetofonul dincolo, unde e priza 
bună. 


— Hai să cîntăm un „mulţi ani trăiască!” a propus 
cineva. 

— Gata! Paharele pline! Tonul, domnule lonaşcu! Cineva 
spunea că voiai să te faci ţircovnic! 

Am cîntat, am băut în sănătatea inginerului - eu, deh! 
ca oamenii bolnavi de ficat, abia am gustat vinul - apoi am 
trecut în camera alăturată, să dansăm. Dar, parca era un 
făcut. Abia reîncepusem dansul - aveam ca parteneră pe 
doamna Stelescu - cînd, deodată, din camera alăturată s-a 
auzit un strigăt: 

— Domnului Suciu i s-a făcut rău! A leşinat! 

— Repede un doctor! „Salvarea”! Marcela, telefonează 
la „Salvare”... 

Dintr-un salt am fost lîngă lon Suciu. În timp ce soţia lui 
Bertea telefona, eu am început să frec timplele bătrînului 
arheolog cu batista, peste care am turnat puţin vin din 
paharul aflat în faţa acestuia. Făceam operaţia asta de 
citeva minute. Bătrînul a deschis ochii. Împreună cu 
inginerul Pop l-am ridicat şi l-am condus spre o canapea. 
l-am pus comprese reci pe frunte şi i-am descheiat haina. 
La sosirea medicului, bătrînul Suciu îşi revenise complet, 
dar acuza dureri de stomac. 

— Simptomele sînt ale unei intoxicații violente, a spus 
doctorul. 

Acest al doilea incident a avut darul să ne strice tot 
cheful. După plecarea „Salvării” care l-a luat pe bătrînul 
Suciu, nimeni nu mai avea chef nici de băut, nici de dans. 


x 


Se făcuse zece şi jumătate cînd am ajuns la hotel. M-am 
dezbrăcat, m-am vîrît în pat şi am stins lumina. Am vrut să 
adorm, dar m-au năpădit gindurile. 

„Dar dacă Suciu a fost otrăvit? Dacă, în timp ce lumina 
era stinsă, cineva i-a turnat otravă în pahar?” 

Cit ai clipi, m-am ridicat în capul oaselor, am aprins 
veioza şi am căutat în buzunarele pantalonilor, 

„In caz ca bătrînul Suciu a fost otrăvit, dovada se află la 


mine! Da! La mine! Pe această batistă, pe care am turnat 
lichid din paharul bătrînului arheolog.” 

Am dus batista încă umedă la nas. Lichidul cu care era 
îmbibată avea un miros greu, de flori de crin macerate. 

Am  împăturit batista cu grijă, am învelit-o într-un 
şerveţel de hirtie alba şi m-am virit în pat. Dar abia 
închisesem ochii, că mi-a venit alt gînd. „Dar dacă, mi-am 
zis, nu lui Suciu îi era destinată otrava? Dacă se urmărea 
otrăvirea lui Cîndea sau a lui Marinescu, dar s-au încurcat 
paharele şi a căzut victimă Suciu?” 

Odată pornit pe acest drum, am început să fac tot felul 
de presupuneri. Pentru a putea turna otravă în pahar, cel 
interesat avea nevoie de un moment de neatenţie din 
partea comesenilor. Dacă stingerea luminii a fost în plan? 
Stai! Cine a provocat acel scurtcircuit? Soţia lui Stelescu! 
Nu cumva a minţit că o doare capul? Asta ar însemna că 
soţia actorului e în legătură cu cel care au încercat să-l 
asasineze pe Udrea... 

„Pînă acum ai două piste pe care poţi da de un fir, 
mi-am zis. Mai întîi, trebuie să verifici cine e prietenul lui 
Toader Anghel care a oferit de băut oamenilor de pe 
şantier, lăsîndu-se astfel acel schelet fără supraveghere. A 
doua pistă ţi s-a oferit azi. Trebuie să afli cine a încercat 
să-l otrăvească pe Suciu şi de ce. Trebuie să afli ce hram 
poartă soţia lui Stelescu. Şi mai trebuie să afli dacă, 
într-adevăr, Suciu era cel vizat”. 

Fiecare întrebare, fiecare problemă, năştea zeci de alte 
întrebări şi probleme. Mă îndoiam, în acele momente, pînă 
şi de faptul că Bertea împlinise cu adevărat patruzeci şi 
cinci de ani. Eram gata să cred că toată serata aceea 
fusese pusă la cale pentru a-l aduce pe Suciu sau pe unul 
din cei doi cercetători la o masă, unde criminalul putea 
să-şi îndeplinească planul. 


Un microfon şugubăţ 


Cred că era trecut de miezul nopţii cînd am aţipit. 
Deodată am auzit soneria. 

— Cine e? am întrebat, sărind din pat. 

— Emilia. 

Am aprins lumina mare, am strîns cordonul halatului, 
mi-am trecut mîna prin păr, ca pentru a-l aranja, apoi am 
răsucit cheia. 

— Te rog iartă-mă ca te deranjez la ora asta, a spus 
Emilia. E aproape două. Dar am văzut lumină... 

Două! Şi eu care avusesem impresia că abia aţipisem! 

— Mi s-a întîmplat ceva neplăcut, Andi. Pot intra? 

Am deschis larg uşa şi am condus-o spre un fotoliu pe 
care fata s-a aşezat. Era îmbrăcată în rochia cu care venise 
la prima noastră întîlnire. Părul negru îi cădea pe umeri. 
Avea obrajii îmbujoraţi. 

— Ce s-a întîmplat? 

— Am fost acostată de un individ. M-a urmărit pînă la 
hotel. Mi-a vorbit de prietenul meu... Ah! Mă ia ameţeala! 

— Linişteşte-te. Stai să-ţi dau o înghiţitură de coniac. 
l-am turnat într-un pahar puţin coniac. Emilia a băut, apoi a 
început să vorbească. 

— Ţi-am spus ieri de prietenul meu. L-am cunoscut cînd 
am venit în acest oraş. Şi el era tot singur. Deodată, a 
dispărut. Mi-a telefonat din Suceava, apoi din Cluj. A 
revenit, nu mi-a explicat de ce plecase pe neaşteptate, apoi 
iar a dispărut. 

— Ce meserie are? 

— O dată mi-a spus că este inginer silvic, altă dată că-i 
geolog şi a venit aici în T să-şi caute serviciu. L-am 
cunoscut la bar. Cam asta-i tot. 

— Nu înţeleg mai nimic din toată povestea asta! Ce 
legătură este între prietenul tău şi acest individ care te-a 
acostat? Ţi-a adus vreo veste din partea lui? 

Fata şi-a întors capul spre mine, învăluindu-mă cu o 
privire speriată:. 

— Da. Ca este la mare ananghie şi are nevoie de bani. 


— Emilia, n-ai vrea să-mi spui tot ce ştii despre acest 
individ? 

Fata a rămas pe gînduri. 

— Ori de cite ori l-am întrebat despre el a schimbat 
vorba. Era mereu preocupat. Cînd însă îmi mărturisea 
dragostea lui devenea cu totul alt om. Poate de aceea 
m-am şi ataşat de el. 

Mi-era milă. N-ai observat că în dragostea femeilor 
există, aproape totdeauna, şi puţina dorinţă de a ocroti? Nu 
mă interesa trecutul lui. lar dacă stau şi mă gindesc bine... 

Emilia a tăcut. 

— De ce te-ai oprit? Spune! am continuat eu. 

— Mi-e greu. Pare o impietate... Il vedeam mereu 
zbuciumat. Încet-încet am început să-mi schimb impresia. 
Mi-am dat seama că-i alcoolic. Da. Nelu e un alcoolic. 

— Nelu şi mai cum? 

— Ichimescu. 

— Cum arată? E... drăguţ? 

— Da. E drăguţ: înalt, brunet, ochii căprui, migdaiaţi... 
Cit e ceasul? Trei fără zece! Ah, iartă-mă că te-am deranjat 
la o oră atit de tirzie dar, repet, am văzut lumină la geamul 
tău şi am crezut că nu dormi. Şi-apoi... apoi voiam să te 
văd. 

l-am oferit Emiliei încă puţin coniac şi fata a băut, ca şi 
prima dată, tot pe nerăsuflate. l-am umplut iarăşi paharul 
Emilia închisese însă ochii şi nu a văzut gestul meu. Am 
rămas cu mîna întinsă, fără să spun nimic, privindu-i 
trăsăturile feţei care se destindeau încetul cu încetul. 
Aţipise. Am aşezat cu grijă paharul pe măsuţă şi, fără să fac 
nici un zgomot, m-am aşezat şi eu, în celălalt fotoliu, 

Cît am rămas aşa, nu ştiu. Într-un tîrziu, am tresărit. 
Adormisem, fără îndoială. Mi-am privit ceasul. Era patru şi 
un sfert. În cameră se făcuse răcoare. M-am ridicat, am luat 
un pled şi, uşurel, l-am aşezat peste picioarele Emiliei. Apoi 
m-am aşezat în genunchi, lîngă fotoliul ei. Voiam s-o 
privesc, să-mi întipăresc în minte trăsăturile chipului ei. 
Mi-era dragă? Greu de răspuns! Simţeam o anumită emoție 
ori de cîte ori mă privea, iar cînd mă gîndeam că rămăsese 


singură pe lume şi crescuse printre străini, mă cuprindea o 
anume duioşie. 

„„Stăteam cu capul sprijinit de braţul fotoliului ei, cu 
ochii închişi cînd, deodată, am simţit mîna Emiliei trecînd 
lin, abia perceptibil, peste părul meu. 

— Dragul meu... dragul meu, i-am auzit şoapta. Eşti 
obosit. Şi toate astea din cauza mea... 

Am ridicat privirea. Emilia vorbea cu ochii închişi 
mîngîindu-mă în neştire, ca în seara aceea cînd îşi trecuse 
degetele peste trăsăturile feţei mele, cum ar face un orb 
care vrea să recunoască pe cineva care-i este drag. 


x 


Cînd m-am trezit, se luminase de ziuă. Emilia dispăruse. 
Pe măsuţa dintre cele două fotolii se afla o hirtie, un fel de 
bileţel scris în grabă. L-am citit cu înfrigurare. 

„Mi-eşti drag, Andi. De aceea am venit aseară la tine. 
Voiam să te văd. Doresc să te văd dar, în acelaşi timp, simt 
dorinţa să fug de tine”. 

M-am îmbrăcat în grabă, am coborit la recepţie şi am 
întrebat de domnişoara Emilia Pascu. 

— A plecat pe la şase. Tocmai îl schimbam pe colegul 
meu, mi-a răspuns recepţionerul. 

Am ieşit din hotel şi am dat un telefon maiorului Bota. 
M-am dus unde locuia acesta, după ce m-am convins că nu 
sînt urmărit. l-am povestit cum decursese întîlnirea mea cu 
Emilia în ziua precedentă la „Covorul fermecat”, apoi ce s-a 
întîmplat la aniversarea lui Bertea. Mi-am spus părerea şi în 
legătură cu soţii Stelescu: soţia acestuia defectase înadins 
priza. 

— lată, aici, am încheiat eu, batista cu care am 
tamponat fruntea şi obrajii bătrînului. N-ar fi rău să o daţi la 
analiză. Apa s-a evaporat, dar substanţa, otrava, mai poate 
fi depistată.? Bota a luat batista, a mirosit-o, apoi a virit-o în 
buzunar. 

— Eşti un băiat isteţ, mînzule, mi-a spus el zimbind. Dar 
tare mă tem că nu vom ajunge prea departe urmărind-o pe 


soţia lui Stelescu. Oricine se poate împiedica de un şnur. 
Vrei să mi-l descrii pe Stelescu? 

— Da, desigur, am spus eu şi, în cîteva cuvinte, am 
făcut portretul actorului. 

— Acum te rog să precizezi: cînd ai intrat în sufragerie, 
alarmat că bătrînului arheolog i-a venit rău, acesta îşi 
revenise din leşin? 

— Şi-a revenit cînd l-am şters pe obraji cu batista. 

— A făcut vreun gest ca pentru a evita să mai fie 
fricţionat de dumneata? 

— Da, fiindcă, se pare, îl frecam prea apăsat. 

— Mda. Ascultă, a continuat Bota, ciupindu-şi obrazul 
stîng, semn că era contrariat, n-a făcut nici un gest din care 
puteai să-ţi dai seama că ştie din ce i se făcuse rău? N-a 
arătat cumva spre paharul din care băuse? 

Am stat cîteva clipe pe gînduri. 

— Nu-mi amintesc să fi făcut un asemenea gest. 

— La ce spital a fost dus? 

— La spitalul „Matei Basarab”. 

Maiorul Bota a ridicat receptorul telefonului şi a făcut un 
număr. Apoi a cerut să vorbească cu cineva, un doctor al 
cărui nume nu l-am reţinut. 

— Bine. Căutaţi în registre. Voi reveni peste zece 
minute. Mulţumesc, a spus, în cele din urmă, aşezînd 
telefonul în furcă. 

— Şi întrevederea cu Emilia? Zici că te-a vizitat 
azi-noapte. 

— Vi se pare ciudată această vizită? 

Bota a început să rîdă. 

— Cit se poate de firească! O fată tînără în vizită la un 
băiat chipeş. Ascultă, Raduliene! Doar nu cumva începi s-o 
bănuieşti pe Emilia? Văd că eşti pornit împotriva tuturor. 
Eşti gata să mă bănuieşti şi pe mine! Hai, spune, cum şi-a 
motivat vizita domnişoara Pascu? 

— Fusese acostată de un individ care-i cerea bani 
pentru un prieten de-al ei, Nelu Ichimescu, un alcoolic. 

— Domnule profesor de istorie, nu cumva, în timp ce 
dormeai, ţi-a cotrobăit prin buzunare? 


— Credeţi căâ...? Nu tovarăşe maior. Emilia e cinstită. 

— Te cred, Raduliene. Trebuie însă să te anunţ că fata 
are un prieten gelos. Foarte gelos. Şi e cazul să iei aminte. 
C-o fi Nelu Ichimescu, c-o fi altcineva, să fii cu ochii în 
patru! 

Zicînd acestea, maiorul Bota a scos din buzunar o 
fotografie ce reprezenta un mic obiect. 

— Bănuieşti ce-i acest obiect? m-a întrebat el. 

Am luat fotografia şi am privit-o. 

— Cred că e un mic aparat de emisie. 

— Bănuieşti cum se fixează? 

— Da, am răspuns, privind cu atenţie fotografia. De 
obicei, aceste piese au un magnet. 

— Pînă aici, totul e în regulă. Şi-acum, ultima întrebare: 
bănuieşti unde a fost găsit aparatul minuscul din această 
fotografie? 

Am ridicat din umeri. 

— Nu ştii! Să-ţi spun eu: sub tăblia mesei la care ai stat, 
la „Covorul fermecat”, cu domnişoara Emilia Pascu. 

— La masa la care...? Nu glumiţi, tovarăşe maior? Cum e 
posibil? Înseamnă ca aţi avut dreptate. Cineva e gelos. Vrea 
să afle ce discut cu Emilia. În mintea mea se succedau cu 
repeziciune frînturi din discuţiile noastre, imagini pe care le 
îndrăgisem şi în care acum căutam cu totul altceva decit 
farmecul gustat atunci. Maiorul Bota mă privea pe sub 
sprincenele-i negre, stufoase, răzvrătite spre frunte. 

— Nu-ţi vine să crezi, hm, Raduliene? a spus el, într-un 
tîrziu. Descoperirea aparţine căpitanului Mareş. Din păcate, 
n-a putut pune mîna pe tipul care asculta conversaţia 
voastră: acesta se afla afară şi avea un microreceptor în 
ureche. 

Fulgerător mi-am amintit de individul care se furişase pe 
lîngă mine, la ieşirea de la „Covorul fermecat”. Tipul avea 
un mic aparat de radio în mîna. 

— Cred că... era bine ca acest emiţător să fi fost lăsat 
sub masă, acolo unde a fost fixat. Luîndu-l, căpitanul Mareş 
l-a alarmat pe omul care l-a pus acolo. 

— Chiar atît de nepriceput îl crezi pe Mareş? Aparatul a 


fost fotografiat şi repus sub masă. Din păcate, a dispărut 
după cîtva timp, fără să se poată afla cine l-a luat. Mareş 
n-a făcut zarva. Poate ca e vorba de un curtezan gelos, 
furios că Emilia îl trădează. Dar dacă cineva - acelaşi care 
ţi-a cotrobăit prin bagaje - vrea să se convingă cine eşti, 
într-adevăr? Se ştie că în faţa iubitelor bărbaţii îşi deschid 
inima cu multă uşurinţă... 

— Dacă-i aşa, a dat greş! In toată discuţia mea cu Emilia 
n-am ieşit din rolul meu de profesor. E drept, am spus şi 
ceva în legătură cu descoperirea de pe şantier. (In sufletul 
meu mă bucuram că nu-i dezvăluisem Emiliei îndoielile lui 
Bota asupra identităţii mortului, nici tărăşenia aceea cu 
dispariţia celor două degete de la mîna stingă). Da, cred 
că-i vorba de prietenul ei. O fi gelos. 

— Cineva are îndoieli privind persoana ta, a spus Bota. 
De aici controlul bagajelor de la hotel, de aici toată 
afacerea asta cu microfonul. Acest „cineva”, Raduliene, s-a 
alarmat de apariţia unui profesor de istorie, la acel mic 
şantier arheologic. De ce? Există vreo legătură între şantier 
şi invenţia la care lucrau cei cinci? Totul pare să confirme 
această ipoteză. lată de ce trebuie să ne felicităm că te-am 
trimis acolo sub înfăţişarea unui profesoraş de istorie... 

— Dar dacă Emilia e în legătură cu...? Dacă ea a pus 
microfonul acela? am întrebat, nu fără un tremur în glas. 

— Ce rost avea? Ce nevoie avea de microfon? a ris Bota. 
Ce, n-are memorie? Miînzule, am spus: ai început sa-i 
bănuieşti pe toţi. E prea-prea! 

Bota a făcut o pauză, apoi a reluat: 

— Toţi oamenii care ne interesează se mişcă în acelaşi 
cerc. Vezi tu, mînzule, soţii Bertea sînt prieteni cu Cîndea şi 
Marinescu, lon Suciu este vechi prieten cu Marinescu. Soţia 
lui Bertea este prietenă cu Ardeleanu - a făcut pare-se şi un 
drum la Strehaia să-l vadă, la spital, deci încă un fir între 
şantier şi institutul de cercetări - şi, în fine, ceea ce nu ştii, 
inginerul Udrea, omul care acum zace în spital la Bucureşti, 
are în casă la el, într-un album, poza lui... Stelescu. 
Informaţia mi-a fost furnizată de miliţie, care caută pe 
şoferul care l-a accidentat pe Udrea, vîrînd într-o oală pe 


toţi suspecţii. De aceea te-am rugat să mi-l descrii pe actor. 
lată, deci, că între şantier şi institut sînt multe fire. 

— Care trec toate printr-o centrală. Operatorul: Marcela 
Bertea. 

Bota a zîmbit. În ochii lui albaştri am citit ceva care 
semăna a reproş: era îngăduinţa maestrului faţă de un 
ucenic tînăr, neexperimentat.. 

— Tot ce se poate, mînzule. Dar dacă operatoarea nu-i 
Marcela? Pentru a putea raţiona corect în afacerea care ne 
priveşte, trebuie să cunoşti şi dumneata nişte date, 
mînzule, pe care şi eu le-am obţinut de puţină vreme. Ţi-am 
vorbit despre albumul lui Udrea, găsit de miliţie în urma 
accidentului? Nu? Ei bine, am răsfoit, pe îndelete, albumul 
de fotografii: nimic care să ofere, vreun indiciu privind 
telefonul lui Udrea prin care eram chemat de urgenţă în T. 
Excepţie - acest Stelescu. Dar şi în chestiunea aceasta, 
întîmplarea joacă un rol deosebit: Stelescu este un actor 
bun, cunoscut în T. Nu-i nici o scofală să-i descoperi undeva 
fotografia. În album am găsit, totuşi, ceva interesant: o 
fotografie care-l înfăţişează pe Udrea împreună cu un 
prieten de-al său. Cu Pavei Novac. 

— Inginerul Pavei Novac? 

— Da! Ştiam că cei doi au fost prieteni, aşa că nu m-am 
mirat. S-a întîmplat însă o chestie ciudată: albumul a fost 
dus înapoi în apartamentul lui Udrea. Cînd l-am cerut iarăşi, 
ei bine, din el dispăruseră citeva fotografii din tinereţe ale 
inginerului Udrea. Inclusiv poza acestuia cu Pavei Novac. 
Ciudat, nu-i aşa? 

— Într-adevăr... 

— Să lăsăm însă lucrurile aici! Nu e cazul să mergem 
prea departe cu presupunerile. Deocamdată ştim cu 
siguranţă două lucruri: că Marcela nu l-a vizitat pe 
Ardeleanu, deşi alaltăieri, în ziua tentativei de asasinat a lui 
Udrea, maşina ei a lipsit din oraş, iar conducătorul auto - 
milițienii din Filiaşi nu ştiu dacă amendatul a fost bărbat 
sau femeie - este, pentru noi, un... ilustru necunoscut. Al 
doilea lucru cert este că Emilia Pascu e... îndrăgostită de 
dumneata. Şi... şi cred că există şi un ai treilea lucru cert. 


Stai să mai dau telefon la Salvare. 

Maiorul Bota a format numărul Salvării şi a vorbit cu 
medicul pe care-l cunoştea. După ce a pus receptorul în 
furcă s-a întors spre mine: 

— Bătrînul arheolog a fost otrăvit. Noroc că a băut puţin. 
Altfel nu mai putea fi salvat. N-are rost să mai dăm batista 
la analiză, 

— Tovarăşe maior, am o bănuială: Tudor este singurul 
dintre cei cinci care m-a văzut cu dumneavoastră şi mă 
cunoaşte. Nu cumva el a dat de veste cuiva de aici, din T, şi 
acel cineva vrea să se convingă dacă sînt, într-adevăr, 
profesor de istorie? 

Maiorul Boia a zimbit abia perceptibil. 

— Orice e posibil, mînzule. Cit e ceasul? Nouă şi 
jumătate! E timpul să ne despărţim. Pe la ora patru, dă-mi 
un telefon. Află, dacă poţi, cine e prietenul lui Toader 
Anghel, omul care a invitat tot şantierul la o ţuică, 
lăsîndu-se scheletul nesupravegheat... lar eu îţi voi da veşti 
despre Udrea. Poate că miine o să apară şi Tudor. S-a făcut 
bine, aşa că va părăsi spitalul din Strehaia. Cit priveşte 
microfonul acela şugubăţ, mai bine nu te mai gîndi la el! 


VI 
Emilia se destăinuie 


Pe la ora unsprezece ajunsesem la şantier şi tocmai 
comentam cu Titi lonaşcu cele petrecute la serata Marcelei, 
cînd l-am zărit pe bătrînul arheolog. Acesta a coborit 
dintr-un Renault 10 şi, păşind cu grijă printre săpăturile de 
pe şantier, s-a îndreptat spre noi. L-am salutat încă de 
departe. 

— Tocmai vorbeam de dumneavoastră, domnule Suciu, 
a spus lonaşcu. Cum vă simţiţi? Se putea întîmpla o 
nenorocire... 

Bătrînul a ris arătîndu-şi dinţii albi, bine îngrijiţi, iar pe 


obrajii lui prelungi au apărut pete roşiatice. Aici, în aer liber, 
nu mi se părea atit de înalt ca în sufrageria lui Bertea. 

— Drac mort n-am văzut, a dat-o pe glumă arheologul. 
De fapt, nimeni nu ştie ce a fost cu adevărat. Cit mă 
priveşte, sînt convins că femeia de serviciu a Marcelei n-a 
spălat bine paharul, o fi ţinut sodă sau altă drăcie în el. 
Dacă ar fi vorba de otravă, cum se zicea la spital, ar trebui 
să se facă cercetări, dom'le! Păi ce! Intr-o casă de oameni 
cumsecade să fii otrăvit?! Doar nu sîntem pe vremea lui 
Caligula, cînd invitat la vreun ospăț de-al împăratului nu 
ştiai dacă mai vii acasă! Ei, să lăsăm asta! Ce mai e nou pe 
aici? 

Pînă să răspundem, l-am văzut pe Bertea ieşind din 
baracă. Probabil fusese anunţat de Marcu că venise Suciu. 
Am reluat discuţia asupra celor petrecute în ajun, Bertea 
şi-a cerut scuze; nu putea să-şi explice cauzele. Din una din 
alta, am trecut la probleme profesionale. 

— Îmi pare bine că ai venit aici să te documentezi, mi-a 
spus, la un moment dat, bătrinul arheolog. Nu mă îndoiesc 
că vom descoperi ruinele unui castru roman. Teoria lansată 
de mine cu cincisprezece ani în urmă e pe cale să... 

— Deocamdată n-am prea descoperit ceva deosebit, 
domnule Suciu, a spus Titi lonaşcu, uşor iritat de emfaza cu 
care vorbea bătrînul. 

— Dar sîntem pe punctul de a descoperi! Se va adeveri, 
în totalitate, teoria mea! Nu-i aşa, domnule profesor? Sau şi 
dumneata eşti sceptic? 

Am zimbit. 

— Nici sceptic, dar nici optimist. Am răscolit zeci de 
biblioteci, dar n-am găsit nici o informaţie privind, 
existenţa, cîndva, a vreunui castru roman la T. Ce-i drept, 
nimeni nu poate spune exact pe unde a trecut linia nordică 
de apărare împotriva popoarelor migratoare. Poate că în 
faţa şi în spatele ei au existat alte linii de fortificaţii - ca să 
le zicem aşa - datînd din decenii diferite. In cazul acesta, ar 
fi putut exista un castru şi aici, la T, pentru protecţia 
drumului comercial care trecea spre Serdica. 

— O! Îţi dai seama că prin ceea ce spui, susţii punctul 


meu de vedere? Ploaia aceea de monede romane crezi că a 
fost întîmplătoare? Ca să vorbesc în termeni poetici, ploaia 
asta a căzut tocmai pe ogorul meu, făcînd să rodească 
teoria mea. Săpăturile vor dovedi că am avut dreptate. 

Privindu-l pe bătrinul lon Suciu mi-a venit în minte 
întrebarea: de ce se sapă acolo unde a fost o poziţie de 
tragere a unei baterii antiaeriene fasciste? Dacă ar fi existat 
un castru roman aici, ar fi fost descoperite urme chiar de 
către soldaţii germani, care săpaseră adăposturile pentru 
tunuri. Îmi propusesem să discut această ipoteză cu 
inginerul Bertea. O discuţie cu arheologul lon Suciu era şi 
mai potrivită. l-am spus, aşadar, ceea ce mă preocupa. 

— Ceea ce zici dumneata, domnule profesor, nu-i o 
noutate pentru mine. Mulţi alţii şi-au arătat îndoiala. 
Tuturor însă le-am servit un contraargument eficace: 
fasciştii n-au săpat peste tot şi nici la adîncimea la care se 
pot găsi urmele castrului roman. Cine îmi susţine părerea 
asta? Păi... monedele romane! Dacă se săpa peste tot, ar fi 
fost găsite aceste monede chiar de nemti. Dar iată că nu 
s-au găsit! Acum noi săpăm cam în jurul locului unde s-a 
produs explozia şi mai spre sud-est, deci lîngă poziţia de 
tragere propriu-zisă. 

Dacă aşa stau lucrurile, de ce se teme de accidente 
„Cavalerul tristei figuri” şi e mereu încruntat, timorat, 
necăjit? m-am întrebat. Nu cumva are alte motive să fie 
aşa? Nu cumva bănuieşte că cineva drag este amestecat 
într-o chestiune necurată, şantierul acesta făcînd parte din 
obiectivele antrenate în această afacere? Dar dacă însuşi 
el, Bertea, are legături cu...? 

— Acum eşti tot atit de sceptic, domnule profesor? 

Întrebarea arheologului mi-a întrerupt şirul gîndurilor. 

— Nu, domnule Suciu. 

— Spuneai că ai mai fost şi pe alte şantiere. 

— Da. La Corabia, la Celei, pe locul fostei cetăţi 
Sucidava, în Dobrogea, la Noviodunum... Aici o să mai 
rămîn o săptămînă, cel mult două. Voi pleca apoi la Viena, 
unde voi cerceta documente din biblioteca tereziană. De 
acolo, probabil, voi merge la Munchen. 


— Ooo! Se vede treaba că ai de gînd să faci o lucrare de 
doctorat foarte bine documentată! Pe mine, personal, nu 
mă mai pasionează o călătorie în străinătate şi, mai ales, pe 
itinerarul pe care mi l-ai spus. Eu, domnule profesor, am 
fost deportat într-un lagăr fascist şi am rămas cu o anumită 
aversiune faţă de tot ce este german. Ei, oricum, îţi urez 
succes deplin! a încheiat bătrînul şi s-a întors spre inginerul 
Bertea, cu care a început să discute planul săpăturilor 
pentru zilele următoare. 

Mi-am făcut de lucru şi, depărtindu-mă, am ajuns la 
locul unde se săpa. 

— Ei, ce mai e nou, nea Sandule? l-am întrebat pe şeful 
de echipă. 

— Păi... ce să fie? Mai nimic. 

— N-aţi mai dat de schelete? 

— Nu, dom'le profesor, lăsaţi-le păcatelor, că abia am 
scos din capul oamenilor gîndu' că aici a lucrat ghiavolu', 
de-au dispărut deştele de la mort. 

— Prietenul lui Toader Anghel n-a mai dat pe la şantier 
să mai facă cinste cu o ţuică? 

— Nu, dom'le profesor! 

— N-am înţeles bine: omul ăla era consătean cu Vasile 
Anghel sau...? 

— Da' de unde! S-au cunoscut aici, în oraş... Cam de 
cînd am început să săpăm. Da’ de-atunci, de la ţuica aia, 
n-a mai pus piciorul pe la noi. Anghel nu ştie nici cum îl 
cheamă. Cică Marin. Cîţi Marini or fi pe lumea asta!... Uite, 
şi pe domnul inginer Bertea îl cheamă Marin. 

Am ris, deşi nu-mi făcea plăcere să aflu că nu puteam 
da de urma „prietenului” lui Vasile Anghel, apoi am 
schimbat vorba. Am coborit într-unul din şanţuri, am luat 
nişte probe şi am revenit la baracă. „Trebuie să par mult 
mai interesat în privinţa săpăturilor care se fac aici. Cu ce 
îmi îmbunătăţesc eu teza de doctorat, dacă mă voi mărgini 
să adun probe şi să studiez planul săpăturilor? Pentru a nu 
da de bănuit, cel mai bun lucru este să-l rog pe profesorul 
Suciu să-mi pună la dispoziţie documentaţia lui, să citesc 
tot ce a scris el şi să-mi iau notițe ca un şcolar sîrguincios. 


Altfel, mai devreme sau mai tirziu, cei de aici îşi vor da 
seama că nu sînt ceea ce vreau să par. 

— lar aţi strîns pietricele, domnule profesor? am auzit 
glasul lui Marcu, administratorul şantierului. 

— Păi, cam aşa. Am nevoie de multe date. Chiar acum 
mă gîndeam să-l rog pe domnul Suciu să mă ajute. Cred că 
are o mulţime de documente interesante, altfel n-ar fi 
lansat teoria despre existenţa castrului roman aici, pe 
maidanul ăsta. 

Spunînd acestea, mă gindeam: „Oare unde o fi fost 
acest domn Marcu în timp ce lucrătorii s-au dus la o ţuică, 
lăsînd cadavrul nesupravegheat? Dacă acest individ 
mătăhălos, cu privirea tulbure, este cel care a luat cele 
două degete să inducă în eroare cercetările? Marcu a făcut 
puşcărie. E inginer, dar s-a încadrat pe post mai mic pentru 
a rămîne în T. E prieten cu acel inginer a cărei voce 
seamănă a lătrat. Inginerul Pop. Asta ce hram o fi purtînd?” 

— Cred că o să vină ploaia, domnule profesor, a spus pe 
neaşteptate Marcu, privind cerul. 

— Da. S-a înnegurat. 

— Mă duc la baracă. Or fi avînd nevoie de mine. 

Am rămas privind maidanul pe care se făceau 
săpăturile. Gîndurile mele erau departe, la acel necunoscut 
institut petrolier. Recapitulam, în gînd, toţi suspecţii: 
Ardeleanu şi Tudor - acesta din urmă mă văzuse cu Bota şi 
îşi putuse alarma complicii din T; Marcela Panait-Bertea, 
„centrala” prin care ar fi putut trece toate firele; Bertea, 
„Cavalerul tristei figuri”, în postura de complice sau 
tăinuitor; Marcu, condamnat cîndva pentru un delict de 
drept comun; Pop, prietenul lui Marcu; Cindea sau 
Marinescu, prea liniştiţi, deşi vedeau ca tovarăşii cu care 
lucrau cădeau victimă unor accidente ieşite din comun. 
Între suspecți se aflau şi ceilalţi indivizi pe care-i întîlnisem 
la serata Marcelei: actorul Stelescu şi nevastă-sa, apoi 
Marioara, femeia de serviciu - „cum o fi arătînd, oare?” 
Dintre cunoştinţele mele din T, doar pe Udrea îl scoteam 
din cauză, pe soţii Pandele - în trecere prin oraş - „aşa e, 
bine că mi-am amintit, e cazul să fac o vizită bătrînului 


Nestorescu, unchiul doamnei Pandele...” Bineînţeles, nu-l 
bănuiam cu nimic pe Titi lonaşcu, care nu avea nici o 
legătură cu institutul şi nu aveam nici o bănuială în privinţa 
muncitorilor - excepţie făcînd Vasile Anghel, cel cu 
„prietenul” care făcuse cinste cu o ţuică. 


x 


Eram hotărît să discut cu Suciu despre teoria lui. Înainte 
de asta, am dat însă un telefon lui Bota, aşa cum ne 
înţelesesem, şi ne-am întîlnit. l-am raportat că nu aflasem 
mare lucru în legătură cu prietenul lui Toader Anghel. 

— Nu-i nimic, mînzule: asta ne întăreşte ipoteza că lon 
Pădineţu n-a avut vedenii şi că, într-adevăr, degetele au 
existat. 

— Dumneavoastră mai aveţi veşti despre Udrea? 

— Da. Sînt speranţe să scape. Ce-o fi aflat acest om că 
m-a căutat cu atita nerăbdare? De ce n-a împărtăşit 
nimănui ceea ce ştia? Cine l-a lovit cu maşina? La institut se 
ştie un singur lucru: ca pe la ora trei, cu puţin înainte de 
terminarea programului, Udrea a primit un telefon. Colegii 
de birou au relatat că inginerul a fost deosebit de surprins, 
aproape ca nu-i venea să-şi creadă urechilor ce auzea. „Am 
impresia ca visez, dragul meu. Voi fi discret. Voi veni, 
negreşit! La ora opt” a spus el şi a închis. Cine l-a chemat? 
De ce era atit de surprins inginerul Udrea? Şi de ce a 
promis să fie discret? La ora opt şi un sfert a fost găsit pe 
marginea şoselei, iar bicicleta în şanţ. Ar fi, într-adevăr, o 
mare pierdere daca Udrea ar muri. Udrea e specialist în 
metalurgie, în oţeluri dure. Carotiera proiectată de Tu dor şi 
Ardeleanu trebuie făcută din oţel foarte dur. Altfel nu va da 
rezultate. Cei doi au pus la punct motorul alimentat cu 
energie nucleară, dar le trebuie oţelul. Carotiera va intra în 
pămînt ca un proiectil formidabil, acţionat de energia 
nucleară. 

— Înţeleg. Numai că pentru a întîrzia realizarea acestei 
invenţii, cei interesaţi au reuşit să... defecteze cele mai 
importante „rotiţe”: pe Udrea şi pe cei doi tineri. 


Maiorul s-a înnegurat: 

— Deocamdată şi-au atins scopul. Cercetările s-au oprit. 
Poate că-i mai bine. Şi aşa, nu reuşisem să aflu pe ce canal 
se scurgeau informaţiile. Şi asta în ciuda faptului că-i 
izolasem pe cei cinci în două camere. Două camere 
despărțite de restul încăperilor institutului. La cei cinci nu 
se pătrundea nici de către conducerea institutului. Dacă, de 
pildă, vreunul era căutat în interes de serviciu, era anunţat 
şi ieşea din „apartamentul secret” cum i se spunea, în 
glumă. Documentele se ţineau în case de fier; la geamuri şi 
la uşi s-au montat grilaje... 

— In cazul acesta, nu pricep cum se transmiteau datele. 
Doar dacă ar fi existat microfoane ascunse. : 

— La asta m-am gîndit din prima clipă, Raduliene. Asta-i 
şi motivul pentru care am solicitat un om de specialitate. Pe 
căpitanul Mareş, inginer electronist. In cele aproape trei 
săptămîni cît am stat aici, i-am suspectat pe cei cinci, i-am 
verificat, le-am cunoscut preocupările. Ei bine, nimic 
deosebit! Nu ştiu ce să cred! Şi, colac peste pupăză, deşi 
am instituit reguli de securitate deplină, informaţiile s-au 
difuzat! Informaţiile acelea false. Dar nu asta contează, ci 
faptul că secretele „transpiră”... 


x 


După ce m-am despărţit de maiorul Bota am pornit 
agale spre centrul oraşului. Am trecut prin faţa 
restaurantului „Covorul fermecat”. Fără un gînd anume am 
intrat, căutînd din ochi masa unde stătusem cu Emilia. 
Masa era ocupată de doi tineri. În clipa cînd făceam această 
constatare, am auzit o voce: un picolo îl întreba pe ospătar 
unde să ducă nu ştiu ce comandă. 

— Ţi-am spus o dată! De ce nu eşti atent? l-a repezit 
ospătarul. La masa din colţ, de lîngă havuz. 

„Havuz?” 

Cuvîntul m-a făcut să tresar. Am urmărit direcţia în care 
mergea băiatul: se îndrepta chiar spre masa unde stătusem 
eu cu Emilia. Atras parcă de un magnet, m-am apropiat şi 


eu. Un pas, doi, trei. Şi, deodată, am avut o surpriză 
cumplită: în spatele scaunului pe care stătusem eu, pe 
perete, se afla un tablou, reprezentînd o piaţă dintr-un oraş 
necunoscut, iar în mijlocul pieţii se zărea un havuz. 


x 


Cînd am sunat la uşa arheologului lon Suciu era ora 
şase. Bătrînul mă aştepta. Purta un halat vişiniu, iar în 
picioare - papuci de casă. 

— Bine ai venit, domnule profesor, mi-a spus el, cu 
jovialitate. Intră şi fă-te comod. Femeia de serviciu ne va 
face o cafea. Între timp, o să-ţi arăt micul meu muzeu, dacă 
pot să-i zic aşa, format din piese găsite de mine, de cînd 
m-am apucat de arheologie. Probabil că ştii: eu n-am urmat 
facultatea de istorie. Am fost profesor aici, în oraş. M-am 
apucat de arheologie cînd am fost pensionat. Puteam să mă 
apuc de filatelie sau să colecționez... fluturi. 

Bătrînul a rîs ca de o glumă bună. Cu mîna sprijinită de 
umerii mei - era puțin mai înalt decît mine - m-a conclus 
prin tot apartamentul. Fiecare cameră avea o culoare 
dominantă şi era mobilată diferit. Amfitrionul meu îşi avea 
biroul într-o încăpere mobilată în stil popular românesc, cu 
farfurii şi ştergare pe pereţi şi cu covoare olteneşti pe jos. 
Biroul era de nuc, o piesă masivă, parcă prea mare în 
comparaţie cu mobilierul din jur, compus dintr-o laiţă cu 
încrustaţii, o bibliotecă ce acoperea peretele dinspre 
grădina vilei, lăsînd un loc, la un colţ, pentru o icoană de 
lemn. Totul trăda bun gust, rafinament. 

— Îţi place? m-a întrebat bătrînul văzînd ca m-am oprit 
în mijlocul camerei. la loc, te rog, pe laiţă sau pe un scaun. 
Cum vrei. 

M-am aşezat pe unul din cele trei scaune încrustate cu 
aceleaşi modele ca şi laiţa. Aveam de gind să stau cel mult 
o jumătate de oră. Trebuia doar atit: să las impresia că mă 
preocupă teoria lui pentru teza mea de doctorat. Atit. lar 
pentru asta, o jumătate de oră îmi era de-ajuns. 

Dar bătriînul s-a dovedit o gazdă atit de amabilă, încît 


am zăbovit mai mult decît îmi propusesem. Am discutat 
despre istorie, despre descoperirile arheologice din ultimii 
ani - noroc că eram, cum se zice, „în materie” - apoi am 
citit articolele publicate de bătrînul Suciu - nu erau prea 
multe şi spuneau cam acelaşi lucru, fără o fundamentare 
prea ştiinţifică - pentru ca, în final, să discutăm despre 
muzică şi despre viitoarea mea călătorie la Viena. Se făcuse 
ora opt cînd am părăsit vila arheologului. 

— Te conduc în oraş, domnule profesor, a spus acesta. 
Stai să iau cheile şi să-mi pun o haină. Trebuie să merg în 
centru, la un coleg, aşa că în drum o să te las la hotel... 
Parcă aşa am înţeles, că locuieşti la hotel. 

— La „Mureşul”. Vă mulţumesc pentru după-amiaza 
aceasta plăcută! Dacă se va adeveri - şi vă doresc din 
inimă să se adeverească - ipoteza dumneavoastră, lucrarea 
mea va avea succes. 

— Desigur, desigur, a răspuns precipitat Ton Suciu, 
căutînd ceva pe birou, apoi prin sertarele acestuia. 
Devenea tot mai nervos, pe măsură ce timpul trecea. Unde 
naiba le-am pus? s-a întrebat el cu glas tare. Madam 
Şerban! n-ai văzut cumva cheile mele? 

— Inelul cu cheile de la intrare? 

— Nu! Alte... alte chei! Două chei? Doar două chei 
erau... cu un breloc. Un sfinx. 

Femeia de serviciu îl privea cu vădită nedumerire. 

— Lasă că le caut la întoarcere, s-a calmat bătrînul 
arheolog, zîmbind în silă. Se vedea, cît de colo, ca nu era în 
apele lui. 

În maşină n-am vorbit aproape deloc. Îmi dădeam 
seama că era nervos, după felul cum conducea. Cînd am 
coborit, m-a invitat să-l mai vizitez. 

— Dă-mi telefon şi vino, mi-a spus el. Fără multe 
fasoane. Stai să-ţi dau o carte de vizită. 

Zicîind acestea, arheologul a umblat în unul din 
buzunăraşele de la bordul maşinii, a cotrobăit ce a cotrobăit 
apoi, nervos că nu găseşte ce căuta, a scos toate obiectele 
care se aflau în buzunăraşul respectiv şi a aprins lumina 
interioară. 


— În sfîrşit, uite o carte de vizită! a exclamat el, 
triumfător. 

Din clipa în care bătrînul Suciu scosese lucrurile acelea 
din buzunarul torpedoului, privirea îmi fusese atrasă de un 
ghid automobilistic. Semăna cu cel pe care-l văzusem în 
maşina Marcelei Bertea şi-n care găsisem chitanţa de 
amendă de la Filiaşi. Cu un gest degajat am luat cartea şi 
am deschis-o. 

— E ultima ediţie. O lucrare excepţională. Exemplarul 
asta mi l-a dat autorul, cu autograf. Te interesează 
turismul, tinere? 

— Da, desigur, am spus eu, grăbit să aşez cartea la loc. 
Bună seara, domnule Suciu. 

Am coborit şi, după ce am privit cum se depărtează 
maşina bătrînului, am pornit agale spre hotel. „Mare prost 
sînt, m-am trezit, spunîndu-mi. Încep să-mi fac tot felul de 
probleme văzînd un ghid auto cînd, la drept vorbind, orice 
automobilist care se respectă trebuie să aibă o asemenea 
carte. Are dreptate Bota. Am început să bănuiesc pe toată 
lumea”. 


x 


Pe Emilia am întîlnit-o cînd mă aşteptam cel mai puţin. 
Se afla în holul de la etajul doi. Mi-am dat seama că mă 
aştepta. În clipa în care m-a văzut, obrajii fetei s-au făcut ca 
purpura. M-am apropiat de ea şi i-am întins mîna. Emilia 
parca n-a văzut gestul. l-am mîngiiat părul şi, cu un gest 
calm, cuminte, i-am strecurat mîna sub bărbie şi i-am 
ridicat capul, să-i pot vedea ochii. Erau întunecaţi şi păreau, 
străini. Nu m-a emoţionat privirea lor, aşa cum se întîmpla 
altădată. Am poftit-o în camera mea. 

— De ce ai plecat azi dimineaţă? am întrebat-o de 
îndată ce ne-am aşezat în cele două fotolii, întocmai cum 
stătusem în noaptea trecută. 

— Aveam de cumpărat ceva. 

l-am căutat privirea. 

— S-a întîmplat ceva, Mili. Eşti o fată ciudată, închisa în 


tine, nu vrei să spui ce te frămiîntă. Uff! Cine te-o fi pus, 
atunci, la bar, să mă inviţi la dans? 

Pe faţa Emiliei nu s-a clintit nici un muşchi. 

— A fost o întîmplare. Toate fetele din balet invită 
clienţii la dans. S-a nimerit să te invit pe tine. 

Candoarea cu care îmi vorbea mă dezarma. l-am căutat 
privirea. 

— De ce nu eşti sinceră? 

Cuvintele mele au avut darul să-i schimbe culorile feţei. 
Emilia se roşise brusc, apoi se îngălbenise. Buzele i se 
decoloraseră parcă. 

— În locul tău, Mili, aş recunoaşte că cineva te-a rugat 
să-i faci un serviciu: să ţii companie unui profesoraş de 
istorie. 

— Taci! Te rog taci! aproape că a strigat fata şi, în clipa 
următoare, a izbucnit în plîns, prăbuşindu-se pe un scaun. 

Am lăsat-o să se calmeze. 

— Nu mi-a cerut nimeni să vin la masa ta, să te invit la 
dans. Înţelegi? Nimeni. A fost o întîmplare. 

— În seara aceea te-am văzut dansînd cu un tînăr înalt, 
roşcovan. Ştii, Mili, eu cred că băiatul acela e prietenul tău. 
Nu de alta, dar îşi lipea adeseori obrazul de al tău şi îţi 
şoptea nu ştiu ce la ureche. 

— Eşti gelos, Andi? 

— Recunosc: sînt gelos. Cumplit de gelos. 

Emilia a izbucnit în ris. 

— Da. El e prietenul meu. Adică, a fost, pînă în seara 
aceea. De-atunci nu l-am mai văzut. [i-am spus că a 
dispărut. Pînă aseară n-a dat nici un semn de viaţă. 

— Ţi-a dat bani? 

— Bani? Cum poţi să întrebi una ca asta? Ţi-am spus: 
mi-era milă de el. Nu l-am iubit, mă înţelegi? Mă crezi, 
Andi? De ce eşti gelos? Nu l-am iubit. E un... e alcoolic. Mi-e 
milă de el. Spune-mi că îţi sînt dragă. Te rog, spune-mi... 

Am încercat să zimbesc. N-am putut. Citeva clipe s-a 
lăsat tăcere, apoi am întrebat: 

— Mili, de ce te-a rugat acest individ să te aşezi la masa 
de lîngă tabloul cu havuz, de la „Covorul fermecat?” 


Parcă o lovisem în creştetul capului! 

— De... de unde ai aflat asta? De unde ştii că mi-a cerut 
să mă aşez acolo? 

— Am auzit convorbirea telefonică pe care ai avut-o cu 
el, înainte de a cobori în hol, în seara cînd ne-am dus 
pentru prima oară la „Covorul fermecat”. Urcasem să bat la 
uşa ta. 

Emilia şi-a lăsat capul în jos. 

— Nu cu tine trebuia să mă întîlnesc acolo, ci cu el. Mai 
fusesem şi altădată. Trebuia să mă întîlnesc ieri. Dar n-a 
venit. În schimb, a apărut individul acela care mi-a cerut 
banii pentru el. 

— Simţi o plăcere deosebită să-ţi duci... prietenii la 
aceeaşi masă, totdeauna? 

— Andi... te rog... 

În ochii fetei erau lacrimi. l-am trecut mîna mîngiietor 
peste părul negru, revărsat peste umeri. 

— Nu te-am întrebat niciodată, Mili, pentru ce ai venit 
aici, în acest oraş. Eu am de făcut o lucrare. Dar tu? De ce 
n-ai ales altă localitate? 

Emilia şi-a şters lacrimile şi m-a privit drept în ochi. 

— Pentru tata. Şi nu cred că ai să înţelegi. Dar iată aici o 
scrisoare. E din partea lui. N-a scris el pentru că este 
paralizat. la-o şi citeşte-o, a încheiat ea, virindu-mi-o în 
mînă. 

Am înapoiat scrisoarea. 

— Îmi pare rău, dar nu sînt cenzor. N-am dreptul să... 

— Atunci am să-ţi spun despre ce e vorba. Ti-am mai 
spus că tata a plecat din ţară în 1944. Asupra tatălui meu 
planează nişte învinuiri grave. Nu ştiu ce i se impută, dar 
tata îmi scrie că, în cazul în care ar veni în ţară, ar fi 
arestat, judecat şi condamnat. Tata e paralizat. Ar vrea să 
vină pentru tratament la Eforie, tratament cu nămol, dar... 
e cu neputinţa pînă nu se clarifică lucrurile. Am venit aici 
tocmai pentru a face cercetări. Dar eram singură. Atunci 
am cerut sprijinul primului om care mi-a ieşit în cale. Omul 
acela de la bar, care însă, pînă la urmă, a dat bir cu fugiţii. 
De altfel, nici nu cred că mă putea ajuta. Ţi-o repet: este 


alcoolic. Un decăzut care voia să-mi stoarcă bani. Mi-e milă 
de el, dar n-am să-i dau. Asta i-am spus individului care m-a 
acostat aseară. Nu m-ar mira să încerce să mă şantajeze. 

— Ar avea vreun motiv? 

— Nu! Nici unul. Duc o viaţă liniştită. Singurul meu 
prieten eşti tu. 

Spusese aceste cuvinte cu atita patos, încît am simţit un 
nod în git. 

— Dacă Nelu Ichimescu, acest individ decăzut, ar vrea 

să mă compromită, o poate face numai tîrînd în noroi 
prietenia noastră. S-ar putea să ne urmărească. Dar asta nu 
pentru că e, gelos, ci să descopere vreo afacere necurată 
sau chiar... de ce nu? Să-mi pune bețe în roate, ca să nu-l 
pot reabilita pe tata... Nu ştiu ce mă face să cred ca Nelu 
mă duşmăneşte. Şi mă va uri şi mai mult aflînd ca nu-i dau 
bani. Ştii cum a motivat cererea? Că are nevoie pentru a 
cerceta lucrurile în legătură cu tata, că deja a cheltuit nişte 
sume... 
-in sfîrşit, pentru mine totul începea să se limpezească. 
Inţelegeam comportarea ei din noaptea trecută. Eram gata 
să-i spun că temerile ei au un temei şi că Ichimescu vrea să 
afle ce vorbim, că în acest scop montase chiar un microfon 
sub masa de la restaurant. Am renunţat însă. Ce rost avea 
să-i spun? Ar fi fost şi mai neliniştită. 

— Şi-acum, trebuie să-ţi mai spun ceva, Andi. E 
adevărat că acolo, la bar, am venit să te invit la dans 
fiindcă... mi-a cerut el. Nu ştiu de unde aflase că eşti 
profesor de istorie, că ai venit aici să scrii un studiu. 
„Emilia, iată omul care ne poate ajuta. la du-te şi invită-l la 
dans. Împrieteneşte-te cu el.” 

Am zîmbit. Imi plăcea sinceritatea fetei. Acum totul era 
limpede pentru mine. l-am luat mîna: 

— Mili, îţi mulţumesc că ţi-ai deschis inima, că mi-ai 
spus toate acestea. 

Mă aşezasem în genunchi în faţa fotoliului fetei şi-mi 
sprijineam capul în palmele ei făcute căuş. 

— Te voi ajuta să-ţi reabilitezi tatăl. Chiar de miine voi 
începe cercetările. Voi începe prin a-l vizita pe un bătrîn 


comunist care a făcut parte din comandamentul oraşului în 
anul 1944. ` 
— lţi mulţumesc, Andi. lţi mulţumesc, dragul meu... 


VII 
Marcela îmi creează probleme 


La intrarea în bar era îmbulzeală. Un membru al vestitei 
formaţii Duke Ellington acceptase să cînte pentru publicul 
din T. Am reuşit să obţin un bilet datorită Emiliei. lnăuntru 
am avut surpriza să-l văd pe inginerul Bertea, care venise 
cu soţia şi soţii Stelescu. Am fost invitat la masa lor. 

— Te-ai dat la fund, domnule Radulian, mi-a spus 
Marcela, cu tonul cel mai oficial posibil, în timp ce dansam. 
După vizita de sîmbătă, mă aşteptam să-mi dai un telefon, 
să întrebi ce s-a mai întîmplat. Prea repede m-ai uitat! 

Dansa admirabil această Marcela! Cînd făceam cîte o 
piruetă strînsă, părul ei blond îmi mîngiia obrajii. Îi simţeam 
căldura trupului, respiraţia fierbinte şi apropierea aceasta 
mă tulbura. 

— Nu v-am uitat, dar... 

— Nu „te-am” uitat, aşa se zice, domnule profesor. De 
ce eşti atit de oficial? Să ştii că aştept să-mi faci o vizită. 
Ştiu că ai timp berechet şi în cursul dimineţii. 
Telefonează-mi chiar mîine. Îmi promiţi? Da? 

— Bine. 

— Se zice „bine, Marcela”... 

— Bine, Marcela. 

De îndată ce am rostit aceste cuvinte, s-a lipit mai strîns 
de mine. 

— Păcat că eşti atit de timid! Mai am un prieten care îţi 
seamănă, a spus ea, depărtindu-se puţin de mine. li 
cheamă Ardeleanu. Acum e în spital. A avut un accident de 
maşină acum o săptămînă, împreună cu prietenul său 
Nicolae Tudor. Inginer şi el. Îmi pare rău că n-am putut să-i 


vizitez. Or fi supăraţi... Am telefonat la spital şi se pare că 
Nicu vine miine. E vindecat. Ardeleanu însă mai rămîne în 
spital. Eşti timid ca el, Andrei. 

— Timizii sînt mai... cuminţi, cer mai puţin de la viaţă. 

— Crezi? 

— Sînt convins. 

„Deci Marcela nu l-a vizitat pe Ardeleanu, am gîndit, 
fulgerător. Atunci al cui era ghidul din maşina ei şi cînd a 
fost amendat la Filiaşi, cu maşina lui Bertea? 

— ţi place să conduci? am întrebat-o 

— Da. 

— Şi să faci călătorii lungi cu maşina? 

— Da. Foarte mult. Stai! Am o idee: ce-ar fi să dăm o 
fugă la Strehaia să-l aducem pe Tudor de la spital!? Mergi şi 
tu? Haide! Ar fi admirabil! Să telefonez să ne aştepte miine 
pe la zece. De acord? Ascultă, cum îţi spun prietenii? 

— Andi. 

— O să-ţi spun şi eu aşa. Deci, Andi, miine la ora opt vin 
să te iau de la hotel şi ne ducem la Strehaia! Nu eşti obligat 
să ceri voie lui Bertea. O să fie grozavă excursia asta! Într-o 
oră sîntem la Strehaia! 

Revenind la masă am discutat îndelung cu Stelescu - 
soţia acestuia dansa cu Bertea, iar Marcela cu un ins care o 
invitase, aşa că la masă rămăsesem doar eu şi actorul. 
M-am interesat de repertoriul teatrului din T, i-am cerut 
părerea despre comediile lui Baranga - ştiam că Stelescu 
jucase în „Opinia publică” - şi, din una din alta, am ajuns să 
vorbim despre popularitatea actorilor, despre autografe şi 
fotografii. 

— Sîntem, domnule Radulian, ca şi fotbaliştii. Azi ni se 
cer fotografii cu autografe, iar miine, dacă jucăm prost... 
Personal nu-mi place să dau fotografii decit celor mai buni 
prieteni. 

„Bunăoară, lui Udrea” am gindit. 

— Să nu credeţi, cumva, că am intenţia să va cer o 
fotografie, am zis, rizînd. Nu v-am văzut încă pe scena. 

— Stagiunea abia s-a deschis. Cît e ceasul? Unsprezece? 
Ce bine ar fi să înceapă programul mai devreme! Am 


ajunge mai repede acasă. Miine am două spectacole. Un 
veritabil maraton actoricesc. 

— Şi eu fac un maraton miine. Dar cu... maşina: am fost 
invitat să merg la Strehaia. Invitaţia doamnei Bertea. 
Apropos: Ştiţi, cumva, cum conduce? 

— Marcela conduce excelent! Mi s-a spus că sînteţi 
priceput în mecanică auto, domnule Radulian. l-aţi reparat 
maşina domnului Bertea. Dacă mergeţi cu Marcela, să fiţi 
atent, carburatorul cam dă pe dinafară. Am păţit-o acum 
cîteva zile, mi-a dat Marcela maşina să merg pînă într-o 
comună învecinată... Nu strică să opriţi din cînd în cînd şi să 
verificaţi dacă nu cumva se scurge benzină din carburator. 
Mergeţi doar dumneavoastră şi Marcela? 

— Da. Numai noi doi. 

Cînd rosteam aceste cuvinte, l-am zărit pe căpitanul 
Mareş. Era la o masă, nu departe de mine. In dreapta lui, la 
o altă masă, i-am zărit pe inginerul Popovici şi pe maistrul 
Mihai Moga pe care-i cunoscusem aici, la bar, în seara, cînd 
Emilia mă invitase la dans. L-am lăsat cîteva minute singur 
pe Stelescu şi m-am dus să-i salut pe cei doi. 

— Incîntaţi că nu ne-aţi uitat domnule Radulian, a spus 
Popovici. V-am văzut dealtfel şi alaltăieri. Eraţi cu... 
dansatoarea, la „Covorul fermecat”. Fiţi atent, domnule 
profesor, să nu cumva să ancoraţi în urbea noastră şi să 
uitaţi de Bucureşti, precum Ulise de lthaca, atunci cînd 
căzuse în mrejele frumoasei Circe. 

Am rîs înveseliţi. Înainte de a reveni la masă am ieşit în 
holul spaţios, bine aerisit. Mi-era somn - dormisem atit de 
puţin în noaptea care trecuse! — aşa că m-am îndreptat 
spre toaletă, să-mi dau cu puţină apă pe faţă. In uşă m-am 
lovit de un ins care tocmai ieşea. Abia după ce a trecut, 
mi-am dat seama că individul semăna cu tînărul care 
dansase în prima seară cu Emilia. Nu putea fi însă aceeaşi 
persoană. Omul pe care-i zărisem avea, ce-i drept, cam 
aceeaşi statură şi trăsăturile feţei asemănătoare, dar era 
şaten şi îmbrăcat într-un costum negru. Purta ochelari 
fumurii. Am dat să mă iau după el, cînd pe lîngă mine a 
trecut Bertea. 


— Te aştept în hol, domnule profesor, mi-a spus. Aş vrea 
să-ţi vorbesc. 

N-aveam încotro. Nu puteam merge după tipul care 
semăna cu roşcovanul, fără a da de bănuit. Mi-am dat cu 
apă pe faţă, apoi m-am dus în hol. 

— N-am avut timp azi să te întreb, domnule Radulian, ce 
părere ai de incidentul de sîmbătă? Ca să vezi pînă unde 
merge imaginaţia oamenilor! S-a lansat zvonul că paharul 
lui Suciu n-a fost bine spălat, că avea impurități, toxice... 
Ce zici de toate astea? 

— Cred că domnul Suciu are stomacul foarte sensibil. A 
mîncat ceva ce nu i-a priit. Asta aş păţi şi eu, care sufăr de 
ficat, dacă n-aş ţine regim. De miine mănînc la „Madriga!”, 
o pensiune recomandată de domnul inginer Marinescu. 

— Ce-ar fi, domnule profesor, să ne aşezăm în fotoliile 
de colo? Mai sînt douăzeci de minute pînă la începerea 
programului. Nu mă dau în vînt după jazz. Am venit la bar 
ca să-i ţin companie nevesti-mi. Altfel, la ora asta aş fi 
dormit demult! 

Ne-am aşezat pe fotolii şi am aşteptat ca Bertea să 
continue. 

— Voiam să discut cu dumneata, domnule profesor, 
nişte chestii. Adevărul e că mie îmi pică grozav de rău 
meseria asta de şef de şantier arheologic. Îmi stă, pur şi 
simplu, în git. Aş vrea să las totul baltă, mai ales că sînt 
convins că săpăm degeaba. Dumneata ce crezi? Vom da de 
ruinele unui castru? 

— Ca să spun cinstit, nu prea cred... 

Bertea a respirat uşurat: 

— Deci eşti de aceeaşi părere cu mine. Mă bucur!' Daca 
aşa stau lucrurile, n-aţi putea influenţa într-un fel, acolo, la 
Bucureşti, să se renunţe la aceasta inutilă risipă de 
energie? Să scrii, de pildă, în vreo gazetă părerea dumitale 
sincera despre inutilitatea săpăturilor? E drept, e un şantier 
mic, cheltuieli puţine. Dar de ce să se lucreze de pomană? 

— Dacă nu se vor descoperi ruinele unui castru, poate 
că se vor descoperi alte urme daco-romane. Vă amintiţi, 
nu-i aşa, de sesterţii aceia? 


Bertea şi-a ţuguiat buzele: 

— Oi fi avînd dreptate. Şi în geologie-i la fel: nu peste tot 
unde forăm dăm de petrol. A, dar uite-o pe Marcela. Ne 
caută. 

Intr-adevăr, soţia lui Bertea venea spre noi. Văzîndu-ne, 
chipul i s-a luminat. 

— Unde aţi dispărut, domnilor? Nu cumva discutaţi 
probleme de serviciu? Haideţi la masă! Stelescu şi Mia ne 
aşteaptă... Ştii, s-a adresat soţului, ei, miine o să merg cu 
domnul Radulian la Strehaia să-l aducem acasă pe Nicu. 
Cred că n-ai nimic împotrivă. 

— Bine, bine, a mormăit „Cavalerul tristei figuri”, 
nemulţumit parcă de această veste. 

— Andi, hai să dansăm, m-a invitat Marcela. 

Am dansat din nou cu soţia lui Bertea. De data asta se 
ţinea la distanţă şi, nu o dată, am surprins-o privind spre 
Stelescu. „Nu cumva între cei doi este mai mult decit 
prietenie şi Stelescu i-a reproşat că dansăm prea strîns?” 

— Cred că n-ai uitat: miine la ora opt sînt la tine, mi-a 
şoptit ea, spre sfîrşitul dansului. Astă-seară nu mai dansăm. 
Nu vreau să bată la ochi. 

Cuvintele Marcelei m-au intrigat. La urma-urmelor, de 
cine trebuia să mă feresc? Şi ce era incorect în relaţiile 
noastre? Pe cine-l deranja dacă mai dansam? Ştiam că 
Marcela nu mergea la Strehaia pentru Tudor, ci pentru a-l 
vedea pe Ardeleanu. Bertea putea să-i reproşeze Marcelei 
dacă fi dansat prea mult cu Ardeleanu. Dar cu mine, de ce? 


x 


Am aşteptat cu nerăbdare să se termine spectacolul şi 
să reînceapă dansul, sperînd ca Emilia va veni să dansăm. 
Dar fata n-a venit. Într-un tîrziu m-am dus să întreb de ea. 

— S-a îmbrăcat şi a plecat! mi-a spus una dintre 
colegele ei. O aştepta cineva sau trebuia să se întilnească 
cu cineva, nu ştiu bine. 

Dezamăgit, am revenit la masă. După cîteva minute, am 
anunțat că plec. Mă ridicasem, cînd chelnerul mi-a adus, pe 


o tăviţă, un bileţel. Am bănuit imediat că era de la Emilia. 
Intr-adevăr, nu mă înşelasem. Fata îşi cerea scuze: era 
chemata de urgenţă la o colegă bolnavă. „Pretext! Păcat că 
nu ştiu unde locuieşte această colegă! M-aş convinge dacă 
e adevărat”. 

— O veste proastă, Andi? a întrebat Marcela. 

— Nu tocmai. Regret că nu mai pot rămîne, dar noaptea 
trecută am dormit puţin şi sînt foarte obosit. 

Îndreptîndu-mă spre ieşire am trecut pe lîngă masa 
unde stătuse Mareş. Căpitanul dispăruse. Aruncînd o ultimă 
privire spre ringul de dans, am zărit-o, într-o fulgerare, pe 
soţia lui Stelescu. Dansa cu tipul ale cărui trăsături 
semănau cu ale roşcovanului. 

Am dat un telefon la hotel şi am întrebat de Emilia. Mi 
s-a răspuns că nu fusese văzută. M-am gindit să-l aştept la 
ieşirea din bar pe individul care semăna cu roşcovanul, dar 
am renunţat. La ce bun? Ce legătură poate avea acest om 
cu roşcovanul? Seamănă cu el? Dacă-i doar o impresie că 
seamănă? Da. Are dreptate Bota. Prea văd peste tot indivizi 
suspecți! 

Ajuns la această concluzie, m-am dus la hotel şi m-am 
culcat. 


x 


A doua zi, la şapte şi jumătate, mă aflam în hol. Marcela 
a apărut la opt fără zece. Era îmbrăcata cu pantaloni lungi, 
evazaţi şi un pulovăr pe gît. 

Inainte de venirea Marcelei mă interesasem de Emilia. 
De la recepţie mi se spusese ca nu venise în cursul nopţii la 
hotel. „Poate a stat la căpătiiul colegei sale bolnave” am 
gîndit eu şi, cu aceasta, am încercat să mă liniştesc, să 
alung gindurile urite. 

Marcela avea o maşină splendidă, un Ford-Capri. 
Conducea bine, puţin cam imprudent la depăşiri. Încă de la 
ieşirea din T, am început să discutăm despre jazz şi 
interpreţi celebri. Mi-am dat seama că ştia multe despre 
istoria jazzului şi i-am spus-o. 


— N-ar trebui să te mire cunoştinţele mele. Am vrut să 
ajung dansatoare. Ba am şi fost, o vreme. Pînă m-am 
căsătorit cu Bertea. 

Vorbea de soţul ei ca de un străin. 

— Ai fost colegă cu doamna Stelescu? 

— Exact. Mia e balerină. 

— Nu cumva o cunoşti şi pe Emilia Pascu? Dansează 
acum la „Pisica sălbatică”. 

— Emilia Pascu? Nu, n-o cunosc! N-am prietene de acest 
soi. Nu-s snoabă, dar oricum, ştiu să fac deosebire între o 
balerină şi o dansatoare de cabaret. Vrei să-mi aprinzi o 
țigară? 

l-am îndeplinit dorinţa, apoi am continuat să-i vorbesc 
de Emilia. Mi-era ciudă că o trata cu dispreţ. 

— Tatăl ei a fost unul dintre comuniştii care au condus 
aici, în T, luptele din august 1944. Era maistru sondor. În 
seara cînd am fost la voi, i-am cunoscut pe soţii Pandele... 

— A! Mioara şi Gicu Pandele! 

— Mioara mi-a vorbit despre unchiul ei, Nestorescu, 
ilegalist, care cunoaşte bine istoricul luptelor desfăşurate în 
T. Ca profesor de istorie, îţi închipui, nu-i aşa? sînt curios să 
aflu aceste lucruri. II cunoşti, cumva, pe Nestorescu? 

— Nu. Dar date despre cele întîmplate în august 1944 
ti-ar putea furniza nenea Suciu. Şi el a fost, mi se pare, în 
comandamentul care a organizat acţiunea. A luat parte 
activă la toate evenimentele de atunci. A fugit din lagăr, a 
fost eliberat, nu am idee cum s-au petrecut lucrurile... 
Intreabă-l pe el. Şi-acum, vrei să fii drăguţ să vorbim despre 
altceva? Mai avem o jumătate de oră de mers, în care 
sîntem doar noi doi... 

Marcela a stins ţigara şi m-a privit cu coada ochiului. 

— Andi, te-am întrebat chiar în prima zi: cu toate 
femeile eşti atît de timid? 

— Femeile ca tine m-au intimidat întotdeauna. Abia 
rostisem aceste cuvinte că, pe neaşteptate, în faţa maşinii 
a sărit un cîine. Marcela a frînat brusc, a sucit de volan în 
stinga şi în dreapta, deoarece autovehiculul se 
dezechilibrase, dar n-a fost chip să-l redreseze. În cîteva 


secunde ne aflam în şanţul din dreapta şoselei, cu aripa 
dreaptă a maşinii sprijinită de un pom. Am sărit jos şi am 
deschis portiera din stînga. Marcela îşi pierduse cunoştinţa. 
Am scos-o cu grijă din maşină şi am întins-o pe iarbă. Mi-am 
dat seama că nu era nimic grav. Leşinase de spaimă. l-am 
fricţionat tîmplele, obrajii şi, după cîteva minute, a deschis 
ochii. 

— Unde mă aflu? a întrebat ea, încercînd să se ridice. 

— Stai liniştită. Te doare ceva? 

— Nu... nu... Maşina. Ce are maşina? Du-te şi vezi. 

Am făcut înconjurul autoturismului. Farul din dreapta era 
crăpat şi tabla din jurul lui puţin îndoita. Atît. Am apăsat pe 
sticla farului şi aceasta a cedat, gata să cadă. 

— N-ai prin maşină nişte bandă de lipit? am întrebat. 

— Ba da. E o rolă în stînga, acolo unde e şi un ghid auto. 

Am cotrobăit în buzunarul din stînga al bordului şi am 
găsit ce căutam. Din curiozitate, am răsfoit ghidul 
automobilistic. Chitanţa de amenda nu se mai afla acolo! 
Am controlat becurile. Erau intacte. Ceva însă mi-a atras în 
mod deosebit atenţia. Deasupra becului pentru faza mare, 
se afla o spărtură, un fel de lăcaş pentru o piesă 
dreptunghiulară. Am pipăit spatie oglinzii farului. Acolo se 
afla un fel de suport. 

„la te uită ce chestie curioasă! mi-am zis. Aici se poate 
foarte uşor monta un aparat de fotografiat sau chiar unul 
de filmat. La ce i-o fi folosit Marcelei?” 

Am lipit geamul, am pus rama la loc şi am revenit lîngă 
Marcela. 

— Totul e în regula! i-am spus. Am scăpat foarte uşor. 
Trebuie însă să anunţăm miliția. Cu Circulaţia nu-i de jucat. 
Am păţit-o şi eu de vreo două ori. 

— Să anunţăm miliția? Nici să n-aud! Doar pentru atit? 
Nici vorbă! S-a îndoit puţin tabla. Ei, şi? 

— Marcela, eu sînt om cu frica lui Dumnezeu. Nu vreau 
să dăm de bucluc. 

— Stai în banca ta, Andi! Daca o fi ceva, rezolv și 
răspund eu. 

Am scos maşina din şanţ şi am pornit pe şosea, făcînd o 


probă. Direcţia era în regulă. Puteam pleca. Am revenit 
lîngă Marcela şi am îngenuncheat s-o ridic. Ea mi-a 
înconjurat gitul cu braţele. 

— Lasă că merg singură. Am nevoie de altceva ca să 
prind puteri. Nu ghiceşti ce? 

Mă ţinea aplecat deasupra ei, cu buzele apropiate de ale 
mele. 

— Sărută-mă,. Andi, a şoptit pe neaşteptate Marcela, 
trăgindu-mă spre ea. 

Am sărutat-o. Avea buzele moi şi fierbinţi. Marcela a 
rămas citeva clipe cu ochii închişi apoi, deodată, s-a ridicat 
şi a pornit spre maşină. Peste cîteva minute goneam spre 
Strehaia, ca şi cînd nu s-ar fi întîmplat nimic. Mi-era ciudă 
pe mine. Ciudă că o sărutasem, cedind unui impuls de 
moment. 

— Şi-acum, de ce stai bosumflat? m-a întrebat ea. Ai 
mustrări de conştiinţă? Fii liniştit, domnule Andi. A fost o 
experienţă. Am vrut să văd cum reacţionează un timid. Ai 
fost formidabil î 


x 


Inginerul Tudor ne aştepta. Probabil că Marcela îi 
telefonase. Era tras la faţă, cu obrajii gălbejiţi şi, din 
această cauză, cearcănele din jurul ochilor păreau verzui. 

— Păcat că n-am un aparat să te pozez în culori, i-a spus 
Marcela. Arăţi ca un brahman în marele post. 

— Cum de nu ai un aparat de fotografiat? Ce fel de 
turistă eşti tu, fără o asemenea ustensilă? 

— N-am avut niciodată şi n-o să am. Am oroare de 
tehnică, dragul meu. Unde-i Sandu? 

— În rezerva doi. Hai să te conduc. 

— Mai întîi, să-ți prezint pe domnul profesor Andi 
Radulian. Lucrează la şantierul lui Bertea, a spus Marcela, 
vorbind de soţul ei ca de un străin. 

Tudor mi-a întins mîna. 

— Parcă v-am mai văzut undeva, a spus el, nesigur. Vă 
rog să mă scuzati. N-am memoria figurilor. Oricum, îmi pare 


bine de cunoştinţă. 

Zicînd acestea a pornit înainte, să ne arate drumul. 
Ajungînd în dreptul rezervei în care se afla Ardeleanu a 
bătut, apoi a deschis larg uşa: 

— lată-l, stimată doamnă, pe eroul accidentului din 
Strehaia, prima cetate de scaun a lui Mihai Viteazul! Să vi-l 
prezint? Domnul inginer Ardeleanu. Bărbos ca întotdeauna, 
cu un braţ în ghips şi capul bandajat... Asta nu-l împiedică 
să cugete. Din moment ce are picioarele tefere! 

Marcela a ris. A rîs şi Ardeleanu. Drept să spun, îmi 
plăcea verva lui Tudor. Alexandru Ardeleanu ne-a invitat să 
luam loc. Eu m-am aşezat pe un scaun. Marcela şi cu Tudor 
- pe patul bolnavului. Am aruncat o privire în jur. Pe 
noptieră se aflau cîteva cărţi tehnice. 

— Cum te simţi, Alex? a întrebat Marcela, mîngiindu-i 
fruntea. 

— Ca toţi dracii! Stau în spital cînd am atîta de lucru! Îmi 
vine să-mi iau cîmpii! Doctorul a promis că-mi dă drumul 
peste cîteva zile. Dacă nu se ţine de promisiune, o iau la 
sănătoasa, pe cont propriu: fug, pur şi simplu! 

— O fi avind motive să nu-ți dea drumul, i-a spus 
Marcela, cu glas moale. 

— Are, cum să nu! a intervenit Tudor. Individul ăsta e în 
stare să se urce iar la volan şi, zăpăcit cum e, s-o facă şi 
mai lată. Nu-i ţine nimeni aici pentru braţ! Nu! Ci pentru ca 
să-i mai vină ceva minte la cap. 

Cei trei au început să vorbească de una, de alta. Din 
spusele lui Tudor am aflat că maşina fusese reparată. 
Tratamentul din spital era bun, dar în ultimele zile 
Ardeleanu nu mai avea somn, la gîndul că sta în spital, în 
timp ce acolo, în T, are mult de lucru. 

— Deocamdată nu-s prea multe de făcut, Sandule, a 
spus Tudor. Dar, să lăsăm astea! Marcela, deşi abia aştept 
să ajung în T, o să-ţi cer permisiunea să fac o scurtă vizită 
cuiva, aici, în Strehaia. Poate că domnul Radulian vrea să 
mă însoţească. 

— Andi, du-l cu maşina! Fii drăguţ, ca întotdeauna, mi 
s-a adresat Marcela. Ştiţi, pe drum am păţit un mic 


accident. Am călcat un cîine şi am nimerit în şanţ. Cu mai 
puţin noroc ajungeam şi eu în spital. 

„Lîngă Alex, hm? N-ar fi fost rău. Şi cred că ţi-ai fi dorit 
aşa ceva”, am gîndit eu, nu fără răutate. 


x 


La întoarcere, în drum spre T, am făcut un popas la 
Filiaşi să bem o cafea. Am tras maşina în fața unui 
restaurant şi am intrat. Văzusem tăbliţa care interzicea 
staționarea, dar parcasem aproape de ea înadins. Speram 
ceva. Şi, spre norocul meu, gîndul mi s-a împlinit. La ieşirea 
din restaurant, am zărit un miliţian lîngă maşină. 

— Actele dumneavoastră, vă rog! 

A cercetat actele, mi-a arătat tăbliţa care interzicea 
staționarea, apoi m-a amendat. 

— Dacă nu mă înşel, a spus el, aţi mai plătit amenda. 
Cunosc maşina. N-aţi fost pe aici săptămîna trecută? 

— Nu, tovarăşe plutonier, am spus. 

— Tare docil eşti, Andi, a spus Marcela. Ai plătit fără să 
cricneşti. Bine ai zis: eşti om cu frica lui dumnezeu şi a... 
miliției! În locul tău eu aş fi vociferat, măcar aşa, de 
formă... 

N-am răspuns. Mă convinsesem că chitanţa aceea din 
ghidul automobilistic existase într-adevăr. 

Conduceam cu grijă. Marcela şi cu Tudor stăteau pe 
bancheta din spate şi sporovăiau vrute şi nevrute, despre 
viaţa de spital, accidente de circulaţie, tipurile de maşini 
prezentate la salonul de la Torino. Marcela era de părere că 
trebuia să-şi vindă maşina. 

— Cînd am luat-o avea peste cincizeci de mii la bord. 
Acum a trecut de sută, a spus ea. S-a învechit şi e cazul s-o 
vînd. S-a cam hodorogit. 

„Cine o fi practicat locaşul acela pentru un aparat de 
fotografiat sau de filmat în oglinda farului? mă întrebam eu. 
Nu cumva fostul proprietar al maşinii? Marcela n-are nici 
măcar un aparat de fotografiat, darămite unul de filmat!” 

— Şi tu strici, Marcela, că maşina s-a hodorogit, l-am 


auzit la o vreme pe Tudor. O dai pe mîna tuturor. Numai eu 
cunosc vreo trei cărora le-o împrumuţi ca pe un pix. 
Inginerului acela, Pop; de unde pînă unde sînteţi atit de 
buni prieteni? Apoi lui Stelescu, lui Titi lonaşcu... Cel mai 
puţin se plimba cu maşina bărbatul tău. 

De la discuţia despre maşină cei doi au trecut la muzica 
de jazz. Au vorbit apoi despre Udrea. 

— Nu s-a aflat nici acum, după atita vreme, cum s-au 
petrecut lucrurile cu inginerul Udrea? a întrebat Tudor. 

— Se ştie doar atit: că a fost accidentat de o maşină în 
afara oraşului. Lovit la cap. A fost găsit pe marginea 
drumului, în agonie. Zvonuri sînt destule. Se caută un 
duşman al domnului Udrea. Dar cine să-t duşmănească? E 
un om atit de cumsecade! 

— Deci a fost un accident de circulaţie... a murmurat 
Tudor. 

— Domnul Udrea era pe bicicletă. Obiceiul lui, să se 
plimbe seara. Pe unde se plimba, nu ştie nimeni! Uneori 
venea acasă tirziu, după căderea întunericului. Poate ieşea 
din oraş şi se oprea la vreun han sau la vreun camping, 
unde lua masa. 

„Într-adevăr, a fost un accident de circulaţie, mi-am zis 
în gînd. Exista însă o îndoială în privinţa modului cum s-a 
produs. În seara accidentului, Udrea o fost invitat la o 
întîlnire... Dacă există o legătura între această invitaţie şi 
accident? Colegii săi spuneau ca în clipa cînd a primit 
telefonul s-a arătat foarte surprins şi a fost imediat de 
acord să meargă la întîlnire, promiţind să fie discret. Apoi, 
Udrea şi-a cerut o zi liberă. Inseamnă că voia să plece 
undeva. Unde? Şi... de ce? Această cerere a lui era în 
legătură cu telefonul primit? Dacă-i aşa, ce rost avea să-şi 
ia bicicleta şi să-şi facă plimbarea, cînd mai firesc era să se 
ducă la gară? Dacă era vorba de o întîlnire în T, inginerul 
n-avea nevoie de o zi învoire de la serviciu...” 

Din aceste gînduri am fost smuls de glasul Marcelei. 

— Ne scuzi, Andi, că trăncănim aici, fără să te facem 
părtaş. Dar e vorba de nişte întîmplări din oraşul nostru, pe 
care n-ai de unde să le ştii. Nu l-ai cunoscut pe domnul 


Udrea. 

— Hai să vorbim despre şantierul bărbatului tău, a 
propus Tudor. Ce e nou pe acolo, domnule Andi? S-au 
descoperit ruinele... Troiei? 

— Încă nu! Dar unii speră, am răspuns în glumă. 

— Domnul Bertea zicea, cîndva, că săpăturile astea se 
fac cam de pomană. 

— Nic, te rog! Lasă în pace părerea lui Bertea. Eu sînt de 
partea lui nenea Suciu. Lui Bertea nu-i place la acest 
şantier fiindcă nu-i de meserie. El ar vrea să facă săpături 
pe coclauri, ca şi pînă acum. Aşa-s geologii. Dar eu m-am 
săturat să fie mereu plecat. Ştii bine că datorită mie a 
primit acest şantier, aici, în T. Poate să stea acasă, să-şi 
vadă de ulcerul care îl sîcîie mai ales acum, toamna. 

În zare se vedea turnul de apă din T, semn că ne 
apropiem de oraş, 

— Am ajuns acasă! A fost o excursie plăcută, nu-i aşa, 
Andi? Exceptind accidentul acela de la ducere, care a avut 
darul să te indispună. 

Marcela vorbea în doi peri. La ce se referea? La 
accidentul de maşină sau la cele întîmplate după...? 
„Oricum, e o fiinţă sucita şi-mi creează nişte probleme... 


VIII 
O bănuială cumplită 


Înainte de a intra în hotel, am dat un telefon maiorului 
Bota. Acesta mi-a ordonat ca la ora şase să fiu la arheologul 
Suciu. 

— În ce scop? 

Maiorul a făcut de două ori „hm, hm” în aparat. 

— Acolo va veni un ofiţer de miliţie să rezolve o 
încurcătură. Locotenentul Ştefănescu. Ai mai auzit de el. 
Ascultă! Ai citit ziarul care apare în T? 

— Nu. 


mA 

— Ei bine, te rog să-l cumperi şi să citeşti rubrica „Aflăm 
de la miliția judeţeană”. 

— O nouă explozie şi... ploaie cu monede romane? 

— Nu, miînzule, nu! E vorba de Emilia dumitale. 

— S-a întîmplat ceva? 

Inima îmi bătea gata să sară din piept. 

— Stai să-ţi citesc. Aşa... Deci, ascultă! Titlul: „Scăpată 
ca prin minune”. Acum conţinutul: „În cursul nopţii, către 
ora două, tînăra Emilia Pascu, trecînd pe sub pasajul de 
cale ferată de la bariera Mărgineni, a fost surprinsă de un 
autovehicul care venea din sens invers. Orbită de farurile 
maşinii, tînăra era gata să cadă sub roţile acesteia, dacă 
n-ar fi avut prezenţa de spirit să sară într-o parte. E.P. a fost 
transportată la „Spitalul Dr. Grigoriu”, unde şi-a revenit, 
fiind în afară de orice pericol. Se fac cercetări”. Alo! Mă 
auzi? 

— Da, da... 

— Nu te speria. M-am informat. Emilia nu are cine-ştie 
ce. O vei vizita miine... 

— De ce tocmai miine? 

Maiorul a mormăit ceva şi a închis telefonul. 

Nu mă îndoiam că maşina care venise din sens invers nu 
apăruse din întîmplare în calea Emiliei. Dar ce căutase în 
noaptea trecută tocmai la bariera Mărgineni? În bileţelul 
trimis la bar scrisese că merge să vadă o colegă bolnavă. 
„Cine e această colegă? Stă, oare, la bariera Mărgineni? Nu 
cumva s-a dus să se întîlnească cu lIchimescu? Cred că 
asta-i adevăratul motiv al plecării precipitate de la bar. 
Păcat că nu termină odată cu acest individ...” 


x 


Către ora trei am format numărul de telefon al bătrînului 
lon Suciu. 
— A! Dumneata eşti, domnule profesor?! a exclamat el 


bucuros, de îndată ce i-am spus cine sînt. Îmi face 
deosebită plăcere telefonul dumitale. Ai cumva timp să mă 
vizitezi? 

— Chiar de asta v-am telefonat. Pot veni azi 
dupăamiază? Pe la ora şase? 

— E bine! Te aştept! 

— Am găsit într-o revistă un articol foarte interesant. O 
piatră descoperită la Filippi, în Grecia. 

— A, ştiu despre ce e vorba! Vino, te aştept! Sînt toată 
după-amiază acasă. La revedere, domnule profesor! 


x 


La ora şase fără cinci am sunat la uşa bătrînului Suciu. 
Acesta mă aştepta. Era îmbrăcat cu halatul vişiniu ca şi 
data trecută. Părul alb, înspicat cu fire negre, era pieptănat 
cu grijă. Ochii cenușii, duşi în fundul capului, păreau arşi de 
febră. 

— Intră, domnule Radulian, m-a invitat el, deschizînd 
larg uşa. Să trecem în biroul meu. 

Am traversat holul şi am intrat în biroul bătrînului. 

— Aşadar, te interesează piatra aceea găsită la Filippi... 

— Da, domnule Suciu. Am citit despre ea în ultimul 
număr al „Revistei de istorie”. Datele despre centurionul 
roman care, după toate probabilitățile, l-a capturat pe 
Decebal, sînt foarte interesante. Este, cred, singura dovada 
certă despre sfîrşitul marelui rege dac. 

— Şi o probă că n-a fost capturat viu! la să vedem dacă 
nu cumva am pe aici niscai documente care vorbesc de 
piatra cu pricina. 

Bătrînul s-a cocoţat pe o scară de bibliotecă şi a căutat 
într-un raft. Am privit în jurul meu. Totul era neschimbat. 
Decorul de la prima mea vizită. Am observat însă ceva care 
data trecută îmi scăpase: în stînga biroului masiv de nuc se 
afla un mic seif, de felul celor ce puteau fi întîlnite în casele 
vechi, boiereşti, pentru păstrarea actelor de valoare.. 

— A! lată! Am găsit, a spus Suciu, scoţind din raft cîteva 
tăieturi dintr-o revista străină. 


Am comentat pe larg descoperirea de la Filippi, apoi 
bătrînul mi-a arătat o hartă lucrată de el, pe care ţinea 
evidenţa a tot ce se descoperise în ultimii ani. Tocmai se 
apucase să-mi demonstreze justeţea teoriei sale în ce 
priveşte linia de castre romane din Muntenia, traseul 
„Valului lui Traian”, cel „al „Brazdei lui Novac", cînd am 
auzit soneria. Femeia de serviciu a venit să anunţe că 
bătrînul era căutat de un ofiţer de miliţie. Mi-am privit 
ceasul. Era şase şi jumătate. 

— O clipă, domnule Radulian, a spus arheologul, ieşind 
din birou. 

Rămas singur m-am ridicat şi am privit biblioteca 
masiva care acoperea tot peretele dinspre gradină. Suciu 
s-a întors împreună cu un ofiţer de miliţie, înalt, blond. 

— Îmi daţi voie să vi-l prezint pe domnul profesor 
Radulian, a spus bătrînul. 

— Locotenent de miliţie Ştefănescu, s-a prezentat noul 
venit. (Ştiam de la Bota că o să vină). 

— Luaţi loc, vă rog. O cafea, domnule locotenent? 

Fără să mai aştepte răspunsul, arheologul a sunat 
femeia de serviciu şi a cerut să mai facă o calea. 

— Discutam de ale noastre, domnule locotenent, a spus 
Suciu. Probleme de istorie, de arheologie. Filele acestea 
conţin date interesante despre moartea lui DecebaL 

Locotenentul a privit spre tăieturile din revista străină, 
Arheologul i-a făcut, un scurt rezumat al conţinutului lor. 

— Interesant, foarte interesant, a murmurat Ştefănescu. 

Femeia de serviciu a adus încă o cafea. 

— Pot fuma aici? a întrebat locotenentul. 

— Da, desigur, a încuviinţat Suciu. Lucraţi la secţia 
noastră de miliţie, domnule locotenent? 

— Da. Şi am venit pentru a cere lămuriri într-o 
chestiune. E vorba de femeia dumneavoastră de serviciu. 

— Madam Şerban? 

— Da. _ 

Arheologul aştepta continuarea discuţiei calm. Il 
admiram pentru stăpînirea sa. De obicei, în asemenea 
cazuri, stăpiînii se abţin cu greu să nu întrebe ce anume s-a 


întîmplat cu oamenii lor de serviciu. 

— Pot să stau de vorbă cu dinsa? a întrebat 
locotenentul. 

— Desigur! Desigur! a spus Suciu şi a sunat. 

Peste citeva clipe, madam Şerban se afla în faţa 
noastră. Suciu a invitat-o să ia loc. Pe chipul femeii - să tot 
fi avut patruzeci de ani - a trecut parcă o umbră. 

— Ce s-a întîmplat, domnule ofiţer? a întrebat ea. 

— Am venit să vă întreb dacă... dacă în ultimele zile aţi 
pierdut ceva. 

Femeia a pălit. Şi-a dus mîna la gură, speriată. 

— Nu-i cazul să te ascunzi de domnul Suciu şi nici să te 
pierzi cu firea. Ai pierdut ceva? Spune drept. Nu-ţi face 
nimeni nimic. 

— Da, am pierdut, a biiguit femeia şi obrajii i-au devenit 
vineţii. Cred ca la Alimentara. Era înghesuială mare. Am 
pierdut... portmoneul. Un fel de poşetuţă. 

— Asta este? a întrebat locotenentul Ştefănescu, arătînd 
o poşetă mică, de culoare neagră. 

— Da, domnule ofiţer, chiar asta-i. 

— Ai avut bani într-însa? Aici sînt doisprezece lei. 

— Cred că atit am avut, domnule ofiţer. 

— Atunci e în regulă. Mă gindeam că au fost mai mulţi şi 
omul care a găsit poşeta asta, portmoneul, cum îi zici mata, 
a luat din bani. Înăuntru se află şi o scrisoare. Datorită ei 
am aflat adresa dumitale. 

— A, da! E o scrisoare de acasă. Îmi scriu ai mei, de-ale 
noastre, de la ţară. Să mă duc la cules de porumb. 

— Mai aveai şi altceva în poşetă? De pildă, acte. 

— Nu, domnule ofiţer. N-am avut acte în poşetă. 

— În cazul ăsta totul e în regulă, a spus Ştefănescu, 
ridicîndu-se. Datoria noastră este să cercetăm, să ne 
convingem că nu au dispărut valori: acte, bani. Nu de alta, 
dar se mai întîmplă şi lucruri din astea: se găseşte o poşetă 
sau o servietă, dar e adusă la miliţie după ce s-au luat 
dinăuntru lucrurile de preţ... Misiunea mea fiind îndeplinită, 
îmi permiteţi să mă retrag. Bună ziua! 

După plecarea locotenentului, bătrînul Suciu a spus doar 


cîteva vorbe, care nu trădau nici un pic de supărare. 

— Trebuia să-mi spui, madam Şerban, că ai pierdut 
poşeta. 

— Uitaţi-vă la ea, nu-i de nici o ispravă, domnule, a 
răspuns femeia. De aia a şi dus-o la miliţie cel care a 
găsit-o. Altfel o ţinea pentru nevastă-sa. 


x 


Se făcuse şapte cînd am plecat de la bătrînul Suciu. 
Primul meu gînd a fost să merg la hotel. Mai înainte însă - 
potrivit obiceiului - am dat un telefon lui Bota. Maiorul m-a 
invitat la el. 

— Ei, ce părere ai de vizita pe care ai făcut-o? m-a 
întrebat acesta. 

— Nimic deosebit, am răspuns eu. O vizită ca oricare 
alta. A venit locotenentul Ştefănescu şi a adus o poşetă 
pierdută de femeia de serviciu a lui Suciu. Atîta tot. 

— Ce a spus femeia? 

Am relatat maiorului discuția dintre locotenentul 
Ştefănescu şi madam Şerban. Bota s-a încruntat. 

— Trebuie să-ţi spun, miînzule, că femeia n-a fost 
sinceră. Şi iată de ce: în poşetă se aflau şi nişte chei. 
Madam Şerban n-a suflat un cuvînt, deşi Ştefănescu i-a 
adus geanta fără aceste chei. Te-am trimis, în mod special, 
deoarece voiam să ştiu cum reacţionează femeia de 
serviciu. Firesc ar fi fost să mărturisească stăpînului său că 
în geantă s-au aflat şi cheile. N-a făcut-o şi asta dă de 
gîndit. După ce le-a pierdut pe ale ei, madam Şerban a luat 
cheile bătrînului arheolog şi a cerut unui mecanic să-i facă 
alt rînd. Am aflat asta fără multa bătaie de cap: dumneata 
mi-ai spus că într-una din zile, Suciu era necăjit că nu-şi 
găsea nişte chei. Nu le găsea pentru că i le luase madam 
Şerban... Mai ai ceva de raportat? a întrebat maiorul. Văd 
că nu prea eşti în apele tale. 

— Mă deranjează faptul că Emilia m-a minţit, că n-a fost 
sinceră cu mine, am spus. 

— Mai ales că ţi-a făcut şi o declaraţie de dragoste! Se 


pare că nu cunoşti femeile, mînzule. Asta aşa, în principiu. 
S-ar putea ca Emilia să fie o excepţie. O doresc din toată 
inima, fiindcă am impresia că şi ţie îţi place. Adevărat? 

— A fost un fel de foc de paie, tovarăşe maior. Nu-mi 
plac fetele care joacă teatru şi, mai ales, joacă pe diferite 
planuri. M-am cam dezumflat. 

— Ei, ei! Ce-i nestatornicia asta? Te rog eu ca şi de 
acum înainte să-i acorzi toată atenţia. E fata unui fugar? 
Ajut-o să demonstreze că tatăl ei nu poate fi acuzat de 
nimic rău şi... cine ştie! Poate jucăm la nuntă... 

— Departe griva de iepure, tovarăşe maior. 

— Eu ştiu alt proverb cu iepurele. Nu se ştie niciodată de 
unde sare. 

Bota a zimbit ironic, ca de obicei cînd punea ceva la 
cale. Ce rost avea să-mi vorbească astfel? Nu se 
dezminţea! Nu degeaba fusese botezat „Fachirul”. Ce 
urmărea? 

— Ştiţi, cumva, în ce stare se află Emilia acum? 

— Are o luxaţie la glezna dreaptă. In două-trei zile va 
părăsi spitalul. Dar asta-i doar problema dumitale, mînzule. 
Hai să trecem la chestiuni de serviciu. A venit Tudor. Să ne 
gîindim ce e de făcut. Atît el cît şi Marinescu şi Cîndea pot 
să aibă întîmplări neplăcute. Trebuie să-i ferim de 
asemenea întîmplări. la spune-mi: cum a fost excursia la 
Strehaia? Tudor te-a recunoscut? 

— Nu. I s-a părut că m-a văzut undeva, dar nu ştia unde. 
A mărturisit că nu are memoria figurilor. 

— Atunci totul e în regulă. Altceva? 

l-am povestit ce se întîmplase pe drum şi descoperirea 
făcută în locaşul farului. 

— Interesant! Interesant, a murmurat Bota. Dar nu 
există nici un indiciu că locaşul a fost practicat de curînd. 
Altceva? 

— La Filiaşi am fost amendat de un agent de circulaţie. 

— Dacă nu conduci atent şi calci regulile... 

— Agentul a recunoscut maşina Marcelei. Acum o 
săptămînă tot ei l-a amendat pe omul de la volanul acestei 
maşini. Din discuţia Marcelei cu Tudor rezultă că nevasta lui 


Bertea împrumuta maşina cu multă uşurinţă, îndeosebi la 
trei inşi: Titi lonaşcu, Stelescu şi inginerul Pop. Drept să vă 
spun, nu-mi place deloc acest inginer Pop. 

— La ce concluzie am putea ajunge dacă, să zicem, 
cineva ne-ar spune că în ziua cutare, la volanul maşinii era 
inginerul Pop? Sau altul din cei trei? La nici o concluzie! S-a 
dus la Strehaia să-i vadă pe cei doi amici? A făcut o simplă 
excursie? Cine poate să ştie? A, dacă am afla cînd s-a făcut 
locaşul acela pentru aparat de fotografiat sau de filmat şi în 
ce scop - ar fi altceva! 

In uşă s-a auzit o ciocănitură şi iată-l pe căpitanul Mareş. 
Era prima dată, de la sosirea mea în T, cînd îl întîlneam 
oficial. 

— Stai jos, Mareş, l-a invitat maiorul Bota. Miînzule, 
trebuie să-ţi comunic că aseară căpitanul Mareş a fost la 
bar. Văd că ştii. Nu ştii însă că a plecat după... Emilia. 

Am făcut ochii mari. 

— Mareş, povesteşte cum s-au întîmplat lucrurile 
azi-noapte, l-a invitat Bota pe căpitan. 

— De la barul „Pisica sălbatică” Emilia a pornit spre 
bariera Mărgineni, luînd autobuzul de noapte, care are 
plecarea din jumătate în jumătate de oră. La două şi 
douăzeci se afla în pasaj, acolo unde probabil îi dăduse 
întîlnire prietenul ei. Acesta urma, pesemne, să vină cu 
maşina, să facă semn cu farurile. Am mers în urma 
autobuzului. Conducea plutonierul Grama. De la capul liniei, 
fata a pornit pe jos. Cînd a ajuns în pasaj, a venit o maşină 
din faţă. Luminile au orbit-o. Noroc că a avut prezenţa de 
spirit să sară. Din păcate, individul cu maşina a dispărut. 
Ne-a scăpat. Grama s-a fisticit puţin şi pînă să întoarcă, 
agresorul se depărtase. Emilia Pascu şi-a luxat glezna. A 
scăpat uşor. Se mirau şi doctorii de norocul pe care l-a 
avut. Plutonierul Grama a reuşit să micşoreze distanţa faţă 
de maşina eu pricina, dar n-a putut să-i vadă numărul de 
circulaţie. Era o „Dacia 1300”, de culoare închisă. Maşina a 
pornit cu toată viteza spre oraş, a intrat pe străzi lăturalnice 
şi a dispărut în zona barului „Pisica sălbatică”. Om cu 
experienţă, plutonierul s-a dus şi a cercetat maşinile aflate 


în parcajul de lîngă bar şi pe străzile alăturate. Erau vreo 
zece maşini de culoare închisă. 

Căpitanul Mareş a zimbit. 

— Grama e vulpoi bătrîn, tovarăşe maior. A pus mîna pe 
capota motorului fiecărei maşini. Din cele zece, doar una 
avea, la ora aceea, motorul cald. 

— Aţi cercetat cui aparţinea maşina? a întrebat Bota. 

— Da: serviciului de taxiuri din oraş. Şoferul o laşa pe 
timpul nopţii la parcare. Obicei vechi. În loc s-o ducă la 
garaj, o lasă aici, fiindu-i mai aproape de casă. 

— Ei, poftim! a izbucnit Bota. O neregulă care-l ajută pe 
atentator să dispară fără urmă! 

— Cum o fi izbutit să deschidă, să pună motorul în 
funcţie? am întrebat. 

— Asta nu trebuie să te îngrijoreze, mînzule. Individul a 
pus ochii pe maşina asta văzînd-o mereu aici în timpul 
nopţii. Într-o zi, să zicem, o fi făcut o cursă cu taxiul. Sub un 
pretext oarecare, o fi cerut şoferului să oprească şi i-a dat 
bani să-i cumpere ceva: un ziar, un pachet de ţigări. Şoferul 
a coborit, individul a luat tiparul cheii de contact şi... 
Ascultă mînzule, poţi să-mi spui pe la ce oră ai plecat de la 
bar, azi-noapte? 

— Trei şi cinci sau şi zece. 

— Cînd l-ai văzut pentru prima oară pe tipul acela care 
semăna cu roşcovanul? 

— Cu puţin înainte de începerea programului de la bar. 
L-am văzut şi cînd am plecat. Era cam ameţit de băutură. 
Dansa cu nevasta lui Stelescu. 

Bota a rămas citeva clipe pe gînduri. 

— Mda. Cam multe neclarităţi. Poate că şoferul taxiului 
ar putea să-şi amintească de un individ pe care l-a lăsat 
singur în maşină... O să-l întrebăm. Emilia va rămine, 
probabil, încă o zi-două la spital. Te rog, Raduliene, să o 
vizitezi miine dimineaţă şi să nu-i faci reproşuri că s-a dus 
la întîlnire. Complicat e sufletul femeilor, mînzule! Dar să 
lăsăm gluma! Îţi cer să te ocupi personal de reabilitarea 
tatălui Emiliei. În acest scop vizitează-l pe bătrînul 
Nestorescu, vechi luptător în ilegalitate. Poate ştie mai 


multe despre Pascu. În continuare, te rog să-ţi reaminteşti o 
veche rugăminte de-a mea, mînzule: să devii un hepatic şi 
să vizitezi pensiunea „Madrigal”. Vreau să fii mai mult în 
preajma inginerului Marinescu şi a inginerului Cîndea. Cum 
stai cu bagajele? Poţi suporta o... călătorie în străinătate? 

— E necesar să dau o fugă la Bucureşti. 

— Va trebui, într-adevăr, să mergi la Bucureşti. Pentru 
trei motive. Primo: cineva s-a interesat la liceul 205 dacă 
există un profesor de istorie Radulian - asta înseamnă că e 
necesar să te mai vadă lumea pe-acolo. Ai întrerupt cam 
brusc practica pedagogică, orice s-ar spune. Secondo: orice 
om care călătoreşte în străinătate, pleacă de la el de acasă, 
după ce-şi pune treburile la punct. Tertio: aş vrea să verifici 
dacă sesterţii aceia pe care ţi i-a dat Sandu sînt doar din 
secolul Il. Poate-s mai vechi sau mai noi. 

— Am înţeles. Şi, într-adevăr, voi pleca în străinătate? 

Bota şi-a ciupit obrazul stîng. 

— Păi chiar dumneata ai spus că o să pleci la Viena, apoi 
la Munchcn pentru lucrarea de doctorat. Ce, ai uitat? 

Am zimbit. Bota mă privea ironic. Mareş stătea 
impasibil, de parcă n-ar fi auzit ce-mi spusese maiorul. 

— Dumneata, tovarăşe căpitan, a continuat Bota 
întorcîndu-se spre Mareş, te vei ocupa de inginerul Tudor. 
Şi nu strică să avem nişte date mai acătării despre nişte 
personaje care nu prea sînt pe placul locotenentului 
Radulian: inginerul Pop şi familia Stelescu. Cu un cuvînt - 
obişnuiţii vizitatori ai Marcelei Bertea, Panait-Bertea adică. 


x 


Am vizitat-o pe Emilia în dimineața zilei următoare. Avea 
piciorul în ghips. Stătea în pat şi răsfoia o revistă. M-a 
invitat să iau loc pe un scaun, aflat lîngă noptiera ei. 

— Te rog să mă ierţi, Andi, a început ea. Să mă ierţi că 
am plecat cum am plecat de la bar. Cred că bănuieşti: m-a 
chemat... el. Plîngea la telefon. Zicea că e bolnav, că vrea 
să mă vadă pentru ultima oară. Am făcut rău că m-am dus? 
Mă condamni? 


— Nu. A fost bine că te-ai dus să te convingi că prietenul 
tău nu-ţi vrea binele. 

— Ce vrei să spui? 

— Am o bănuială cumplită. Că acest Ichimeseu a vrut să 
te calce cu maşina. 

Emilia a făcut ochii mari. 

— Cum poţi crede una ca asta? De unde să aibă 
maşină!? Andi, nu a fost el în maşina aceea. Cum de ţi-a 
putut trece aşa ceva prin minte? Doamne-Dumnezeule! 
Cred că citeşti prea multe romane de aventuri! A fost o 
simplă întîmplare, crede-mă! El mă aştepta puţin mai 
departe. 

„Cît de prostuţă eşti! era să exclam. Nu-ţi dai seama că 
acest individ se răzbună fiindcă nu i-ai răspuns dragostei 
lui!” 

— Şi ca dovada că-i aşa, dragă Andi, iată aici un bileţel 
primit cu puţin înainte de venirea ta. Citeşte-l. 

Zicînd acestea, Emilia mi-a întins o bucăţică de hîrtie.. 
Pe ea se aflau citeva rînduri scrise în grabă: „lartă-mă. 
Bănuiesc că totul s-a întîmplat din cauza mea. Dacă nu te 
chemam, tu te duceai acasă şi nu dădea un nebun peste 
tine. Sint atît de nenorocit! Nelu”. 

— Acum crezi că el n-are nici o vină? [i-am spus şi altă 
dată. Mi-e milă de el. Atît. Dragul meu... dragul meu. 

Emilia mă mingiia pe creştetul capului, ca pe un copil, 
iar eu, de ce să mint? mă simţeam bine, nespus de bine. 


IX 
O provocare 


Am hotărît să-l vizitez pe Nestorescu chiar în seara 
aceea. Bătrînul ilegalist locuia în cartierul muncitoresc. 
Doamna Pandele, nepoata sa, îmi spusese că are telefon şi 
promisese să-i vorbească de mine. Am găsit numărul în 
cartea de telefon. 


— Alo! Cu tovarăşul Nestorescu, am spus. 

— Chiar el la telefon. 

— Aici profesorul Radulian. Nu ştiu dacă nepoata 
dumneavoastră, doamna Pandele, v-a vorbit de mine. Eu... 

— Mi-a spus, cum să nu?! Vreţi să-mi faceţi o vizită? 
Poftiţi. Cînd vreţi. Şi astă-seară. Luaţi maşina 2. Staţia 
Pelican. Locuiesc pe strada Rozelor, la numărul opt. 

— Dacă nu vă deranjează... 

— Vino, dom'le! Oi fi eu bătrîn, dar mi-am păstrat 
obiceiurile din tinereţe: mă culc tîrziu. Vă aştept. 

Am găsit cu uşurinţă casa. Era o construcţie veche, 
năpădită de iederă de sus pînă jos. Părea o uriaşă ciupercă, 
acoperită cu un muşchi gros, care o împiedica să se mai 
înalte. 

— Bine ai venit! Intră, te rog, m-a invitat bătrînul. Să tot 
fi avut şaizeci de - ani; era înalt, adus de spate, cu faţa 
brăzdată de riduri adînci. Avea ochii mici, negri, iscoditori, 
în continuu neastîmpăr. În interiorul casei mirosea a gutui. 
Mobila era veche, din stejar, bine întreţinută. Dintr-o privire 
mi-am dat seama de planul casei: dintr-un hol nu prea 
mare se intra, în stînga şi în dreapta, în cîte o cameră: una 
aducea a birou; cealaltă, mai mare, era dormitorul. Am fost 
poftit în camera mică, în care se mai afla o persoana - un 
bărbat virstnic, mic de statură, cu faţa măslinie. 

Bătrînul Nestorescu a făcut prezentările: 

— Vecinul meu, Ştefan Băltăreţu. Domnul profesor 
Radulian! Doriţi un coniac sau un vin? Să nu refuzaţi, că fac 
scandal. Cine intră aici se supune legilor ospeţiei fixate de 
gazdă. Deci: coniac sau vin? 

— Vin, am spus cu. 

— Perfect! Am un vin de Valea Călugărească... 

Bătrînul a adus vin, ne-a servit, apoi am vorbit despre 
vreme, despre toamna care se anunţa lunga şi cam 
secetoasă, pentru ca abia într-un tirziu să discutăm despre 
subiectul care mă interesa. Celălalt oaspete al lui 
Nestorescu, Ştefan  Băltăreţii, fusese şi el în 
comandamentul format pentru a conduce luptele cu 
hitleriştii. Mi-am dat seama că Nestorescu îl invitase 


special, ca să-l ajute în cazul că nu şi-ar fi amintit unele 
lucruri. 

— Păi cred că n-o să terminăm astă-seară, dacă o luăm 
cu povestitul pe îndelete, a spus bătrînul Nestorescu. O să 
încerc să fiu scurt. Văd că vrei să-ţi iei notițe. Fă cum crezi 
dumneata, domnule profesor. Dar, uite cărticica asta 
apărută de curînd. E scrisă de un gazetar din oraşul nostru. 
In ea găseşti cum s-au desfăşurat evenimentele aici, în 
august 1944. 

Am răsfoit cartea. Conţinea o mulţime de date. 

— Sper să-mi fie de folos, am zis. Totuşi, mi-ar plăcea 
să-mi povestiţi şi dumneavoastră... E parcă altceva. 

— Bucuros! Atunci, să începem. 

Bătrînul Nestorescu a povestit aproape o oră. Vorbea 
curgător, în fraze scurte, fără digresiuni şi fără înflorituri. A 
istorisit totul metodic, pe faze, fără amănunte de prisos, 
reuşind să mă captiveze, să mă introducă în atmosfera din 
august 1944, să mă facă să văd, aievea parcă, toate 
întîmplările care au precedat insurecția armată şi apoi 
desfăşurarea luptelor în oraşul T. Auzeam pentru prima 
oară numele unor oameni. Între aceştia a fost pomenit şi 
Pascu. Am aşteptat ca bătrinul să termine şi-apoi i-am cerut 
unele precizări. In cele din urmă am vorbit despre cei care 
au condus acţiunile. Bătrînul mi-a dat citeva informaţii 
despre fiecare. 

— Dar Pascu? am întrebat eu. Unde se află acum? 

— Pascu?! 

Bătrînul Nestorescu m-a privit ca printr-un abur. 

— Pascu a dispărut pe 26 august. Sînt nişte bănuieli - 
mai precis două, aşa-zise documente nemţeşti - din cauza 
cărora unii au crezut ca Pascu ar fi colaborat cu hitleriştii şi, 
de aici, că ar fi fugit cu ei, că a plecat cu ei de bună voie. 
Dar lucrurile sînt lămurite pentru noi: dacă Pascu era de-al 
gestapoului, de ce nu ne-a trădat înainte de declanşarea 
acţiunii? 

— A făcut parte din grupul de conducere? 

— Nu. Dar ştia o mulţime de lucruri. Era omul meu de 
legătură cu rafinăria. Mă putea trăda pe mine, în primul 


rînd. Să zicem că mi-era prieten şi n-a vrut să mă dea pe 
mîna duşmanului. Dar putea să vîndă pe careva de la 
rafinărie! Putea să dea peste cap celula de partid din care 
făcea parte el. Şi-apoi Pascu ştia, de la mine, cum vom 
acţiona la timpul potrivit, cum îi vom ataca pe nemți. De ce 
n-a spus? Înseamnă că documentele acelea sînt falsuri! 
Problema e clară. Chiar ne-am gîndit să scriem un articol 
despre luptele din T, în care să punem lucrurile la punct. 
Să-l publicam într-un ziar din Capitală cu ocazia aniversării 
insurecției armate. Şi chiar aşa vom face. 

— İl cunoşteaţi bine pe Pascu? 

— De cînd eram mici! jucam fotbal în aceeaşi echipă şi 
eram prieteni nedespărţiţi. Ar fi ajuns departe, cu fotbalul, 
dacă n-ar fi fost lovit în fluierul piciorului. A avut o fractură 
urîtă. N-a fost chip să se refacă osul. L-au pus un fel de tijă 
de platină. Mică-mică, dar se cheamă că i-au pus... De 
aceea Pascu şchiopăta puţintel. După dispariţia lui, 
nevastă-sa a intrat parcă în pămînt. Îi era ruşine, de, că 
bărbatu-său fusese cu nemţii, dacă aşa ziceau unii... 

— Ce ştiţi despre un inginer cu numele de Pavei Novac? 
L-aţi cunoscut? 

— Păi cine nu-l cunoştea la rafinărie? a spus, zimbind, 
bătrînul Nestorescu. Un om deştept, foarte deştept! Lucra 
la o invenţie care ar fi revoluţionat forajul. Un oţel grozav. 
Dar documentele lui au intrat pe mîna hitleriştilor, iar el a 
fost, probabil, omorit. A dispărut cam la două zile după 
declanşarea insurecției, pe cînd hitleriştii se ţineau cu dinţii 
de poziţia aceea de antiaeriană „Fulgerul Bavariei”. 

— Novac îl cunoştea pe Pascu? am întrebat. 

— Păi Pascu a lucrat sub ordinele lui mai bine de zece 
ani! Pascu avea o admiraţie neţărmurită faţă de inginerul 
Novac. Şi trebuie să spun - am spus-o şi altora - că Pascu 
asta, un maistru deştept, cu cap, nu glumă, l-a ajutat pe 
Novac la invenţia aia. O ţineau în secret. În mare secret. Cu 
o invenţie ca aia nu mai trebuiau să muncească tot restul 
vieţii. Ştiu că era vorba de o carotieră cu motor, dintr-un 
oţel special... Se desfiinţau sondele astea, cu prăjini, cu 
schelă. 


— Şi... nici o altă veste despre Pascu? 

— Cineva mi-a spus că fata lui ar fi aici în oraş, că ar 
lucra la un bar, ca baletista. Dar, nu vă supăraţi, văd că vă 
interesează mult Pascu al nostru. Aveţi un gînd anume? 

Am făcut o mică pauză înainte de a răspunde. 

— O cunosc pe fata lui. O cheamă Emilia. Şi, drept să 
spun, ca profesor de istorie, dar mai ales ca om care 
cercetează trecutul, m-ar interesa foarte mult să se facă 
lumină în cazul Pascu. Vă propun să scrieţi articolul şi eu îl 
duc la Bucureşti. Vă asigur că se va publica. 

— Ne-aţi face un mare serviciu! 

— Dar trebuie să lămuriţi bine lucrurile în privinţa lui 
Pascu. 

— Păi nu ştiu ce e de lămurit! Pascu a fost un om corect. 
De asta nu se îndoieşte nimeni. Vino într-o zi cu fata lui pe 
aici. Să ştii, a fost un om straşnic acest Pascu. Şi vreau să 
i-o spun fetei lui. Să fie mîndră de el! 

Era gata să-i spun că Pascu trăieşte, că se află la 
Munchen, că Emilia îi cunoaşte adresa, că ar putea şi el, ca 
prieten din copilărie, să-i scrie să vină în ţară, să se trateze 
la Eforie. M-am abținut însă. De ce? Mai întîi, pentru că 
n-am vrut să-l amărăsc pe bătrinul Nestorescu. Dacă Pascu 
fugise, într-adevăr, cu hitleriştii? 


x 


De la Nestorescu m-am dus direct la hotel. Se făcuse ora 
unsprezece. Mi-era somn. Nopțile nedormite începeau să-şi 
facă efectul. Eram vlăguit, nu mai aveam poftă de mîncare. 

Funcţionarul de la recepţie mi-a comunicat că am primit 
un telefon şi că sînt rugat, la rîndul meu, să telefonez, 
indiferent ora la care soseam. 

— Cui să-i dau telefon? am întrebat. Nu şi-a spus 
numele? 

— Numele nu şi l-a spus. A zis doar atit: „Să ghicească. 
Altfel nu va ajunge niciodată fachir!” Chiar aşa a zis. In 
glumă, desigur. 

Auzind cuvîntul „fachir”, mi-am dat seama că e vorba de 


Bota. Am ieşit din hotel şi l-am căutat de la un telefon 
public. Voia să afle ce discutasem cu bătrînul Nestorescu. 
Am stăruit, desigur, mai mult asupra informaţiilor care-l 
priveau pe Pascu. 

— Cred că lucrurile încep să se clarifice, mînzule, l-am 
auzit pe Bota, şi-n glasul său era ceva tonic, liniştitor. 
Şi-acum, ascultă: miine trebuie neapărat să mergi la 
pensiunea „Madrigal”. Să te ţii scai de inginerul Marinescu 
şi să-l conduci chiar pînă la dînsul acasă. Dacă ai 
posibilitate, te rog să răsfoieşti albumele lui de familie. Mă 
interesează dacă are vreo fotografie cu inginerul Pavel 
Novac şi chiar cu acest Pascu. A! Şi altceva! Te rog să faci 
tot posibilul să fii iarăşi invitat la Ilon Suciu. Miine. Înainte de 
a-l vizita, te rog însă să treci pe la mine. Să-ţi dau o cheie. 

După convorbirea cu Bota, am urcat în camera mea şi 
m-am culcat, nu însă înainte de a căuta sesterţii aceia 
primiţi de la şeful de echipă Sandu Marin. Erau în pantalonii 
pe care îi purtasem la şantier, în ziua cînd vorbisem cu nea 
Sandu. Lipsea o piesă. Aceea pe care i-o dădusem lui Bota. 

Mă intrigau cuvintele maiorului. Ce cheie urma să-mi 
dea? Şi, în ce scop? Ce urmărea cu fotografiile acelea? De 
ce voia să găsească o fotografie a lui Pavel Novac? Era vreo 
legătură între dispariţia pozelor din albumul lui Udrea şi 
cererea lui Bota? 

„Ei, poftim! Maiorul iar începe să umble cu... 
«fachirisme», mi-am zis. Nu-i destul că îmi frămiînt creierii 
să aflu ce anume urmăreşte acolo pe şantier, ce hram 
poartă Stelescu, Marcela şi toţi ceilalţi? De ce trebuie să-mi 
bat capul şi cu «misterele» pe care mi le creează Bota? Mă 
pune să spun peste tot că plec în străinătate, mă trimite la 
lon Suciu să asist cînd vine un locotenent de miliţie cu o 
poşeta şi nu-mi explică în ce scop fac toate astea, iar acum 
vrea să-mi dea o cheie. Cine să-l mai înţeleagă pe 
«Fachir>»?” 


x 


A doua zi, luni, am trecut pe la şantier. Se sapa de zor. 


La cererea bătrînului Ilon Suciu se mai angajaseră oameni 
şi-acum Marcu nu-şi mai vedea capul. Se lucra în schimburi. 
Privind cum se desfăşurau săpăturile, un cunoscător în 
arheologie ar fi fost nemulţumit. Cînd se urmăresc 
descoperiri arheologice nu se sapă în grabă, ci cu grijă, 
pentru a nu se deteriora obiectele găsite. 

— Am impresia ca cineva vrea să dăm rasol, mi-a spus 
Marcu. Altfel nu-mi pot explica graba asta. Dintre toţi, doar 
bătrînul Suciu şi inginerul Bertea par fericiţi: primul - pentru 
că se scormoneşte mult pămînt şi, vorba ceea, unde-i multă 
săpătură poţi da mai uşor de-o urmă, iar Bertea - că scapă 
mai repede de şantierul ăsta de trei lulele. In ultimele două 
zile am început să găsim tot felul de obiecte: căşti, bidoane, 
puşti, haine militare nemţeşti... Dar astea, vezi bine, n-au 
nici o legătură cu arheologia. 

Scepticismul lui Marcu a fost curind spulberat. Nu 
trecuse nici o oră de la sosirea mea şi unul dintre muncitori 
s-a prezentat cu o bucată de cărămidă pe care se găsea o 
inscripţie romană. Mi-a fost destul de uşor să-mi dau seama 
că inscripţia aparţinea Legiunii a Vil-a Claudia Cuppis, cu 
sediul la Golumbac -  lugoslavia. Legiunea a avut 
garnizoane şi în nordul Dunării. Se scrie despre asta în „De 
edificii” a istoricului Procopius din Caesarea şi în „Notitia 
dignitatum” - în care se ţinea evidenţa garnizoanelor 
romane în secolul al IV-lea al erei noastre. 

In mai puţin de o jumătate de oră, arheologul lon Suciu 
se afla pe şantier. Era în culmea fericirii! Teoria lui privind 
existenţa castrul ui roman de lîngă oraşul T prindea viaţă: 
bucata aceea de cărămida era un argument de primă 
importanţă, 

— Ce zici de asta, domnule Radulian? m-a întrebat el. 
Cred că şi pe dumneata te interesează. Spuneai, într-o 
vreme, că vrei să determini linia transalutină - deci linia 
cea mai de est a imperiului - dar şi linia nordică, de după 
moartea lui Aurelian, după aşa-zisa retragere a armatelor 
din Dacia, adică linia căreia, din obişnuinţă, îi ziceam 
„Brazda lui Novac”. Cărămida asta atestă faptul că pe aici 
trecea această 


— N-aş fi crezut ca ea îngloba și oraşul dumneavoastră. 
Descoperirea este foarte interesantă: e un argument că 
„Brazda lui Novac”, linia nordică a castrelor pe vremea lui 
Constantin cel Mare, marele val de pămînt care se ştie că 
trecea pe la Hinova, Craiova, Slatina, Costeşti şi Titu 
îngloba şi vatra oraşului T! Cărămida aceea oferă un 
indiciu. Dar nu e suficient atit. 

— Ooo! Sînt sigur că vom descoperi şi alte obiecte! 
Răbdare! 

Bătrînul îşi freca bucuros mîinile. Ochii ii sclipeau. Era 
îmbujorat. 

— Încep să am argumente puternice pentru a 
fundamenta teoria mea! Sînt sigur că aici a fost un castru al 
garnizoanei de la Fajejena, din Banat. Sau poate de la 
Ratiaria, aceeaşi garnizoană care a ridicat castrul de la 
Desna-Dolj. O, dar e formidabil! iți dai seama că această 
cărămidă e... e aur pentru mine? Şi, în acelaşi timp, e o 
provocare la adresa scepticilor? Vii pe la mine, domnule 
Radulian? Te aştept. La revedere, domnilor! 

Zicînd acestea, Suciu a luat bucata de cărămidă şi a 
plecat. Bertea, Titi lonaşcu şi Marcu - care asistaseră la 
discuţia noastră - nu păreau deloc contaminaţi de 
entuziasmul arheologului. 

— Continuati săpăturile, a spus Bertea, adresîndu-se lui 
Marcu. Să se lucreze cu atenţie. Poate dăm de obiecte care 
se pot sparge... Atenţie ca nu cumva săpătorii să-şi 
însuşească obiectele găsite. 

Bertea a intrat în baracă, iar Marcu s-a dus să 
supravegheze lucrul. Am rămas cu Titi lonaşcu. 

— Ei, bădie, ce zici de una ca asta? a întrebat el, la o 
vreme. S-ar putea ca ţăcănitul ăsta de Suciu să întoarcă pe 
dos toate părerile arheologilor. Cărămida romană e o 
provocare, într-adevăr. 

— S-ar putea... 

— Ce zici, are dreptate? Adică... teoria lui e bună? 

— Aşa se pare... 

— Ei, dar ce ai azi că eşti atit de monosilabic şi 
morocănos? În locul dumitale aş jubila, ca şi lon Suciu. 


— Sînt bolnav de ficat şi azi nu mă simt prea bine. 


x 


Emilia stătea, ca şi data trecută, rezemată de tăblia 
patului şi citea. l-am povestit că îl vizitasem pe bătrînul 
Nestorescu. 

— Are păreri foarte bune despre tatăl tău. Vrea să te 
cunoască, aşa că, de îndată ce vei ieşi din spital, ne ducem 
la el. Între timp, o să aflu ce-i cu documentele acelea 
acuzatoare la adresa tatălui tău. Or fi la comitetul de partid 
al oraşului, la arhivă... 

— Îți multumesc foarte mult, Andi... 

Fata mi-a prins mîna şi a tras-o spre ea, aşezînd-o în 
dreptul inimii. A ţinut-o cîteva clipe aşa, apoi s-a aplecat 
spre mine şi m-a sărutat. 

— Îţi mulţumesc, Andi... N-aş vrea însă să-ţi pierzi 
vremea cu mine. Tu ai preocupările tale. Curînd o să pleci. 
Cînd o să te duci în străinătate, îţi voi cere şi eu să-mi face 
un comision. Ghiceşti care? 

— Presupun. E vorba de tatăl tău? 

— Da. Tu te duci în documentare, nu-i aşa? Ajungi şi la 
Munchen. O să-l vizitezi, nu-i aşa? 

— Mai încape îndoială? 


x 


Plecînd de la spital, i-am telefonat inginerului Marinescu, 
să-l întreb cînd ia masa la „Madrigal”. 

— Păi pe la douăsprezece şi jumătate, domnule 
Radulian. Vii şi dumneata? Haide! Să mai stăm de vorbă. 
Vine şi Cîndea. Că nevastă-sa e plecată. 

— Voi veni, domnule inginer. 

Pensiunea unde mînca inginerul Marinescu se afla la 
parterul unui frumos bloc de locuinţe. Era un local cochet, 
de o curăţenie exemplară. Cei doi ingineri mă aşteptau. 

— Ei, iată-te, domnule Radulian! a exclamat Marinescu. 
Instalează-te la masa noastră şi consultă lista de bucate. 


— De azi sînt şi eu client al „Madrigalului”, a intervenit 
inginerul Cîndea. Ce să fac? În patruzeci de ani de 
convieţuire cu Amelia mea, nu m-a lăsat niciodată singur. 
Acuş, de cînd ne-am căsătorit, poftim! Mă părăseşte fără 
nici un regret. 

Glumea, desigur. Ochii lui albaştri sticleau într-un fel 
anume, îndulcindu-i expresia feţei. Avea un tic: din cînd în 
cînd îşi netezea cu dosul palmei sprîncenele groase, albe. 
Mi-am amintit cum mi-l recomandase Bota: un bătrinel 
glumeţ, căruia îi plăcea şahul. Pentru a-i cîştiga bunăvoința, 
i-am declarat că-mi place să joc şah. 

— Ooo! În cazul asta, e admirabil, tinere domn! Te invit 
la o partidă! Vino astă-seară. Pe la şapte. Bine? 

Am acceptat invitaţia. Între timp, chelnerul a adus 
felurile de mîncare comandate de cei doi. Am cerut să mi 
se aducă ce ceruse inginerul Marinescu. 

— Vă rog să miîncaţi, am spus eu, văzînd că cei doi 
aşteaptă să mi se aducă mîncarea. Cred că serveşte repede 
aici. 

— Foarte repede, a spus Marinescu. Uite-l că vine! 

Ospătarul mi-a turnat supa în farfurie şi a plecat, 
inginerul Marinescu şi-a şters ochelarii care se aburiseră şi 
abia atunci am observat că nu-i mai purta pe cei cu care-l 
văzusem la Marcela. Cei de-acum erau cu rama mai puţin 
groasa, astfel că şnurul de la aparatul auditiv era vizibil. 

— Acuş văd: ţi-ai schimbat ochelarii, Marinescule, a spus 
Cîndea. 

— l-am luat pe cei vechi. Parcă tot mai bine-i cu ei! 

— Da, dar se vede şnurul! Ai noi sînt mai moderni. 

— Şi mai perfecţionaţi decît ăştia. Parcă amîndoi am fost 
la consignaţia, cînd i-am luat, cu aparat auditiv cu tot. O 
veritabilă bijuterie, dom'le Radulian, mi s-a adresat 
Marinescu. Din nenorocire, s-a defectat ceva la aparatul 
auditiv. De-aia i-am luat pe ăştia vechi. 

În pensiunile în care se servesc mîncăruri dietetice 
pentru diferite categorii de bolnavi, mai devreme sau mai 
tîrziu, discuţiile aluneca pe făgaşe cunoscute: se vorbeşte 
despre ultimele cuceriri în materie de tratament sau despre 


urmările dietei. Aşa s-a întîmplat şi în ziua aceea la 
„Madrigal". 

La plecare eram, vorba lui Bota, mai flămînd decit cînd 
intrasem. Inginerul lon Cîndea mi-a dat adresa şi a repetat 
invitaţia de a-l vizita, apoi s-a despărţit de noi. Rămas cu 
Marinescu, l-am condus spre casă. 

— Intră puţin, domnule profesor, m-a invitat el de îndată 
ce am ajuns în faţa locuinţei sale. Vreau să-ţi arăt un articol 
despre evoluţia şi frecvenţa bolilor de ficat în ţările calde. 
Foarte interesant! 

Am intrat. Inginerul locuia într-un bloc, la primul etaj. 
Avea o garsonieră dublă, împodobită cu tot felul de trofee 
vînătoreşti: o pereche de coarne de cerb şi cîteva de 
căprior, un cap de capră neagra, o blană de urs care ţinea 
loc de covor, vreo două de ris şi cîteva de iepure, un cap de 
corcodel cu pană roşie, un şoim împăiat, iar pe un perete - 
o panoplie cu tot felul de arme. 

— Îţi plac? m-a întrebat el, prinzindu-mi privirea. Am fost 
vînător, nu glumă! Am o puşcă, uite-o colo, pe panoplie, 
cumpărată de la un mare fabricant scăpătat... Aşa! Şi-acum 
să discutăm despre orice altceva decît despre ficat. Te rog! 
Te-am momit să vii bănuind că te interesează bolile 
ficatului, dar n-aş vrea să mă crezi maniac. 

Am vorbit cu inginerul despre vinătoare. Ca specialist în 
foraje şi geologie, Marinescu îşi petrecuse mai mult de două 
zeci şi cinci de ani colindind ţara şi luînd probe de roci. 
Întîlnise vînat mult şi se lăsase ispitit de cinegetica. 

— Cite dioptrii aveţi, domnule inginer? _ 

— Şase la dreptul şi şapte la stîngul. Cu plus, desigur. În 
situaţia asta e greu, foarte greu, să mai fii vînător. Mai ales 
cînd nici nu auzi bine. Şi fiindcă veni vorba: uite ochelarii cu 
aparatul auditiv, despre care spuneam la „Madrigal” că eo 
bijuterie... 

Zicînd acestea, inginerul Marinescu a scos dintr-un raft 
al bibliotecii ochelarii cu ramă groasa pe care-i purtase la 
serata Marcelei. l-am cercetat cu multă atenţie. Rama era 
de culoare neagră. 

— Cred că bateriile sînt de vină, a spus inginerul. Se 


descarcă prea repede. 

— Cine vi le procură? 

— Un tehnician pe care, la drept vorbind, habar n-am de 
unde să-l iau. Dar are o calitate: apare taman cînd am 
nevoie de el. Şi să nu crezi în telepatie! 

— V-au costat mult? am întrebat. 

— Nu prea mult. A fost o ocazie. Omul care i-a vîndut 
abia îi depusese la consignaţia. Am avut noroc. 

Locaşul pentru baterii mi s-a părut prea mare pentru 
economia întregului aparat. Dar n-am zis nimic. Era făcut 
aşa, probabil, pentru a se putea monta baterii de 
dimensiuni variate. 

Inginerul Marinescu mi-a arătat apoi colecţia lui de 
fluturi. Era impresionantă. 

— Te rog să mai vii pe la mine, domnule Radulian. Cînd 
îţi pronunt numele mă gindesc la prietenul meu, pe care-l 
chema tot Radulian şi era tot profesor de istorie. i-am mai 
spus de el, nu-i aşa? 

În zadar am căutat cu privirea vreun album cu fotografii. 
Nu se găsea aşa ceva în casa inginerului. Mi-a părut rău că 
nu puteam îndeplini rugămintea lui Bota. 


X 
O cheie autentică şi o mustață falsă 


Hotărit, era o zi de vizite! Fusesem la şantier, la spital, la 
„Madrigal”, apoi la profesorul Marinescu şi-acum aveam de 
gînd să fac un drum la arheologul Suciu. Inainte de a lua 
autobuzul, am trecut pe la Bota şi i-am povestit ce făcusem 
dimineaţa. 

— Foarte bine, mînzule! Am impresia că sîntem pe 
drumul cel bun, iar datele culese sînt preţioase. Uite aici o 
cheie. Te rog s-o priveşti cu atenţie. Este o... copie de pe 
una din cheile pierdute de femeia de serviciu a arheologului 
Suciu. Ţi-aminteşti, nu-i aşa, de vizita ofițerului de miliţie... 


— Da. 

— Locotenentul Ştefănescu, care i-a dat femeii de 
serviciu poşeta găsită, a reţinut intenţionat cheile. După 
cîtva timp, femeia a venit la secţia de miliţie să ceară 
aceste chei. Locotenentul i le-a dat. Ştim însă că madam 
Şerban şi-a făcut dubluri de pe cheile lui Suciu. 

— După toate cheile arheologului? 

— Păi, asta-i ciudăţenia! Pe lanţul de chei al bătrînului 
Suciu se aflau două: una de la intrare şi una de la un seif. 
Dumneata ştii care-i regula: dubluri de pe cheile caselor de 
bani nu se fac decit de anumiţi mecanici care sînt obligaţi 
să înştiinţeze cînd li se cere o lucrare de acest gen. Văzînd 
că pe lanţul de chei al bătrînului se afla şi una de la o casă 
de bani, locotenentul a cerut femeii de serviciu să spună 
unde a comandat dublurile. Ducîndu-se la mecanicul 
respectiv l-a luat din scurt: „Ascultă, ai făcut pentru cineva 
două chei. Una dintre de era de la o casă de bani. Ai făcut 
dublură şi de pe cheia aceea?” Meşterul s-a jurat pe toţi 
sfinţii că nu. „Să nu mă obligi să-ţi fac percheziţie, a spus 
locotenentul, că iese rău de tot.” Mecanicul s-a jurat că n-a 
făcut nici o copie de pe cea de a doua cheie. Pînă aici e 
clar? 

— Da, tovarăşe maior. 

— După plecarea femeii - locotenentul se dusese cu ea 
- mecanicul l-a oprit pe locotenent: „Tovarăşe ofiţer, a spus 
el, n-am făcut nici o dublură. Dar să vedeţi drăcie: am o 
cheie care seamănă ca două picături de apă cu aia. Am 
făcut-o acum vreo săptămină,. după un tipar. De atunci 
aştept clientul să vină şi să i-o dau. Dar clientul a intrat 
parcă în pămînt! Cînd mi-a comandat-o zicea că e foc de 
urgent”. „Cum arata clientul?” „Pai, cum să arate: era 
bătrîn, cu mustăţi şi sprincene albe. Vorbea cam peltic”, a 
răspuns mecanicul. Locotenentul a luat cheia şi mi-a 
adus-o. lat-o. Este aici, în faţa dumitale. Şi-acuma vreau o 
verificare. 

— O verificare? 

— Ducîndu-te la Suciu, să faci cumva să vezi cheia de la 
seiful acestuia. Să verifici dacă aceasta, găsită la mecanic, 


seamănă cu originalul. 

— Aveţi un anume motiv să-mi cereţi asta? 

Bota şi-a ciupit obrazul sting şi eu am înţeles că 
devenisem prea curios. 

— Repet, ceea ce doresc, Raduliene: mai întîi, să aflu 
dacă cheia comandată de necunoscutul cu mustăţi şi 
sprincene albe seamănă cu cheia de la casa de bani a 
bătrînului Suciu sau e doar o părere a mecanicului. In cazul 
că seamănă, vom încerca să aflăm cine e individul cu 
mustață care vorbeşte peltic. In continuare, va trebui să ne 
lămurim, cum a reuşit el să intre în posesia originalului şi ce 
urmăreşte să fure din casa de bani a bătrînului. 

— Şi, toate acestea, credeţi că au vreo legătură cu... 
cazul de care ne ocupăm noi? Cu secretul cercetărilor de la 
institutul petrolier.? Vă rog să nu vă supăraţi, tovarăşe 
maior, dar se împlineşte o săptămînă de cînd am venit în T 
ți, în ce mă priveşte, îmi pierd vremea la un şantier fără 
importanţă, ţinînd companie unor oameni în vîrstă şi... 

— Şi unei fete frumoase, a completat Bota. 

— Cu voia și chiar la... îndemnul dumneavoastră, 
tovarăşe maior. 

— Recunosc că-i aşa. Dar te asigur, mînzule, că nu îţi 
pierzi vremea. Nici nu-ţi dai seama ce preţioase sînt toate 
vizitele dumitale, tovarăşe profesor de istorie. Îmi place 
cum îţi joci rolul. Zici că nu vezi legătura dintre şantier şi 
institut? Să ştii că ea există. De data asta este sub forma 
unei... mustăţi false. 

M-am uitat la Bota. Işi bătea joc de mine? 

— Da, da, mînzule. Nu glumesc. De data asta se pare că 
legătura e o... mustață. Du-te la bătrînul Suciu. Te aştept 
pe la cinci. Hai, hai! Du-te că întirzii... Cînd o să treci pe la 
mine, o să-ţi explic ce-i cu mustaţa. 

Pînă s-ajung la arheologul Suciu am făcut tot felul de 
supoziţii. După o perioadă relativ calmă, în care, ca şi în 
alte cazuri, aveam impresia că maiorul Bota bate pasul pe 
loc şi îşi pierde vremea cu mărunţişuri fără însemnătate, 
iată-l pe „fachir” ieşind la atac. După felul în care îmi 
vorbise, eram sigur că prinsese un fir din întreaga țesătură. 


Îl prinsese zdravăn şi exploata cu succes pista pe care se 
angajase. E drept, nu-mi dădeam seama, în clipele acelea, 
ce voise să spună, pretinzind că „mustaţa” realiza şi ea 
legătura între şantier şi institut. Nu cumva era o glumă, din 
multele pe care le făcea Bota cînd voia să guste efectul 
unei surprize asupra mea? Dar pînă la ora cinci, cînd îl 
revedeam pe maior, nu mai era mult. Misterul avea să se 
destrame... 


x 


Bătrînul Suciu mă aştepta cu masa pregătită. l-am spus 
că mîncasem. 

— Nu-i nimic. Cunoşti proverbul: două bătăi strică, dat 
doua mese - nu! Aşează-te. 

Am luat loc la masă. Eram, la drept vorbind, destul de 
flămînd după miîncarea de la „Madrigal”, care putea conta, 
cel mult, ca un aperitiv. 

— Madam Şerban! Madam Şerban! a strigat Suciu şi 
văzînd că femeia de serviciu a apărut în pragul uşii, a 
continuat: Serveşte-ne, te rog. Sîntem lihniţi de foame. 
Aşa-i, domnule Radulian? 

Menajera arheologului a adus bucatele. Suciu a umplut 
paharele, am ciocnit, iar ei şi l-a golit cu repeziciune. 

— Ei, dar văd că nu te atingi de pahar! E o vişinată 
excepţională. De ce nu bei, domnule Radulian? 

— Sînt suferind de ficat şi ţin regim. Nu prea sever, dar 
se cheamă că e regim. 

— Dar supă măninci, nu-i aşa? Supă cu găluşti. Apoi 
avem friptură de căprioara. Mi-a adus cineva o halcă de 
carne cît toate zilele. Trei zile a stat la fezandat. E 
delicioasă. Are sos picant, dar te asigur că nu-ţi face rău! 

În timpul mesei Suciu a deschis discuţia despre 
cărămida pe care o găsise pe şantier. Apoi mi-a vorbit 
despre teoria să privind linia nordică a imperiului lui 
Constantin cel Mare. 

— Sînt sigur că aici, la T, a fost un castru cu un singur 
turn, o monopyrgia. Acest castru făcea parte din cordonul 


strategic de nord. E imposibil să nu găsim, în continuare, 
material epigrafic, ceramică, numismatică şi alte relicve 
care să ateste existenţa unui bastion roman. 

— Imi place entuziasmul dumneavoastră, domnule 
Suciu! E atît de tineresc, încît poate molipsi pe oricine. Sînt 
gata să subscriu că veţi descoperi un castru roman şi veţi 
demonstra ca valul de pămînt „Brazda lui Novac” a trecut şi 
prin T, sau a avut un post înaintat aici. Să aşteptăm însă 
rezultatul săpăturilor. 

După masă am trecut în biroul arheologului. Vă 
închipuiţi, desigur, că prima mea grija a fost să dau cu ochii 
de seif. Era la locul lui, masiv, butucănos, în discordanţă cu 
mobila rustică din jur..'" 

— Ştii că a mai apărut un articol despre decurionul 
Claudius Maximus? lată aici „Magazinul istoric”. Există şi o 
fotografie de pe piatra funerara găsită la Filippi, în Grecia. 

Am luat revista şi am privit inscripţia de pe piatra 
aşezata pe mormîntul lui Tiberius Claudius Maximus. 
Articolul era scris de savantul american M.P. Spiedel, care 
făcea o serie de consideraţii despre „miles gloriosus” 
viteazul soldat - care îl capturase pe Decebal în agonie şi-i 
dusese capul la Ranisstorum, pentru a-l înfăţişa lui Traian, 
în speranţa unei răsplăţi. 

— Ştii ce scrie Lucian Blaga despre sinuciderea lui 
Decebal? 

— Mi se pare că socoteşte gestul regelui dac drept un 
ritual păgin, o jertfă magică pentru a domoli miînia zeului 
cel mare Zamolxis şi a salva poporul dac de la pieire. E o 
părere. Nimic nu probează că Blaga a avut dreptate. 

— Cert e faptul că marele rege n-a fost prins viu, dar 
capul său a ajuns pe scările Gemoniei, la Roma, datorită lui 
Claudius Maximus. lar Ranisstorum - aşa zice, parcă, şi 
Spiedel - a fost ultimul punct de sprijin al lui Decebal. Piatra 
aceasta se află acum la Kavalla, în Grecia, la muzeul 
oraşului. 

Pe neaşteptate, am auzit telefonul. 

— Alo! Da! Eu sînt. Cum? Acum? Vin imediat. 

Bătrînul a închis telefonul şi şi-a luat haina. 


— Te rog să mă aştepţi. Lipsesc cîteva minute. Nişte 
copii au umblat la maşina mea, care e parcată la colţul 
străzii şi i-au dezumflat o roată. Mi-a telefonat cineva. 

Zicind acestea, s-a căutat febril prin buzunarele 
halatului. A scos pe masă o batistă, apoi nişte chei, o 
bricheta, nişte hirtii. Le-a vîrît pe toate în buzunarul hainei 
pe care și-a îmbrăcat-o în grabă şi a ieşit din casă val-virtej. 
N-au trecut nici două minute şi s-a auzit soneria. Am auzit 
paşii femeii de serviciu care s-a dus să deschidă. 

— A, dumneavoastră sînteţi, tovarăşe locotenent? a 
spus ea, adresîndu-se noului venit. Poftiţi! Domnul Suciu a 
plecat chiar acum, dar revine peste cîteva minute. Poftiţi în 
birou. E un domn acolo... Cel pe care l-aţi întîlnit cînd mi-aţi 
adus portmoneul... 

„E locotenentul Ştefănescu”, mi-am zis eu. 

— Rămiînem aici, în hol, a spus locotenentul, vreau să 
discutam ceva... care trebuie să rămînă între noi! 

Am auzit paşii celor doi depărtindu-se. Rămăsesem 
singur în biroul lui Suciu! Aveam mereu în minte dispoziţia 
maiorului Bota: să văd dacă cheia ce mi-o dăduse semăna 
cu aceea de la seiful lui Suciu. Din păcate, arheologul luase 
cheile cu el. „Ce-ar fi să o încerci direct la... seif? m-am 
trezit spunîndu-mi. E drept, procedeul nu-i deloc ortodox. 
Dar poate că-i spre binele arheologului. De ce n-aş 
încerca?” 

Am scos cheia şi am virit-o în broasca seifului. Am 
răsucit-o. Mergea cu uşurinţa. Am manevrat mînerul uşii şi 
aceasta s-a deschis. Aşadar, cheia se potrivea! 

Deodată am auzit poarta. Cu o repeziciune explicabilă, 
am închis uşa seifului şi m-am aşezat la locul meu. Nu era 
nevoie însă să mă grăbesc. De îndată ce s-a auzit uşa de la 
intrare, locotenentul Ştefănescu a ieşit din hol să-l 
întîmpine pe Suciu. Le-am auzit glasurile. 

— Am venit din nou la dumneavoastră, domnule Suciu. 
De data asta, pentru o formalitate: femeia de serviciu n-a 
semnat şi copia actului prin care atestă că a primit poşeta 
găsită. 

— A, aşa? Poftiţi în biroul meu, tovarăşe locotenent. 


— Mulţumesc! Mă grăbesc. Dar, ce s-a întîmplat? 

— Am fost anunţat că cineva a dezumflat o roată de la 
maşina mea. O glumă stupidă. 

— Faceţi o reclamaţie şi vom cerceta. 

— Nu, mulţumesc. Nu e nevoie... 

Arheologul a revenit în birou. A repetat ce-i spusese lui 
Ştefănescu. Am mai rămas cam o jumătate de oră, apoi am 
plecat. 


x 


De îndată ce l-am întîlnit pe maiorul Bota i-am relatat 
cum decursese vizita mea la bătrînul arheolog. 

— Aşadar cheia e bună! a exclamat. Cine o fi individul 
care voia să deschidă seiful? Cine-i individul cu mustăți şi 
sprincene albe? _ 

Citeva minute maiorul a rămas pe ginduri. Işi trecea 
mîna alene prin părul alb-argintiu. II cunoşteam de-acum şi 
ştiam că, în asemenea clipe, trebuia să-i respect tăcerea, 
deşi curiozitatea îmi dădea ghes. Voiam o explicaţie în 
legătură cu... mustaţa aceea. Ce voise să spună maiorul 
Bota? 

— Deci, să repetăm datele problemei: un ins comandă o 
cheie de la o casă de bani. Individul dispare însă, fără să 
mai vina după cheie. Peste un timp, întîmplarea face ca o 
femeie de serviciu, pierzindu-şi cheile, să le ia pentru cîteva 
ore pe ale stăpinului şi se duce să i se facă dubluri. 
Mecanicul îşi da seama că are o cheie care seamănă cu 
aceea de la casa de bani a domnului Suciu. Cine voia să-l 
prade şi, de ce? Aici firul se rupe. Mda. Să nu uit, 
Raduliene! Aş avea nevoie să ştiu ce vechime au piesele, 
cioburile, mă rog, toate chestiile alea pe care le-ai cules la 
şantier. Oriunde ai fi, nu uita că eşti profesor de istorie şi ca 
trebuie să acţionezi ca atare... Cercetează din ce secol sînt 
piesele. Poate o să ne folosească: dumitale la studiul pe 
care îl faci pentru lucrarea de doctorat; mie, pentru altceva. 
Am nişte îndoieli, pricepi, mînzule? 

Am privit spre Bota. Maiorul zimbea. Redevenise ironic, 


aşa cum îl ştiam. 

— De ce mă priveşti atît de... ciudat? a întrebat Bota în 
cele din urmă. 

— Începeţi să deveniți enigmatic. Mi-aţi aruncat azi o 
vorbă. Ziceaţi că în legăturile dintre şantier şi institut, un rol 
îl joacă şi... o mustață. A fost o glumă? 

— Deloc! O mustață falsă, însă, dragul meu Radulian. O 
mustață pe care mecanicul care a făcut cheile a văzut-o 
sub nasul cuiva. Da, da, e vorba de o mustață falsă! Şi cred 
că am şi văzut-o undeva. 

Maiorul a făcut o pauză, cum avea obiceiul cînd 
pregătea o mică lovitură de teatru, apoi a urmat: 

— Mustaţa a fost găsită în apartamentul lui Udrea, de 
lucrătorii de miliţie. La a doua vizită aceasta se... 
evaporase, împreună cu nişte fotografii din albumul 
inginerului. Îţi aminteşti, nu-i aşa, ţi-am spus de dispariţia 
acelor fotografii... 

— Curios! Ce nevoie avea Undrea de mustaţa aceea? O 
asemenea „piesă” poate folosi unui om obişnuit cu 
machiajul, unui om de teatru. Lui Stelescu, de pildă. 

Bota şi-a trecut mîna peste faţă, ca pentru a smulge 
masca de oboseală care-i apăsa obrajii. 

— Lui Stelescu sau altcuiva. Uff! Dacă am şti cui! De un 
lucru nu mă îndoiesc: că omul care a cerut să i se facă 
cheia aceea de seif a purtat mustață falsă. Ce faci diseară, 
mînzule? 

— Trebuie să mai fac o vizită. Inginerului Cîndea. O să 
joc probabil, cîteva partide de şah. 

— Telefonează-mi miine. La revedere! 


x 


Seara, am sunat la uşa apartamentului inginerului lon 
Cîndea. Douăzeci de minute mai tîrziu, ne aflam în faţa 
tablei de şah. Inginerul muta repede, apoi mă privea 
zimbind, în aşteptarea răspunsului meu. Nu-l puteam uita 
din seara aceea de la Marcela, cînd îşi etalase teoriile 
extravagante despre daci ca strămoşi ai romanilor, despre 


literatura arabă şi influenţa ei asupra lui Dante, aşa că 
eram înclinat să iau în glumă tot ce spunea; de aceea nu 
prea judecam mutările convins că, pînă la urmă, bătrînul o 
să se încurce singur şi, făcînd o greşeală, va ceda partida. 

Mă înşelasem însă. Inginerul juca excelent, iar bănuiala 
de superficialitate nu-şi avea temei. După patru partide, în 
care a trebuit să mă recunosc învins, am spus cu un 
sentiment de vinovăţie: 

— Mi se pare că nu aveţi cu cine juca, domnule inginer. 

— Nu te subestima, domnule profesor, că joci bine. 
Nenorocirea e că eu joc... foarte bine, a glumit el. Dar hai 
să lăsăm şahul şi să discutăm despre istorie. Eşti în 
elementul dumitale, nu-i aşa? 

— Sper că nu veniţi iar cu vreo teorie ciudată. 

— Ce? Nu vrei să iei în consideraţie, ideea că dacii au 
fost strămoşii romanilor şi că aceşti daci sau triburi înrudite 
cu ei au colonizat nordul Italiei? Ei bine, lasă că odată şi 
odată o să-ţi pui cenuşă în cap pentru această greşeală! 
Ţi-o spune un atomist! 

— lar ca inginer atomist vă place să... aruncaţi în aer 
teorii de mult sedimentate! 

Cîndea a rîs din toată inima. În minutele următoare am 
discutat despre filme, despre ultimele cărţi apărute. Pe la 
zece şi un sfert inginerul a pregătit o cină frugală, la care 
m-a invitat cu voită emfază, glumind ca de obicei pe seama 
absenței nevestei sale. Ne-am despărţit tirziu. 

— Aş mai sta, domnule inginer, am spus, dar mîine am 
mult de lucru. Trebuie să isprăvesc documentarea în oraşul 
dumneavoastră fiindcă spre sfîrşitul săptămînii viitoare sper 
să plec la Viena, iar de acolo, la Munchen. 

— Pleci la Munchen? a întrebat inginerul. O! Dar chestia 
asta mă interesează şi pe mine. Aş vrea să-mi duci o 
scrisoare sau să telefonezi cuiva, acolo, la Munchen. Nu-ţi 
cere prea mult efort, domnule profesor. De acord? 

— Mai încape vorba, domnule inginer? 

— Te rog frumos să nu uiţi. Dacă, vreodată, ai nevoie de 
ceva, mă revanşez, să ştii! Nu rămîn dator. Uite, de pilda, la 
noi în institut avem un aparat de măsurat cu carbon 


radioactiv. Ca arheolog ţi-ar putea fi de folos la verificarea 
vechimii unor descoperiri. 

— Aveţi un asemenea aparat? 

— Chiar eu l-am pus la punct, domnule Radulian. 

— Am citeva piese cărora aş vrea să le determin 
„bătrîneţea”. Nişte cioburi de ceramică. 

— Te pricepi să lucrezi cu astfel de aparat? 

— Da. 

— Atunci vino chiar miine. Adu toate relicvele. Poţi veni 
pe la ora unsprezece? Da? Atunci rămîne stabilit. Te voi 
aştepta. 


x 


În seara aceea am adormit greu, chinuit de o mulțime 
de întrebări. 

„Ce o fi vrînd să fure omul care a comandat cheia 
aceea? Din moment ce a comandat-o, de ce nu s-a dus s-o 
ia? S-a răzgiîndit s-au n-a putut merge? Cum a reuşit să ia 
tiparul de pe cheia originală, fără ca arheologul să bage se 
seamă? Dacă Suciu îşi lasă cheile peste tot, înseamnă să nu 
are cine ştie ce valori în seiful acela. Să fi furat cheia un 
borfaş? Dacă femeia de serviciu are un concubin care, 
crezind că stăpînul casei ţine bani şi bijuterii în biroul său, a 
luat tiparul cheii?” - în clipa cînd am ajuns cu gîndurile aici 
m-am întrebat de ce se ocupa Bota de toată această 
afacere: 

„Ce legătură ar avea, să zicem, o spargere în casa 
arheologului cu secretul invenţiei celor cinci? Nu cumva, 
aşa cum i-am spus maiorului, ne pierdem vremea? Ce 
urmăreşte Bota? Bunăvoinţa paternă cu care priveşte 
întilnirile mele cu Emilia nu-i nici ea fără motiv. In locul lui 
aş fi mai puţin îngăduitor cu aventurile subordonatului meu. 
Mai ales că Emilia e prea influenţabilă. Individul acela, Nelu 
Ichimescu, i-a simţit slăbiciunea. Dar dacă Emilia mă minte? 
Dacă între ea şi Ichimescu e altceva? Ei, poftim! Ţipă 
gelozia în tine, mi-am zis. O bănuieşti degeaba. Şi asta 
numai pentru că te-a dus la masa aceea de la „Covorul 


fermecat”. N-ai prea crezut că a fost o întîmplare... lar 
acum te străduieşti să-ţi bagi în cap că nu eşti îndrăgostit 
de Emilia. Te simţi jignit că nu eşti singura ei dragoste. 
Caraghiosule!” 

... Cred că era ora unu noaptea cînd am adormit. 


XI 
Hamlet: „Aceasta este întrebarea!” 


A doua zi, dis-de-dimineaţă, am fost pe şantier. Primul 
om cu care am dat ochii a fost Marcu. Era necăjit. 

— Oamenii nu sapă cu nădejde, domnule profesor, mi-a 
spus el. Unii trag chiulul, alţii lucrează aiurea, săpînd unde 
au chef. Bunăoară, Anghel. Asta ştie una şi bună: să-şi 
găsească un culcuş şi să tragă un pui de somn. Alţii sapă 
aiurea, în locuri unde nu li s-a spus, sperînd să dea peste 
ceva deosebit. Anarhie, şi chiul, asta-i! 

— Nu mai puneţi toate la suflet, domnule Marcu. 
Spunînd acestea, l-am privit. Omul din faţa mea avea ochii 
tulburi, ca după chef. Pe unul din obraji avea o zgirietură 
destul de pronunţată. S-a simţit dator să explice: 

— Am băut cam mult azi-noapte şi am avut o dispută cu 
un ins pe care nu-l cunosc. 

Peste cîteva minute, aflindu-mă în biroul „Cavalerului 
tristei figuri”, am aflat că Marcu se bătuse cu cîţiva cheflii la 
bufetul „Capşunica”, fiindcă unul dintre aceştia îi strigase 
„puşcăriaşule!” 

— Ştiţi cu cine s-a bătut nea Marcu aseară? s-a adresat 
lonaşcu lui Bertea. Cu Armeanu şi Pop. 

— Treaba lui! Nu mă priveşte ce face în afara serviciului. 

leşind din baracă l-am întîlnit pe Sandu Marin. 

— Ştiţi, nu-i aşa, că ieri s-a găsit o cărămidă de pe 
vremuri. Acu' iar avem motiv să săpăm pe ruptelea. 

— Aşa-i în arheologie, nea Sandule. Sapi un an şi găseşti 
un ciob. lar ciobul ăla îţi spune ce-a fost acum doua mii de 


ani. Cine a dat de cărămida aia? 

— Gheorghe Savu! Baftă! Domnul Suciu i-a dat trei sute 
de lei, ca primă. 

— Care-i Savu? 

— Nu-l cunoaşteţi? E ăla înaltu', de colo. 

Am privit spre omul pe care mi-l arăta nea Sandu. 
Acesta s-a întors cu spatele, săpînd de zor, de parcă ar fi 
auzit că vorbeam de el. Era un tip zdravăân, musculos. M-am 
apropiat de el: 

— Dumneata ai găsit cărămida aceea ieri? l-am întrebat. 

— Eu, dară, a răspuns Savu, zîimbind. Norocul meu, că 
am căpătat trii sute de lei. 

Avea o voce plăcută. După dialect, mi-am dat seama că 
era ardelean. 

— Ai mai lucrat pe şantier de arheologie, nea Savule? 

— De, ca omu', am lucrat pă ici, pă colo, mai mult la 
construcţii, dar pe şantere ca ăsta - ba! La construcţii iei 
bani buni. Aici, unde căutăm hiîrburi, e mai greu. 

— Eşti ardelean? 

— Ardelean, dară! 

Am intrat într-un şanţ săpat de curînd şi am înaintat pe 
el pînă aproape de centrul fostei poziţii de tragere a 
bateriei fasciste „Fulgerul Bavariei”. Din loc în loc, adunate 
în grămăjoare, se vedeau diferite obiecte: centuri, vestoane 
cu zvastica pe miîneca stingă, cizme, bonete. Mi-am dat 
seama că lucrările progresează mult. Se dezgropase 
adăpostul care servise drept dormitor pentru soldaţi şi un 
alt adăpost în care funcţionase popota ofiţerilor. 

— Acolo a săpat azi Savu, mi-a spus nea Sandu, arătînd 
în dreapta fostei popote. E convins că, săpînd la întîmplare, 
mai dă de un chilipir... l-am spus că n-are decit să sape 
unde vrea, dar dacă nu lucrează unde-i ordin, nu i se 
plăteşte. Savu s-a supărat şi a zis ca săptămîna viitoare 
pleacă. Din partea mea n-are decit să sape unde i place, 
dar eu nu-l pontez! 

Era gata să plec, cînd pe şantier şi-a făcut apariţia, 
bătrînul Suciu. S-a arătat foarte bucuros văzindu-mă. Am 
făcut împreună înconjurul şantierului - în timp ce mergeam 


mi-a cerut părerea unde ar fi bine să se mai sape - apoi am 
intrat la Bertea. Împreună cu acesta am studiat planul de 
săpături pe care-l propunea arheologul Suciu în urma 
descoperirii din ziua precedentă. După vreo jumătate de 
oră terminasem. Suciu mi-a oferit un loc în maşina lui, să 
mergem în oraş. 

— În drum facem o escală să bem o cafea? a întrebat 
bătrînul. 

— De acord. 

Ajungînd în centrul oraşului, am intrat la „Covorul 
fermecat”. Bătrinul nu ştia că există un asemenea local în 
T. l-a plăcut linia modernă a clădirii, interiorul frumos 
aranjat, jocul de lumini. Se făcuse ora zece cînd ne-am 
despărţit. 


Aşa cum convenisem cu inginerul Cîndea, la ora 
unsprezece mă aflam la poarta Institutului de cercetări 
petroliere. A trebuit să aştept cîteva minute pînă a venit 
cineva să mă conducă la biroul lui Cîndea, care se găsea la 
primul etaj al unei clădiri uriaşe. În drum am trecut prin 
nişte laboratoare în care se lucra intens. Pe cîteva uşi am 
citit inscripţia „Strict interzisă intrarea străinilor”. Cîndea 
mă aştepta. După ce m-a invitat să-mi dezbrac pardesiul, 
m-a poftit într-o cameră alăturată, unde se găsea aparatul 
cu carbon radioactiv. 

— la să văd dacă ştii să lucrezi cu aparatul nostru, a 
spus inginerul. 

Am făcut toate operaţiile necesare măsurării. Cîndea mă 
urmărea atent. 

— Te pricepi, domnule profesor! Foarte bine: te las să 
lucrezi în linişte. Eu sînt chemat la conducerea institutului. 
Să-ţi trimit pe asistentul meu? 

— Nu-i nevoie, domnule Cîndea. Mulţumesc. 

Rămas singur, am pus sub aparat un ciob de ceramică 
găsit pe şantier, apoi un breloc pe care-l confecţionasem 
dintr-o bucată de fier găsită la Celei, pe vatra vechii cetăţi 


Sucidava. Cunoşteam vechimea fierului din breloc şi 
aparatul mi-a indicat-o exact. Ceramica n-avea mai mult de 
două sute de ani. 

Am continuat măsurătorile punind sub aparat unul 
dintre sesterţi. Era vechi de aproape două mii de ani. Am 
pus o altă monedă. Şi, surpriză: acele aparatului au rămas 
la zero. Am crezut ca s-a defectat aparatul şi am repus 
primul sesterţ: acul indicator s-a deplasat ca şi prima oară 
pînă în dreptul cifrei 2.000. Am pus alt sesterț: acul a rămas 
la zero. 

„la te uită! Din şase piese, doar una e, într-adevăr, 
veche!” 

Auzind paşi, am repus sub aparat bucata de ceramică. 

— E de data recenta, a spus Cîndea, de îndată ce a 
intrat şi a privit cadranul. 

— Aşa cum bănuiam, domnule inginer. Aveţi un aparat 
bun. L-am verificat cu o piesă a cărei vechime o cunosc, un 
fel de breloc, confecţionat dintr-un fier vechi, găsit pe vatra 
unei cetăţi dace: Piesa a fost confecţionată fără prelucrare 
chimica sau termica. 

Ardeam de nerăbdare să ajung la maiorul Bota, să-i 
spun ce descoperire făcusem. Cineva îşi bătuse joc de 
arheologul lon Suciu! Bătrînul credea că dăduse peste o 
comoară - sesterţi din epoca imediat următoare cuceririi 
Daciei. În realitate sesterţii erau noi, confecţionaţi în mod 
special de cineva. 


x 


— Ce i cu dumneata, mînzule? m-a întrebat Bota, de 
îndată ce a dat ochii cu mine. Pari cam agitat. 

— Am făcut o descoperire nemaipomenită! Azi am fost 
la inginerul Cîndea. Am dus cu mine sesterții daţi de nea 
Sandu Marin şi alte obiecte găsite la şantier pentru a le 
determina vechimea, aşa cum mi-aţi sugerat 
dumneavoastră. De ce să mai aştept pînă la Bucureşti, 
dacă am găsit aici un aparat cu care pot face măsurătorile 
respective? 


— Şi ce-ai descoperit? Să nu cumva să-mi spui câ... 
sesterţii sînt falşi! 

Chiar aşa, tovarăşe maior. Unul bun. Trei falşi. 

— la te uită! 

— Cineva a vrut să-şi bată joc de domnul Suciu. 

— Ce vrei să spui? 

— Că a confecţionat monedele şi le-a îngropat acolo 
unde bătrînul susţinea că a fost un castru roman. Suciu a 
cerut, de îndată, să se înceapă săpături. Avea un argument 
forte. Şi s-a deschis acel mic şantier. Evident, se cheltuiesc 
banii degeaba. lar cel care a făcut gluma proastă aşteaptă 
falimentul total al arheologului. Ar trebui să-i spunem lui 
Suciu. Să se închidă şantierul. De ce să aşteptăm un fiasco 
total? Să-i spunem că... 

— Nu, Raduliene! 

Tonul maiorului Bota era categoric. Am tăcut. În ochii lui 
albaştri am zărit lumina unui zimbet. 

— Lasă-l să creadă în ipoteza lui. Cît mă priveşte, 
bănuiam că sesterţii aceştia nu sînt prea veritabili. De 
aceea ţi-am cerut o monedă. Am rugat un specialist să o 
examineze şi acesta mi-a declarat că moneda nu-i veche. 
Voiam însă o confirmare, folosindu-se o aparatură modernă. 
Credeam că o să faci măsurătorile la Bucureşti. Ai reuşit 
acest lucru aici. Cu atît mai bine! 

— Şi îi lăsăm să sape aşa, de pomană? 

— li lăsăm, Raduliene. Am presimţirea că nu mai sapă 
mult. 

„Presimţire? Vorbe, tovarăşe maior! Fachirisme!” era să 
spun. De-acum eram sigur că Bota avea un plan, că 
adulmecase o pistă. Nu m-ar fi lăsat el să pierd o săptămînă 
şi mai bine la şantierul acela! Cheia de la seiful lui Suciu, 
mustaţa falsă, dispariţia fotografiilor din albumul lui Udrea, 
microfonul de la „Covorul fermecat” şi multe altele îi 
furnizau lui Bota nişte indicii, iar „fachirul” ştia mai bine 
decit oricine să le exploateze. 

— Ai căzut pe gînduri, mînzule...? 

— Făceam nişte deducţii. 

— Ca să nu greşeşti în raționamente, să-ţi dau o 


informaţie: ştiai ca inginerul Udrea este peltic? 

— De unde să ştiu? Și ce însemnătate are asta? 

— Mecanicul care a confecţionat cheia de la seiful 
arheologului spunea că tipul care i-a comandat dublura era 
bătrîn, avea mustață şi vorbea peltic. 

— Credeţi că Udrea...? 

— În casa lui s-a găsit mustaţa care a servit la machiaj. 
Şi nu s-a dus după cheie pentru ca... 

— A intervenit accidentul. 

— Exact! Dar ce urmărea inginerul Udrea prin 
confecţionarea acelei chei? Ce voia să fure de la Suciu? ŞI 
ce dorea să-mi spună în ziua cînd m-a chemat telefonic să 
vin la T?  Descoperise, oare, ceva în legătură cu 
deconspirarea secretului invenţiei celor cinci? Dacă aşa 
stau lucrurile, accidentarea lui n-a fost întîmplătoare. 
Cineva a vrut să se descotorosească de Udrea. Cine? Omul 
care l-a chemat la telefon, dîndu-i întîlnire? Cine e acest om 
şi cum a aflat ca inginerul Udrea îşi procurase tiparul de pe 
cheia bătrînului Suciu? 

Bota dădea glas gîndurilor care-l frămîntau şi, potrivit 
obiceiului, îşi trecea mîna prin părul alb-argintiu. 

— l-am arătat mecanicului fotografia lui Udrea. Mi-a 
declarat că nu l-a văzut în viaţa lui. Dar s-ar putea să se 
înşele. Machiat şi cu mustață, Udrea nu putea fi recunoscut. 
Există însă o nepotrivire: Udrea e mic şi gras. Omul care a 
venit la mecanic era înalt şi slab. Cred că, în problema asta, 
machiajul nu ajută. Ce zici? 

— Poate că altcineva a comandat cheia. Dar de ce nu 
s-a mai dus după ea? 

— That is the question, aceasta e întrebarea, vorba lui 
Hamlet, a spus Bota, jumătate în glumă, jumătate în serios. 


x 


De la maiorul Bota am vrut să mă duc la spital, dar 
m-am răzgîndit. „O să merg la Emilia după-amiază” mi-am 
zis. 

Aproape de intrarea în hotelul „Mureş” l-am zărit pe 


bătrînul Nestorescu. Ne-am strîns mîinile, bucuroşi, apoi am 
făcut cîțiva paşi Impreună. 

— Te-am tot aşteptat să dai telefon, domnule profesor, 
şi să mă anunţi ca vii cu fata lui Pascu. Dar ai uitat 
promisiunea. 

l-am spus că Emilia se află în spital. 

— La ce spital? Ce-ar fi să-i facem o vizită? Adică... nu! 
Las’ că veniţi împreună la mine! A! Era să uit: uite, am la 
mine articolul de care vorbeam. Mi-ai promis să-l dai la vreo 
gazetă la Bucureşti. Îţi menţii promisiunea? 

— Mai încape îndoială? 

— Are şi viză de la comitetul judeţean de partid. 

— Foarte bine! Tovarăşe Nestorescu, voiam să vă întreb 
de la prima noastră discuţie: credeţi că s-ar opune cineva 
dacă s-ar deschide o anchetă oficială pentru reabilitarea lui 
Pascu? 

— Cine să se opună? Cel mult... nemţii! Dar cred că nu e 
nevoie de o anchetă. Nimeni în oraşul nostru nu crede că 
Pascu a trădat! Ei, la revedere, domnule profesor. 

L-am urmărit pe Nestorescu depărtindu-se, apoi am 
făcut cale-ntoarsă. i 

Am intrat la „Covorul fermecat” să beau o cafea. In 
restaurant am dat de un om cunoscut: procurorul care 
făcuse cercetările pe şantier cînd se descoperise cadavrul 
acela. 

Din vorbă în vorbă procurorul mi-a spus că prima 
ipoteză căzuse. 

— Ne-am înşelat presupunînd că omul împuşcat de 
nemți a fost cantonierul lon Ursu, domnule profesor. S-au 
făcut măsurători. lon Ursu era mai înalt, mult mai înalt. În 
afară de asta, în tibia piciorului stîng s-a găsit o tija de 
platină, semn că omul a suferit în viaţa lui un accident şi 
şchiopăta. Miliția continuă cercetările... 

Informaţia aceasta a căzut ca o mană cerească. Nu ştiu 
ce am spus, cum m-am scuzat, ca să pot ieşi mai repede 
din restaurant. 

În mai puţin de două minute mă aflam într-un taxi şi 
goneam spre Bota. Acesta m-a primit cu obişnuitu-i zîmbet, 


uşor distant. 

— Ei, ce s-a întîmplat, mînzule?! Ai uitat ceva? Sau iar ai 
vreo noutate cu care vrei să mă dai gata? 

— L-am întîlnit, pe stradă, pe Nestorescu. Mi-a dat un 
articol să-l duc la Bucureşti. Discutînd cu el mi-am reamintit 
ca tatăl Emiliei a fost fotbalist... 

— Ei şi? 

A fost rîndul meu să zimbesc. Vroiam să-i servesc 
maiorului Bota încet, fracţionat, marea descoperire pe care 
o făcusem. 

— La „Covorul fermecat” l-am întîlnit pe procurorul care 
a cercetat scheletul găsit pe şantier. Procurorul mi-a spus 
că mortul era şchiop, că avusese un accident la un picior. | 
se pusese o tijă de platină. Or, Nestorescu mi-a spus că 
Pascu suferise un accident la fotbal şi avea o asemenea 
tija... 

Maiorul părea impasibil. 

— Faci progrese mînzule. Îmi place! Deci, după părerea 
ta, omul omorît de fascişti e Pascu. lar pentru a ne induce 
în eroare, cineva a furat două degete de la mina stingă a 
cadavrului. Ipoteza are şanse să se confirme. Şi? 

— Trebuie să-i spunem Emiliei! Avem dovada 
corectitudinii tatălui ei! 

— Nu, Raduliene! Nu-i vei spune! 

Tonul era tot atît de categoric ca în urmă cu două ore, 
cînd mă oprise să-i dezvălui arheologului Suciu că era 
victima unei farse. Ce voia Bota? De ce se opunea? Avea el 
motivele lui să procedeze aşa. Dar care erau aceste 
motive? „That is the question” - asta-i întrebarea, mi-am 
spus eu, gata să dau glas gîndurilor. M-am stăpînit însă. 
Ştiam că Bota nu mi-ar fi dat un răspuns mulțumitor. Aşa 
proceda caid mai avea încă unele îndoieli. 


x 


Ştiam că la douăsprezece şi jumătate inginerul 
Marinescu se ducea să ia masa la „Madrigal”. Am grăbit şi 
eu paşii spre pensiune. Marinescu mă aştepta. Nu peste 


multă vreme a apărut Cîndea. În timpul mesei am vorbit 
despre vreme, despre şah, despre jocurile olimpice care 
urmau să se desfăşoare. 

— De miine nu mai mîncăm la douăsprezece şi 
jumătate, a ţinut să mă anunţe Marinescu. Reluăm nişte 
activităţi întrerupte acum zece zile. Unul dintre colegi a 
revenit la lucru: inginerul Tudor, pe care-l cunoşti. lar 
poimiine o să vină şi celălalt coleg - inginerul Ardeleanu. 

— Te-am auzit că pleci la Bucureşti şi-apoi în 
străinătate, domnule profesor, a spus Cîndea şi m-a privit 
stăruitor. Marinescule şi tu ziceai că... 

— A, da! Mi-ar trebui nişte baterii pentru aparatul 
auditiv... 

— Vă voi aduce cu multă plăcere, domnule Marinescu 
am spus eu. _ 

După masă am pornit spre centrul oraşului. In faţa 
hotelului „Mureş”, ne-am despărţit. Cîndea mi-a spus că mă 
aşteaptă la o partidă de şah, dar mi-am dat seama ca 
vorbea cu jumătate de gură, semn că nu-i fusesem un 
partener prea interesant. Am motivat că sînt ocupat şi deci 
nu pot veni. La hotel mă aştepta o surpriză. Marcela îmi 
lăsase un bileţel prin care îmi cerea să trec pe la ea în 
seara asta. „Vom fi doar cîţiva dintre obişnuiţii casei. Te 
rog, fără ţinută protocolară”, scria ea în încheiere. 

Nu mult după intrarea mea în cameră a sunat telefonul. 
Cineva mă anunţa că la ora douăsprezece noaptea voi avea 
taxiul comandat pentru a merge la gară. 

— Dar n-am cerut nici un taxi! Greşeală! am spus eu, 
trîntind receptorul. 

Recunoscusem vocea lui Bota. Era clar: mi se ordona să 
plec la Bucureşti. 


XII 


Ţigara cu narcotic 


Marcela m-a primit într-un capot japonez de culoare 
albastră, pe care părea că-l încheiase în grabă. 

— N-a mai venit nimeni? am întrebat, dindu-mi seama 
că era singură. 

— Deocamdată, nu. Andi, ce-i cu tine? Pari speriat. N-ai 
fost niciodată singur cu o femeie? 

Luîndu-mă de mînă, m-a condus într-un mic salon. M-a 
invitat să iau loc într-un fotoliu, iar ea s-a aşezat în faţa 
mea, pe covorul gros de culoarea ierbii. 

— Eşti chiar atit de timid? m-a întrebat şi s-a aplecat 
spre mine atit de mult încît, prin decolteul capotului, i-am 
zărit sînii plini, rotunzi. 

Eram tulburat de această apropiere. Şi totuşi, ceva din 
purtarea ei mă făcea să stau mereu în gardă, să mă opresc 
de fiecare dată cînd simţeam dorinţa de a-i cuprinde umerii 
şi braţul. 

— Spune, eşti chiar atît de timid? m-a întrebat ea, din 
nou şi, pe neaşteptate, mi-a prins palmele îngropindu-şi 
faţa în căuşul lor. Andi, a şoptit ea, de ce eşti aşa? Ce ai, 
spune? Sărută-mă. Sărută-mă ca atunci... 

Şi-a ridicat capul spre mine, aşteptind. Am sărutat-o 
repede. Abia i-am atins buzele. 

— Încă, Andi. Încă... 

— Nu, Marcela, am spus eu în şoaptă. E mai bine aşa... 

Peste ochii cafenii ai femeii a trecut o umbră. Ca 
şfichiuită de un vînt rece, faţa ei s-a îmbujorat. O clipă mai 
tirziu a izbucnit în rîs. Pe neaşteptate, risul a încetat. 
Dintr-un salt, Marcela s-a ridicat în picioare şi, dîndu-şi 
capul pe spate, a exclamat: 

— Ce caraghioasă sînt! 

— Marcela! 

— A fost o criză stupidă. Am avut, pentru o clipă, 
impresia că eşti altul. Dar a trecut. Acum sînt liniştită. 
Doreşti o cafea? 

M-am ridicat în picioare şi m-am apropiat de dînsa: 

— Ce-i cu tine, Marcela? 

— Vrei să ştii? Îmi placi! Îmi placi foarte mult. Asta-i tot! 
Unei femei poţi să-i placi fiindcă eşti timid sau, dimpotrivă, 


poţi să-i placi pentru că-i aduci aminte de altcineva, sau 
pentru că o faci să uite de cineva. lartă-mă. E caraghios ce 
spun. Adevărul e că îmi placi pentru că eşti reţinut, te aperi, 
mă respingi... Da, pentru că mă respingi. 

Îi simţeam respiraţia fierbinte. Am întins braţele s-o 
cuprind. S-a ferit, a rîs forţat. 

— De data asta, tu eşti caraghios! 

Cuvintele Marcelei au căzut ca un trăznet. 

— Andi, aş vrea să uiţi pentru totdeauna cele întîmplate 
azi. Altfel mi-ar fi mereu ruşine. 

Abia rostise aceste cuvinte că am auzit soneria de la 
intrare. Femeia de serviciu l-a anunţat pe arheologul lon 
Suciu. 

— Condu-l aici, a spus Marcela. 

— Bună ziua. Deranjez, cumva? a întrebat Suciu, cu o 
uşoară ironie în glas. 

— Da de unde! a spus, rîzînd, Marcela. Domnul Radulian 
tocmai voia să plece. La revedere, Andi. Bertea zicea că o 
să părăseşti curînd oraşul nostru. 

— Deocamdată voi lipsi cîteva zile. La noapte plec la 
Bucureşti, cu trenul. 

— Drum bun. 

Am bolborosit un „la revedere” şi am ieşit. Ajuns în 
strada, am privit spre înaltul cerului întunecat. Era ceaţă şi 
se lăsa răcoare În gură simţeam gust de cenuşă. Am 
telefonat maiorului Bota şi m-am dus la dînsul. 

— Din telefonul dumneavoastră am înţeles că la noapte 
plec la Bucureşti. 

— Da. Te duci să raportezi şefului situaţia la această 
dată, vezi care-i soarta lui Udrea, treci pe la şcoala la care 
ţi-ai făcut practica pedagogică şi revii în T. Simplu? 

— Și am să trec pe la redacţia unui ziar, unde voi da 
articolul lui Nestorescu, am completat eu. 


x 


Pînă la Bucureşti am avut răgazul să recapitulez cele 
întîmplate în T şi să fac tot felul de presupuneri. 


„De-acum sînt sigur că între săpăturile de pe şantier şi 
cercetările care se fac la institutul petrolier există o 
legătură strînsă. Maiorul Bota nu m-ar fi trimis să joc rolul 
unui profesor de istorie la acel şantier, inventînd o pretinsă 
lucrare de doctorat, dacă n-ar fi adulmecat o urmă.” 

Trenul gonea în noapte. Eram singur în compartiment. 
Stinsesem lumina şi încercam să aţipesc. Dar somnul mă 
ocolea. 

„Cine o fi făcut sesterţii aceia falşi şi de ce? Ca să-şi 
bata joc de bătrînul Suciu? Ce motiv are maiorul Bota că nu 
da lucrurile în vileag? Şantierul e mic, într-adevăr. Totuşi, 
se cheltuiesc nişte bani. De ce nu se curmă această farsă? 
Cel mai fericit ar fi „Cavalerul tristei figuri „. Ar fi mulţumit 
şi lonaşcu, şi ceilalţi care doresc să-şi continue activitatea 
de prospectare geologică în care sînt specializaţi. E drept, 
pentru bătrînul Suciu ar fi o deziluzie cumplită, dar teoria lui 
e atit de hazardată, încît e de aşteptat ca, mai devreme sau 
mai tîrziu, să ajungă în impas...” 

Mi-am privit ceasul. Trecuse de miezul nopţii. Trenul 
ajungea la Bucureşti în zori. Mi-am lipit capul de geamul 
compartimentului. Răceala sticlei m-a înviorat. Parcă mi 
s-au mai limpezit gîndurile. M-am frecat la ochi. Mă 
usturau. 

„Nu poate fi Udrea omul care a comandat cheia! Nu 
corespunde descrierii făcute de mecanic. Cheia a 
comandat-o Stelescu, actorul Stelescu, care-i prieten cu 
Udrea. Da, ăsta-i! Stelescu! Ce-o fi vrînd însă de la bătrînul 
Suciu? Ce vrea să-i fure?” 

Ajungînd cu gîndurile aici, mi-am dat seama că mă 
împotmolisem. Nu mai aveam nici o ieşire. Am aprins 
lumina şi am căutat în geanta de voiaj o carte. Am dat 
peste broşura despre bolile de ficat. Şi, deodată, mi-am 
amintit de inginerul Marinescu, care îmi ceruse, să-i aduc 
din străinătate nişte baterii pentru aparatul auditiv. Am 
răsfoit distrat broşura, apoi am virit-o în geanta de voiaj şi 
am ieşit pe culoarul pustiu la ora aceea. Fereastra din 
dreptul compartimentului meu era deschisă. M-am aplecat 
în afară şi am rămas citeva clipe aşa. 


— Îmi daţi voie? 

Pe culoar, în spatele meu, se ivise un ins. Era înalt, 
blond. Să tot fi avut treizeci de ani. 

— E vreun loc liber în compartiment? a întrebat. 

— Da, domnule. 

— Mulţumesc. 

Omul şi-a aşezat bagajul în plasă - o valijoară cam 
jerpelită - apoi a revenit pe culoar. 

— La Bucureşti? a întrebat. 

— Da. 

— Şi eu tot la Bucureşti. Fumaţi? 

— Mulţumesc, nu fumez. 

Individul şi-a aprins o ţigară, a fumat-o cu sete, apoi sa 
întors spre mine. 

— Aveţi ceva împotrivă dacă sting lumina în 
compartiment? Sînt foarte obosit. M-aş culca... 

— O să încerc să dorm şi eu, am spus, intrînd în 
compartiment după dînsul. 

Necunoscutul a stins lumina. După citeva minute am 
auzit un sforăit uşor. Omul adormise. Am închis şi eu ochii. 
Sub pleoape mi-a apărut imaginea Emiliei şi m-au copleşit 
amintirile. Tovarăşul meu de compartiment dormea dus. La 
o vreme, am simţit că somnul îmi dă şi mie tîrcoale. M-am 
aşezat mai bine şi mi-am rezemat capul de fulgarinul pe 
care îl agăţasem de unul din cîrligele plasei pentru bagaje. 

„„„M-am trezit zgilţiit de controlorul de bilete. 

— Sus, tovarăşe! Am ajuns la Bucureşti! Sau vreţi să 
plecaţi înapoi? 

Abia arn reuşit să-mi deschid ochii. Capul îmi era greu 
ca după o noapte de beţie, iar pleoapele încleiate. M-am 
ridicat anevoie. L-am căutat, dintr-o privire, pe omul cu 
valiza aceea jerpelită. Probabil coborise. 

— Da’ ştiu că miroase aici, tovarăşe! a spus controlorul, 
deschizînd geamul. Parcă-i într-o sală de spital. 

Zicînd acestea, controlorul a ieşit. Aerul proaspăt m-a 
înviorat. Mi-am luat geanta de voiaj şi am dat să ies, cînd 
privirea mi-a fost atrasă de scrumiera de lîngă mine. 
Înăuntrul ei se afla o ţigară pe jumătate arsă. O fi fumat 


tovarăşul meu de drum în timp ce dormeam. „Dar de cea 
stins-o în scrumiera din dreptul meu, cînd aceea de lîngă el 
e goală?” 

Am luat capătul de ţigară şi l-am privit de aproape. Şi, 
deodată, un miros dulceag mi-a gidilat nările. „la te uită! O 
ţigară cu narcotic! Miros de morfină. Ce-o fi căutînd în 
scrumiera mea?” 

Răspunsul la această întrebare aveam să-l aflu curînd. 
Ajungînd acasă şi despachetîndu-mi lucrurile, am constatat 
că sesterţii dispăruseră din geanta mea de voiaj. Cineva se 
temuse că ajungind cu ei la Bucureşti o să aflu că sînt falși! 
Ei, dacă acel „cineva” ar fi ştiut că făcusem descoperirea 
aceasta încă de la T, n-ar mai fi pus pe drumuri un om, 
obligîndu-l să mă... tămiieze cu o ţigară cu morfină. Dar de 
ce ţine acest „cineva” să nu se descopere farsa ce i-o joacă 
lui Suciu? Nu-i prea mult pentru o simplă glumă? 


x 


De îndată ce am sosit la serviciu am cerut să fiu primit 
de colonelul Pîrvu, căruia i-am raportat tot ce ştiam. În cele 
din urmă i-am povestit întîmplarea din tren. Colonelul a 
zimbit, abţinîndu-se de la orice comentariu. Asta m-a durut 
mai mult decît dacă mi-ar fi făcut o observaţie aspră. 

L-am rugat pe colonelul Pîrvu să telefoneze la Spitalul 
„Gh. Marinescu”, unde era internat inginerul Udrea. 

— Nu e nevoie, tovarăşe locotenent, mi-a spus colonelul. 
Şeful clinicii mă ţine la curent cu... 

— E vreo şansă ca Udrea să scape? 

— Chiar dacă va scăpa cu viaţă, nu se ştie în ce măsură 
va mai putea fi ca înainte de accident, adică în toate 
facultăţile sale mintale. Abia aseară a ieşit din comă. 

— Se poate vorbi cu el? 

— Nu! Medicul şef este de părere să-i facă o nouă 
intervenţie. O operaţie pe creier. Dacă această operaţie ar 
reuşi sînt şanse ca Udrea să redevină ceea ce a fost. lată 
numărul de telefon al medicului care-l îngrijeşte. 
Telefonează-i, dacă vrei... Doctorul Negrea. N-am vorbit cu 


el astăzi. 


x 


Ajungînd la biroul meu, am format numărul de telefon al 
doctorului Negrea, 

— Din partea colonelului Pîrvu, am spus. Dorim să ştim 
care-i situația inginerului Udrea. 

— Uşor ameliorată. Nu-i încă lucid. Aiurează. Îi dă mereu 
zor cu o cheie. „la cheia şi deschide. Rupe tot. Păzeşte 
ochelarii! Sînt fermecaţi! Sînt fermecaţi! Fermecaţi!” Aşa o 
ţine de cînd şi-a mai revenit. 

— Altceva nu spune? am întrebat. 

— Nu! Acelaşi lucru. Doar ordinea cuvintelor se mai 
schimbă. 

— Mulţumesc pentru informaţii. Bună ziua! 

Am închis, pradă unei surescitări cum rar trăisem. Am 
hotărît să-i dau imediat telefon maiorului Bota. „Fachirul” 
trebuia să afle că Udrea vorbeşte mereu despre o cheie şi 
deci nu era străin de bănuielile noastre privind cheia de la 
seiful lui Suciu! Cît priveşte ochelarii... La ce ochelari se 
referea Udrea? Ochelarii lui Suciu? Şi de ce erau... 
„fermecaţi”? Nu cumva toate astea au o legătură cu 
descoperirea făcută de inginer înainte de accident? 
Descoperire pe care voia să i-o comunice lui Bota, 
chemîndu-l urgent în T? „Ochelarii sînt fermecaţi!” Ce 
ochelari? Ai cui? 

Am făcut comanda telefonică şi, aşteptind să mi se dea 
legătura cu maiorul Bota, m-am aşezat în dreptul geamului, 
de unde puteam vedea parcul din faţa sediului. Începuse să 
burniţeze. Cerul se înnegurase. Toamna îşi intra hotărită în 
drepturi. 

Telefonul m-a smuls din visare. La celălalt capăt al 
firului se afla maiorul Bota. l-am relatat, într-un suflet, tot 
ce se întimplase de la plecarea din T şi ce aflasemde la 
doctorul Negrea. 

— Bine, miînzule. M-am lămurit cu Udrea. Cît priveşte 
actorul, încă nu ştiu ce rol a jucat şi va juca în piesa care-i 


acum pe scenă. 

Bota devenise ironic, glumeţ, semn că se afla pe drumul 
cel bun. 

— Cît despre ochelari, ei bine, mînzule, te aştept să vii.! 
Am nevoie de un specialist, în spart... ochelari. Numai aşa 
vom putea afla daca sînt „fermecaţi”. 

— Nu înţeleg. Cum aţi spus? Specialist în spart ochelari? 

— Credeam că eşti mai isteţ. La revedere, mînzule! 

„Ce glumă mai e şi asta? Ce ochelari să sparg? Ce mai 
pune la cale Bota?” m-am întrebat eu, nedumerit. 

Peste cîteva minute părăseam sediul. M-am dus la liceu, 
m-am întîlnit cu profesori cunoscuţi şi am vorbit cu 
directorul. Doream ca vizita mea să fie cît mai remarcată. 
Ceea ce, cred, am reuşit. M-am dus apoi la ziarul unde un 
coleg de facultate era şef de secţie. l-am dat articolul lui 
Nestorescuu 

— E tocmai ce-mi" trebuia, a spus acesta. O să-l propun 
spre publicare. 


XIII 
Secretul ochelarilor „fermecaţi” 


A doua zi, la prînz, coboram în gara oraşului T. Am luat 
un taxi şi, după ce mi-am lăsat bagajele la hotel, mi-am 
continuat drumul spre şantier. 

Inginerul Bertea îşi punea ordine în hirtii. Titi lonaşcu 
dezlega cuvinte încrucişate. Atmosferă calmă, semn că nu 
se întîmplase nimic deosebit. Afară, bătrînul Marcu stătea 
pe un scaun viînătoresc cu trei picioare şi fuma, privind la 
oamenii care săpau. Ziua era senină, cerul fără nori. 
Soarele strălucea ca-n plină vara. 

— Bine aţi revenit în mijlocul nostru, domnule profesor, 
a spus Marcu şi m-a fixat cu privirea-i apoasă. Vă trage aţa 
în T... 

— Mai rămîn aici doar cîteva zile. Apoi plec definitiv. 


— A, aşa? Şi cu lucrarea cum merge? 

— String mereu date. 

— Bună ziua, domnule profesor! 

Am întors capul să văd cine mă salutase. Era şeful de 
echipă, Sandu Marin. 

— Buna ziua, nene Sandule! Cum merg treburile? 

— Bine, cum să meargă!? Dacă mai găsim un ciob de 
oală spartă o să fie şi mai bine. Prindem iar ăripi. _ 

Am făcut cîţiva paşi împreună cu şeful de echipă. Intre 
cei care lucrau l-am zărit pe Toader Anghel, al cărui prieten 
de ocazie îi invitase pe lucrători la o ţuică. Lîngă Toader 
Anghel săpa de zor Gheorghe Savu - înalt, musculos, cu 
aspect de om bine hrănit, îmbrăcat cam zdrenţăros. „Asta 
îşi dă toţi banii pe băutură şi pe mîncare. De ce nu şi-o fi 
cumpărînd şi îmbrăcăminte? Arată ca un cerşetor...” 

— Bună ziua! Azi nu ţi-a mai suris norocul? l-am 
întrebat. 

— Nu, domnule profesor, a răspuns Savu. Da' nu-i 
timpu' pierdut. Am spus lu' domnu' Marcu: eu o să sap şi 
prin alte locuri, unde m-o duce gîndul. 

— Tot cu gindul la comoară eşti, Savule, a glumit şeful 
de echipă. 

De la şantier am plecat în oraş. l-am dat un telefon lui 
Bota şi acesta m-a rugat să dau pe la el. l-am spus că vreau 
să trec şi pe la spital s-o văd pe Emilia - mi-era pur şi 
simplu dor de ea - dar maiorul m-a rugat să amin vizita 
asigurîindu-mă că fata se vindecase şi era pe punctul de a 
părăsi spitalul. Avînd destul timp, am intrat la „Madrigal!”. 
Norocul mi-a suris: inginerul Marinescu se afla la masa 
unde se aşeza de obicei. 

— Bine ai venit, domnule Radulian! Tocmai mă gindeam 
pe unde oi fi umblînd, prin Bucureşti. Ce serveşti? 

— Păi tot ce-aţi cerut şi dumneavoastră... 

Am mîncat în tăcere. Din cînd în cînd priveam spre 
ochelarii inginerului. Erau cei cu care îl văzusem prima 
oară: nişte ochelari cu ramă groasă, foarte eleganţi. 
Probabil că venise tehnicianul şi-i reparase aparatul auditiv. 

L-am însoţit pe inginer acasă. Ca şi prima oară, am privit 


cu interes trofeele de vinătoare care se găseau în biroul său 
şi panoplia cu arme. 

— După ce vii din străinătate, o să te invit la o vînătoare 
pe aici, prin împrejurimi. Să încerci puşca aceea pe care, 
ţi-am mai spus, am cumpărat-o prin '36 de la un bogătaş 
scăpătat. 

— Vă mulţumesc de invitaţie. 

— Şi-acum, uite cutiuţa în care sînt ambalate bateriile 
pentru aparatul auditiv. Ţi-o dau ca model. Poate găseşti 
să-mi cumperi pe la Viena. 

— Cred că nu-i greu să montați bateriile la aparat, am 
ZIS. 

— Treaba asta o las în seama tehnicianului care îmi 
procură bateriile. Individul apare ca un diavol, exact cînd 
am nevoie de el. Taman cînd sînt la ananghie. Nu ştiu unde 
lucrează. Nu l-am întrebat. Eu sînt mulţumit că-mi aduce 
baterii şi-mi pune la punct aparatul auditiv. 

Nu observam nimic deosebit la ochelarii inginerului. 
Rama era groasă şi mată. În transparenţă nu se vedea 
nimic... 

Marinescu stătea destul de aproape de arheologul Suciu. 
„Ce-ar fi să-l vizitez?” mi-am zis. Am dat un telefon. Bătrînul 
m-a invitat imediat la el. 

— la te uită! Ai venit de la Bucureşti! Pofteşte pe la 
mine, domnule profesor | ` 

Ajungînd la Suciu am fost condus în biroul acestuia. In 
aşteptarea cafelelor pe care urma să le facă madam 
Şerban, am discutat despre şantier, despre bucata de 
cărămidă cu inscripție romană, apoi am adus vorba despre 
sesterţi. Bota îmi spusese că bătrînul Suciu luase toate 
monedele romane găsite pe şantier. 

— Vrei să ai şi dumneata două-trei piese? m-a întrebat 
el 

— Aş vrea. De fapt, acum cîteva zile, nea Sandu Vasile 
mi-a dat cîteva piese, dar nu ştiu unde le-am rătăcit. (Nu 
voiam să-i spun că mi se furaseră în tren). 

— Îţi dau bucuros două-trei bucăţi! De ce nu mi-ai cerut 
mai de mult? Uff? Şi acest nea Sandu! Le-am spus să-mi 


dea mie toate piesele pe care le găsesc, căci nu au ce face 
cu ele şi uite că nu s-au conformat! Ai... puţintică răbdare, 
şi-ti donez nişte sesterţi. 

Zicînd acestea, Suciu a umblat într-un sertar, a scos un 
lanţ cu două chei. Una dintre ele - mi-am dat seama 
imediat - era de la seif. De lănţişor fusese prins un mic 
sfinx de fildeş, Erau cheile pe care le căuta bătrînul cînd 
fusesem întîia oară la el. 

Arheologul a deschis seiful şi s-a aplecat pentru a umbla 
înăuntru. N-am putut rezista ispitei de a arunca o privire în 
interior. Ca într-o fulgerare, am zărit o cutiuţă ce semăna 
cu aceea pe care mi-o dăduse inginerul Marinescu. „Poate 
mi s-a părut” mi-am zis, 

— lată trei monede, domnule Radulian, mi-a spus 
bătrînul, întorcîndu-se spre mine. Mai am doar cîteva. Am 
trimis o mulţime unor colegi, prieteni... 

„Trebuie să văd daca aceste trei piese sînt false” mi-am 
zis şi, după vreo jumătate de oră de discuţii profesionale cu 
bătrînul Suciu, m-am ridicat să plec. Arheologul m-a condus 
pînă la uşa şi m-a invitat să mai trec pe la el. 


x 


Maiorul şi-a trecut mîna prin părul alb-argintiu şi cîteva 
minute n-a scos nici un cuvînt. În cele din urmă şi-a ridicat 
privirea spre mine. Ochii săi albaştri păreau mai întunecaţi 
decit oricînd. 

— Azi au fost reluate cercetările celor cinci. Mai bine zis, 
ale celor patru, fiindcă Udrea lipseşte. 

— Deci a venit şi Ardeleanu, tovarăşe maior? 

— Da. Şi odată cu reluarea acestor cercetări, cred că 
sîntem pe cale să facem o descoperire formidabilă. Pentru 
ceea ce urmărim noi, desigur. Ideea aparţine căpitanului 
Mareş, dar ea s-a născut din... din discuţia telefonică pe 
care am avut-o cu dumneata la Bucureşti. lată aici adresa 
la care îl poţi găsi pe căpitanul Mareş. Du-te imediat la el. 
Voi veni şi eu. Nu putem merge împreună fiindcă aici, în T, 
noi nu ne cunoaştem. A! Poftim batista cu care ai tamponat 


tîmplele arheologului la Marcela  Bertea. În vinul 
arheologului s-a turnat o infimă cantitate de otravă. 
Păstrează şi capătul ăsta de ţigară, pe care l-ai găsit în 
scrumiera din tren. Analiza de laborator a confirmat: prin 
ardere, ţigara degajă un somnifer. 

Am ajuns la adresa indicată. Mareş mă aştepta. M-a 
condus într-o cămăruţă care semăna cu un laborator de 
reparat aparate de radio. Pe masa la care bănuiam că 
lucrase căpitanul pînă în clipa în care sunasem eu,. se afla 
un magnetofon miniatural. 

— Luaţi loc, tovarăşe locotenent. O să-l aşteptăm şi pe 
maiorul Bota. Pînă atunci, voi derula banda. Te pricepi la 
magnetofoane miniaturale? La înregistrări? 

— Cunosc principiul, tovarăşe căpitan. Am văzut destule 
filme şi am citit destule cărţi în care se arată cum, cu 
ajutorul lor, se pot înregistra multe... 

— Atunci, e în regulă! 

Bota a sosit peste cîteva minute. Mareş i-a cerut voie să 
pună în funcţie magnetofonul. Maiorul a încuviinţat. O clipa 
mai tîrziu, am auzit glasul inginerului Cîndea. Dădea 
explicaţii privind folosirea unui izotop radioactiv. 

— L-aţi înregistrat în timpul unei conferinţe? 

— Ai răbdare! 

Cîndea a tăcut. Pe neaşteptate, am auzit vocea 
inginerului Marinescu. Făcea nişte consideraţii în legătură 
cu straturile geologice la peste 7.000 de metri adincime, 
răspunzînd observaţiilor lui Cîndea. 

— Cum vine asta, tovarăşe maior? am întrebat, în 
culmea uimirii. Unde i-aţi înregistrat? Unde au discutat 
asemenea chestiuni de serviciu? 

— Am spus să ai răbdare, mînzule! 

În discuţia dintre Cîndea şi Marinescu a intervenit o voce 
necunoscută, apoi un glas care mi s-a părut familiar. 

— Nu cumva e... Tudor? am întrebat eu. 

— Ai ghicit. 

— Păi unde... unde s-au întîlnit? Şi cine e cel de-al 
patrulea? 

— Inginerul Ardeleanu. 


— Unde au discutat? Cum de îşi permit să discute lucruri 
secrete în afara Institutului de cercetări petroliere? am 
întrebat eu, indignat. 

— Curiozitatea, miînzule, constă în faptul că au discutat 
în institut, ca de obicei. 

— Şi i-aţi, înregistrat acolo? 

Bota a clătinat din cap în semn că nu. 

— Discuţia a fost recepţionată întîmplător de către 
căpitanul Mareş, aici, în această cămăruţă. Cu ajutorul 
aparatului de colo! Ne aflam la 50 de metri de institut. Asta 
înseamnă că oricine are o aparatură ca a noastră, poate 
auzi ce vorbesc cei patru. Cu condiţia să fie prin apropierea 
institutului. 

— Bine dar cine... cine a transmis? Aţi găsit vreun 
microfon în biroul celor patru? 

— Nu, minzule. Şi... aici e toată încurcătura! Am căutat 
în încăperea aceea. Nimic! Şi-atunci, Raduliene, îmi mai 
rămîne doar o soluţie: să spargi nişte ochelari. 

— Am impresia că glumiţi, tovarăşe maior. 

— Deloc! Trebuie să spargi nişte ochelari! Şi asta fiindcă 
degetul cel mic mi-a spus că una dintre bateriile montate 
de tehnician în aparatul auditiv al inginerului Marinescu 
este un microfon. Amplificarea se face de câtre aparatul 
auditiv. 

Priveam cînd la Bota, cînd la Mareş. 

— Ce te uiţi aşa, mînzule? Ai uitat că Udrea vorbeşte în 
neştire despre nişte ochelari „fermecaţi”? Ei bine, aceşti 
ochelari fermecaţi trebuie descoperiţi. Eu cred că-i poartă 
Marinescu. Trebuie să aflăm rapid cine e tehnicianul care 
montează bateriile în aparatul auditiv al inginerului. 

Ipoteza „fachirului” mă uluise. 

— Raduliene, ai o misiune ingrată: te vei duce la 
inginerul Marinescu şi... îi vei defecta aparatul. Cu riscul de 
a-i sparge ochelarii. Marinescu va solicita sprijinul 
tehnicianului... 

— Dar habar n-are unde să-l găsească. 

Bota şi-a ciupit obrazul sting. 

— Nu mi-ai spus chiar dumneata că apare exact cînd e 


nevoie? Aşadar, defectezi aparatul auditiv sau spargi 
ochelarii inginerului. Sper, însă, să nu aplici ultima variantă. 

L-am privit pe Bota cu admiraţie. Ingeniozitatea lui 
dădea cheia problemei: felul cum se transmiteau secretele. 

— Tehnicianul nici nu trebuie anunţat, deoarece este 
legat de aparatul auditiv. Dacă se termină bateriile, 
aparatul nu mai emite. Dar nici Marinescu nu mai aude. Şi... 
tehnicianul apare să schimbe bateriile. 

Acum îmi explic cuvintele lui Marinescu: „Apare ca un 
diavol, exact cînd ai nevoie de el! Parcă-i vrăjit, zău aşa!” 

Dacă inginerul ar fi ştiut secretul! În perioada cînd 
cercetările fuseseră întrerupte, individul nu-l mai 
aproviziona cu baterii - n-avea nici un rost să facă risipă, iar 
Marinescu fusese obligat să poarte vechii săi ochelari. 
Tehnicianul îşi reluase activitatea azi, o dată eu reînceperea 
lucrului. 

— Cheia! Unde este cheia, mînzule? a întrebat pe 
neaşteptate Bota. 

— Care cheie?! 

— De la seiful bătrînului Suciu. 

— E la mine. 

— Te rog s-o duci la sectorul de miliţie de care aparţine 
Suciu. Ei, şi-acum, la lucru! Sper că-l vizitezi pe Marinescu 
mîine... Apoi, treci pe la Emilia, la spital. Acolo sînt sigur că 
te vei duce şi fără să-ţi spun eu. 


* 


Mi-a fost relativ uşor să îndeplinesc misiunea dată de 
maiorul Bota. Făcînd o vizită inginerului Marinescu am lovit, 
ca din greşeală, ochelarii acestuia aflați pe masa lui de 
scris. Ochelarii au fost gata-gata să cada. l-am prins din 
zbor; dispozitivul în care se aflau bateriile n-a putut fi salvat 
însă şi a căzut pe parchet. 

— Nu-i nimic, domnule Radulian, a spus inginerul, 
încercînd să stăvilească avalanşa de cuvinte cu care 
încercam să-mi scuz neîndemiînarea. Bine că n-au căzut 
ochelarii. Caseta bateriilor e uşor de reparat, pe cînd lentile 


ca acestea nu găseşti pe toate drumurile. Nu-i nici o 
pagubă! Miine, pe vremea asta, aparatul e reparat. 

— Credeţi că vine tehnicianul chiar aşa de prompt? 

— Desigur! De regulă vine imediat după prînz, cînd mă 
întorc de la masă, de la „Madrigal”. Vrei să-l cunoşti, să-i 
cerem niscai detalii despre baterii, ca să poţi găsi mai uşor 
fa străinătate? 

— Nu-i nevoie, domnule Marinescu. Am cutia în care vin 
ambalate. Asta-mi ajunge. 

Plecînd de la inginerul Marinescu eram convins că a 
doua zi vom reuşi să punem mîna pe tehnician. Întîmplările 
care au urmat mi-au demonstrat însă că nu trebuie să fii 
totdeauna prea optimist, 


x 


Am intrat în rezerva unde se afla Emilia purtînd, ca pe 
un trofeu, un imens buchet de flori. Emilia citea. Cînd m-a, 
văzut, chipul i s-a luminat. 

— Andi, bine ai venit! Ştii că azi îmi scoate ghipsul?! 

— lată o veste bună, am zis, sărutîndu-i mîna. 

Emilia m-a atras spre dînsa. Cîteva clipe am rămas cu 
obrajii alăturaţi. Al ei era fierbinte. Simţeam zvicnitul 
sîngelui sub pielea fină, catifelată. 

— Dragul meu! Ai lipsit doar două zile, dar mi s-a părut 
un veac! Mi-a fost atît de dor de tine! a şoptit ea, 
alintîndu-se, 

— Şi mie, Emilia. Din păcate, peste cîteva zile voi pleca 
definitiv din T. Ne vom despărţi. 

— Nu vreau să ne despărţim niciodată, Andi. Niciodată! 
Ce voi face fără tine? Am impresia că de cînd te cunosc nu 
mai sînt singură pe lumea asta, chiar dacă... chiar dacă 
pentru tine eu nu sint decăt o... aventură trecătoare. 

— Mili... 

— Ştiu ce vrei să spui: ca ţii la mine, nu-i aşa? Ei bine, în 
cazul acesta, trebuie să fiu rea cu tine. Şi voi fi. De ce? 
Pentru că eu... eu te iubesc într-adevăr. Citeşte asta! 

Emilia mi-a întins un plic. Înăuntru se găsea o bucată de 


hîrtie. Cineva, cu un scris stîingaci, o anunţa că fusesem la 
Strehaia cu Marcela. „lubitul dumitale, domnişoară, face o 
curte îndrăcită doamnei Bertea”, scria, în final, pe acel 
bileţel. 

— Şi tu crezi astea, Mili? am întrebat-o, simțind că-mi 
ard obrajii. 

N-are rost, cred, să vă relatez ce i-am spus ca s-o 
liniştesc, să o asigur ca bănuielile ei sînt neîntemeiate. Am 
plecat de la spital într-o stare de spirit nu tocmai favorabilă 
unui somn odihnitor. De aceea, nu m-am dus la hotel, ci 
m-am plimbat în neştire pe stradă, gîndindu-mă la 
scrisoare. 

„Asta e opera lui Stelescu. Da, a lui Stelescu. El ştie că 
am fost cu Marcela la Strehaia. Dar ce rost are să-i scrie 
Emiliei? De unde o cunoaşte? Dar dacă nu-i Stelescu 
autorul scrisorii, ci acel Nelu lchimescu? Dacă individul 
acela mă urmăreşte?” 

Bulevardul era aproape pustiu. Se lăsase o ceaţă densă, 
încît abia vedeai la cîţiva paşi. Frigul devenea tot mai 
pătrunzător. Se înnoptase de-a binelea. Cînd am ajuns în 
faţa hotelului se făcuse ora nouă. 

Ajungînd în camera mea, m-am trîntit într-un fotoliu şi 
mi-am sprijinit capul în miini. Făceam tot felul de supoziţii. 
Aveam impresia că lucrurile începeau să se clarifice: actorul 
era amestecat în toate. Marcela obişnuia să-i dea maşina, 
acel Ford-Capri, cu care Stelescu făcuse diferite curse. Una 
chiar la Strehaia. (Nu cumva el provocase accidentul lui 
Ardeleanu şi Tudor?) În Filiaşi fusese amendat. Chitanţa 
dispăruse, cu timpul, din ghidul automobilistic. Nu cumva 
tot el, într-o seară, lovise cu Fordul-Capri un biciclist - 
inginerul Udrea - chemat la o întîlnire în afara oraşului? 
Acest biciclist zăcea acum într-un spital din Bucureşti, în 
timp ce Stelescu, punîndu-şi mustață falsă şi vorbind peltic, 
se ducea să comande o cheie ca să poată deschide seiful 
lui Suciu. 

„Stelescu are posibilitatea să fie la curent cu cercetările 
celor cinci. E prieten cu Udrea. E prieten şi cu Ardeleanu. La 
aniversarea inginerului Bertea, scurtcircuitul s-a datorat 


soţiei lui Stelescu. Fiind întuneric, acesta a putut turna 
otravă în pahar.” 

În noaptea aceea am dormit adînc. Spre ziuă am visat 
că mă aflam la Roma, împreună cu Emilia şi, aşezaţi pe una 
din gradenele  Colosseumului, urmăream o luptă de 
gladiatori. Îmi dădeam seama, deşi era vis, că nu era o 
luptă adevărată, ci doar un spectacol. La sfîrşit răsuna un 
gong dogit, iar spectatorii se ridicau în picioare. La 
întrebarea rostită cu o voce cavernoasă: „Acest om este 
vinovat?” toţi întindeau mîna dreaptă cu degetul mare în 
jos: „Vinovat! se auzea vocea cavernoasă. Gladiatorul a fost 
găsit vinovat... vinovat... vinovat...!” 

M-am trezit lac de apă. [ineam pumnul miinii drepte 
strîns, iar degetul mare depărtat şi ţeapăn. Şi, deodată, 
mi-am amintit de Stelescu... 


XIV 
Tehnicianul scapă printre degete 


Dimineaţa l-am sunat pe maior, dar mi s-a răspuns că 
era plecat din localitate. Comunicarea aceasta m-a 
descumpănit. Unde plecase „fachirul” aşa, nitam-nisam? 

L-am căutat pe căpitanul Mareş şi, împreună, am stabilit 
ce trebuia să facem pentru a-l depista pe tehnician. 

— Pentru orice eventualitate, o să merg pe la trei la 
„Madriga!” şi o să stau în preajma lui Marinescu. Pînă atunci 
am timp să dau o fugă la institut şi să verific vechimea 
celor trei sesterţi pe care mi i-a dat Suciu. 

Zis şi făcut. Am ajuns la institut în cîteva minute. Peste o 
jumătate de oră eram lămurit. Sesterţii erau veritabili: 
aveau aproape două mii de ani. 

Se făcuse ora douăsprezece. Trecînd pe la hotel, am 
aflat că fusesem căutat la telefon de Marcu. 

— Nu ştiu ce zicea că s-a descoperit la şantier, mi-a spus 
recepţionerul. 


Convins că dăduseră iar peste vreo relicvă, am luat un 
taxi şi, în mai puţin de douăzeci de minute, mă aflam la 
marginea oraşului T, la şantierul arheologic. 

— Ce s-a descoperit atît de interesant? l-am întrebat cu 
sufletul la gură pe inginerul Bertea, care se afla în faţa 
barăcii. 

— Interesant? Nimic, domnule profesor, mi-a răspuns el, 
cu o mină de om acrit. Descoperirea nu ţine de arheologie. 
Du-te şi dumneata să vezi. 

— lar vreun cadavru? 

— Nu, domnule profesor. O casa de bani. O uriaşă casă 
de bani. 

L-am lăsat pe Bertea în uşa barăcii şi m-am îndreptat 
spre grupul de muncitori care lucrau în colţul de sud al 
fostei poziţii de tragere a bateriei „Fulgerul Bavariei”. 

— A! Uite-l şi pe domnul profesor! a exclamat Marcu, de 
îndată ce m-a văzut. V-am telefonat la hotel. Băieţii au dat 
peste o casă de bani. Acum sapă să o degajeze de tot. 

— Ce aveţi de gînd să faceţi? l-am întrebat pe lonaşcu. 

— Păi ce să facem, bădie? O s-o deschidem. Şi-aşa 
printre muncitori s-a răspîndit zvonul că e plină cu aur! 

Spunînd acestea, lonaşcu ridea ca de o glumă bună. 

— În realitate, a continuat el devenind serios, înăuntru o 
să găsim altceva: planuri de luptă şi documente ale 
bateriei, după cum s-ar putea ca matahala asta de oţel să 
fie goală. Un sfert de oră or fi avut hitleriştii răgaz ca s-o 
golească. 

— Dumneata ce părere ai, nea Sandule? m-am adresat 
lui Sandu Vasile. 

— Dacă n-o fi aur înăuntru or fi măcar niscai bani. 

— Bani? Păi ce să faci cu banii din timpul războiului? 

— Asta aşa-i, domnule profesor. Da' oricum, trebuie să 
vedem ce-i înăuntru. Uite că vine şi domnul Suciu. 

— Bună ziua! Ce s-a întîmplat? a întrebat arheologul de 
îndată ce a ajuns lîngă noi. 

— S-a descoperit o casă de bani. De-a nemților, a 
răspuns Marcu. 

— Da?’ a făcut bătrînul, fără nici un pic de mirare în glas 


şi obrajii lui prelungi parcă s-au alungit şi mai mult, 
exprimînd dezamăgire. Ca să vedeţi cum pierdem o zi de 
lucru, în loc să săpăm cu folos pentru descoperiri 
arheologice! Mai bine săpam după planul vechi, în colţul de 
nord. 

— Chiar dumneavoastră aţi schimbat planul, domnule 
Suciu. 

— Da, da. Eu. M-a derutat cărămida aceea cu inscripţie 
romană, a murmurat arheologul. 

Lucrătorii săpau de zor. În mai puţin de o jumătate de 
oră dezgropaseră aproape toată casa de fier, care avea 
înălţimea unui stat de om. Încă puţin şi s-ar fi putut 
deschide uşa. Dacă, bineînţeles, ar fi existat o cheie 
potrivită. 

— la să vedem cum arată magaoaia asta! a spus nea 
Sandu, sărind. In groapa unde se lucra. Şterge-o puţin, 
Vanghele, s-a adresat el unui lucrător. Şterge-o puţin pe la 
încuietoare, să vedem ce e cu ca. 

Vanghele a şters uşa casei de fier. 

— la-n te uită, dom'le! a exclamat nenea Sandu. Şterge 
bine, Vanghele. Şterge bine! Uite, aici, lîngă încuietoare, e o 
tăbliță pe care scrie în nemţeşte: „Ni-nicht-nicht”... 

— Vezi să nu-ţi scrînteşti limba, a glumit cineva. 

— Domnule Suciu, n-aţi vrea să citiţi dumneavoastră, a 
spus lonaşcu, că ştiţi germană. 

— A, desigur, a spus bătrînul, ca trezit dintr-o visare. la 
ajutaţi-mă să cobor în groapă. 

Arheologul a coborit şi, după cîteva minute, cu ochelarii 
pe nas, citea inscripţia. 

— Măi, să fie! răbufni el, înciudat. Ştiţi ce scrie aici? „A 
nu se umbla decît cu cheia originală. Pericol de explozie!” 

— Cum, nu putem descuia magaoaia asta? a întrebat, 
dezamăgit, Vanghele. 

— Aşa se pare, a spus Suciu. Domnule lonaşcu, cred că 
cel mai bun lucru e să anunţăm autorităţile, să vină 
specialiştii şi s-o ducă de aici. Pînă atunci luaţi măsuri ca 
nimeni să nu se atingă de ca, să nu încerce s-o descuie. 
Puneţi în vedere tuturor oamenilor să nu umble, cumva, la 


broască! Domnule Marcu, este obligaţia dumneavoastră să 
instruiți lucrătorii... 

— O voi face, domnule Suciu. 

— Stau eu de pază aici, domnule Marcu! a spus, cu voce 
fermă, Gheorghe Savu. Stau şi la noapte aici, dacă-i nevoie, 

— Bravo, Savule! Îmi place devotamentul dumitale, a 
spus Suciu. Ce zici domnule Marcu? Cred că n-ai nimic 
împotrivă, 

— Să stea, dacă-i convine. Dar eu, care răspund şi de 
protecţia muncii, o să-l pun să semneze că nu-şi face de 
lucru la casa de bani. Nu vreau să se transforme în îngeraş, 
iar eu să ajung la puşcărie. 

Savu a ris înveselit. Bătriînul Suciu mi-a înconjurat umerii 
cu braţul şi, împreună, am pornit spre baracă. Cătînd în 
urmă, l-am văzut pe Savu. Se uita la casa de fier cu o 
curiozitate ciudată, de parcă s-ar fi temut că uriaşul de fier 
va exploda din clipă în clipă. 

„Cavalerul tristei figuri” a telefonat la consiliul popular al 
oraşului. În ziua următoare aveau să vină specialişti militari 
să o transporte. Şi, cu asta, totul s-a liniştit: nimeni nu se 
mai interesa de casa de fier. Lucrătorii nu-şi mai făceau 
iluzii privind conţinutul ei, de îndată ce aflaseră că a încerca 
s-o descui însemna a te juca cu moartea. 

— Mergi în oraş, domnule profesor? m-a întrebat, la o 
vreme, arheologul. Te duc cu maşina. Mai discutăm de-ale 
noastre. Cît mai stai pe aici? 

— Citeva zile. La alte şantiere am stat mai mult. Aici e 
un şantier mic. Să nu mă înţelegeţi greşit. N-aş vrea să 
minimalizez... şi nici să... 

— Să-mi lezezi amorul propriu. Zi-i aşa, domnule 
Radulian. Ei bine, să ştii că nimic nu mă descurajează şi nu 
mă supără, nici scepticismul celor din jur. Chiar azi am fost 
la consiliul popular şi mi s-au spus nişte lucruri nu prea 
plăcute. Unii de acolo au mari îndoieli că se vor descoperi 
urmele unui castru roman şi, se pare, nu mai e nimeni 
dispus să finanţeze săpăturile. 

Era în tonul bătrînului atîta obidă, încît simţeam dorinţa 
de a-l consola. Dar, ce să-i spun, cînd eu însumi nu 


credeam că a fost cîndva un castru roman în T? 

— Poate că prin bibliotecile străine pe care le vei 
frecventa dai de vreun document care ar putea să ofere un 
indiciu, vreo menţiune că aici a fost un castru. Ţi-aş fi 
recunoscător. E visul vieţii mele să mi se confirme ipoteza. 
Dacă aş avea bani, aş continua lucrările pe cont propriu. 

— S-a hotărît închiderea şantierului? am întrebat. 

— Încă nu. Dar mai mult de două săptămîni n-o să se 
mai lucreze. Dacă, în acest răstimp, nu găsim elemente 
care să confirme teoria mea, sînt absolut sigur că şantierul 
se va închide. De aceea am pornit să săpăm în mare viteză. 
Dacă se va închide şantierul, paguba nu-i doar a mea, ci a 
întregii arheologii româneşti, înţelegi? La revedere, 
domnule Radulian. Aştept să-mi faci o vizită. Cînd vrei. 


x 


Am alergat într-un suflet la primul telefon public, pentru 
a-l anunţa pe Bota că la şantier se descoperise o casă de 
fier. Mareş mi-a răspuns - ca şi în dimineaţa zilei - că Bota 
era plecat din oraş. 

Căpitanul aflase de descoperirea casei de bani. De 
unde? Cine îl anunţase? Poate, prin miliția locală? 

M-am dus la „Madrigal”. Ospătarul mi-a spus că 
inginerul Marinescu luase masa cu o jumătate de oră mai 
devreme şi plecase însoţit de un domn tînăr. 

„Tehnicianul, desigur”, mi-am spus înciudat. 

Cînd să ies din pensiune, m-am lovit piept în piept cu 
Cîndea. 

— Bună ziua, domnule profesor. Încotro? S-a întîmplat 
ceva? 

— Bună ziua! Nu... nu... Dar trebuie să dau o fugă pînă 
la poştă. 

— Nu cumva te aşteaptă o fată, domnule profesor? 

— Ai ghicit, domnule Cîndea, am spus, rizind. La 
revedere. 

Inginerul Marinescu a făcut ochii mari cînd m-a văzut: 

— Ce vînt te aduce pe la mine, domnule profesor? 


— Sînt în trecere şi m-am gindit să sun, să vă întreb 
dacă a venit tehnicianul acela. Aş fi vrut să aflu dacă e o 
defecţiune gravă. La urma-urmei eu sînt vinovat şi trebuie 
să suport cheltuielile. 

— O! A fost o nimica toată, domnule profesor! Se 
dezlipiseră nişte fire. Tehnicianul a luat aparatul pentru că 
nu avea la el un letcon. Mi-l aduce miine. 

„S-ar putea să nu mai vedeţi niciodată acest aparat, 
domnule Marinescu”, era gata să-i spun. M-am abținut însă. 
Am motivat că trebuie să ajung cît mai repede la poştă şi 
am plecat. 


M-am dus la căpitanul Mareş. Am sunat, dar nu mi-a 
deschis nimeni. Incepeam să-mi pierd calmul. 

„De fapt, de ce te agiţi? mi-am spus, la un moment dat. 
S-a întîmplat ceva deosebit? Nu! Pe şantier s-a descoperit o 
casă de fier, obiect lipsit de orice interes pentru noi. E 
drept, tehnicianul a venit şi a plecat, fără să fie urmărit. 
Ţi-a scăpat printre degete. Atita pagubă! Dar daca Mareş e 
pe urmele lui?” Am dat un telefon la spital. 

— Domnişoara Emilia Pascu? A ieşit din spital, mi s-a 
răspuns. Daţi telefon mai tirziu, să vorbiţi cu medicul care a 
îngrijit-o. Doctorul Dobincă. 

Am mulţumit pentru informaţie şi am pornit grăbit spre 
hotel. L-am întrebat pe recepţioner dacă ştie ceva de 
domnişoara Emilia Pascu. 

— Nu, domnule. Dealtfel, camera dinsei s-a ocupat, 
pentru că domnişoara Pascu e la spital. Lucrurile i-au fost 
depozitate în magazia hotelului. 

— Şi azi n-a dat pe aici? 

— Nu, domnule. Dacă ar fi venit, ar fi cerut o cameră. 

Am urcat în camera mea şi m-am trîntit pe pat. Hotărit, 
azi toate îmi mergeau de-a-ndoaselea. 


XV 
O ipoteză deloc fantastică 


Pe la cinci şi jumătate m-am dus la maiorul Bota. L-am 
găsit numai pe Mareş., 

— Bota nu e aici. Dar am un mesaj pentru dumneata. 
Rămii şi noaptea. Atenţie la casa de fier! Cine va umbla la 
ea, trebuie oprit, cu orice preţ. Înţelegi sensul, nu-i aşa? 

— Desigur. 

„Ce i-o fi căşunat iarăşi „fachirului”? Ce rost are să 
păzesc casa aceea de bani? Se teme Bota, ca şi ceilalţi, de 
o eventuală explozie 

Am dat din nou telefon la spital, secţia traumatologie. 
Mi-a răspuns chiar doctorul Dobincă. 

— Emilia Pascu? A plecat pe la ora douăsprezece. După 
ce i s-a scos ghipsul, a cerut să plece cît mai repede. Avea 
o problemă de familie, se întîmplase nu ştiu ce... 


x 


La ora şapte seara mă aflam în baraca şantierului, unde 
Marcu întocmea tabele cu zilele lucrate de fiecare om. 
Ştiam că pe şantier, se săpa pînă la ora opt, aşa că n-am 
fost mirat găsindu-l pe şantier nu numai pe Titi lonaşcu, ci 
şi pe inginerul Bertea. 

— Ce mai e nou? l-am întrebat pe Marcu. 

— A fost pe-aici un ofiţer de geniu care a cercetat casa 
de fier. Miine o să vină cu nişte militari s-o ducă. Asta-i tot. 
Pentru ei, o chestiune ca asta e floare la ureche» 

Marcu m-a privit pieziş, aşteptind pesemne să mai 
întreb ceva. Văzind că tac, şi-a ţuguiat buzele vineţii, ceea 
ce putea însemna fie mulţumire, fie plictis. De îndată ce 
Bertea a venit în baracă, l-am rugat să-mi dea voie să 
consult planurile de săpături şi fişele obiectelor găsite în 
cursul săpăturilor. 

— Poate că-i ultima zi cînd vin la  şantierul 
dumneavoastră, am spus eu. De aceea aş vrea să-mi 


extrag cîteva date. Cred că va fi nevoie ca astăzi să stau 
pînă tîrziu. Cu consimţămîntul dumneavoastră, desigur... 

— N-am nimic împotrivă, domnule profesor. Dosarele nu 
sînt secrete. lată-le aici. Marcu o să-ţi lase cheia de la dulap 
să închizi după ce termini. 

— Vă mulţumesc. 

M-am apucat de lucru. Alesesem un loc de unde puteam 
vedea groapa în care se afla casa de fier. Lîngă ea nu se 
afla ţipenie de om. Oare unde era Gheorghe Savu? Nu 
promisese că va sta de veghe? 

Către ora opt şi jumătate am lăsat lucrul şi am ieşit din 
baracă. Muncitorii plecau. Marcu îşi lua rămas-bun de la 
fiecare. 

— Tu nu pleci, Savule? a întrebat Marcu. 

— Păi cum ne-o fost vorba, dom'e Marcu? N-am zis ca 
păzesc să nu vie careva să cerce să caute nu ştiu ce avere 
în casa asta de fier? Vreti să se întîmple o nenorocire? 

— Şi ai de gînd să faci de strajă lîngă ea? 

— Păi, dară! În noaptea asta dorm aici. Bine că-i un 
picuţ de lumină pe şantier. Se vede chiar bine unde-i 
groapa cu dihania aia. 

— La ora nouă vine şi paza contractuală. 

— Las' că-i ştiu eu pe ceia de la contractuală! Un om are 
în grijă prea multe şi nu apucă să dea două-trei ture pe 
noapte. 

— Bine, Savule, rămii. Dar semnează aici că nu încerci 
să deschizi casa de bani. 

— Bucuros, domnule. 

Savu a semnat, apoi s-a îndepărtat. Marcu mi-a dat 
instrucţiuni cum să închid uşile de la baracă şi unde să pun 
cheia, apoi a plecat şi el. 

Pe la ora nouă a trecut paza de noapte. 

— Bună seara, tovarăşe. Aveţi de gînd să staţi mai mult? 
m-a întrebat omul care făcea de pază. 

— Păi cred că toată noaptea. 

— Atunci o să-mi fie mai uşor, că am cam multe 
obiective în pază. Mai dau eu pe aici. Bună seara. 

Rămas singur, am început să-mi scot notite dintr-un 


dosar, în realitate, îmi făceam de lucru, fără să scap din 
ochi casa de fier care - avusese dreptate Savu - se vedea 
foarte bine, deoarece unul din felinarele instalate pe 
marginea şantierului se găsea la cîţiva metri de groapă. Il 
vedeam şi pe Savu: îşi întinsese o haină şi se lungise cu 
faţa în sus. Fuma privind spre cerul întunecat. 

„Tipul vagabondului, mi-am zis. Pentru el e mai plăcut 
să-şi petreacă noaptea aici decit în cine ştie ce cămăruţă, 
unde miroase a mucegai”. 

Mi-am privit ceasul. Era aproape zece. Şi, deodată, 
mi-am amintit de Emilia. Am ridicat receptorul şi am format 
numărul hotelului. 

— Vreţi să vorbiţi cu domnişoara Pascu? m-a întrebat 
omul de la recepţie. Un moment. Deci... Pascu... Pascu... 
îmi pare rău, domnule, nu mai locuieşte la noi. 

— Eu sînt cazat la camera 302. Radulian. Dacă mă caută 
tovarăşa Pascu, daţi-i numărul meu de telefon... 33 185. 

Am închis. Eram pradă unei nelinişti care se accentua pe 
măsură ce timpul trecea. Nu mă îndoiam că Emilia era în 
primejdie. Din păcate nu puteam face nimic. 

Tocmai cînd gindeam astfel, a sunat telefonul. Era 
Mareş. 

— Alo, domnule profesor, bună seara... 

— Bună seara, am spus. 

— Fiţi atent, domnule profesor. Dacă umblă cineva la 
minunea aceea, trebuie lăsat în pace. Să ştiţi doar cine 
este. Atit! 

Mareş a închis. Eram nedumerit. Toate mi se păreau cu 
capul în jos. Trebuia să supraveghez casa aceea de bani, 
dar să las pe oricine să umble la ea? Ciudat! 

Era ora zece şi jumătate cînd a sunat din nou telefonul. 

— Alo, Andi? am auzit glasul Emiliei. 

— Emilia! Tu? Unde eşti? 

— La hotel. 

— Te-am căutat toată ziua. Unde-ai fost? 

— Am să-ţi povestesc... Nu ştiam unde să dau detine! 

— Am mult de lucru. Trebuie să-mi extrag datele, pentru 
că miine sau poimiine plec definitiv din oraş. 


— Mi-era dor să te văd! 

— la un taxi şi vino aici! Şantierul se află la capătul 
străzii Buciumeni. De la ultima casă, mai mergi cam 
douăzeci şi cinci-treizeci de metri şi, în dreapta, o să vezi o 
baracă. 

— O să vin cît pot de repede! 

Am pus telefonul în furcă şi m-am apucat să frunzăresc 
dosarele. Şi, deodată, am dat peste dosarul în care se aflau 
cererile de angajare ale oamenilor. L-am deschis, distrat, 
fără un motiv anume. M-am uitat la fişa fiecărui lucrător, la 
fotografiile lor, citind, cu gîndul aiurea, datele înscrise în 
fişe. 

Sandu Marin era din Mărgineni. Lucrase înainte la 
întreprinderea orăşenească de electricitate. Avea o droaie 
de copii.Toader Anghel era dintr-o comună mai depărtata, 
însurat a doua oară, cu o femeie mult mai tînără decit el. 
Din prima căsătorie avea un copil, care îşi satisfăcea 
serviciu! militar. 

Răsfoind filele am dat de numele lui Savu. „Ei, ia să 
vedem ce hram poartă, şi Savu ăsta”, mi-am zis, aruncînd, 
o privire prin geam, în direcţia unde se afla casa de fier. 
Savu stătea, ca şi pînă acum, cu faţa în sus, privind cerul. 
Nu se mişca. Probabil că adormise. „Halal paznic! mi-am 
zis. A adormit!” 

Am hotărit să fiu cu ochii în patru. Am citit, distrat, 
datele biografice, ale lui Savu. Era născut într-o comună de 
lîngă Dej. Nu avea părinţi, nici alte rude. Tatăl său murise în 
război, iar mama se prăpădise prin 1952. 

Fişa conţinea multe greşeli de ortografie. Savu scria cu 
apostrof în loc de liniuţa (s'au în loc de s-au) şi aşa mai 
departe. Avea un scris destul de frumos. „Din păcate, 
individul ăsta nu are pic de simţ artistic. Scrisul e inegal, iar 
literele sînt ascuţite, ca în scrierea gotică”. Am zîmbit fără 
să vreau, „Bietul Gheorghe Savu! Cred că nici nu ştie că pe 
lumea asta există alfabetul gotic!” 

Deodată am auzit zgomotul unei maşini, 

„Emilia! A venit Emilia” era gata să strig şi am ieşit din 
baracă, alergind pe poteca ce lega şantierul de strada 


Buciurneni. În ciuda întunericului am zărit, de departe, 
silueta unui om. Cînd s-a apropiat, l-am recunoscut pe 
arheologul Suciu. Era într-un pardesiu. 

— Bună seara, domnule profesor! Eşti singur? Ce faci la 
ora asta aici? 

— Extrag nişte date. Dar pe dumneavoastră, ce vint vă 
aduce? 

— Păi nu m-ai chemat dumneata? Mi-ai dat telefon ca 
vin urgent aici. 

— Eu n-am dat nici un telefon. 

— Ei, drăcie! lar o glumă tîmpita! a exclamat bătrînul. 
Savu s-a ţinut de cuvînt? 

— Da. E acolo, lingă casa de fier. 

— Atunci am toate motivele să fiu liniştit. Ce-ar fi să-i 
telefonez lui Bertea, să-i spun că totul e în regulă aici? 

Suciu a format numărul lui Bertea şi s-a angajat într-o 
discuţie interminabilă cu acesta. Sporovăiau vrute şi 
nevrute. La o vreme am auzit zgomotul unui motor. De data 
aceasta nu putea fi decit Emilia. l-am cerut scuze 
arheologului şi am ţişnit pe uşă, alergind spre capătul 
străzii Buciumeni. Abia mă depărtasem însă de baraca 
unde-l lăsasem pe Suciu, că toate luminile de pe şantier 
s-au stins. Întunericul a cuprins totul. 

— Andi! Unde eşti, Andi? am auzit glasul Emiliei. 

— Aici! am strigat. Aici. Vino aici! 

Întunericul era de nepătruns. Se stinseseră nu numai 
luminile de pe şantier, ci şi cele din baracă şi de pe ultima 
porţiune a străzii Buciumeni. Era o defecţiune la reţeaua 
care alimenta atit strada cît şi şantierul, 

— Andi! Andi! 

— Aici sînt. Aici! 

Orbecăind, am continuat să alerg. 

— Andi! Aici... sînt aici... Aah! 

Emilia era foarte aproape de mine. Am auzit-o cum s-a 
poticnit şi a căzut. Am ajuns lîngă ea şi m-am aplecat s-o 
ajut. 

— M-am lovit la piciorul cu luxaţia... Ah! Nu mai pot! Nu 
mai pot! Mă doare. Mă doare... se tînguia Emilia ca un copil. 


— Stai liniştita. Nu te mai mişca. O să încerc să te ridic, 
să te duc la baracă. 

— Lasă-mă puţin să-mi revin. N... nu pot să mă ridic. 

În clipa cînd spunea acestea am auzit o bufnitura 
îmfundată. 

— Ce-o fi asta? am întrebat, aproape fără voie. Parca s-a 
trimit o uşă grea, o uşă de fier... 

„Dumnezeule! Nu cumva a umblat cineva la casa de 
fier? Nu! Nu-i posibil una ca asta! Cine să aibă cheia 
potrivită? Dacă se umblă cu o altă cheie, casa de fier 
explodează! Dar ce-i cu bufnitura aceea?” 

— Nea Savu! Nea Savule! am strigat, cît m-au ţinut 
puterile. 

Nici un răspuns! Am continuat să strig, ca un disperat, 
sperînd că, pînă la urmă, Savu va da vreun semn de viaţă. 
Dar nu mi-a răspuns nimeni. Probabil că omul dormea. 

— Rămii aici, Emilia! Mă înapoiez imediat. 

— Andi, stai! Unde alergi? Andi! 

Goneam cît puteam de repede spre baraca a cărei 
siluetă se distingea vag în picla nopţii. De la baracă ştiam 
cum puteam ajunge la locul unde se afla Savu. Deodată 
m-am împiedicat de ceva. M-am dezechilibrat şi, o clipă mai 
tirziu, am călcat în gol, simțind că mă prăbuşesc într-o 
groapă. În cădere, m-am agăţat de ceva tare, pesemne o 
rădăcină, dar n-am putut să mă ţin şi am alunecat în 
groapă. Noroc că nu era prea adîncă. M-am căţărat cum am 
putut şi am ieşit afară, tocmai în clipa în care luminile s-au 
reaprins pe şantier. 

Am privit spre casa de fier: Gheorghe Savu continua să 
stea cu faţa în sus. 

— Andi! Andi! a strigat Emilia venind spre mine. Ce s-a 
întîmplat că ai hainele murdare? 

— Am căzut într-o groapă... Dracu s-o ia! Tu cum te 
simţi? 

— Pot merge. Greu, dar pot. 

Din baracă a ieşit arheologul Suciu. 

— Ce-a fost asta, domnule profesor? O pană de curent? 
Bine că n-a durat mult. Vă las, dragii mei. E timpul să mă 


duc la culcare. La revedere, domnişoară. La revedere, 
domnule Radulian! La ora asta eram în pat, dacă nu mi se 
făcea o glumă stupidă! Bună seara! 

Bătrînul s-a depărtat. L-am privit cum se mistuie în 
noapte. 

— Simpatic bătriînel, a spus Emilia, într-un tîrziu. 

— Da. Simpatic. Mergem în baracă? 

— Chiar ai de gînd să rămii toată noaptea aici? 

— Vreau să-mi extrag nişte date privind săpăturile. 

— Rămîn şi cu cu tine. 

— Dacă vrei... 

N-avea rost să  răsfoiesc la infinit dosarele 
prefăcîndu-mă că mă interesează tot felul de nimicuri. 
După vreo douăzeci de minute le-am închis în dulapul a 
cărui cheie mi-o dăduse Marcu. 

— Gata! Cit e ceasul? la te uită, e aproape miezul nopţii! 
Hai să ieşim pe şantier, să luăm o gura de aer curat! 

Ca şi cînd n-ar fi auzit, Emilia a rămas pe scaunul pe 
care şedea. 

— Vino lîngă mine, Andi. 

Mi-am apropiat scaunul de al ei. Emilia şi-a lăsat capul 
pe umărul meu. Am stat cîteva minute aşa, fără să rostim 
nici un cuvînt. Într-un tîrziu a ridicat mîna şi, ţinînd ochii 
închişi, mi-a mîngiiat obrajii. 

— Dragul meu... Mi-era aşa dor de tine. 

— Mili, unde ai fost azi, după ce ai plecat de la spital? 

Simţeam că fata ezită să-mi răspundă. 

— Eşti gelos, Andi? 

— Da. Sînt gelos. 

— N-ai nici un motiv. lIchimescu a dispărut pentru 
totdeauna din viaţa mea. Nu mă mai interesează. Sub nici 
un motiv. Priveşte aici. 

Zicînd acestea mi-a arătat un ziar pe care-l scosese din 
poşetă. 

— E un ziar din Bucureşti. Citeşte articolul acesta. 
Tratează despre luptele din august 1944 din oraşul T. Se 
vorbeşte despre tatăl meu, ca despre un comunist de 
nădejde, care a căzut în mîinile hitleriştilor. E atit de 


elogios! Nu-mi vine să cred că totul s-a rezolvat! O să-i 
scriu tatii, la Munchen. Uite... Citeşte. Scrie negru pe alb: 
„comunistul Pascu merită toată admiraţia pentru felul cum 
a luptat! Zvonurile despre plecarea lui de bună voie cu 
hitleriştii au fost răspîndite de răuvoitori. Există date certe 
privind ultimele acţiuni ale comunistului Pascu”. Ce zici de 
toate astea, Andi? 

— E foarte bine! 

— Andi, ascultă aici! Spune drept, jură ca spui drept! 
Aşa-i că tu ai aranjat lucrurile acolo, la Bucureşti? Spune! 

— Rolul meu a fost neînsemnat, Mili. Am dus articolul la 
redacţie, atit. 

— Cine la scris? Nestorescu? 

— EI şi alţi foşti ilegalişti. 

— O, îţi mulţumesc, Andi. Îţi mulţumesc. 

În ochii Emiliei luceau lacrimi. Am schimbat vorba: 

— Hai să luăm puţin aer şi să vorbim cu nea Gheorghe 
Savu. Uite-l acolo! Păzeşte o casă de fier care a fost 
descoperită azi. 

Am ieşit cu Emilia din baracă şi am apucat-o spre locul 
unde dormea Savu. Ajungînd în apropierea acestuia l-am 
strigat. Omul zăcea cu faţa în sus. Nici o mişcare. ŞI, 
deodată, m-a cuprins o bănuială cumplită. Am alergat spre 
Savu şi am îngenuncheat lîngă el. În clipa următoare am 
simţit că mi se împăienjenesc privirile: Savu murise 
contemplînd cerul. 

— Omul acesta e mort, am spus eu, cu glasul sugrumat 
de emoție. 

— Mi-e frică, Andi... a murmurat Emilia, înspăimîntată. 

— Vino în baracă. Vom telefona la miliţie. Vino! 

După ce am anunţat miliția, am format numărul 
maiorului. Bota. Mi-a răspuns căpitanul Mareş. Pentru ca 
Emilia să nu ştie cu cine vorbesc, m-am adresat căpitanului 
cu „domnule procuror”. Maiorul a înţeles că nu eram singur. 

— Spui că acest Savu a murit? Şi crezi că de moarte 
bună? Nu cumva s-a umblat la casa de fier? a întrebat 
căpitanul. 

l-am povestit tot ce se întîmplase din clipa cînd 


rămăsesem singur. Recapitulînd faptele am simţit, deodată, 
că ceva nu era în regulă. Şi din nou o bănuială îngrozitoare 
mi-a săgetat gindurile. Mi-am amintit de bufnitura aceea 
înfundată. „Ei drăcie! Nu cumva i s-a făcut de petrecanie lui 
Savu pentru a se putea umbla la casa de fier? Bine, dar 
cine putea avea o cheie potrivită?” 

Nu aveam cum să arăt căpitanului Mareş bănuielile 
mele, atita timp cît nu eram singur. De îndată ce am închis, 
m-am întors spre Emilia. 

— Draga mea, cred că cel mai bun lucru e să pleci de 
aici. N-are rost să stai. 

— Şi-aşa tot va trebui să spui că am fost pe şantier în 
timp ce omul acela a murit. 

Cuvintele Emiliei m-au făcut atent. Fără să vrea, fata 
emisese ipoteza că totul se petrecuse după venirea ei, 
adică atunci cînd se stinsese lumina. Nu cumva incidentul 
acesta fusese regizat? „Dacă-i aşa, ar trebui să admit că 
cineva avea cheia şi, deci, s-a umblat la casa de bani şi s-a 
luat ceva din ea. Ce anume?” 

— Andi la ce te gîndeşti? 

— Mă gindeam la Savu. Cum poate muri un om! Mili, 
cred totuşi că-i mai bine să pleci. Ştiu, e tirziu, e aproape 
ora unu. Dar telefonez după un taxi şi... 

— Dacă insişti... Mă duc la hotel. Acum am camera 908. 
Mă poţi găsi acolo. Plec. Nu departe de aici e o staţie de 
taxiuri... 

Am condus-o pînă la colţul străzii şi am revenit pe 
şantier. Rămas singur, am recapitulat cele întimplate şi 
i-am dat iarăşi telefon lui Mareş. Acesta voia să ştie cît timp 
durase pana de curent, unde mă aflam în momentul cînd 
am auzit bufnitura aceea şi ce-mi spusese Suciu. l-am dat 
informaţiile necesare şi-apoi i-am arătat la ce concluzii 
ajunsesem. 

— Ipoteza că Savu a fost asasinat nu e chiar fantastică, 
Raduliene, a spus el. Inclin să cred ca totul s-a întîmplat în 
timpul acelei pene de curent, că ea a fost provocată şi ca, 
într-adevăr, s-a umblat la casa de bani. Cel mai ciudat fapt 
din toate astea mi se pare vizita lui Suciu. A venit în urma 


unei glume proaste? Dar dacă nu? 

Eram gata să întreb ce voia să spună, cînd am auzit o 
maşină. 

— Mă scuzaţi, am spus eu, cred că au venit cei de la 
miliţie. 


XVI 
Un document compromiţător şi o reconstituire derutantă 


Am închis telefonul şi am ieşit din baracă. Din maşina 
miliției coborise locotenentul Ştefănescu, vechea mea 
cunoştinţă, procurorul care făcuse cercetările cînd se 
descoperise scheletul acela pe şantier, un fotoreporter şi un 
om în vîrstă - medicul legist. Am relatat în cîteva cuvinte 
cum s-au întîmplat lucrurile, apoi toţi cinci ne-am îndreptat 
spre groapa în care se afla casa de fier. Medicul legist s-a 
aplecat asupra lui Savu. 

— E mort. Mort de aproape trei ore, a spus el, după cea 
examinat cadavrul. 

Locotenentul Ştefănescu a cerut fotografului să ia citeva 
imagini, apoi s-a aplecat şi el. Căutind prin buzunarele 
mortului, a scos un fel de portmoneu uzat. Intre timp, 
medicul legist a cerut o lanternă şi a studiat cu atenţie faţa 
mortului. Din colţul stîng al gurii acestuia se prelinsese o 
şuviţă abia vizibilă de lichid albicos. 

— Cred că a ingerat o substanţă otrăvitoare, a spus 
medicul legist. Nu cumva s-a sinucis? 

„Sinucis? Nici vorbă! Omul acesta a fost asasinat! era să 
exclam. Asasinat, pentru ca drumul spre casa de bani să fie 
liber! Cînd s-a stins lumina, cel care a deschis casa de bani 
- de-acum eram sigur că aceasta fusese deschisă! — ştia că 
Savu nu mai poate să i se împotrivească.” 

— la te uită! O scrisoare în limba germană! a exclamat 
Ştefănescu cercetind buzunarele mortului. Expediată din 
Dej. 


— Savu e dintr-o comună de lingă Dej, am spus eu. Dar 
n-aş fi crezut că ştie germana! 

Din clipă în clipă făceam descoperiri uluitoare. Mi-am 
amintit de dosarul cu cereri de angajare. „Savu ştie, 
desigur, germana! Ştie să şi scrie în germană! Cererea de 
angajare este scrisă cu litere colţuroase, ca în alfabetul 
gotic.” 

Am plecat de pe şantier împreună cu locotenentul 
Ştefănescu. Maşina miliției m-a lăsat în faţa hotelului. „O să 
mă duc la Mareş” am hotărît. Nu înţelegeam de ce socotea 
că vizita lui Suciu pe şantier era ciudată. 


x 


Din noaptea aceea evenimentele s-au derulat cu o 
repeziciune uimitoare. 

Am sosit la Mareş pe la ora trei fără un sfert. Acesta m-a 
invitat să mă întind pe o canapea. N-am aşteptat să-mi 
spună încă o dată. Mi-am scos haina şi m-am lungit, 
punîndu-mi mîinile sub cap. 

— Care-s concluziile, după primele cercetări? a întrebat, 
deodată, Mareş. 

— Că omul a murit otrăvit. 

l-am relatat căpitanului toate bănuielile mele. Mareş 
dădea din cap în semn de aprobare. 

— Cred că ai dreptate, tovarăşe Radulian. S-a umblat la 
casa de fier. Nu ştiu ce anume s-a căutat acolo. Cît mă 
priveşte, ştii ce cred? Cineva a aflat că în acea casă de fier 
există documente de mare importanţă. Acest „cineva” avea 
şi cheia de la casa de bani. Pentru a se ajunge la ele, lupta 
a fost crincenă. E foarte probabil să fi existat două bande 
rivale sau din aceeaşi bandă să se fi desprins vreunul care 
a acţionat pe cont propriu. Uite, aş băga mîna în foc că 
acest Savu făcea şi el parte din bandă. A fost însă lichidat 
pentru că cineva se împiedica de el. Curioasă mi se pare 
vizita aceasta a lui Suciu, tocmai în momentele cînd... 

— Vizita aceasta a arheologului e un fel de „delenda 
Cartago” a lui Cato. Suciu a venit în urma unei glume. 


Tocmai vorbea cu Bertea cînd s-a stins lumina. 

Mareş a dat din cap a îndoială. 

— De unde ştii că vorbea cu Bertea? 

— Pai... pai... 

— Ei, vezi? Şi fiindcă veni vorba de Suciu, am sarcina să 
te anunţ că miine dimineaţă eşti invitat la bătrînul arheolog. 
S-ar putea - nu sîntem siguri - să se facă o confruntare. S-a 
prins un borfaş care are o cheie de la seiful lui Suciu. 

— Cum? Încă o cheie? Extraordinar! am exclamat eu. Ce 
să mai cred? 

— ... Că somnul e cel mai bun... sfetnic Hai să dormim 
cîteva ceasuri. S-ar putea ca miine să avem mult de lucru. 


x 


Ne-am dus la Suciu împreuna cu o echipă de la miliţie în 
frunte cu locotenentul Ştefănescu. Printre noi se afla şi un 
individ îmbrăcat prost, un vagabond. Probabil că era omul 
asupra căruia se găsise cheia. N-am cerut nici o explicaţie, 
deşi...aveam vaga impresie că întreaga „expediţie” avea 
ceva artificios. 

— Domnul Suciu nu e acasă, a spus femeia de serviciu. 
E plecat din oraş. 

— Nu-i nimic, madam Şerban. Mă cunoşti, nu-i aşa? De 
cînd cu poşeta pierdută, a spus Ştefănescu. 

— Da, vă cunosc. 

— Vrem să verificăm ceva. Poftiţi autorizaţia. Am prins 
un cetăţean care avea asupra lui o cheie... Noi credem că-i 
de la seiful domnului Suciu. De ce nu vrei să spui, mă? Tu ai 
furat  poşeta  tovarăşei? s-a adresat Ştefănescu 
vagabondului. 

— Nu, domnule locotenent, să fiu al dracului dacă eu... 
Cheia asta am găsit-o pe stradă... 

— Madam Şerban, vrei să deschizi dumneata? Uite 
cheia... 

— Nu mă pricep, dom'le. 

— Bine, atunci o, să văd eu dacă se potriveşte. 

Locotenentul Ştefănescu a deschis. In seif nu se găseam 


decit cîteva file îngălbenite. Locotenentul le-a luat. 

— Ce voiai să furi? s-a adresat el vagabondului. Uite, 
bani nu sînt. Doar nişte hirtii! Ce voiai să furi, mă? a 
întrebat din nou Ştefănescu. Hirtiile astea voiai să le furi? 

Locotenentul era atît de furios încît, pur şi simplu, a 
scăpat hirtiile din mînă. Acestea au căzut pe podea în 
spatele biroului. Locotenentul, s-a aplecat să le adune, 
ascunzîndu-se privirilor noastre. 

— Ei, poftim! Şi toate astea din cauza ta, s-a răţoit el la 
individul îmbrăcat zdrenţăros. Madam Şerban, uite, pun 
hîrtiile la loc în seif şi închid. Am făcut verificarea necesară. 
Cînd vine domnul Suciu, vă rog să-l anunţaţi să treacă pe la 
noi... La revedere! 

... Ajungînd în maşină, locotenentul s-a întors spre mine: 

— E fantastic maiorul Bota, tovarăşe Radulian! De unde 
o fi ştiut că în seif se află o hirtie în limba germana!? M-a 
rugat să o... fac pierdută. Uite-o aici... Fantastic om, zău 
aşa! 


x 


Căpitanul Mareş a cerut hiîrtia pe care Ştefănescu o 
luase din seiful lui Suciu şi a studiat-o cu atenţie. 

— Vrei să ştii ce reiese din această hirtie? m-a întrebat 
Mareş. O chestie timpită: inginerul Udrea Vasile a fost un 
om al gestapoului. Hirtia reprezintă o scrisoare adresată 
Udrea de un ofiţer SS. 

— Acum înţeleg de ce voia Udrea să deschidă seiful, am 
ZIS. 

— Da. Hirtia aceasta explica strădania inginerului de a 
ajunge să poată deschide seiful lui Suciu. Dorea să pună 
mîna pe documentul compromiţător. 

— lar dacă îi e frică de acest document, înseamnă că 
Udrea e vinovat, am spus eu, cu un ton categoric. Voia 
acest act compromiţător chiar cu preţul unei... otrăviri. 

Parcă mi se luminaseră gîndurile. 

— Da. Acum înţeleg. Udrea l-a folosit pe Stelescu, 
actorul Stelescu. El a turnat otrava în paharul arheologului. 


Tot el a comandat cheia. Dar n-a făcut nimic din proprie 
iniţiativă, ci la cererea lui Udrea. Sînt buni prieteni, Stelescu 
şi-a pus mustață falsă şi a vorbit peltic ca să deruteze. De-a 
cum ştiu cu siguranţa ce voia Udrea cu aceasta cheie; să 
pună mîna pe documentul compromiţător. 

— Raționamentul e bun. 

— Cred că e cazul să-l supraveghem îndeaproape pe 
Stelescu, Cît priveşte... otrava, eu zic ca toate astea au 
legătură ca cazul de astă-noapte. Omul acela de la şantier, 
Gheorghe Savu, a murit şi el otrăvit. Aşa zicea medicul 
legist. Nu ştiu însă ce să cred de borfaşul care şi-a făcut şi 
el o cheie... Adică... Ei, pe naiba! Tovarăşe căpitan? Nu 
cumva borfaşul a fost personaj de farsă şi n-a existat decit 
o cheie: aceea pe care am dus-o eu la miliţie? Nu cumva a 
fost un „fachirism”, să putem deschide seiful? 

În clipa cînd spuneam aceste cuvinte, a sunat telefonul. 
Era maiorul Bota. Dorea să vorbească cu mine. 

— Alo, mînzule! Dumneata eşti? Ai fost la Suciu? Ce s-a 
găsit? 

— Un document compromiţător la adresa lui Udrea. 

— Deci asta e... Acum, ascultă: azi la ora patru şi 
jumătate, ne întîlnim la intrarea în comuna Stîngăceaua, pe 
şoseaua Alexandria-Bucureşti, la treizeci de kilometri de 
Bucureşti. Elicopterul direcţiei circulaţiei te va lua din oraşul 
T la ora două. Să fii la aeroport mai devreme. Caut-o pe 
Emilia şi... poate o convingi să vină la Bucureşti, miine. Dă-i 
întîlnire în Capitală. 

— Nu înţeleg pentru ce! lertaţi-mă, dar eu cu Emilia... 
n-am de gînd, după plecarea din T... Nu înţeleg... 

— Hm! Hm! Mînzule, sînt convins că Emilia vrea să vie la 
Bucureşti, să vă vedeţi aici. Îmi spune mie o... păsărică. La 
urma urmei, care fată ar refuza să fie împreună cu omul pe 
care îl iubeşte? 

— Tovarăşe maior, dar vă asigur că între mine şi 
Emilia... 

— Nu mă interesează decit partea oficială a lucrurilor. 
Convinge-o să vă întilniţi în Bucureşti. Asta-i ceea ce îţi cer. 
La revedere! 


x 


Eram în camera mea şi-mi făceam bagajele, cînd am 
auzit o uşoară bătaie în uşă. Era Emilia. 

— Dragul meu! În sfîrşit, te văd! Dar ce-i cu tine? Te 
pregăteşti de plecare? 

— Da. Plec la Bucureşti. Un telefon urgent. 

— Şi eu? Eu ce fac aici? Rămin singură? 

— N-ai decit să vii şi tu la Bucureşti. Uite, te aştept 
mîine! Vii? la trenul care soseşte în zori. Vino, mi-ar plăcea 
să fim din nou împreună. 

— Am să viu. Aşteaptă-mă! Andi, dragul meu... Spunînd 
acestea, m-a învăluit cu privirea ochilor ei cafenii, catifelaţi, 
zimbind mai calin decit oricînd, şi-a încolăcit braţele în jurul 
girului meu şi m-a sărutat lung, apăsat. 

— Dracul meu Andi... Dragul meu... 


x 


Elicopterul zbura la mică înălțime, astfel că mi-a fost 
uşor să recunosc mai întîi Filiaşul, iar undeva, în dreapta, 
Strehaia. Amintirile au început să mă copleşească. Totul 
începuse cu sosirea lui Bota la Bucureşti şi anunţul acela că 
la Strehaia, doi ingineri - Tudor şi Ardeleanu - avuseseră un 
accident. Mi-am amintit de Marcela, de drumul făcut 
împreună la Strehaia, de incidentul de pe şosea datorită 
căruia descoperisem locaşul din farul maşinii. Mi-am amintit 
apoi de chitanţa aceea de amendă; de bună-seamă că 
amendatul fusese Stelescu, într-una din cursele sale la 
Strehaia. Eram convins ca actorul provocase accidentul 
celor doi, că el era capul răutăţilor. Mare minune dacă nu 
tot el „procura” bateriile pentru ochelarii „fermecaţi” ai lui 
Marinescu! 

Elicopterul a trecut pe la nord de Craiova - Uzinele 
Electroputere se vedeau în toată splendoarea lor - apoi am 
zărit Oltul. La ora patru aterizam la Stîngăceaua, comună 
aflată cam la treizeci de kilometri de Bucureşti. In timp ce 


pierdeam înălţime, am zărit pe şosea un grup de oameni în 
jurul unei maşini răsturnate în şanţ. 

— Bine ai venit, mînzule, mi-a spus Bota cînd a dat cu 
ochii de mine. Ai sosit la timp pentru a asista la o 
reconstituire. Aici a avut loc, azi noapte, un accident de 
circulaţie. 

— Ne priveşte şi pe noi...? 

Mi-am înghiţit vorbele. Bota mă privea încruntat şi ochii 
lui albaştri aveau străluciri metalice: 

— Pînă începe reconstituirea, te rog să-mi relatezi ce s-a 
întîmplat azi noapte acolo, pe şantier. Am discutat cu 
Mareş, dar vreau să aflu şi de la dumneata. Direct de la 
sursă, adică. 

l-am povestit maiorului tot ce făcusem şi tot ce 
văzusem. M-a întrerupt doar de două ori. Prima oară să mă 
întrebe cam la cît timp după sosirea lui Suciu pe şantier 
venise şi Emilia, iar a doua oara pentru a-i spune cu ce tren 
vine domnişoara Pascu la Bucureşti. În cele din urmă mi-a 
cerut părerea asupra întregii afaceri. 

Asta şi aşteptam. l-am arătat maiorului Bota părerea 
mea despre Stelescu. Eram convins că actorul şi Udrea, fost 
colaborator al gestapoului, au acţionat împreună. Gheorghe 
Savu era doar ajutor de mîna a doua, înlăturat îndată ce 
devine incomod. Nelu Ichimescu - împotriva căruia aveam 
eu un dinte - era, desigur, de-al lor. O terorizase pe Emilia, 
îi exploatase sentimentele filiale, pentru a afla ce-i cu mine 
pe acel şantier. Eram încredinţat că Ichimescu era, de fapt, 
„tehnicianul” care apărea la momentul potrivit. 

— Cit despre Udrea... 

Maiorul m-a întrerupt. 

— Uiţi un lucru, esenţial, mînzule. Că Udrea putea 
transmite toate secretele. Lucra în colectivul celor cinci. De 
ce ar fi avut nevoie să-şi complice existenţa racolîndu-l pe 
Stelescu? Şi-apoi nu dai răspuns unei întrebări cheie: ce a 
conţinut casa de fier găsită pe şantier? Cine a avut cheia? 
A, dar uite că se pregăteşte reconstituirea accidentului. Hai 
să vedem! 

Un tînăr ofiţer de miliţie a dat nişte indicaţii ajutoarelor 


sale, apoi am asistat la o semi-înscenare a accidentului. 
Drumul făcea o curbă strinsă. Maşina ieşise din şosea şi se 
lovise de un pom. Botul autoturismului - un Mercedes cu 
număr străin - era îndoit. Nu se vedeau urme de frîinare 
bruscă. 

— Accidentul s-a produs în jurul orei trei noaptea, a 
început să spună ofiţerul de miliţie. Din primul moment 
ne-am dat seama că accidentul s-a produs din cauza 
derapării. Burniţă... mizgă... 

— Ce s-a întîmplat cu pasagerii din maşină? 

Întrebase un tînăr care, după toate aparențele, era 
ziarist. 

Îşi lua conştiincios notițe şi îndemna mereu 
fotoreporterul care-l însoțea să nu scape ocazia de a face 
poze. 

— Maşina aparţine unui cetăţean austriac, Kurt Johann 
Maier. Cînd s-a produs accidentul, în maşină se afla doar 
acest domn, pe care lucrătorii de la circulaţie l-au găsit fără 
cunoştinţă, avind contuzii la cap şi la umăr, iar faţa 
tumefiată. A fost evacuat la spitalul de urgenţă. S-a anunţat 
ambasada Austriei care a telefonat familiei, la Viena, la 
adresa găsită în acte. Soţia domnului Maier a cerut să fie 
transportat la Viena, cu avionul, oricît ar costa. 

— Şi-a revenit? 

Întrebase tot tînărul reporter. 

— Din păcate, nu! A suferit, pare-se, o comoţie 
cerebrală. 

— Cînd va fi transportat la Viena? 

— Miine dimineaţă. Medicii au fost de părere că trebuie 
să se mai aştepte citeva ore. 

Bota m-a tras de-o parte şi am făcut împreună 
înconjurul maşinii. 

— Şi-acum, hai la Bucureşti, mînzule, a spus Bota. Cred 
că aici nu mai avem nimic de făcut. 

Mi-am luat bagajele din elicopter, am urcat în maşina 
maiorului şi iată-ne în drum spre Capitală. 


x 


Cîteva minute s-au scurs într-o tăcere deplină. Deodată 
Bota s-a întors spre mine. 

— Sînt dator să-ţi răspund unei întrebări, mînzule... Te-a 
mirat faptul că am asistat la această reconstituire. Ei bine, 
n-o să mai fii mirat cînd vei afla motivul. Dar, s-o luăm pe 
îndelete: ieri am dispărut din oraşul T. O să-ţi spun, la 
timpul potrivit, unde am fost. Ceea ce vreau însă să afli 
acum e că aseară... m-am aflat şi eu în preajma şantierului. 

— Şantierul arheologic? am întrebat eu, uimit. 

— Da. Într-un loc de unde puteam să văd unele lucruri. 
Am bănuit ce o să se întimple. N-am prevăzut însă 
stingerea luminilor pe şantier. Eu credeam că toată... 
mişcarea o va face Savu, care rămăsese să păzească, 
pasă-mi-te, casa de fier. Al doilea lucru neprevăzut: 
moartea lui Savu. Mi-am închipuit-o, dar după ce acesta ar 
fi scos din casa de fier documentele căutate. Da, am bănuit 
că Savu va fi înlăturat... După toată tărăşenia aceea m-am 
urcat în maşină şi... Ei, dar uite că am ajuns la Bucureşti. 
Scurt: am venit să vad ce-i cu acest accident deoarece eu, 
la ora trei şi ceva, cînd am trecut prin Stîingăceaua, n-am 
văzut nici o maşină în şanţ. Mi s-a părut curios. Şi, cum nu 
aveam ce face, întrucît omul pe care l-am urmărit s-a dat la 
fund, s-a pierdut în oraşul acesta ca o picătură de ploaie 
într-un ocean... 

— Aţi urmărit pe cineva? De aceea aţi plecat din T? 

Bota şi-a ciupit obrazul stîng. 

— Dragă minzule, miine dimineaţa du-te în gară şi 
aşteapt-o pe Emilia. Apoi, vom mai vorbi. 

— Şi totuşi n-am înţeles ce am căutat la Stîngăceaua, să 
vedem reconstituirea, am zis, Drept vorbind, reconstituirea 
asta m-a derutat. Ce ne interesează pe noi accidentul 
domnului Kurt Johann Maier? 

— Cam multe te derutează, mînzule, a spus Bota, ironic. 

Din clipa aceea am tăcut miîlc. M-am despărţit de maior 
în faţa blocului unde locuiam. Dinspre dealul Filaret adia o 
boare de vînt răcoroasa. Copacii erau înnegriţi şi siluetele 
lor întunecate îmi strecurau în sul lei o înfiorare neplăcută. 


XVII 
Bota începe să explice 


Daca cineva îşi închipuie ca în noaptea aceea am putut 
dormi, se înşeală. M-am perpelit de parcă aş fi fost pe 
jeratic. Fel şi fel de gînduri îmi treceau prin cap. Formulam 
o ipoteză pe care peste citeva minute o abandonam, 
constatînd că nu are nici un temei. 

Nu mă îndoiam că Bota era stăpin pe situaţie, că ştia 
aproape totul şi că nu aştepta decit clipa potrivită pentru a 
desface întreaga țesătură. Imi ascultase cu atenţie 
bănuielile despre Stelescu şi Udrea; faţă de obiecțiile 
maiorului, formulasem o altă variantă, care-l disculpa pe 
Udrea: Stelescu urmarea să pună mîna pe secretul 
invenţiei, la care lucrau cei cinci. In acest scop se folosea 
de Udrea, şantajindu-l; Udrea cedase, deoarece Stelescu îi 
cunoştea trecutul. Dar Stelescu n-avea încă documentele 
compromiţătoare pentru a-l şantaja pe Udrea. Acestea se 
găseau în casa de fier a arheologului Suciu. De aceea, 
Stelescu şi-a confecţionat o cheie să deschidă seiful. 
Ipoteza aceasta răspundea întrebărilor puse de Bota. Udrea 
era deci o victima. „Probabil că Stelescu l-a accidentat şi pe 
inginerul Udrea, am concluzionat eu. Ajuns la capătul 
răbdării, Udrea l-o fi anunţat că va da în vileag totul, chiar 
cu riscul de a se afla activitatea lui urită din timpul 
războiului. A vrut să-şi pună în aplicare hotărîrea, 
chemîndu-l pe Bota, să-i spună tot. Bine, bine, dar ce au 
căutat bandiții în casa de fier de pe şantier?” 

lată o întrebare la care nu puteam răspunde imediat, 
într-un tîrziu însă, în mintea mea s-a făcut lumină: casa de 
fier aparţinea bateriei „Fulgerul Bavariei”. Gestapoul avea 
obiceiul să ţină documente importante în incinta unor 
unităţi militare. Probabil că Stelescu ştia acest lucru. 
Deschizind casa de fier, a luat documente care 


aparținuseră gestapoului, documente compromiţătoare la 
adresa lui Udrea şi, fără îndoială, a altor oameni. „Da, 
chestia asta merita moartea unui complice, mi-am zis. 
Stelescu are acum tot ce-i trebuie pentru a desfăşura 
acţiuni de şantaj”. 

Accidentarea lui Udrea o puneam şi pe seama unei 
măsuri de siguranţă pe care Stelescu şi-o luase: Udrea 
descoperise mecanismul transmiterii datelor.  Aflase 
secretul ochelarilor inginerului Marinescu şi se hotărise să-l 
anunţe pe Bota. Pentru a-l împiedica, Stelescu îl lovise cu 
maşina. Existase deci un motiv în plus pentru actor să 
procedeze astfel. Actorul ştia, precis, pe unde se plimba 
Udrea cu bicicleta. 


x 


La ora cinci dimineaţa mă aflam în gară, aşteptînd trenul 
din T, cu care ştiam că vine Emilia. Dar aşteptarea a fost 
zadarnică. Fata n-a venit! 

Am ieşit din gară trist, abătut. Îmi părea rău că nu 
venise. „Dacă i s-a întîmplat ceva rău? Dacă lchimescu a 
intrat iar în acţiune?” 

La acest gînd, am simţit că mă trec fiori reci. Ajuns 
acasă m-am trîntit pe pat. Mi-era somn. Deodată, a sunat 
telefonul. Bota mă anunţa să fiu la aeroportul Otopeni la 
ora zece. 

Abia am închis şi telefonul a sunat iar. 

— Andi! Uff, bine că am dat de tine! Sînt eu, Emilia. 

— Mili! Tu? Ai venit cu trenul? Cum de nu te-am văzut? 

— Am luat alt tren: unul care pleacă din T mai tîrziu. Am 
sosit abia acum. Sînt la hotel „Nord”. Te aştept. 

— Voi veni către ora 12, Emilia. 

— Bine. La revedere, dragul meu! 


x 


Stăteam în sala de aşteptare a aeroportului privind 
mereu spre uşă. Aşteptam din clipă în clipă să apară Bota. 


Acesta întîrzia însă. La un moment dat am văzut doi sanitari 
care purtau un bolnav, aşezat pe o targă şi mi-am amintit 
de Maier, străinul care avusese accident. 

— Cine e? am întrebat pe unul dintre sanitari. 

— Un austriac care a avut un accident de circulaţie. E 
dus la Viena. 

Deodată, la controlul vamal şi grăniceresc l-am zărit pe 
Bota. Dintr-un salt am fost lîngă el. Tocmai discuta cu un 
căpitan de grăniceri, căruia îi arăta legitimaţia. Căpitanul 
avea în mîna un paşaport. 

— Lăsaţi lucrurile aşa cum sînt, tovarăşe căpitan. 
Răspund eu, spunea Bota. Dacă e nevoie, mergem la 
comandament. Da? Atunci, haidem! A! Aici erai, mînzule!? 
a exclamat el, văzîindu-mă. Aşteaptă-mă în hol. 

Peste cîteva minute, Bota a revenit în hol. Tocmai se 
anunţa că pasagerii pentru Viena, Munchen, şi Köln sînt 
invitaţi la avion. 

— Gata, mînzule! Plecăm şi noi cu avionul acesta, a spus 
Bota. 

— Ple... plecăm? Unde? La Viena? Fără bagaje? 

— Deocamdată pînă la... Sibiu. Apoi vom vedea... 

O jumătate de oră mai tîrziu avionul lua înălţime. Pînă la 
Sibiu zborul dura o oră. Maiorul Bota era adiîncit în citirea 
unui ziar. Parcă uitase de mine. Cînd mai era doar o 
jumătate de ceas pînă la aterizare am auzit glasul 
stewardesei: 

— Tovarăşul Bota este rugat să vină pînă la cabina 
comandantului. 

— Vezi ce face rănitul... E la coada avionului, a zis Bota 
şi s-a ridicat, dispărînd pe uşa de la cabina piloților. 

M-am dus la coada avionului unde se aflau bagajele. 
Kurt Maier era aşezat pe targă. Avea faţa înfăşurată în 
bandaje şi ochii închişi - semn că nu îşi revenise. 

S-a auzit iarăşi, în megafon, glasul stewardesei care ne 
invita să punem centurile de siguranţă deoarece aterizăm. 
Bota a reapărut. Era radios. Fără să spună nimic, s-a aşezat 
la locul lui. 

— Călătorii sînt rugați să coboare, a anunțat 


stewardesa. 

— Va fi coborit şi rănitul? am întrebat. Avionul acesta 
pleacă, în continuare, la Viena... 

— S-a primit un mesaj, prin radio, că a venit un medic 
austriac aici la Sibiu, cu un avion special, a spus Bota. 

Maiorul vorbea tare, că se auzea în tot avionul. 

— Dar asta nu bun! Trepui lassen aici, a spus pe 
neaşteptate un individ, cu un glas gituit parca de emotie. 
De ce... deranjează? 

Bota mi-a aruncat o privire. L-am înţeles. Cînd am 
coborit am făcut astfel încît să fiu pe lîngă omul acela - un 
străin, desigur, după accent. 

Ajungînd în holul aerogării, s-a apropiat de noi o 
stewardesă. 

— Cine e domnul Wolf? E chemat la telefon. 

Wolf era individul pe care nu-l scăpăm din ochi. Am dat 
să mă iau după el, dar maiorul m-a luat de braţ şi m-a 
condus afară unde ne aştepta o maşină, care ne-a dus la 
sediul inspectoratului judeţean al Ministerului de Interne. 

— Nu mai înţeleg nimic, i-am spus lui Bota, de îndată ce 
am avut răgazul să-mi trag sufletul. (Prea se derulau toate 
cu o viteză de neînchipuit). 

— Nu-i de mirare, mînzule! 

— Spuneţi-mi, tovarăşe maior, ce-i cu acel Wolf? 

Bota şi-a aţintit asupră-mi privirea ochilor săi albaştri, 
şi-a trecut mîna prin părul alb-argintiu - aşa cum avea 
obiceiul atunci cînd urmărea un gînd anume - apoi a zimbit. 

— Nu-ţi face griji, mînzule! 

Zicînd acestea, s-a uitat la ceas. 

— Aştept un telefon de la Bucureşti şi unul de aici, din 
Sibiu. Pînă voi fi sunat, am vreme şi... sînt dispus să-ţi 
răspund la cîteva întrebări. Te ascult. 

— Păi... sînt multe de lămurit. 

— Arunci, s-o luăm cu începutul. Îţi aminteşti, nu-i aşa? 
Tocmai mă întorsesem din oraşul T. Eram necăjit că, în 
ciuda măsurilor luate, secretele privind „invenţia celor 
cinci” erau trimise în afara. Acum ştim calea. 

— Cu ajutorul ochelarilor „fermecaţi” ai profesorului 


Marinescu. 

— Exact! În aparatul auditiv se monta un 
micro-emiţător, Marinescu ţi-a spus că aceşti ochelari i-a 
cumpărat de la consignaţia. Ştii cumva, mînzule, cine i-a 
dat de veste, ca din întîmplare, că se găsesc aceşti ochelari 
acolo? 

— Stelescu? Nu ştiu ce mă face să cred că actorul nu-i 
străin de tot ce s-a întîmplat. S-ar putea ca Stelescu să fi 
condus totul din umbră. 

— Invenţia interesa în cel mai înalt grad un concern 
petrolier din străinătate. Măsurile luate de noi privind 
păstrarea secretului n-au dus la nici un rezultat. 
Aminteşte-ţi: am venit la Bucureşti gata să depun armele. 
Dar am primit telefonul acela că Ardeleanu şi Tudor au avut 
un accident. Asta m-a relansat. Îmi oferea o pistă nouă. 
Oricit ar fi de perfect un accident, îţi dă nişte indicii. 

— Din moment ce sistemul de transmitere, prin 
microfonul de la ochelari, funcţiona bine, ce interes avea 
firma străină să întrerupă cercetările provocînd acel 
accident? 

Bota a ridicat sprinceana dreaptă a mirare. 

— Ştii că asta a fost una din întrebările-cheie în întreaga 
afacere? Răspunsul mi l-am dat tîrziu, în clipa în care am 
avut certitudinea că sesterţii aceia erau falşi. 

— Nu înţeleg cum... 

Bota şi-a aprins o ţigară. 

— Cei cinci erau într-un impas. Motivul: nu le reuşea 
oţelul. Probabil că firma străina se poticnise tot aici... 
Şi-atunci a luat hotărîrea să caute secretul de fabricaţie în... 
fosta poziţie de tragere a bateriei „Fulgerul Bavariei”. 

Cuvintele lui Bota păreau cel puţin ciudate. Maiorul 
zimbea. Ştia că mă aţiţase, că muream de curiozitate. 

— Da, miînzule. Căutau secretul oţelului acolo, în fosta 
poziţie. Mi-am dat seama de asta, cînd mi-ai spus să 
sesterţii erau falşi şi cînd ai emis teoria că cineva îi 
îngropase anume ca să-şi bată joc de arheologul Suciu şi de 
teoria lui. Ţi-aminteşti ce îmi spuneai? „Să-i oprim, tovarăşe 
maior, n-are rost să se sape degeaba. E o glumă proastă!” 


Ei bine, mînzule, n-a fost deloc glumă! Cineva a îngropat 
acele monede romane pentru că voia cu tot dinadinsul să 
se sape acolo, în acel loc. De aceea, nu s-au îngropat cîțiva 
sesterţi ci o... căldare cu bani, ca să impresioneze şi, la 
explozie, să... plouă cu monede romane. De unde să faci 
rost de atiţia sesterţi veritabili? 

Maiorul şi-a stins ţigara, s-a ridicat din locul unde şezuse 
şi s-a plimbat de citeva ori în sus şi în jos prin încăpere. La 
o vreme s-a oprit în dreptul geamului. Eu stăteam ca pe 
ghimpi. 

— Dar să revenim la secretul oţelului special... Aici, 
mînzule, este o poveste veche. Trebuie să ne întoarcem cu 
gîndul la zilele lui august 1944... 

Maiorul şi-a aprins o ţigară. 

— Numele inginerului Pavel Novac îţi este cunoscut, nu-i 
aşa? Ai auzit, în timpul şederii noastre în oraşul T, cîte ceva 
despre invenţia lui. Novac găsise formula de fabricare a 
unui oţel foarte dur. Hitleriştii au încercat să-i cumpere 
invenţia. Novac nici n-a vrut să audă. Atunci l-au arestat. 
l-au cotrobăit prin casă şi i-au luat hirtiile şi calculele care 
priveau invenţia. Unde le-au dus? Pai unde în altă parte 
decit la bateria „Fulgerul Bavariei”? La 26 august 1944 
inginerul Pavel Novac a dispărut din T și de atunci - nici un 
semn de viaţă. Probabil că a fost omorît. 

— De ce hitleriştii n-au luat hiîrtiile lui Novac cînd au 
fugit? 

Bota a scuturat scrumul de la ţigară, apoi şi-a ţuguiat 
buzele. 

— Vezi, asta e! Ori n-au avut timp, ori şi-au dat seama 
că e riscant. Era mai sigur să se îngroape secretul şi să fie 
vindut mai tirziu firmelor străine care îşi desfăşurau 
activitatea în România. Dar aceste firme au dispărut, au 
fost naționalizate. Şi-atunci secretul a fost „vîndut” 
concernului petrolier de care am mai vorbit. De fapt, s-a 
vîndut, vorba românului, pielea ursului din pădure. 

Înţelegeam, în sfîrşit, rostul acelor săpături. Pentru a-l 
întărita pe Suciu, Gheorghe Savu - cine altul? — îngropa din 
cînd în cînd cîte o piesă veche: un ciob, o bucată de 


cărămidă cu inscripție romană... El le îngropa, el le 
„descoperea”. lar bietul arheolog jubila, convins că teoria 
lui asupra castrului roman este pe deplin valabila. 

— N-ar fi de mirare, tovarăşe maior, am spus, să 
descoperim că omul care a murit lîngă casa de fier din 
poziţia de tragere era vreun pui de hitler-jungend, că a 
furat buletinul lui Savu, i-a schimbat fotografia şi astfel a 
fost angajat la şantier. Individul ştie limba germană şi are 
scrisul ascuţit... influenţa alfabetului gotic. Sînt sigur, 
tovarăşe maior, am continuat eu prinzînd curaj, că acest 
Savu e individul care a furat degetele de la mîna stingă a 
scheletului găsit pe şantier. A vrut să ne deruteze, să nu 
ştim ca, de fapt, mortul era Pascu, tatăl Emiliei. Trebuia să 
ne lase impresia că acesta plecase cu hitleriştii şi dusese cu 
el secretul lui Novac. Cunoştea acest secret? Da! Lucrase 
cu inginerul ani de zile... 

— Îmi plac raţionamentele dumitale, mînzule. Faci 
progrese. Cînd am ajuns la concluzia că se urmăreşte ceva 
anume prin săpăturile de la T, am studiat cu atenţie dosarul 
„invenţiei celor cinci”. Din acest dosar mi-a atras atenţia o 
frază a inginerului Udrea consemnată într-un fel de 
memoriu adresat ministerului: „Trebuie să intensificăm 
cercetările metalurgice în direcţia... (aici urmau nişte 
formulări tehnice) deoarece știu că aşa a procedat şi Pavel 
Novac, cînd lucram cu el”. 

Am deschis ochii mari, a mirare. Ştiam că Vasile Udrea îl 
cunoscuse pe Novac. Dar nu ştiam că lucraseră împreuna, 

— Fotografia din albumul lui Udrea, dispărută la a doua 
vizită a miliției, îl înfăţişa pe Udrea cu acel Pavel Novac. 
Poate emit o ipoteză hazardată, a murmurat Bota, 
trecîndu-şi mîna prin părul alb-argintiu: dacă Novac i-a 
încredinţat lui Udrea unele documente spre păstrare, 
simțind că e încolţit de hitlerişti? Udrea nu ştia însă unde 
sînt celelalte documente ale lui Novac. Le considera 
dispărute. Firma străină știa însă. A cumpărat informaţia de 
la vreun combatant din bateria germană, care a scăpat cu 
viaţă. 

Logica maiorului Bota mă uluia. Pentru a cita oară în 


discuţia noastră? 

— Cit priveşte şantajul lui Stelescu, a murmurat el ca 
pentru sine, personal nu cred că Udrea a fost colaboratorul 
gestapoului. Nu pot să cred. 

— Dar hirtia aceea? Am văzut-o cu ochii mei, tovarăşe 
maior. 

— Poate că documentul a fost „fabricat”. Ca şi în cazul 
lui Pascu. În paranteză: cine a verificat autenticitatea 
denunţurilor din dosarul acestuia? Gestapoul „fabrica” 
documente pentru ca, mai tîrziu, peste ani şi ani, oamenii 
să fie calomniaţi, şantajaţi. 

— Udrea nu se simte totuşi cu conştiinţa curată, 
tovarăşe maior. De aceea cred că a acceptat o întîlnire, în 
pădure, acolo unde, pînă la urmă, a fost lovit de o maşină... 
Probabil s-a dus pentru „tratative”, să obţină tăcerea celui 
care îl şantaja. 

— Totuşi, mînzule, nu cred că a colaborat cu gestapoul. 

Deodată a sunat telefonul. Bota a ridicat receptorul. 

— Da. Am să vin. Mulţumesc! a spus maiorul şi a închis. 
Apoi s-a întors spre mine: Facem o vizită, mînzule. Aşaa... 
Unde am rămas? A! La şantajarea lui Udrea. 

— Toate astea le-a făcut Stelescu, tovarăşe maior. 

— Să zicem că Stelescu, a acceptat Bota. Stelescu a 
comandat o cheie de la seiful lui Suciu, vrînd să pună mîna 
pe documentul compromiţător. Tot el s-a machiat şi a 
vorbit peltic, să semene cu Udrea. Dar n-am clarificat o 
chestiune. Ce crezi că a căutat Pascu acolo, în poziţia de 
tragere a hitleriştilor? 

Am ridicat din umeri. Deodată, mi-am amintit spusele 
bătrînului Nestorescu: Pascu lucrase şi el cu inginerul 
Novac. 

— Nu cumva s-a dus să-l salveze pe Novac? Nestorescu 
mi-a spus că Pascu lucrase cu Novac... 

— Sa-l salveze? Nu cred! N-avea cum să-l scoată din 
ghiarele gestapoului. Dar dacă hitleriştii l-au luat şi pe el 
ştiind că a fost colaboratorul lui Novac? Dacă au crezut că 
celelalte hirtii sînt la Pascu? În deruta ce a precedat fuga 
lor, s-au debarasat de Pascu, împuşcîndu-l. Apoi au minat 


poziţia şi au aruncat-o în aer. 

Explicaţia era plauzibilă. Cine însă ne putea confirma 
toate acestea? Eram în domeniul ipotezelor şi Bota îşi 
dădea seama de acest lucru. Alta ar fi fost situaţia dacă 
Udrea şi-ar fi revenit şi ar fi putut vorbi sau dacă am fi 
putut pune mîna pe „tehnician”. 

Dar, oare, Bota nu ştia mai mult? Privindu-l eram sigur 
că avea toată rezolvarea în palmă, gata s-o etaleze, dar că 
îl împiedică ceva. Nu m-am sfiit să-i spun ce credeam. Bota 
a zîimbit cum îi era obiceiul cînd se pregătea să dea încă o 
lovitură de teatru. 

— Într-adevăr, toate lucrurile sînt clare, mînzule. Ceea 
ce pot să-ţi spun e că toţi cei vinovaţi sînt în mîinile 
noastre. 

— Toţi? Deci Stelescu, la ora asta... 

Maiorul Bota m-a privit dintr-o parte. A vrut să spună 
ceva, dar chiar atunci a sunat telefonul. 

— Alo! Da. Maiorul Bota. Deci se confirmă? Mulţumesc, 
Mareş. Poţi socoti misiunea dumitale împlinită. Salutări 
tuturor. Locotenentul Ştefănescu e acolo? Dă-mi-l la aparat. 
Alo! Salut, Ştefănescule. După cîte am înţeles, ai dat de 
urma adevăratului Gheorghe Savu. Şi-a pierdut buletinul? 
A, da! lar mortul? Cum îi zice? Din Dej? Cu antecedente 
penale? Mulţumesc. Ai lucrat foarte bine. În cealaltă 
problemă? Da? Cînd? Acum trei luni? La Craiova? Totul e 
verificat? Mulţumesc! Felicitări pentru operativitate. La 
revedere! 

Maiorul a închis telefonul şi s-a întors spre mine. 

— E timpul să plecăm, să facem o vizită. Un moment, să 
las vorbă unde putem fi găsiţi. 


XVIII 
Prima lovitură de teatru 


Bănuiam, de-acum, rolul lui Stelescu şi al lui Savu. Dar 


cine erau ceilalţi care acţionaseră împreună cu ei? Marcu, 
acest om care făcuse închisoare? Dar Pop, tipul acela care 
vorbea de parcă ar fi lătrat? Oricare dintre aceştia putea 
să-l otrăvească pe Savu, să încerce s-o omoare pe Emilia 
acolo, pe şoseaua ce duce din T la Mărgineni şi oricare 
dintre ei putea să pună otravă în paharul lui Suciu. 

Dar, oare, pe cine urmărise maiorul Bota după ce 
plecase din T, în noaptea în care fusese omorit Savu? Şi ce 
îl determinase să revină în comuna Stîngăceaua, la locul 
unde se întîmplase accidentul de circulaţie? 

Bota a coborit şi, împreună, am ieşit în faţa clădirii, unde 
ne aştepta o maşină. Maiorul a cerut să fim duşi la spitalul 
din Aleea Costineşti. 

— O să-i facem o vizită domnului Kurt Johann Maier, la 
spital. 

— N-a plecat încă la Viena? De ce? 

— La întrebarea aceasta o să-l rog să-ţi răspundă, poate, 
chiar domnul Maier. 

Cîteva minute mai tirziu ne aflam în cabinetul 
directorului spitalului. 

— Aţi venit pentru domnul Maier? E în sala de operaţii, 
ne-a spus el. Vreţi să-l vedeţi? Poftiţi! 

— Vreţi să-i luaţi un interogatoriu? am întrebat, aproape 
fără să vreau. În legătură cu accidentul de pe şosea? 

Bota şi-a ciupit obrazul stîng. 

— Da, tovarăşe locotenent. In legătură cu acel accident. 
Putem merge în sala de operaţii? 

— Desigur. Vă conduc, a spus doctorul. 

Am intrat într-o încăpere spațioasă. Două surori stăteau 
lîngă masa de operaţii. Maier avea capul înfăşurat în 
bandaje. | se vedeau doar ochii - închişi, cu cearcăne mari. 
Un medic tocmai se pregătea să-i facă o injecție. Directorul 
spitalului a dat indicaţiile necesare, injecţia a fost făcută, 
iar noi ne-am aşezat pe nişte scaune să aşteptăm ca Maier 
să-şi vină în simţiri. 


Cele ce au urmat mi-au părut de domeniul fantasticului. 
Nu ştiu dacă aţi trăit vreodată clipe în care să simţiţi că 
totul pare un vis. Un vis grotesc, alcătuit din cele mai 
ciudate întîmplări, realul cu irealul împletindu-se pentru a 
realiza un adevărat coşmar. Ei bine, asemenea clipe am 
trăit eu, acolo, în sala de operaţii a spitalului. 

La. cîteva minute după ce i s-a făcut injecţia, Maier a 
început să se mişte. 

— Er lebt, a spus tare o soră şi m-am mirat că vorbeşte 
în germană. Ja, ja, er lebt. Gott în Himmel!! 

— Wo bin ich? În Wien? a întrebat Maier, cu o voce care 
mi s-a părut cunoscută. Warurn antworten Sie mir nicht?? a 
întrebat neaşteptat de tare. Wo bin ich? In Wien? 

— In Wien, a spus deodată Bota, cu faţa întoarsa într-o 
parte. 

— Ja? Ah, mein Gott! Mein Gott! Am scăpat! Am scăpat! 
a strigat Maier. 

„Ce-i asta? mi-am zis şi inima a încetat parcă să-mi 
bată. Ce-s cuvintele astea în româneşte? Cine-i acest 
Maier?” 

N-am avut timp să răspund. leşind din umbră, Bota s-a 
apropiat de masa pe care era întins bolnavul. La vederea 
maiorului, acesta a tresărit, apoi a închis ochii. 

Şi, deodată, am avut impresia că visez, că Bota nu ştie 
ce spune... 

— Desfaceţi-i bandajele! Repede! a ordonat el. Vreau 
să-i văd faţa acestui domn Maier. 

Cele două surori au privit spre directorul spitalului. 
Acesta a încuviinţat. Instinctiv, am făcut un pas înainte, să 
văd mai bine. 

— Vino! Mai aproape... mai aproape... Aşa... la 
spune-mi, ce părere ai de domnul... Kurt Johann Maier? Nu-i 
aşa că ţi se pare cunoscut? 

Surorile desfăceau bandajele cu repeziciune. Şi, pe 
măsură ce chipul rănitului era eliberat de feşele albe, 
începea să-mi pară cunoscut, în ciuda umflăturilor, a 


1 Trăieşte, slavă domnului (lb.germ.). 
2 Undo sînt? În Viena? De ce nu-mi răspundeţi? (lb.germ.). 


loviturilor şi a negriturilor de pe obraji şi de pe frunte. 

Mi-am trecut mîna peste ochi, ca pentru a alunga o 
imagine dintr-un vis urit. Ceea ce vedeam nu era însă o 
imagine de coşmar, ci chipul unui om pe care-l cunoşteam 
bine, cu care vorbisem de zeci de ori pînă atunci. 
Asemănarea era izbitoare. Acest Maier... 

— Domnul... Maier, am spus eu, cu vocea gituită de 
emoție, seamănă... seamănă formidabil cu... arheologul 
Suciu. 

Ca pentru a-mi alunga orice îndoială, Bota a ordonat 
scurt, cu o voce rea: 

— Hai, hai, domnule. Maier-Suciu, deschide ochii! Ce, 
ţi-e frică să mă priveşti? Deschide ochii, domnule arheolog! 
Din păcate, voiajul dumitale s-a întrerupt! Eşti încă pe 
teritoriul României. Nu te bucuri? Sint încă atitea de 
descoperit la noi! Arheologia noastră are viitor strălucit, 
domnule Suciu. 

Suciu - acum nu mai aveam nici o îndoială că el era - a 
deschis ochii. 

— Aşa! Curaj, domnule arheolog de ocazie! Deschide 
ochii mari! Mulţumesc, s-a adresat Bota doctorului 
spitalului, pentru sprijinul pe care ni l-aţi acordat. De fapt, 
părerea mea e că acest individ nu are nimic grav. Şi-a 
„aranjat” singur faţa pentru a înscena un accident. Şi, 
desigur, a luat o porţie zdravănă dintr-un somnifer, să pară 
în comă... Injecţia de adineaori l-a trezit! 

Bătrînul Suciu stătea pe masa de operaţie fără să facă 
nici o mişcare. De data asta leşinase cu adevărat. Cuvintele 
lui Bota îi provocaseră, fără îndoială, cel mai cumplit şoc 
din viaţa lui. 


x 


— Da. L-am bănuit pe acest lon Suciu de mult, a început 
Bota. Prea mi s-a părut ciudată scăparea lui din mîinile 
fasciştilor. În general, nu s-a prea scăpat din ghiarele 
gestapoului cu una cu două. Ori lon Suciu, profesor de 
germană în oraşul T, translator în slujba hitleriştilor, face pe 


neaşteptate, la începutul lui august 1944, o piruetă de o 
sută optzeci de grade şi e... arestat, dar evadează şi revine 
în oraş într-o sănătate înfloritoare, spre deosebire de alţii 
care au avut de suferit îngrozitor. 

Fulgerător mi-am amintit, de prietenul din copilărie al lui 
lon Suciu, bătrînul Ribenson, cu care vorbisem pe stradă în 
preajma casei arheologului. In urma deportării acesta era o 
epavă. 

Maiorul Bota stătea într-un fotoliu şi fuma. Eu, mă 
aşezasem pe un scaun lîngă geam. Ne aflam în biroul 
directorului spitalului. 

— Şi-acum să-ţi explic ce a fost în noaptea aceea, 
mînzule, cînd Savu a murit, a început Bota. Aminteşte-ţi 
Suciu a venit pe şantier, s-au stins luminile... Cineva a 
deschis casa de fier. 

— Suciu? am spus eu. 

— El sau altcineva. A deschis casa de fier şi a luat de 
acolo ceva. Apoi au plecat. lon Suciu cu maşina lui. 
Complicele său cu o maşină cu număr de circulaţie austriac. 
Toate astea nu le-am putut prevedea. Am bănuit că Suciu 
va deschide casa de fier, că va lua ceva de acolo, ce-l 
interesa şi va duce acest „ceva” la Bucureşti. Apoi se va 
întoarce liniştit în T, misiunea lui fiind îndeplinită. 
Arheologia îl ajutase. Din 1946, cînd primise indicatia de a fi 
arheolog şi a lansa teoria castrului roman din T, lon Suciu 
făcuse totul pentru a convinge autorităţile locale că trebuie 
săpat acolo, în poziţia „Fulgerul Bavariei”. Acţiunea s-a 
declanşat acum 3-4 săptămîni, cînd cineva a venit cu cheia 
de la casa de fier: cu maşina sa - înregistrată în Austria - şi 
cu acte fabricate pentru lon Suciu. Un paşaport austriac, cu 
fotografia lui. Declanşarea săpăturilor s-a făcut prin 
explozia aceea urmată de ploaia cu sesterţi. Dar, să-l 
ascultăm pe Suciu. Uite-l că apare. 

lon Suciu a fost adus într-un fotoliu rulant. Stătea cu 
ochii închişi. Bota l-a rugat pe directorul spitalului să asiste 
la discuţie. 

— Susţineţi, domnule Suciu-Maier, a început maiorul, că 
acolo la marginea comunei Stîingăceaua a avut loc un 


accident? Povestiţi-ne: cum de aţi ajuns în şanţ? 

lon Suciu a deschis ochii. Faţa lui prelungă devenise 
cenuşie. 

— Nu ştiu ce vreţi să spuneţi... 

— Udrea a confirmat că i-ai dat întîlnire în pădure. 

Evident, maiorul Bota minţea. 

— Nu ştiu nimic. 

— Ai putea să-mi explici ce fel de ochelari cumpărase de 
la consignaţia inginerul Marinescu? Nu de alta, dar 
dumneata i-ai dat de veste că la consignaţia s-a depus un 
aparat auditiv ultramodern. 

Evident, Bota întindea o cursă. Suciu s-a prins. 

— Şi ce e rău în asta? a întrebat Suciu. 

— Nimic, desigur. Dar ce căuta... microfonul acela în 
aparatul cumpărat de Marinescu? Cine l-a pus acolo? Un 
tehnician. Nu-l cunoşti, desigur. Noi însă ştim, pentru că 
omul acela a fost arestat. 

lon Suciu şi-a muşcat buzele. 

— De ce ai încercat să-l asasinezi pe Udrea? Voiai să-l 
omori pentru că descoperise „secretul” ochelarilor şi ai aflat 
că voia să-mi spună ce descoperise? Şi-atunci... l-ai chemat 
la tratative, în pădure. Udrea ne-a mărturisit tot. Şi şantajul 
pe care ai încercat să-l faci asupra lui cu un anumit 
document găsit în seiful dumitale. 

— Aţi umblat în...? Aţi deschis...? Atunci totul e clar! Ştiţi 
cine e acest Udrea, ce a fost el! L-a dat pe Novac pe miinile 
gestapoului. 

Bota şi-a întors capul spre mine. Deci, asta era 
„Vinovăţia” lui Udrea! Probabil că, schingiuit de fascişti, 
spusese unde se afla Novac, care se ascundea de gestapou. 
Poate că Novac locuia chiar la Udrea. Cine ştie? 

— Inginerul Udrea a fost omul gestapoului. Hîrtia aceea 
e autentică, a spus lon Suciu, cu buzele strînse. 

— Ca şi hirtiile care-l priveau pe Pascu, nu-i aşa? Ei bine, 
ne crezi naivi, domnule Suciu! Aceste documente sînt 
„fabricate”. lar singurul care ştie că sînt „fabricate” eşti 
dumneata. Ţi le-au dat hitleriştii ca să poţi şantaja şi racola 
complici. Le-ai primit de la ei cînd ai „evadat” în chip 


miraculos. Şi n-ai pregetat să le foloseşti împotriva lui 
Pascu. Asemenea documente „fabricate” au fost trimise 
comitetului judeţean de partid, pentru a profana memoria 
comunistului Pascu. 

— Era de datoria mea s-o fac! a intervenit Suciu. Pascu 
e fugit la Munchen, cu secretul lui Novac. De ce nu vine să 
se disculpe? 

lon Suciu vorbea repede, apăsat, cu răutate. 

— Ai jucat murdar, domnule Suciu, a spus cu calm 
maiorul Bota. Dar să revenim la Udrea. Omul s-a dus spre 
pădure, pe bicicletă. L-ai ajuns din urmă şi l-ai lovit din 
spate, cu maşina... Ştiu, ai îndreptat tabla, dar tot se mai 
cunoaşte. lar cel care a reparat-o poate să confirme. 

Maiorul Bota vorbea, în continuare, calm. 

— Ai putea să-mi spui cum ai sustras de la Udrea, din 
album, fotografiile care te interesau? Era acolo o fotografie 
care înfăţişa trei persoane: Udrea, Novac şi... nu cumva cei 
de al treilea erai dumneata? 

lon Suciu era copleșit. Ţinea ochii mai mult închişi. 

— N-ai vrut să ştiu că aţi fost prieteni, nu-i aşa? Poate că 
ai căutat şi altceva la Udrea. Nu cumva niscai documente în 
legătură cu invenţia? Cînd ai fost la Strehaia şi de ce? 

Suciu a deschis ochii mari. Întrebarea maiorului Bota îl 
dezorientase. 

— N-am părăsit oraşul T în ultima lună, 

— Atunci cum au ajuns în spital cei doi ingineri? 

Suciu a schiţat un zîmbet. 

— Vreţi să ziceţi că Tudor şi Ardeleanu...? Dar toată 
lumea ştie ca a fost un accident! O întîmplare. 

— Numai că întimplarea poartă numele complicelui 
dumitale. El a montat, pe una din roţi, o ventuză care... A! 
Se pare că am pus degetul pe rană! Da, domnule Suciu, am 
ştiut că cei doi au avut un accident „provocat”. lar omul 
care a urmărit maşina dumitale o ştie mai bine decit toţi, 

„Bota emite ipoteze. Dar o face cu atita calm şi spune 
lucrurile cu atita convingere încît, uite, reuşeşte să-l 
deruteze pînă şi pe acest lon Suciu, care şi-a jucat bine rolul 
în toată povestea asta”, îmi ziceam. Imi aminteam cît de 


nepăsător privise casa aceea de bani pentru descoperirea 
căreia dusese o activitate de aproape douăzeci de ani! 

— Ai jucat tare, domnule Suciu, a spus pe neaşteptate 
Bota. Te-aş fi bănuit mai de mult, dar m-ai derutat cumplit 
atunci, la serata Marcelei Panait-Bertea. 

— Da! Am fost otrăvit! a izbucnit bătrinul. 

Maiorul a zimbit. 

— lar ne crezi naivi, domnule Suciu! Acolo, la Bertea, 
cînd s-a făcut întuneric, te-ai auto... otrăvit. Ţi-ai turnat 
singur în pahar o substanţă toxică, în cantitate infimă, 
desigur... Se vede că te pricepi la chimie. Ai putea spune ce 
substanţă ai pus într-o ţigară fumată de către un individ în 
tren, în timp ce domnul profesor Radulian dormea? 

— Nu ştiu nimic! 

— Aveai nevoie de sesterţii pe care Radulian voia să-i 
ducă la Bucureşti, să le determine vechimea, aşa că... omul 
dumitale l-a... tămiiat pe domnul profesor cu o buruiană 
adormitoare şi i-a luat sesterţii. 

Maiorul a zimbit: 

— Şi bag mina în foc, - fără să fiu... fachir, ca aceeaşi 
substanţă i-a fost administrată şi lui Gheorghe Savu. Numai 
că acesta a... decedat. Ai pus prea mult zel în a-l adormi. Te 
deranja, nu-i aşa, acest Savu? 

— Toată povestea este pură invenţie, a spus printre 
dinţi Suciu. Nu puteţi proba cu nimic. 

— Ba da, domnule Suciu! S-au găsit resturile pachetului 
dus de femeia dumitale de serviciu lui Gheorghe Savu. 

— S-au gă... găsit...? 

— Femeia de serviciu i-a adus lui Gheorghe Savu un 
pachet cu mîncare. Mai făcuse şi altă dată acest gest 
caritabil din dispoziţia dumitale. 

— A spus ea asta? 

Categoric, Suciu îşi dădea seama că a pierdut partida. 
Stătea cu capul plecat şi îşi muşca mereu buzele. 

— Şi aş putea băga mîna în foc, ca un veritabil... fachir, 
că ai folosit aceeaşi substanţă pentru a te autoadormi în 
maşină la marginea comunei Stîngăceaua după ce, 
bineînţeles, ai pocnit-o şi te-ai auto... pocnit, ca să devii de 


nerecunoscut. 

Nu-mi venea să cred urechilor. „Cum a putut deduce 
Bota toate acestea?” 

— Oricum, procedeul a fost formidabil! M-am ţinut pe 
urmele dumitale pînă aproape de Stingăceaua. Apoi, 
deodată, ai dispărut. Te-ai întîlnit cu complicele dumitale, 
aţi făcut o rocadă, un schimb de locuri - el a trecut în 
maşina dumitale, iar dumneata în a lui, cu număr de Viena 
- şi acesta şi-a continuat drumul spre Bucureşti. Dumneata 
ai rămas, ai lovit maşina şi te-ai „pavoazat”. Spune: hirtiile 
luate din casa de fier sînt la el? Ce conţin acele hirtii? 

— Nu ştiu la ce vă referiţi. N-am luat nimic din nici o 
casă de fier. Am plecat la Bucureşti pentru că... 

— Pentru ca voiai să fugi din ţară şi ţi se aranjase totul: 
urma să fii găsit într-o maşină străină, avariată, cu acte în 
regulă, un paşaport întocmit „ca la carte”, cu fotografia 
dumitale... iar de la Viena, complicii - pasă-mi-te familia! — 
urmă să ceară să fii trimis urgent. Aşa e? 

— Nu aveţi nici o dovadă! 

„In fond, Suciu are oarecare dreptate, mi-am zis. Cine 
poate proba că l-a lovit pe Udrea, că a furat fotografia, că 
l-a ucis pe Gheorghe Savu, că a luat din casa de fier ceva, 
ca este un fost colaboraţionist care a împroşcat cu noroi 
oameni cinstiţi? Nu avem nici o proba palpabilă. Poate să 
fie acuzat doar de încercarea de a trece fraudulos frontiera. 
Atit! lar moartea lui Savu poate fi pusă pe seama femeii de 
serviciu.” 

— Vreţi să-mi spuneţi ce aţi căutat în casa de fier de pe 
şantier? a întrebat Bota. Nu cumva documentaţia privind 
invenţia fostului dumneavoastră prieten, Pavel Novac? 

Parcă l-ar fi şfichiuit peste obraji. lon Suciu a deschis 
ochii mari şi şi-a pus mîna peste faţă. Bota a făcut o pauză. 

— Savu nu săpa la întîmplare. Ştiai unde-i casa de fier. 
Dar nu voiai s-o găseşti prea repede. Ar fi dat naştere la 
suspiciuni. Ca să se sape îţi trebuia o acoperire. De pildă, o 
bucată de cărămidă cu inscripţie romană! Ca să nu mau 
vorbim de „ploaia” de sesterţi de la început! Specialist în 
arheologie! Un pseudo-specialist, asta eşti, domnule Suciu. 


Specialist eşti, da! În otrăvuri, în accidente de circulaţie... 
Ardeleanu, Tudor, Udrea şi chiar... Emilia? De ce nu? Cred 
că dumneata ai încercat s-o calci cu maşina la bariera 
Mărgineni... 

Suciu închisese ochii. Făcea impresia că doarme. 

— E timpul să plecăm, a spus Bota. Vom relua discuţia 
cînd „bolnavul” va fi mai puţin somnoros. 

Zicînd acestea s-a ridicat. Zimbea satisfăcut. Dăduse o 
veritabilă lovitură de teatru care-i reuşise pe deplin. Făcea 
şi aceasta parte din arsenalul „fachirului”. 


x 


Peste trei ore ne aflam în biroul nostru, la Bucureşti. 
Situația, după părerea mea, nu era deloc strălucită. 
Documentaţia lui Pavel Novac încăpuse pe mîinile 
complicelui lui Suciu. lar acesta dispăruse fără urmă. 

„Dacă individul e cetățean străin, atunci, adio! Acesta a 
avut timp să treacă granița. Sînt sute de mii de străini care 
vin în România pentru tratament balnear sau ca simpli 
turişti. „Tehnicianul” poate fi unul dintre aceştia. După ce a 
intrat în posesia documentaţiei, s-a putut urca liniştit în 
avion sau în tren şi... p-aci ţi-e drumul!” 

l-am spus toate acestea lui Bota. 

— Se poate, mînzule, să fim într-un mic impas. Dar cred 
că îl vom depăşi curînd. A, da! Era să uit! A fost arestat 
Stelescu! 

— Arestat? De ce? Am întrebat. 

— Ei, asta-i bună! Păi pînă acum două zile umblai să mă 
convingi că e vinovat. Şi-acum mă întrebi de ce a fost 
arestat! Bravo, miînzule! Vorba aia: „Ştii că eşti bine?” Mai 
interesant e altceva. Că a fost arestat aici, la Bucureşti. 


XIX 


Din surpriză în surpriză 


La ora opt scara ne aflam în biroul Secţiei 33 Miliție. 
Venisem pentru a-l vedea pe Stelescu. Ce căutase actorul 
în Bucureşti? Să fie, totuşi, acest Stelescu complicele 
arheologului?! 

Motivul arestării lui Stelescu aveam să-l aflăm de la 
şeful secţiei de miliţie. 

— Stelescu a fost arestat azi în zori. A lovit în cap un 
cetăţean, apoi a fugit de la locul faptei. Cineva ne-a 
telefonat. A fost urmărit şi, în cele din urmă, prins. Am dat 
telefon la T. Acolo, un locotenent, Ştefănescu, mi-a sugerat 
că poate acest Stelescu v-ar interesa. De aceea v-am 
anunţat. 

Bota îşi trecea alene mîna prin părul alb-argintiu, 

— Da. Ne interesează, a spus el. Dar vrem să aflam şi 
altceva: unde-i cetăţeanul pe care Stelescu l-a lovit. 

— Victima atentatului? La spital. 

— La care spital? Vă rog să-l reţineţi pentru cercetări 

Şeful secţiei de miliţie a ieşit pentru a da ordinele 
corespunzătoare. După vreo zece minute a revenit 
informîndu-ne că omul a fost internat la spitalul „Gheorghe 
Marinescu”. 

— Bravo! a izbucnit Bota, satisfăcut, Mînzule, de-acum 
avem doi pacienţi la acest spital! Pe Udrea şi pe acest „lovit 
în cap”. Apropo, starea lui Udrea s-a îmbunătăţit. Acum trei 
zile a s-a făcut o intervenţie chirurgicala reuşită. 

— Înseamnă că prin el vom lămuri... 

— Nu te grăbi, mînzule! Udrea nu-şi aminteşte nimic din 
ce s-a întîmplat cu puţin înainte de acel accident în care a 
fost lovit de maşină. De altfel, o să-i facem o vizită... 
Fiindcă veni vorba de vizite. Unde s-a instalat Emilia? Ştii 
ceva de soarta ei? 

— Da, tovarăşe maior. La hotel „Nord”. Trebuia să mă 
duc s-o văd. Dar dacă am plecat la Sibiu... 

— Te rog s-o cauţi şi să fii în preajma ei cît mai mult. 
Cred că nu-i o sarcină grea. Şi-i foarte plăcută, nu-i aşa? 

— Aveţi un motiv special să...? 

— Da. Să nu-mi poţi reproşa că ţi-am făcut greutăţi în... 


dragoste. Şi-acum, vă rog să-l aduceţi aici pe Stelescu, s-a 
adresat maiorul Bota şefului secţiei de miliţie. 

Peste citeva minute l-am zărit pe Stelescu. Era palid, 
nebărbierit. A salutat şi, dînd ochii cu mine, a tresărit. Nu 
înţelegea ce căutam eu acolo. 

— Ce e, domnule Stelescu? a întrebat Bota. Vă miră că-l 
vedeţi aici pe domnul profesor Radulian? Şi pe noi ne miră 
că dumneata eşti aici. Radulian e în exerciţiul funcţiunii, 
fiind locotenent de securitate. 

— Locote...? 

Stelescu a holbat ochii. 

— Şi... profesor de istorie, a completat Bota. Curînd îşi 
va susţine teza de doctorat. Dar uite că anumite lucruri îl 
întîrzie. Bunăoară... arestarea dumitale. Poţi să-mi explici 
cum s-a întîmplat? 

Nu degeaba Stelescu era actor. Cît ai clipi putea să 
treacă de la o stare la alta. Îşi revenise din surprindere 
şi-acum era deosebit de calm. 

— Am explicat domnului căpitan care mi-a luat 
interogatoriul că în noaptea trecută, adică în zori, pe 
stradă, am avut o altercaţie cu un beţiv şi... acesta m-a 
lovit, iar eu am răspuns. Am fost în legitimă apărare. 

— Ştii că omul acela e internat la spital? 

— Nu ştiu. Dar uitaţi-vă aici! Şi eu am... am urme de 
lovituri! 

Zicînd acestea, Stelescu şi-a dezbrăcat haina şi şi-a 
suflecat mînecile de la cămaşă. Pe braţe şi pe piept avea 
vînătăi. La antebraţul stîng avea o rană. 

— Ce-i cu rana asta? 

— Omul avea un cuţit... 

Actorul şi-a îmbrăcat haina şi a cerut voie să se aşeze. 
Bota a încuviinţat. 

— Ai venit la Bucureşti cu maşina doamnei 
Panait-Bertea? a întrebat pe neaşteptate maiorul. 

Stelescu a dat din cap a aprobare. 

— Ai mai făcut şi alteori drumuri cu această maşină. Poţi 
să-mi spui ce ai căutat la Strehaia? 

Stelescu tăcea. 


— Atunci, poate ne poţi explica ce ai făcut în noaptea 
cînd inginerul Udrea a fost lovit de o maşină. Şi de ce... ai 
comandat o cheie pentru seiful lui lon Suciu. 

Chipul lui Stelescu se albise. Vedeam că nu mai putea 
să se stăpinească. Miinile i se crispau. Stringea pumnii. 

— Sînt nevoit, domnule Stelescu, a continuat Bota, să-ţi 
spun că la Bucureşti n-ai venit întimplător în noaptea 
trecută şi că „încăierarea” cu individul acela n-a fost nici ea 
întîmplătoare. 

Mintea îmi lucra febril. Din felul cum punea întrebările 
maiorului Bota eram convins că Stelescu şi Suciu erau 
complici. 

— De ce ai încercat să-l asasinezi pe Udrea? a întrebat 
tam-nisam Bota. 

Stelescu a izbucnit în rîs. Nu era un ris teatral, forţat. 
Omul rîdea din toată inima. 

— Eu să-l asasinez pe...? Glumiţi, domnule maior! 

Bota a scos din buzunar o fotografie şi mi-a întins-o. Am 
privit-o. Doi tineri: unul avea trăsăturile lui Stelescu. Pe 
celălalt nu-l cunoşteam. 

— Risul dumitale face parte din... meserie? a întrebat 
Bota. 

— Deloc, domnule maior. E cel mai sincer ris, provocat 
de cea mai stupidă bănuială: că am încercat să-mi asasinez 
fratele! 

„Care frate? Despre ce frate e vorba?” m-am întrebat, 
fulgerător şi am privit spre Bota. Acesta zimbea. Zimbetul 
acela ironic, superior. „Fachirul ştie ceva”, mi-am zis. 

— lar dacă am venit la Bucureşti, am făcut-o pentru a-i 
face o vizită la spital. 

Bota a luat fotografia din faţa mea şi i-a întins-o. 

— Cine-s aceşti doi... tineri? 

— Eu cu... fratele meu. Cu Vasile Udrea. Acum aproape 
treizeci de ani. 

„Stelescu, frate cu Udrea? 

— Sîntem fraţi. Avem aceeaşi mama. Eu sînt copil din 
cea de a doua căsătorie a mamei. Acum cred ca n-o să mă 
mai întrebaţi ce am căutat în Bucureşti ieri-noapte. 


— Dimpotrivă. O să va întreb. Dar nu acum. 

„Fantastic! era gata să exclam. Atunci totul se explică! 
Şi intenţia de a deschide seiful lui Suciu - era firesc ca 
Stelescu să-şi ajute fratele să distrugă hirtia aceea 
compromiţătoare!” 

— Ascultă, domnule Stelescu, aş vrea să te întreb, dar... 
să fii cît se poate de sincer: îţi funcţionează bine aparatul 
de filmat cu infraroşii? Te-am rugat să fii sincer. Ştii prea 
bine despre ce e vorba: aparatul montat la farul maşinii 
doamnei Bertea. Panait-Bertea, adică. (Bota nu renunţa la 
ironie nici în clipele de mare tensiune. N-o putea suferi pe 
Marcela că îşi păstrase şi numele de fată). 

— Cum aţi... cum aţi aflat de aparat? a întrebat 
Stelescu. 

— Asta-i treaba noastră. Cînd a fost lovit Udrea, aparatul 
a... funcţiona? 

Din minut în minut, admiraţia pentru „fachir” creştea. 
lată aşadar explicaţia acelui locaş tăiat în oglinda farului de 
la Fordul-Capri al Marcelei! 

— Cred că a funcţionat bine, domnule maior. Din păcate 
nu ştiu să developez. Asta-i specialitatea fratelui meu. 
Aşteptam să se înzdrăvenească. Nu voiam să dau unui 
străin să developeze. 

Bota a respirat uşurat 

— Sînteţi un tip admirabil, domnule Stelescu, a spus el 
rîzînd. M-aţi ajutat enorm! Şi am impresia că trebuie să vă 
rămîn recunoscător toată viaţa şi pentru încăierarea de azi 
dimineaţă! Cred că aţi jucat un roi excelent în „piesa” care 
mă interesează. Eu speram să aranjez totul printr-o... 
porumbiţa. Cînd colo, se repede uliul şi... îmi dă totul peste 
cap. Tovarăşe căpitan, s-a adresat maiorul Bota şefului 
secţiei de miliţie, va rog să-i acordaţi domnului Stelescu 
toată consideraţia,. Mai rămîne la dumneavoastră încă o 
oră-două, pînă vă voi telefona. La revedere! 

Bota i-a întins mîna lui Stelescu.. l-am întins-o și eu. 
Actorul avea palma umedă şi rece, aşa cum au unii bolnavi 
de tuberculoză.. 


XX 
Ultima surpriză 


— Uite ce e, Raduliene, părerea mea e să-i faci o vizită 
Emiliei, mi-a spus Bota în maşina care ne ducea spre 
centrul oraşului. Şi, cum sînt sigur că n-o s-o găseşti, te rog 
să vii la birou. După ce vei cina, desigur. Sper că la ora zece 
vei fi în biroul meu. Te aştept. 

Zicînd acestea a cerut şoferului să oprească. Am coborit. 
Din locul acela pînă la hotelul „Nord” erau doi paşi. Am 
cerut, la recepţie, să vorbesc cu domnişoara Emilia Pascu. 

— A plecat, domnule. 

— De mult? 

— Pe la şapte. 

— V-a lăsat vreo vorbă pentru mine? Mă numesc 
Radulian. 

— Nu. 

Am plecat de la hotel descumpănit. Unde putea fi 
Emilia? Şi de unde ştia „fachirul” că fata nu va fi găsită la 
hotel? 

Chinuit de aceste întrebări, am intrat într-un bufet, am 
mîncat ceva în fugă şi m-am îndreptat spre biroul lui Bota. 
Maiorul mă aştepta. 

— Ai găsit-o pe Emilia? 

— Nu, tovarăşe maior. A plecat pe la şapte, am spus eu, 
aşteptînd ca maiorul să zimbească şi să-mi spună că el ştie 
unde e. Dar Bota era încruntat. Îşi zbirlise sprîncenele-i 
negre către frunte şi îşi ţuguiase buzele. A ridicat receptorul 
şi a format un număr. 

— Alo! Maiorul Bota. Nici o veste de la Mareş? Cum? Da? 
Bine! Mulţumesc. La ce oră a dat telefon? La şapte şi ceva? 

Bota a format un nou număr. 

— Alo! Secţia 33 Miliție? Aici maiorul Bota. Da? A plecat 
spre spital? Mulţumesc. Bună seara, a încheiat el, lăsînd 
receptorul în furcă. Miînzule, trap-trap, la Spitalul 9. Din 


ordinul meu, Stelescu a fost condus acolo. 

In timp ce maşina gonea spre cartierul Berceni, priveam 
spre Bota. Aşteptam, din clipă în clipă, ca maiorul să-mi 
explice ce intenţii are. De ce fusese atit de încîntat de 
Stelescu, felicitîndu-l că jucase un rol excepţional în piesa 
care-l interesa pe Bota şi ce era alegoria aceea cu uliul şi 
porumbiţa? 

Dar maiorul tăcea. Privea luminile de pe stradă, pietonii, 
blocurile construite de curînd. Trecînd prin piaţa Unirii mi-a 
vorbit, ca şi în urmă cu aproape trei săptămîni, despre 
intenţia lui de a vizita hanul lui Manuc. 

În holul clinicii unde era internat Udrea ne aştepta 
Stelescu. Era însoţit de un ofiţer de miliţie. Am intrat 
împreuna în camera lui Udrea. 

— Ce-i cu tine la ora asta? a întrebat inginerul Udrea, 
adresîndu-se lui Stelescu. Şi, ce s-a întîmplat? De ce... 
miliția? Cine-s domnii? A! Pe domnul Bota îl cunosc! Bună 
seara, domnule maior... 

Făcea, evident, un efort ca să vorbească. Inginerul avea 
părul complet alb, ochii mari, verzi. 

— Am venit să te văd, Silviu - îi zicea Silviu, deşi îl 
chema Vasile - şi, bănuiesc... domnii vor să-ţi vorbească. 

— În legătură cu ce? Nu-mi amintesc nimic. Am fost lovit 
de o maşină, aşa mi s-a spus, dar nu-mi amintesc în ce 
împrejurări... 

— Şi nu bănuiţi cine v-a lovit? a întrebat Bota. N-aveaţi 
nici un duşman în T, domnule Udrea? 

Bătrînul a dat din cap a negatie. 

— Vă temeţi de ceva, domnule inginer? Vă rog să-mi 
spuneţi: vă temeţi de ceva? 

— Atunci e bine. lar datoria mea este să vă spun că nu 
mai aveţi nici un motiv să vă temeţi. Omul acela a fost... 
arestat. 

— Care om? 

Ca şi cînd n-ar fi auzit, Bota a continuat: 

— „lar presupusul act defăimător dintr-un anumit seif a 
fost ars. Ars de mine. 

— Ars? lar el... unde-i? 


Stelescu a făcut un pas spre Bota. 

— Suciu a fost arestat? a întrebat repede actorul. 

— Da! Sub acuzaţia de spionaj: a încercat să fugă din 
ţară, după ce a desfăşurat o activitate de spionaj. Începînd 
cu... ochelarii aceia. 

Udrea şi-a trecut mîna peste frunte: 

— Ochelarii... a da, ochelarii! Aţi descoperit deci... rolul 
acelor ochelari? Da, acum îmi amintesc: v-am telefonat să 
veniţi. Descoperisem... că ochelarii aceia... că în caseta 
aparatului auditiv, în loc să se introducă două baterii se 
introducea una şi un... un micro-emiţător. 

Medicul de gardă ne-a atras atenţia să scurtăm vizita că 
îi face rău bolnavului. 

— Dimpotrivă! Îmi face... nespus de... bine! 
Dumnezeule! Pot fi liniştit. N-aţi dat crezare hirtiei aceleia, 
nu-i aşa? N-a fost... nimic. 

Evident, bătrinul obosise. Şi-a aşezat capul p 
cerut apă. | s-a dat. Medicul ne-a rugat să-l | 
odihnească. 

— Nu! Nu! Vreau să spun tot! a izbucnit Udrea. Eu cu 
fratele meu am bănuit în ce scop se sapă acolo. 
Dumneavoastră cunoşteaţi motivul? 

Bota a dat din cap în semn că da. 

— Eu am bănuit de atunci... de cînd cu ochelarii. Ne-am 
hotărit să-l urmărim pe Suciu. Să vedem ce face. Ştiam că 
Pavel Novac fusese arestat şi dus la bateria aceea 
nemţească, la „Fulgerul Bavariei”. Plecase de la mine cu 
mai bine de jumătate din documentare... cu partea finală... 
Voia să o dea lui Nestorescu... Rostesc nişte nume de 
oameni pe care poate nu-i ştiţi... Vă voi spune altădată ce e 
cu ei. Novac a fost arestat. Deci secretul invenţiei la care 
am lucrat şi eu... şi maistrul Pascu... Nu mai am putere. 
Explică tu, s-a adresat Udrea lui Stelescu. 

Acesta parcă atit aştepta: 

— La început am crezut că săpăturile acelea sînt făcute 
din motive pur arheologice. Aflind însă chestiunea cu 
ochelarii am bănuit legătura. Şi am stat cu ochii pe Suciu. 
Cînd am fost la Strehaia, am urmărit maşina lui. Dar nu 


perna şi a 
ŠM să 


e 
ăs să se 


conducea el, ci un necunoscut. Auzind de accident, ne-am 
gîndit că Suciu are un amestec. Dar nu existau dovezi. 
Şi-apoi, fratele meu voia să aşteptăm pînă la capăt: să-l 
lăsăm să sape şi la sfîrşit să punem mina pe documentele 
lui Novac, chiar prin... Suciu. De aceea n-am reclamat nici 
atentatul comis asupra fratelui meu.. Am văzut cu ochii mei 
că pe Silviu l-a lovit maşina lui Suciu. Dar nu pot spune cine 
o conducea, dacă acesta era la volan. Nu puteam da alarma 
degeaba. Am filmat cu infraroşii. Aşteptam ca fratele meu 
să developeze. 

— Eu l-am rugat... să nu vorbească nimic... chiar dacă 
mi se va întîmpla o nenorocire, a intervenit Udrea. Voiam şi 
celelalte documente ale lui Novac. Tocmai de aceea, am 
dat omului trimis de dumneavoastră, tovarăşe maior, tot ce 
mi-a adus, în zori, fratele meu. Toată documentaţia luată 
de la... A venit un tînăr brunet, mic de statură... 

— Bine, bine, a spus Bota, liniştit. 

Zicînd acestea, a spus un „la revedere” grăbit şi a ieşit 
afară din cameră. Am alergat în urma lui, lăsîndu-l pe 
Stelescu în plata domnului. În poarta spitalului Bota s-a 
oprit.. 

— Du-te acasă şi te culcă, mînzule. E cel mai bun lucru. 
Se apropie miezul nopţii. Eu mă duc la birou. Aştept veşti 
de la Mareş. 

— Şi... documentele? Ne lăsăm păgubaşi? Sau bănuiţi 
cine le-a luat? 

— Nu bănuiesc? Ştiu sigur cine le-a luat. 

— Nu-l vizităm şi pe omul lovit în cap de... Stelescu? 

— Nu. Ştii de ce? Fiindcă pot să jur că s-a... evaporat din 
spital, 


XXI 
Întîlnire neaşteptată 


Pe la unu noaptea a sunat telefonul. Am crezut că era 


Emilia, căreia îi lăsasem vorbă să mă caute. Dar nu sunase 
ea. Am auzit vocea ofițerului de serviciu de la sediul nostru: 

— Tovaraşe locotenent, maiorul Bota va roagă să va 
pregătiţi de plecare. 

— Unde? am întrebat eu, mirat. 

— La Giurgiu. În zece minute, Bota vine să vă ia cu 
maşina. 

M-am îmbrăcat în grabă şi am coborit. Bota sosise. Am 
pornit în goană spre Giurgiu. 

Maiorul moţăia. Asta mă enerva la culme. „De ce nu 
spune nimic? De ce nu mă lămureşte ce căutăm, în plină 
noapte, la Giurgiu? O fi dat de urma tehnicianului? 

N-am mai răbdat şi l-am întrebat. 

— „Tehnicianul”? Nu, mînzule! „Tehnicianul” e în alta 
parte. După ce a fost internat la Spitalul 9, de unde s-a... 
evaporat... 

— Deci el e individul cu care s-a încăierat Stelescu? 

— Da, a spus Bota zimbind. Mînzule, toate astea merita 
o explicaţie. Şi cred că e timpul să ţi-o dau. 

Zicînd acestea, Bota şi-a aprins o ţigară: 

— Cînd am plecat la Bucureşti în urmărirea lui Suciu, 
mi-am dat seama că nu sînt singurul care se ţine scai de 
maşina lui. Pe Suciu îl urmărea şi Stelescu, cu Fordul-Capri 
al Marcelei. Actorul l-a depăşit pe Suciu şi s-a postat, 
probabil, la intrarea în Bucureşti, pe şoseaua Alexandria, 
Cînd a sosit maşina pseudo-arheologului, Stelescu nu ştia 
ca, între timp, aceasta făcuse o rocadă şi-acum se afla 
altcineva la volan. Stelescu s-a luat după maşina 
„arheologului”, pe care o cunoştea şi cînd omul a oprit, s-a 
repezit la el, crezînd că-i Suciu. Era însă... 

— „Tehnicianul”? 

— Da. Preluase documentele scoase de Suciu din casa 
de fier de pe şantier. 

— „Tehnicianul” e acelaşi cu străinul de la bar, omul 
care a pus-o pe Emilia să se ţină scai de mine? Nelu 
Ichimescu? 

— Întocmai. Avînd paşaport străin, individul i-a dat 
maşina sa lui Suciu, care şi-a pregătit „accidentul”, în timp 


ce „tehnicianul” gonea spre Bucureşti. 

— Deci bătălia din zori a fost între Stelescu şi 
„Tehnician”? 

— Da. După clipa de stupoare, văzînd că nu-i Suciu la 
volan, a intuit că nu-i ceva curat la mijloc şi văzînd servieta 
„tehnicianului”, şi-a dat seama că acolo sînt documentele 
date de Suciu. A luat-o şi i-a dus-o lui Udrea. E o bomboană 
Stelescu ăsta! A făcut exact ce trebuia să fac eu, dacă mă 
tineam de... „tehnician”. Dar eu îl pierdusem la intrarea în 
Bucureşti. 

— Nu prea îmi vine să cred. Bag mina în foc că aţi 
asistat, de departe, la încăierarea Stelescu-,„Tehnician”, iar 
după ce v-aţi convins că Stelescu a învins, l-aţi dat pe 
mîinile miliției. 

— Crezi toate astea, mînzule? înseamnă că mă socoteşti 
foarte isteţ. Iti mulţumesc! a încheiat Bota, zimbind ironic. 


x 


Scena care a urmat va rămîne pentru totdeauna în 
memoria mea. Abia intrasem în sala de aşteptare a vămii 
cînd l-am zărit pe Mareş. Acesta ne-a întimpinat. 

— Totul e în ordine, tovarăşe maior, a spus el. Din cauza 
unui accident de circulație produs la cîțiva zeci de metri de 
podul peste Dunăre - deci în zona dintre vama noastră şi 
cea bulgară - traficul a fost întrerupt. Acesta e motivul 
oficial al... aşteptării. 

— Am priceput, a spus zimbind Bota. 

Am privit afara. În dreapta clădirii se înşirau maşinile 
care aşteptau să iasă din ţară. Patru autoturisme şi un 
camion. Controlul vamal se terminase; dar nu se putea 
pleca pînă nu se debloca şoseaua. 

— Unde-i maşina care ne interesează? a întrebat Bota. 

— A doua din faţă. Mercedesul alb. 

— Să nu mai pierdem vremea. Grănicerul să-i invite pe 
ocupanţii autoturismelor în salonul de oaspeţi... Minzule, te 
rog să fii atent. Postează-te aici, de unde poţi să-i vezi pe 
toţi ocupanţii maşinilor fără să fii văzut. 


Peste cîteva minute călătorii au coborit din maşinile lor 
şi s-au îndreptat spre intrarea în localul vămii. Şi, deodată, 
am simţit că totul se întunecă în jurul meu. Mi-am trecut 
mîna peste ochi ca pentru a-mi da seama că nu visez. 

Dar nu! Nu visam! Din Mercedesul alb coborise un domn 
între două virste, înalt, bine legat, iar la braţul lui se afla... 
se afla... 

„Nu... nu-i posibil să fie ea! era gata să exclam. Emilia 
Pascu trebuie să fie acum la hotel! E o asemănare. O 
stupida asemănare...” 

Femeia care coborise din Mercedesul alb ridea cu 
hohote: 

— Natürlich! Natürlich, mein Liebe! spunea ea 
bărbatului pe care-l ţinea de braţ. 

Nici o îndoială: era vocea Emiliei! 

M-am rezemat de perete, să nu cad. Acum ştiam cine 
luase documentele de la Udrea: Emilia, îmbrăcată 
băieţeşte... Dar cum voia să iasă din ţară? Avea paşaport? 
Ce fel de paşaport? Unul fals, dat de „tehnician”? 

x 


— Nu, dragă mînzule, nu avea paşaport fals, mi-a spus 
Bota, peste cîteva ore, cînd ne aflam în biroul său. Avea 
paşaportul ei, cu care intrase în România. Se numeşte Anna 
Braun. Emilia Pascu e un personaj inventat de Suciu şi de 
cei care au trimis-o cu cheia de la casa de bani de pe 
şantier. Suciu a ştiut că fata lui Pascu a decedat acum 3-4 
luni la Craiova, - mi s-a confirmat la telefon de locotenentul 
Ştefănescu. 

— Bine, dar acolo, la bariera Mărgineni, era să fie ucisă 
de o maşina. 

— Totul a fost aranjat, dragă Raduliene. Să-şi facă o 
„firmă” cu care să ne ia ochii, să îndepărteze orice bănuieli! 
În realitate, chiar ea a cerut „tehnicianului” s-o 
accidenteze! Suciu nu şi-a creat şi el o asemenea „firmă” 
turnîndu-şi singur în pahar nişte otravă? În noaptea cînd s-a 
deschis casa de bani, Suciu cu Emilia şi-au sincronizat 
excelent mişcările: „tehnicianul” a stins luminile, Suciu a 


umblat la casa de bani iar Emilia a făcut pe accidentata să 
te ţină de vorbă. Am bănuit-o de mult! 

— Bine, dar dacă o bănuiaţi, de ce... ori de cite ori eu 
am încercat să spun ceva împotriva ei, m-aţi contrazis? Ba, 
mai mult: m-aţi obligat s-o caut... 

Bota a început să rîdă. 

— Era cea mai bună cale pentru a şti ce face această 
Anna Braun. Ti-am îndepărtat bănuielile în privinţa ei 
pentru ca să te porţi cît mai natural posibil, să-ţi joci bine 
rolul de profesor de istorie şi de... îndrăgostit. Sînt sigur că, 
dacă nu-ţi băgăm în cap că Emilia este în afară de orice 
bănuieli, ai fi adulmecat o urmă. Dar dădeai peste cap totul. 
Purtîndu-te cu ea natural, am cîştigat altceva: am impresia 
că Anna Braun s-a prins puţin în plasă. Cred că s-a 
îndrăgostit. 

— De mine? 

— la te uită! Mai şi întrebi! Dar de cine crezi? De 
Nabucodonosor? Da, mînzule. S-a îndrăgostit. 

— Păi... 

— Da, Raduliene. Şi asta a fost marea ei greşeala: după 
ce s-a convins că nu eşti un... „cal troian” introdus cu 
anumit scop la şantierul acela, trebuia să te lase în plata 
domnului, cum de altfel cred că i-a cerut „tehnicianul”. Dar 
ea n-a ascultat. A fost o greşeală fatală... S-o... „scuzăm” 
însă: e tînără, prea tînără pentru rolul ce i s-a încredinţat. 

— De unde putea şti Emi... Anna Braun că hirtiile au 
ajuns la Udrea... la spital? 

— Simplu: ştia de la Suciu că Stelescu e fratele lui 
Udrea. Ea a venit la Bucureşti ca să fie aproape de punctul 
de frontieră Giurgiu. Ştiam, bănuiam. De aceea ţi-am spus: 
invit-o la Bucureşti. N-o să te refuze! Aici însă piesa trebuia 
să ia sfîrșit. 

— Nu cumva ea n-a venit la Bucureşti cu trenul? am 
întrebat. 

— Cred ca a venit cu... Suciu, apoi cu „tehnicianul”, 
după ce Suciu s-a accidentat. Cred, de asemenea, ca a 
asistat şi ea - coborise pesemne din maşina - la bătaia 
dintre Stelescu şi „tehnician” şi a văzut că hirtiile luate din 


casa de fier au ajuns la Stelescu, iar de la acesta la Udrea. 

— Ce rol a jucat „tehnicianul”? 

— Un rol „minor”, mînzule. Să se ocupe de ochelari, să 
însceneze un accident de automobil căruia i-au căzut 
victime Tudor şi Ardeleanu, să încerce s-o... calce pe Emilia, 
să trimită Annei Braun bileţele, să pună un microfon sub 
masa ta, de lîngă havuz, la restaurantul „Covorul fermecat” 
- acolo era gata-gata să intri la bănuieli în legătura cu 
Emilia, dar te-am... derutat - să întrerupă curentul pe 
şantier şi pe stradă în noaptea cînd s-a deschis casa de fier 
şi... şi trebuia să ducă documentele în străinătate. Dar 
Stelescu l-a stopat. De aceea i-am spus acestui actor ca e 
un tip delicios! M-a ajutat excelent! 

— Credeţi că Suciu avea şanse să plece cu paşaportul lui 
Maier? 

Bota a zimbit: 

— Nu, dragul meu. Cei care i-au trimis paşaportul fals, 
cu fotografia lui şi cu tot ce trebuia, n-au putut falsifica şi... 
ştampila ce se aplica la intrarea în ţară la noi. Ţi-aminteşti? 
La aeroport, cînd ne-am întîlnit, tocmai asta discutam eu cu 
ofiţerul de grăniceri. El observase neregula. Mi-am luat însă 
toată răspunderea şi... Kurt Johann Maier a fost îmbarcat, 
ca să se trezească la... spital, în România, în loc să ajungă 
la Viena. Cît priveşte „tehnicianul”, bănuiam ca va ieşi cu 
Anna Braun. Comunicasem semnalmentele. 

— Dar acele hirtii despre invenţia lui Novac? Le aveţi, în 
sfîrşit? 

— Tu ce crezi? a întrebat Bota, cu o licărire de ironie în 
privire. 

— Sînt sigur că le aveţi. Şi nu pentru că le-aţi găsit 
asupra Emi... Annei, ci... fiindcă le-aţi luat personal de la... 
Udrea. Probabil că imediat după ce Stelescu i le-a dat. În 
înţelegere cu Udrea sau fără ştirea lui, sînt sigur că i-aţi vîrit 
altceva în servieta neagră luata de Stelescu de la 
„tehnician”. 

— Ce te face să crezi asta? 

— Vă cunosc: nu v-ar fi răbdat inima să lăsaţi în voia 
soartei nişte documente pentru care s-a dat o atit de mare 


bătălie. L-aţi urmărit pe Stelescu după încăierare, l-aţi dat 
în urmărirea miliției, apoi aţi luat documentele de la Udrea. 
Cînd aţi venit la aeroport le aveaţi. Eraţi prea liniştit... Nu 
v-aţi fi permis un zbor la Sibiu ştiind că documentele nu sînt 
la loc sigur. 

— Uff, mînzule, nu poate face omul o mişcare să n-o 
prinzi, a spus el, în glumă. Şi-acum, formula consacrată: 
„mai aveţi vreo întrebare?” 

— Da! Ce scop a avut drumul acela la Sibiu? 

— Un dublu scop: Suciu trebuia să... simtă că zboară cu 
avionul, iar noi trebuia să-l prindem pe tehnician. 

— Care... tehnician? Nu cumva Wolf este...? 

— In bagajul acestui Wolf s-a găsit servieta neagră cu 
documentele puse de mine. Servieta dată de Udrea unui 
băiat mic, negricios - Emilia travestită. Am bănuit că Wolf 
va fugi de la spital şi va fi în preajma lui Maier-Suciu. 

— Formidabil!  Siînteţi...  sînteţi un veritabil... un 
veritabil... 

— Să nu spui „fachir” că mă supăr, a glumit Bota. Ei, 
hai, mai aveţi o întrebare? Că închid... ediţia! 

— Una singură: cum veţi intitula dosarul? 

Ştiam că lui Bota îi plăcea să eticheteze dosarele cu 
titluri romantice. 

— Ştiu şi eu? Nu m-am gindit încă. Poate „greşeala 
fatală”. 

— ... Gîndindu-vă la greşeala Annei Braun? 

— Ei, nici aşa, mînzule! Prea te crezi... 

Ochii albaştri ai maiorului se subţiaseră a zîmbet. 

— Greşeala fatală a făcut-o Suciu, acest 
pseudo-arheolog. El ştia cîţi sesterţi pusese în groapa 
aceea, înainte de explozia care a motivat începerea 
săpăturilor arheologice. Ei bine, Suciu nu trebuia să aibă 
nici o clipă de odihnă pînă nu recupera toate monedele. Și 
cele bune, şi cele false. Mai ales cele false. Bob cu bob. 
Scormonind pămîntul cu ghiarele şi cu dinţii. Da, cred că 
aşa o să intitulez dosarul: „Greşeala fatală”. 

— De ce nu-i ziceţi „Fachirul şi porumbiţa”? 

Bota m-a privit ţintă, încercînd să se încrunte, dar nu a 


reuşit. În cele din urmă faţa i s-a destins într-un zîmbet: 

— Dumneata să nu-ţi iei nasul la purtare, mînzule, că 
altfel intitulez dosarul „Bobocul şi porumbiţa”. Şi cred că nu 
ti-ar plăcea... 

Am ris amîndoi din toată inima. 

